REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Druga sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Treći dan rada)

01 Broj 06-2/163-22

9. novembar 2022. godine

Beograd

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Druge sednice Drugog redovnog zasedanja Narodne skupštine Republike Srbije u 2022. godini.

Na osnovu službene evidencije o prisutnosti narodnih poslanika, konstatujem da sednici prisustvuje 106 narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema, utvrđeno da su u sali prisutna 136 narodnih poslanika, odnosno da su prisutna najmanje 84 narodna poslanika i postoje uslovi za rad Narodne skupštine.

Obaveštavam vas da su sprečeni da sednici prisustvuju sledeći narodni poslanici: Radomir Lazović i dr Vesna Ivković.

Nastavljamo pretres u pojedinostima o 1. tački dnevnog reda – Predlogu zakona o izmenama i dopunama Zakona o budžetu Republike Srbije za 2022. godinu sa Predlogom odluke o davanju saglasnosti na Odluku o izmenama finansijskog plana Republičkog fonda za zdravstveno osiguranje za 2022. godinu.

Saglasno članu 90. stav 1. Poslovnika Narodne skupštine obaveštavam da su pozvani da sednici prisustvuju svi članovi Vlade, Darko Komnenić i Ana Tešić, pomoćnici ministra, Sanja Radojević Škodrić, v.d. Republičkog fonda za zdravstveno osiguranje, Svetlana Tadin, direktor Sektora za ekonomske poslove, Saša Stevanović, Olivera Ružić Poparić i Dragana Nešić, viši savetnici, Ana Jović, savetnik, Milesa Marjanović, načelnik Odeljenja, Snežana Simić, načelnik Odeljenja, i Sanja Tomić Mihajlović, rukovodilac Grupe u ministarstvu.

Saglasno članu 27. i 87. stavovi 2. i 3. Poslovnika Narodne skupštine obaveštavam da ćemo i danas raditi posle 18.00 časova zbog potrebe da Narodna skupština što pre donese akte iz dnevnog reda.

Na član 1. amandman je podneo narodni poslanik dr Nenad Mitrović.

Reč ima Nenad Mitrović.

Izvolite.

NENAD MITROVIĆ: Dobar dan narodnim poslanicima, dobar dan građanima Srbije.

Ja sam Nenad Mitrović, poslanik DS.

Pošto ministar vezuje period non-stop kako je bilo pre 10 godina, da ja malo pojasnim. Pre 10 godina mi smo u Vladičinom Hanu uvezli 250 steonih junica iz Austrije, a kako ste vi posle toga krenuli da upravljate Srbijom i Vladičinim Hanom u Vladičinom Hanu je nestalo i krava i sela i seljaka, a, bogami, nestalo je i 3.000 ljudi u opštini Vladičin Han.

Da se to više ne bi dešavalo ja predlažem da se skinu sedam milijardi ili 61 milion evra sa pozicije ostale subvencije i da se to dodeli Ministarstvu poljoprivrede kako bi se u početku za Pčinjski okrug kupilo 15.000 krava koje bi koštale 37 miliona i 500 hiljada evra. Tih 15.000 krava da se podeli na 5.000 domaćinstava u gradovima Trgovištu, Preševu, Bujanovcu, Vranju, Vladičinom Hanu, Surdulici i Bosilegradu, što čini otprilike negde oko 35.000 stanovnika koji će im omogućiti da mogu da stvaraju prihod od 1.000 evra mesečno.

Ostalih 23 miliona i 500 hiljada evra da se napravi najsavremenija mlekara, kako se budu dogovorili ljudi u Pčinjskom okrugu koja će proizvoditi mleko, mlečne proizvode, najsavremeniji kačkavalj i da radimo izvoz i u Severnu Makedoniju i u Bugarsku. Hvala.

PREDSEDNIK: Reč ima Milija Miletić, po amandmanu.

MILIJA MILETIĆ: Zahvaljujem se.

Ja sam isto čovek koji živi u Svrljigu, opština koja ima isto velikih problema sa stočarstvom, gde smo mi iz budžeta lokalne samouprave obezbeđivali sredstva gde je bilo blizu 10% odvajano za stočarstvo, za sve te sfere koje su bitne za nas koji živimo tamo. S tim, što mislim da bi bilo dobro da Ministarstvo poljoprivrede sada u okviru rebalansa da mogućnost da se obezbedi više sredstva kojima ćemo moći da stimulišemo i da rešimo probleme naših poljoprivrednih proizvođača.

Dobro bi bilo i što kolega kaže, potrebno je da se uradi za taj okrug. Mislim isto da je potrebno i veoma bitno i za okruge na jugoistoku Srbije. Period koji je bio unazad 10, 12, pa i 20 godina, kada je DS bila na vlasti, kada su uništavane firme, gubili posao radnici, veoma dobro pamtimo. Podržaću sve pozitivne stvari i mislim da je potrebno da se u budžetu za 2023. godinu obezbedi više sredstava za jugoistok Srbije, za nerazvijena područja. Mi smo u okviru Odbora za poljoprivredu formirali pododbor kojim ćemo gledati da damo ideje, smernice i da zajedno ovde na Skupštini o tome razmatramo.

Amandman koji je predložio kolega je amandman koji daje možda mogućnost za određeni broj opština, ali mislim da kompletni jugoistok Srbije gde su nerazvijena područja ima šansu za stočarstvo, a to možemo uraditi samo zajedno. Imamo sada novu ministarku za poljoprivredu koja zna svoj posao u delu ekonomije i zajedno sa našim ministrom i potpredsednikom Vlade Sinišom Malim, sa našom premijerkom siguran sam da će imati određene stvari koje ćemo rešiti za dobrobit svakog seljaka.

Podržaću predloge koji se tiču razvoja nerazvijenih područja, ali naravno u saradnji sa Vladom, sa ministrom poljoprivrede, a siguran sam da će to podržati i moje kolege poslanici. Hvala.

PREDSEDNIK: Na član 1. amandman je podneo narodni poslanik dr Zoran Lutovac.

Izvolite.

ZORAN LUTOVAC: Poštovani građani, uvaženi poslanici, ministri, predstavnici izvršne vlasti, ukratko rečeno, naziv za ovaj rebalans bi bio - kuća gori, a mi zalivajmo cveće u dvorištu. Veća izdvajanja za nauku, obrazovanje i kulturu je predmet mog amandmana, odnosno da se udvostruče subvencije. Međutim, ulaganje u nauku, kulturu i obrazovanje nije samo stvar subvencija, nego je pre svega stvar sistemskog prilaza rešavanju tog problema.

Umesto toga, u budžetu za 2022. godinu mi smo imali za 22 milijarde manje ulaganja za zdravstvo i obrazovanje u prethodnom budžetu. Za istraživanja se izdvaja 0,23 promila, a za nauku 0,4%. To je odlika država koje ne mogu da napreduju. Sve države koje napreduju izdvajaju ogromna sredstva za nauku.

Pita se odakle? Već sam govorio o tome, 280 miliona mi izdvajamo za kazne i penale zato što nemamo dobro obrazovanje i tu je začaran krug. Nemate obrazovane ljude, onda ti neobrazovani dođu da vode poslove i onda oni prave kazne i penale, a mi plaćamo njihovo neobrazovanje, umesto da ulažemo u njihovo obrazovanje.

Onda, nacionalni stadioni. Dakle, odlaze nam sportisti pre nego što postanu punoletni, odlaze nam građani. Pa, za koga pravimo stadione, kad nema ko da igra, nema ko da gleda? Zar nije logičnije da se ulaže u nešto što će doneti razvoj i prosperitet, a to je svakako obrazovanje.

S druge strane, ova Skupština je primer koji pokazuje zbog čega je važno ulagati u kulturu i obrazovanje. Bili smo svedoci dešavanja u Narodnoj skupštini koja nam pokazuju zašto je to izuzetno važno. Poslanici koji bi trebalo da budu elita ovog društva ponašaju se kao da nisu savladali osnovno kućno vaspitanje. E, onda tome služi obrazovanje, onda tome služe institucije, da naprave korekciju. Kultura i obrazovanje su zaduženi da naprave korekcije koje nisu u stanju da urade u svojim porodicama.

Da nam se ne bi desilo da prvi čovek Narodne skupštine kažnjava poslanika zbog upotrebe reči primati, da imamo bolje obrazovanje on bi znao da su ljudi primati i da nije uvredljivo nazvati nekog čovekom, ali jeste uvredljivo nekog nazvati primerkom, kao što je to rekao njegov saborac iz iste stranke.

Najzad, obrazovanje je važno da bi ministri razumeli, da bi naučili gde im je mesto i šta oni treba da rade. Oni su izvršna vlast i oni moraju kada dođu u parlament da odgovaraju na pitanja, a ne da nam ovde saopštavaju nekakve bajke i skaske i da se obraćaju propagandno građanima. Oni moraju ovde da znaju svoje mesto, da nisu oni ovde islednici i da ne smeju da vređaju poslanike. Poslanici su tu da njima postavljaju pitanja i da kontrolišu njihov rad. Da imamo obrazovanje kakvo treba i da više ulažemo u obrazovanje, to se ne bi dešavalo.

Juče smo čuli od jednog mlađanog naprednjaka, kaže – borimo se sa inflacijom. Da je bolje obrazovanje, on bi rekao borimo se protiv inflacije, ali pošto je obrazovanje loše on je rekao da se bore sa inflacijom. Siguran sam da on nije hteo da kaže da se zajedno sa inflacijom borite protiv građana, hteo je da kaže nešto drugo. Isto kao što sam uveren da on nije hteo da kaže, kada je rekao borimo se sa mafijom, da to činite zajedno sa mafijom, nego da se borite protiv mafije, ali obrazovanje kakvo imamo ne dozvoljava mu da iskaže ono što misli. Zato je neophodno, ljudi, da se ulaže u kulturu i obrazovanje.

Pogledajte naše medije, pogledajte udarnu pesnicu propagandnu vašu. Umesto kulturne rubrike, vi sada imate rubriku bizarno ili zabava. Nema više kulturnih rubrika, o tome se radi, a kultura je temelj jednog društva. Zašto je važna nauka? Da razumemo jedni druge, da se bolje razumemo.

Primalni krici koje čujemo i sada dok govore opozicioni poslanici mogu se naučno objasniti, zato je važna nauka. Postoji teorija da se takvim vrištanjem dolazi do pražnjenja kojim se jedinka vraća u svoje najranije doba i oslobađa primalnih trauma, uzročnika neuroze. Zato je važno da ulažemo u nauku. Nauka je stub razvoja svake uspešne države.

Pogledajte Holandiju. Holandija koja otima plodno tlo od okeana, jedan od najboljih i najvećih proizvođača poljoprivrede, poljoprivrednih proizvoda u svetu. Zato što ulaže u nauku, zato što ulaže u znanje. Jedna tako mala država koja je uvek ulagala u znanje, uvek je bila jedna od najbogatijih država.

Ovi primalni krici neće nas sprečiti da se borimo za obrazovanje i nauku. Naprotiv, zbog vas, za vaše dobro mi se borimo da to obrazovanje bude dobro i da pratite malo kulturu, a ne samo rubrike bizarno i zabava.

PREDSEDNIK: U ovom delu u kom ste se obratili meni, gospodine Lutovac, mislim da smo svu tu kulturu, vaspitanje i obrazovanje videli juče, upravo na primeru ponašanja vaših narodnih poslanika, vaše zamenice, ako ne grešim.

Ovo što ste nazvali kricima, vrištanjem, pražnjenjem, šta ste sve rekli sada, je li to bio primer toga? Nisam saglasan da su to dokazi kulture, vaspitanja, obrazovanja, ali takve primere ste dali samo vi, samo vi i niko više. Verovatno ste na to mislili.

Pravo na repliku, Milenko Jovanov.

MILENKO JOVANOV: Imam prvo pitanje za vas, gospodine predsedniče, budući da ste izrekli opomenu zbog upotrebe reči primati. Jesmo li sada utvrdili da to nije uvredljivo ili da jeste uvredljivo?

Ako nije uvredljivo, onda bih ja rekao da je najveći primat među primatima upravo održao govor i rekao da primati smatraju da treba da se ulaže u kulturu, a kad su primati imali priliku da ulažu oni su zatvorili Narodni muzej i Muzej savremene umetnosti i uništili sve što su mogli da unište. Ništa od narodne kulture nije ostalo, sve su sveli ni na šta.

E, sad, ako to nije dozvoljeno i ako upotreba reči primat ipak nije dozvoljena, onda to ne bih rekao. Tako da, sad mi samo to recite, da znam. Ali, budući da ste već izrekli opomenu tim povodom, ja ću se ipak uzdržati.

Dakle, lepo je to kada nam držite predavanja, ali bi bilo stvarno dobro da krenete od sebe i svog okruženja. Na tom mestu gde sada sedite je sedeo čovek koji mi je psovao majku više puta, ali zbog toga se niste preterano uzbudili. To je kultura. To je ta vaša kultura, to je ta vaša elita. Tako izgleda elita.

Kada god vidimo kako se predstavljate kao elita, a nas ovde vređate i ponižavate, vidimo koliko zapravo nemate pojma ni o čemu. Vi ste sami sebe elitom proglasili. Vas niko drugi elitom nije proglasio. Vas niko drugi za elitu ne smatra. Vi to samo sebe u ogledalu tako vidite. Što se pre odmaknete od tog ogledala i malo sa narodom porazgovarate, videćete šta misle o vama. Bili primat ili ne bili primat, u svakom smislu.

Prestanite više da ponižavate ljude. U kom svojstvu ste vi ovde poslati da vi držite lekcije ovde, da vi nečije obrazovanje merite, vi ili ovi vaši, da vi odlučite ko jeste, a ko nije obrazovan? Dokle više taj vaš teatralna elitizam? Mi zastupamo narod i volimo naš narod takav kakav je.

(Srđan Milivojević: I Belivuka!)

I šta ćemo sad s ovim, gospodo primati?

PREDSEDNIK: Da li opet dobacujete, Milivojeviću?

MILENKO JOVANOV: Šta ćemo sada sa ovim? Da li su ovo, hajde da citiram, neartikulisani zvuci koji pokazuju nedostatak obrazovanja? Ali, ja mislim da ovo nije, jer ovaj koji dovikuje, to je najelitniji primerak primata, on je najobrazovaniji, najpametniji.

Ja to isto mislim i najobrazovaniji i najpametniji i najelokventniji, …

(Srđan Milivojević: Konačno si upravu.)

Tako je, znam da sam upravu. Ja to stvarno mislim. Vi ste to, vi ste to i zato želim da vi što češće imate priliku da govorimo, kada god vas narod vidi, da vidi kako izgleda ta elita koju predstavljate. Hvala.

PREDSEDNIK: Hvala.

Sada prijave po amandmanu.

Prvo narodni poslanici, Vojislav Vujić.

VOJISLAV VUJIĆ: Mislim da ste pogrešili, ja se nisam prijavio.

PREDSEDNIK: Bila je prijava u sistemu, ako niste želeli reč, uredu. Dobro.

Po amandmanu, Dragana Rakić.

(Zoran Lutovac: Replika.)

(Dragana Rakić: Ali, pre toga replika.)

(Zoran Lutovac: Replika, mogu da kažem, direktno me je prozvao…)

Hoćete vi po amandmanu.

(Zoran Lutovac: Replika.)

Uredu.

Samo polako, ko god se prijavio za reč dobiće reč, nemojte da vičete.

ZORAN LUTOVAC: Moram da odgovorim uvaženom poslaniku, koji trenutno iskazuje svoje primalne nagone, da sam ja rekao vama juče, da ste sa pravom reagovali kada se to dešavalo, ali da ne reagujete kada se to dešava tamo. O tome se radi.

Dakle, ja sam rekao da ste vi sa pravom reagovali, u ovom slučaju, ali da izbegavate uporno da reagujete kada je u pitanju druga strana. I upravo zbog toga što se čuju krici sa druge strane, imate afekat, imate odgovor ove strane.

Vi, kada biste vodili računa o redu u Skupštini, ne bi se dešavalo to da se sa ove strane ovako reaguje. Sprečite ljude da sve vreme vrište i govore, dok mi imamo reč i nećete imati sa ove strane nikakvo upadanje u reč, niti bilo kakav izliv.

Potpuno sam saglasan da treba uvesti, potpuno ravnopravno reakcije na jednu i na drugu stranu. Prema tome, nemojte obrtati teze, čovek je izgovorio deset puta jednu stvar, zbog koje ste mene opomenuli i hoćete da me kaznite, a njega niste opomenuli zbog izraza - primerak, koji se uvaženom poslaniku obratio. Zamislite, kažete - primerak za uvaženog poslanika. Pa, da li je to uredu? Zašto ga niste opomenuli? Morate da uvedete iste aršine, i onda ćete imati red u Skupštini, ako dozvolite da se ovako viče sa mesta, to ne vodi nikuda.

PREDSEDNIK: Dakle, što se tiče vikanja sa mesta. Vi znate da tu nikakvih problema nema, kada god se podigne žamor, ja reagujem, ali nije u tome stvar, kada vi vičete to vam je prihvatljivo, kada viče neko drugi onda reagujete. Tako je sve vreme, ali nije to najvažnije.

Znači, vi ste sada prvo tražili od mene, da ne reagujem kada kažete da je neko primat, a sada kažete nije uredu da to neko drugi govori. Pa, ja ne mogu stalno, iz sednice u sednicu, od vas da slušam potpuno kontradiktorne zahteve, za sve, ali za sve i za ovo poslednje. Tako je bilo, hoćemo sednicu o KiM, nećemo sednicu o KiM, hoćemo da dođe Aleksandar Vučić, teško nam je što je došao. Hoćemo sednicu za izbor Vlade, nećemo sednicu za izbor Vlade, što nije bila kasnije. I ove nedelje, što je počela rano, što je počela kasno. Sada tražite i da se dozvoli i da se ne dozvoli da se nešto govori.

Znači, sa tim je nemoguće raditi, ali nešto mnogo važnije, ono što ste vi uradili juče, vaša poslanička grupa, konkretno Dragana Rakić, to nije uradio niko drugi u ovoj sali, ništa slično tome. To sam vam rekao i znate i sami da je istina. Dakle, da neko ustane i bukvalno viče ovde, urla. Kako ste vi to opisali sada, krici, vrištanje i tako dalje, to niko nije uradio. Ja sam mere primenio, u tom slučaju. Znate koliko sam pokušavao i pozivao da se primiri, da sedne.

Kada kažete to je reakcija u afektu, samo da mi objasnite kakvom afektu. Da li se vi sećate kako je to izgledali? Govori narodna poslanica, narodna poslanica SNS, govori, mirno, razložno, pristojno, jednu reč oštru nije upotrebila, ni jednu jedinu, i vi kažete reagovali ste u afektu. Na šta? Znači, pogledajte malo na šta je to ličilo juče?

Svesni ste vi da je to bilo sa moje strane opravdano, što se tiče reakcija, ali budite pošteni do kraja, takvo ponašanje primenjujete samo vi, sa te strane. Ništa slično se nije desilo od početka avgusta do današnjeg dana na drugoj strani. Onakvo vikanje, urlanje uz sve pozive da se ljudi smire, da se smiri Dragana Rakić. Kada se to još desilo? Samo vi, sve vreme.

(Zoran Lutovac: Pogledajte sad.)

Šta da pogledam? Ko se sada ponaša na taj način. Ko se sada ponaša kao Dragana Rakić, juče?

(Zoran Lutovac: To nije tačno, pogledajte. To se stalno dešava, sve vreme se tako ponašate.)

Šta da pogledam? Ne morate da vičete, odlično ja vas čujem, ne morate da vičete i da pokazujete ponašanje koje vam posle smeta.

Idemo dalje, po amandmanu, Nataša Jovanović.

NATAŠA JOVANOVIĆ: Gospodine predsedniče, trebali ste malo pre da reagujete zbog Ustava Republike Srbije, ako se neko oseća kao primat, nema pravo da vređa tradicionalne verske zajednice. Mi ovde imamo pripadnike i većinskog pravoslavnog naroda i drugih verskih zajednica i to lepo piše u Ustavu, ali onaj ko tako govori, govori o sebi i ovaj amandman koji je sada predložio, apsolutno je neprihvatljiv za SNS i našu koaliciju.

Htela bih da se obratim vama, gospodine Mali, i da vam kažem, juče ste istakli, ali to je veoma važan segment i u ovom rebalansu budžeta, a to je borba protiv korupcije i organizovanog kriminala i koliko je država bila u pravu kada je izdvojila tolika sredstva i pre svega zbog činjenice da smo dobili zaista izuzetnog čoveka na mesto novog ministra policije, gospodina, Bratislava Gašića.

Govori činjenica da je juče okrivljeni svedok, Srđan Lalić iz ove kriminalne Belivukove grupe, koji je idol Lutovcu i ovima iz ove prozapadne opozicije, izjavio i potvrdio ono što smo mi govorili još, sećate se, u februaru mesecu. Stvar je bila vrlo ozbiljna i potvrdilo se da je tačna, iz struktura Evropola država Srbija je kod svojih bezbednosnih struktura dobila informaciju da vođa Kavačkog klana, Radoje Zvicer priprema atentat, odnosno ubistvo predsednika, Aleksandra Vučića. Kao što im je danas smešno, histerišu, prave ovde nekakve dramske scene, tada su se smejali, izvrgavali ruglu takvu informaciju koja ne da je ozbiljna, nego je potvrđena ne samo od srpskih bezbednosnih službi nego od još najmanje sedam, vi to znate, bili ste i tada član Vlade, sedam obaveštajnih agencija iz država u okruženju.

Zašto njima kriminalcima i onima koji su odvojili poput, Zvicera, pet miliona evra za ubistvo Aleksandra Vučića smeta Vučić kao što smeta i podnosiocu amandmana i svima ovima ovde koji su spremni za manje od par sati da se udruže, da uruše državu, da Vučić nestane, da nema više SNS, da ko zna šta sada nama rade.

Predlagali su pre 20 godina nekakve zakone o lustriranju, šta bi im sada palo na pamet kada su spremni da ovde ogoljene kriminalce, one koji su izvršili najmonstruoznija zverstva, najpoznatije narko-dilere u svetu, promovišu i čak se podsmevaju činjenicama koje su dokazane, evo i sad ovim iskazom, a i potvrđene kroz zaista relevantne izveštaje svih bezbednosnih struktura. Setite se samo medija u to vreme, nije to bilo, uzmite neki pres kliping iz februara meseca, Vučić ponovo spinuje, opet neko hoće da ga ubije i tako dalje.

Ali, stvar je vrlo ozbiljna, gospodine Mali, i ta opasnost je i dalje nad Srbijom, naročito zbog činjenice da Aleksandar Vučić, pored toga što ima vas u timu, Anu Brnabić, uspešno vodi javne finansije države, vodi i spoljnu politiku Srbije takvu da nam obezbeđuje mir i stabilnost. A kome to smeta? Smeta onima koji su produžena ruka svih onih kojima ne odgovara da Srbija bude stabilna država, da ima takve finansije, da ima takav razvoj, napredak i pre svega, a neću ovde danas eksplicitno da pominjem imena, određenim strukturama političkim u okruženju koji su se udružili sa Radojem Zvicerem i kriminalcima ovde u Srbiji da se, bogu hvala da je to sprečeno, izvrši taj atentat.

Sećate se reakcije predsednika Srbije, gospodina Vučića? On je, gostujući na jednoj televiziji sa državnom frekvencijom rekao da to nije ništa novo i da to može da očekuje od svih onih koji su ne neprijatelji njega, jer on je na svojoj koži osetio šta su radili i Danilu i Milici i njegovom ocu i bratu Andreju i svima onima koji su njemu najsvetiji, a to je njegova porodica, već je rekao – njima je cilj da to urade da mene smaknu da bi se Srbija uništila i da bi uradili ono što je bio njihov cilj i što su radili sistematskim uništavanjem i prodajom svega, i državnih i nacionalnih interesa i uništavanjem fabrika, otpuštanjem ljudi i svega toga.

Mi kao odgovorni i ozbiljni ljudi, pripadnici najveće političke stranke i naši koalicioni partneri, znajući kakve su sve opasnosti i kakvi izazovi pred Srbijom, vama dajemo nedvosmislenu podršku i vama i novoizabranoj Vladi da nastavite da se borite protiv takvih kriminalaca, da radite za Srbiju odgovorno i časno i da čuvamo mir i stabilnost i da sačuvamo, mi svi zajedno. A kad govorim – svi zajedno, mislim i na bezbednosne strukture ove zemlje, našeg predsednika, jer on je konstantno njihova politička meta, a kao živa meta kriminalcima koje oni ovde promovišu.

PREDSEDNIK: Reč ima Zoran Lutovac, po amandmanu.

ZORAN LUTOVAC: Ovo je replika, pošto je pomenula moje ime direktno.

Rekla je jednu stvar koja ne priliči ovom parlamentu. Sa druge strane, ovo nije centralni otadžbinski parlament, ovo je Narodna skupština Republike Srbije. I to kada se probudite ujutru treba da raščistite sa tim, da više niste u centralnoj otadžbinskoj upravi nego imate neku novu stranku koja se deklarisala kao proevropska.

Sada smo čuli od vaše poslanice da to više niste, pa bih molio da mi se to razjasni, da su tu neki drugi koji su proevropski, što znači da vi više niste za evropske integracije?

Sa druge strane, sramotno je nekome insinuirati da štiti neku organizaciju, mafijašku, a pri tome čovek koji je bio na inauguraciji, koji je štitio predsednika, je taj koji je optužen. Nije on nikada štitio opoziciju, on je dolazio da razbija demonstracije i dolazio da bude obezbeđenje na inauguraciji predsednika.

Dalje, kad već pominjete ministra unutrašnjih poslova, da najzad čujemo kako je stradao Vladimir Cvijan, ko je ubio Olivera Ivanovića, da vidimo to, a ne da čujemo ove floskule. Hoćemo direktne rezultate. Zašto tužilaštvo ne pokreće postupak, zašto ne sasluša te ljude? Po novinama pišu imena i prezimena ljudi koji se sumnjiče. Zašto se ne pozovu ti ljudi da se utvrdi šta se desilo? To mi želimo kao odgovore, a ne ove prazne priče. Hvala vam.

PREDSEDNIK: Pravo na repliku.

MILENKO JOVANOV: Vrlo je važno ovo što je sada rečeno. Ja želim zbog građana da podvučem šta je rekao prethodni govornik.

Dakle, on je citirao ono što je okrivljeni Belivuk, optuženi, rekao u procesu. On je ono što je odbrana ovog čoveka kome se na teret stavljaju najteža krivična dela citirao ovde. Ne postoji nalaz policije, ne postoji nalaz tužilaštva, ne postoji ničiji nalaz da je ovo što on priča tačno. To samo kaže sam Belivuk i onaj ko ga ovde citira.

Zašto je to bitno? Zato što je onaj ko je svedok okrivljeni u ovom postupku i ko je dužan da govori istinu, inače status taj može da izgubi, rekao kako su baš u Crnoj Gori, gde je neko ovde bio ambasador, možda baš u to vreme, sedeli i pravili dogovor o tome kako treba da bude upucan predsednik Srbije i kako neke nove snage treba to da iskoriste i kako je pet miliona evra za to spremno, a oni su ti koji su od toga pravili sprdnju, oni su ti koji su se sa tim šalili. Oni su pričali kako Vučić, drama kvin, izmišlja atentate na sebe, a sada nema ni – izvinite, pogrešili su. Nema ničega.

Videćemo sada gde će sve to klupko da se odmota. Radostan sam. Nemate pojma koliko sam radostan zbog toga što je krenulo da se odmotava. Sada ćemo da vidimo dokle će to klupko da stigne i do koga, a onda ćemo da vidimo da li smo ovde imali nekoga ko je vrlo ozbiljno i temeljno pripremao govore tako što je citirao Veljka Belivuka ili se samo radi o korisnim idiotima koji su to radili iz svog ćefa.

Korisni idiot, to je termin, kovanica koji su komunisti smislili. Nije to uvredljivo, ali ko se pronašao, ja mu ne mogu pomoći.

Dakle, da li se radi o organizovanoj odbrani ili se radi samo o korisnim idiotima? Hvala.

PREDSEDNIK: Povreda Poslovnika, Đorđo Đorđić.

ĐORĐO ĐORĐIĆ: Zahvaljujem, gospodine predsedavajući.

Dame i gospodo narodni poslanici, građani Srbije, ja reklamiram član 107. stav 2.

Uvažena narodna poslanica je najgrubljim rečima pokazala na sve ove prisutne članove opozicije. Ja ne mogu da verujem da neko ko je 20 godina bio u najoštrijoj desnici tako se ponaša prema nama i optužuje nas za neke stvari koje nemaju veze sa životom.

Da li ste vi svesni da mi ovde imamo svi porodice? Kako možete da kažete takve monstruozne stvari, da mi pripremamo bilo šta? Niko iz poslaničke grupe kojoj ja pripadam nije pomenuo te procese.

Da li vi znate da smo mi iz malog mesta? Konkretno, ja sam iz Sremske Mitrovice i otac sam troje dece. Vi nas targetirate.

Razumeju ljudi svi ovaj politički folklor…

(\_\_\_\_\_\_\_\_\_\_\_\_\_: A vi kada targetirate tuđu decu to je u redu?)

Ja se izvinjavam. Ja ne znam, morate da imenujete. Nikada ničije dete nisam pomenuo, niti bih pomenuo, ali nemojte da radite ovo i da nas dovodite sve u neku, da kažem, opasnost, direktnu i indirektnu i nas i naše porodice, molim vas.

Ne želim da se izjasni Skupština.

Hvala.

PREDSEDNIK: Niko nije pominjao ni vas, ni poslaničku grupu.

(Đorđo Đorđić: Stalno se pokazuje na ovu stranu, a ja sedim ovde.)

Samo da vam kažem, niste razumeli. Druga poslanička grupa se trenutno raspravlja.

Po amandmanu, Zoran Lutovac.

ZORAN LUTOVAC: Dakle, ponovo poslanik koristi ono što stalno koristi, izvrće istinu. Znači, niti sam ja citirao bilo koga, nego samo tražim da se provere navodi. S jedne strane imamo navode optuženog, a s druge strane imamo navode čoveka koji je poznat po tome što ne govori istinu. Ljudi su zbunjeni, građani su zbunjeni. Kome da veruju, onome ko kaže da se neće kandidovati za predsednika, pa je onda predsednik u drugom mandatu ili nekom optuženom koji je do juče njega štitio i bio obezbeđenje i razbijao demonstracije u Beogradu?

S druge strane, vidim da ga niste opomenuli za izraz korisni idiot. Okej, možemo da uzmemo to, da to postoji u literaturi, ali je pitanje da li je primerno. Ako vi smatrate da je to primereno, u redu, ali ja onda mogu da kažem - beskorisni idiot. E taj beskorisni idiot ne može da koristi nešto bez kazne ili može.

Znači, ovde moramo da uvedemo neki red, da se zna da li je sve dozvoljeno na ovoj strani, a na ovoj strani ništa nije dozvoljeno. Da li je dozvoljeno izvrtanje istine? Da li je dozvoljeno u direktnom prenosu, ja kažem jedno, a on to tumači na drugi način i potpuno stavlja u usta nešto što nije rečeno?

Dakle, molim vas, povedite računa o tome, jer ako postoje korisni idioti, mnogo je više onih koji se zovu beskorisni idioti i koji imaju mnogo više vremena da govore. Hvala.

PREDSEDNIK: Nadam se da ste zadovoljni što vređate ljude svaki put kada se javite za reč i vidim da to radite želeći reakciju i neku kaznu. Nadam se samo da ste zadovoljni time, a ko kome veruje, vi iznova potvrđujete da verujete ljudima koji su osvedočeni monstrumi i ne znam šta vam onda smeta reakcija ljudi koji smatraju da je to veoma, veoma pogrešno i loše.

Znači, imali smo povrede Poslovnika, Nataša Jovanović.

NATAŠA JOVANOVIĆ: Povređen je član 107, gospodine predsedniče.

Vi ste trebali da reagujete zbog povrede dostojanstva Skupštine, jer je ovde jedan koji nit se tera, nit se vodi, tako kod mene kažu Šumadinci, počeo vrlo intenzivno, pazite, obratite pažnju, kao i građani Srbije, da promoviše novu dogmu.

Nova dogma je sve što kaže Veljko Belivuk to je tačno, a ono, istina je, a ono što kažu zvanični državni organi nije istina, još, molim vas, trebali ste da reagujete, gospodine predsedniče, kao ozbiljan čovek, a vi i ja se ipak poznajemo određeno vreme, da kažete, nije važno da li sam ja u pitanju, ovde sa ove strane sede odgovorni ljudi kojima je narodu ukazao poverenje da brinu od državi, njenoj bezbednosti, o miru, o ekonomiji, o napretku i da li neko ima ovakve ili onakve upadice, ja mogu sada da kažem, neko piskaralo, raspisala sam se kod Vesića, nije ovde, ko je taj bio, kaže neko piskaralo u DS, stvarno nisam mogla da se setim, iako se baš svega sećam unazad 30 godina.

Ali, molim vas, svaki put da reagujete kada se kao novoustanovljena dogma, to je neki aksiom, da je sve što kaže kriminalac Veljko Belivuk i Rade Zvicer, sada čekam da mu javi Zvicer od negde telefonom da počne i njegovo ime da pominje, u redu, a nije u redu kada mi podsećamo na to da je to bila apsolutna istina i prava informacija što je okrivljeni svedok Lalić juče i potvrdio da su pripremali ubistvo, likvidaciju, kako god hoćete, Aleksandra Vučića.

Hvala vam i ne želim da se Skupština izjasni.

PREDSEDNIK: Dakle, ne smatram da sam povredio Poslovnik, ali razumem razloge za reakciju s vaše strane i, naravno, ja znam da ste vi ozbiljni ljudi, ali šta da vam kažem, imaju pravo da izaberu sebi i političke uzore i saradnike i idole i šta god hoće, a naravno, tu ste vi da kažete šta o tome mislite. Ja o tome, poznato vam je, mislim sve najgore, ali ne mogu da diskutujem o tome sa ovog mesta.

Ko je hteo po Poslovniku još?

Reč ima Zoran Lutovac.

ZORAN LUTOVAC: Uvažena poslanica se javila da reklamira Poslovnik, a replicirala je. Vi je ne prekidate. Ne samo da je ne prekidate, nego joj dozvoljavate do kraja da to radi i onda je na kraju još i podržavate. Na šta to liči?

PREDSEDNIK: Niste me slušali, gospodine Lutovac, a niste ni rekli na koji član Poslovnika se pozivate.

ZORAN LUTOVAC: Ona se javila za povredu Poslovnika i onda replicira.

PREDSEDNIK: Niste vi sada rekli koji tačno član Poslovnika?

ZORAN LUTOVAC: Član 27. stav 2.

PREDSEDNIK: Šta u vezi sa tim?

ZORAN LUTOVAC: Član 27. stav 2.

PREDSEDNIK: Dobro. Šta u vezi sa tim?

ZORAN LUTOVAC: Pa, evo, ovo što sam vam rekao.

PREDSEDNIK: To da je poslanica ukazala na povredu Poslovnika? Dobro. Ne smatram da sam prekršio bilo šta, ali moram da vas pitam da li hoćete da se izjasnimo? Hoćete li da se izjasni Skupština?

Smatram da hoćete da se izjasni.

(Zoran Lutovac: Neću.)

Nećete? Nećemo da se izjasnimo.

Po Poslovniku, u redu, ali ako hoćete po Poslovniku, uradite to na vreme. Stalno to radite. Dam nekome reč, onda dižete Poslovnik i onda se žalite.

Ko je hteo po Poslovniku još?

Reč ima Sandra Božić.

SANDRA BOŽIĆ: Evo, da pomognem prethodnom govorniku, gospodine predsedniče, i da mu objasnim da kada ne govorite o temi amandmana i o temi dnevnog reda, to je član 106.

Vidim da im je vrlo teško da nauče Poslovnik o radu Narodne skupštine. To je jedna knjižica koja ima možda dvestotinak stranica, a sve silni doktori i profesori.

Tako da vas molim da se malo još više potrudite da olakšate rad u Narodnoj skupštini time što ćete znati i poznavati zbirku propisa.

S druge strane, kada se žalite na to da nismo u temi, onda ne smete biti licemerni, jer vi od početka današnjeg zasedanja ste se javili nekoliko puta sa strane prekoputa i niste govorili ni o amandmanu, nismo čuli ništa o rebalansu budžeta, nismo čuli ništa o amandmanima, ali smo zato čuli da je Veljko Belivuk razbijao demonstracije.

Samo da vas pitam da li to govorite u prvom licu, s obzirom da smo čuli izjavu svedoka da su planirani nakon što je planiran atentat na predsednika Aleksandra Vučića i da se dovede, pretpostavljam, na vlast neko ko će biti zadužen da sprovodi kriminalne aktivnosti u punom procvatu Veljka Belivuka. Planirane su određene aktivnosti u smislu demonstracija, organizacija nemira itd.

Pa vas pitam, zaista iskreno ovog puta, s obzirom da znamo da neki put bolje Veljka Belivuka s ove strane brane nego što ga brane njegovi advokati, da li ste zaista imali ikakvog udela u organizaciji tog atentata? Zahvaljujem.

PREDSEDNIK: Ne smatram da sam prekršio Poslovnik.

Vezano za član 106, tačno je, ne govori se o rebalansu, ali smo dozvolili svima da govore šta god hoće, jer znate kako onda to izgleda. Posle kažu da nisu mogli da kažu ništa.

Tako da, ako žele svi, ali stvarno svi da se držimo teme, to bi bilo najbolje, ali vidim da to nije baš slučaj, jel tako, ne želite da se držimo teme.

Da li treba da se izjasnimo? Ne.

Po Poslovnik, Parlić.

IVANA PARLIĆ: Predsedavajući, mi se držimo teme, a tema je član 107. Narušavate dostojanstvo Narodne skupštine.

Svako obraćanje ove žene danas je uvreda za sve narodne poslanice.

PREDSEDNIK: Samo, jel imate neku povredu na koju nije već ukazano?

Jel imate neki član na koji nije već prethodno ukazano?

IVANA PARLIĆ: Član 107.

Ona je upravo prekršila član 107. i vi takođe.

Svako obraćanje Sandre Božić je vređanje narodnih poslanica posle jučerašnjeg skandala.

PREDSEDNIK: Ja ne znam kako svako obraćanje?

IVANA PARLIĆ: Udaljite je sa sednice.

PREDSEDNIK: Ovako, jednom neko ukaže na povredu Poslovnika, i šta vi onda pričate sada?

(Ivana Parlić: Rekla sam vrlo jasno.)

Ovo nikakvog smisla nema.

Još jedna povreda Poslovnika i preći ćemo na sledeći amandman, jer ovo nikakvog smisla više nema. Vi sami ne znate šta radite.

Reč ima Marinika Tepić.

MARINIKA TEPIĆ: Zahvaljujem, predsedniče.

Smatram da ste prekršili član 108. stav 1. koji kaže da se vi starate o redu na sednici Narodne skupštine.

Smatram da način na koji vodite sednicu od početka današnjeg dana, da samo stvara dodatni nered i da će stvarati još veći ukoliko ne promenite tok vođenja sednice i način vođenja sednice.

Neću ovog puta da ulazim u vaše komentare. Ako želite da debatujete sa poslanicima, prepustite vođenje sednice nekom drugom, siđite u klupe i možemo da debatujemo čitav dan.

Vi vrlo dobro znate i slušate, kao i mi, da nam se ovde drže lekcije kako neko nije naučio Poslovnik, kako neko nije naučio kako se ponaša, sami svedočite, predsedniče, i molim vas da tu praksu promenite da je, sa druge strane, u Narodnu skupštinu, nažalost, uveden rečnik ulice i asfalta, a ne sa ove strane ovde. Ja vas molim da promenite način vođenja sednice i da po istim aršinima kažnjavate i vaše kolege iz vaše stranke.

Mi ćemo se u ime svih opozicionih poslanika zbog toga obratiti u 12.00 sati u holu Narodne skupštine narodnim poslanicima, ali građani gledaju prenos, predsedniče, i ja vas molim da ovaj prenos ne dozvolite da se pretvori u rijaliti, da ne dozvolite, kao što sam rekla i ponoviću, da ovde vlada jezik ulice i asfalta, nego pristojno i argumentovano ponašanje, a vi se isto tako dobro sećate da smo sa prozora ove naše Narodne skupštine 2017. godine gledali kako batinaši Veljka Belivuka dave novinare i građane na inauguraciji predsednika Aleksandra Vučića, sa prozora ove Skupštine, ispred nosa ovde. To što optužnica nije obuhvatila 2017… (Isključen mikrofon.)

PREDSEDNIK: Hvala vam puno.

Pošto vidim da se bavite statistikom, koliko ste govorili po povredi Poslovnika, sad računajte da je to bilo više od dva minuta, možda vam popravi tu vašu statistiku.

Ne smatram da sam prekršio Poslovnik time što sam dozvolio da narodni poslanici govore. Zoran Lutovac, čuli ste šta sve, ako je intervencija trebalo da ide u smeru da ga ja sprečim da izgovori ono što je izgovorio, možda ste u pravu, ali onda biste rekli da je to diktatura i šta već sve ne, ali ću da prihvatim sugestiju da malo uozbiljimo ovu situaciju koju ste napravili. Da li će da bude rijaliti, jezik ulice? Kao i uvek zavisi, pre svega, od vas tamo.

Da li treba da se izjasni Skupština? Rekli ste ne.

Onda prelazimo na član 1. i amandman koji je podneo narodni poslanik Nebojša Novaković.

Da li neko želi reč po ovom amandmanu?

Nema nikoga u elektronskom sistem.

Na član 1. amandman je podnela narodni poslanik Dragana Rakić.

Reč ima Dragana Rakić.

DRAGANA RAKIĆ: Zahvaljujem, predsedniče.

Ministri, koleginice i kolege narodni poslanici, podnela sam jedan vrlo jasan i jednostavan amandman da se sedam milijardi dinara, koje su raspoređene u stavci ostale subvencije, koje niko živ ovde u sali nema pojma šta su, da se tih sedam milijardi dinara konkretno raspodeli subvencijama u oblasti zaštite životne sredine, u oblasti kulture i u oblasti nauke i obrazovanja.

Svi znamo da je Srbija danas jedna izuzetno zagađena zemlja, zagađen nam je vazduh, voda, hrana koju jedemo. Zagađenje je posledica pre svega koruptivnih i kriminalnih aktivnosti, fabrike ne poštuju propise iz oblasti zaštite životne sredine i zato je neophodno da se na ovu oblast posebno skrene pažnja.

Godišnje u Srbiji umre 15.000 ljudi od posledica zagađenja. Naša deca su sve bolesnija. Ovde u Beogradu su u porastu bolesti respiratornih organa, pogotovo kod najmlađe dece. Puno dece koristi razne pumpice, kako bi moglo lakše da diše.

Koliko je važno ulaganje u kulturu, imali smo prilike malopre da čujemo iz amandmana koji je podneo dr Zoran Lutovac, a ja bih pre svega skrenula pažnju da treba uložiti više u nauku i obrazovanje, pre svega u materijalni status radnika u kulturi, radnika u prosveti, a naročito radnika u vrtićima.

Smatram da je izuzetno važno zaposliti još vaspitačica i vaspitača u predškolskim ustanovama. Kada sagledamo celokupnu situaciju, pogotovo situaciju u predškolskoj ustanovi u Pećincima, kao što svi dobro znamo ovde u Srbiji, u Pećincima je napravljen presedan i deca su izbačena nezakonito iz vrtića, jer njihovi roditelji nisu politički podobni, tako da su preko svoje dece diskriminisani i kažnjeni. Roditelji su dobili jedno konfuzno i neprimereno objašnjenje da nema mesta u vrtićima, da je nedovoljno zaposlenih vaspitača, mada mi svi znamo da je reč o političkom progonu roditelja te dece. Zato apelujem da se zaposli veći broj vaspitača u predškolskim ustanovama kako se situacija iz Pećinaca ne bi proširila na ostalu decu čiji roditelji nisu članovi SNS. Hvala.

PREDSEDNIK: Reč ima Sandra Božić, po amandmanu.

SANDRA BOŽIĆ: Zahvaljujem, uvaženi predsedniče Orliću.

Gospodine Siniša, mislim da smo imali zaista jednu kvalitetnu raspravu i sa vaše strane taksativno i vrlo precizno objašnjen rebalans budžeta i sve ono što nam predstoji u budućnosti kako bismo ojačali našu finansijsku sigurnost. Smatram da, recimo, ovakvi amandmani služe samo jednoj populističkoj želji da se na neki način, pa na kraju krajeva, i baš ovako potpuno populistički, potpuno, čini mi se, u ovom trenutku, neprimereno, barem ako ne može da se uspe sa nekakvim performansima iz prve klupe, onda barem da se priča o deci koja svakako jesu zbrinuta kada se govori o sistemu Republike Srbije, kada se govori o predškolskim ustanovama. Imali ste priliku i predsednika lično da čujete u ovoj sali da će, upravo kada govorimo o deci iz Pećinaca, u Pećincima biti vrtić koji će biti ponovo, odnosno nov vrtić koji će biti izgrađen.

To je ono što SNS uvek može da obeća – odgovornu politiku, a ne bih bila sigurna da se gospođa Rakić u prošlosti, kada je DS vladala životima i smrću u Republici Srbiji, brinula o tome gde su deca, da li imaju uopšte sredstava da plate vrtiće koji, uzgred budi rečeno, nisu ni postojali, jer ako biste i došli do mesta u vrtiću, pitali biste se kako ćete platiti to mesto s obzirom da je preko 500 hiljada ljudi, čuli ste juče, u tom periodu ostavili bez posla.

Volela bih da ova naknadna pamet bude upotrebljena na jedan drugačiji, konstruktivniji način. Ukoliko bismo mogli da čujemo bilo šta sa strane gospođe Dragane Rakić, dajem vam i priliku da mi odgovorite, bilo bi u redu da nam to konstruktivno izložite i da nam kažete na koji način, recimo, vi funkcionišete lično u Vršcu, na koji način ste ljude, pošto kažete da brinete o njihovom dostojanstvu, kako ste o njima brinuli, o onim ljudima koji zaista rade na mestima koja su ipak prosečno najmanje i plaćena, kada ste ih terali u kućicu jer nisu bili kadri da vas puste da, kao razbojnik, kao i uvek, a kao i ovde, istim ponašanjem uđete u SO Vršac?

Takođe vas pitam – šta vam je juče smetalo u mom komentaru ne prolazite i ne izazivate poslanike SNS u smislu izazivanja incidenta, jer ste prolazili sa tom namerom i da li vam je želja da sednete u klupe SNS, kao njeni članovi i poslanici, što naravno nikada nećete moći? To što ste vi moj komentar shvatili na način čiste auto-projekcije samo govori o vama. Hvala.

PREDSEDNIK: Reč ima Dragana Rakić.

DRAGANA RAKIĆ: Kada sam govorila o amandmanu, bila sam vrlo precizna i jasna. U Pećincima ne postoji nikakav problem sa smeštajnim kapacitetima. Tamo je otvoren nov vrtić. Tamo se radi o političkom progonu roditelja. Deca su iskorišćena kao sredstvo odmazde nad roditeljima i to je ono zastrašujuće. Roditelji te dece su članovi ili simpatizeri DS i drugih opozicionih stranaka i SNS radi nešto što je nezabeleženo u istoriji naše države – sveti se svojim političkim neistomišljenicima tako što im decu nezakonito izbacuje iz vrtića. Danas u 13.00 časova jedna od hrabrih majki iz Pećinaca, Jelena Mihajlović, držaće konferenciju za medije ispred predsedništva. Smatramo da je to prava adresa da se pošalje poruka građanima Srbije da vide u kakvoj kriminalnoj državi živimo, u državi gde se sve raspada, a jedino je dobro organizovan kriminal i korupcija, a vode je isti ljudi. Hvala.

PREDSEDNIK: Pravo na repliku ima Sandra Božić.

Izvolite.

SANDRA BOŽIĆ: Tradicija da decu koristite u političke svrhe političkog marketinga, ali i političkog obračuna nam je nažalost vrlo poznata. Bezmalo ko zna koliko ste puta spomenuli i stavili i metu na čelo i Andreju Vučiću i Milici Vučić i Vukanu Vučiću i svima onima koji imaju prezime Vučić i niste se libili da ih stavljate u kontekst kriminalnih klanova, niste se libili ni na jedan mogući način da im ugrozite bezbednost.

Jedan od vaših kolega poslanika je rekao da im je mesto u šahtu kao Gadafiju i to govori o vašem odnosu prema deci. Tako da sve ove floskule i aktivizam vaših članova, 80 dece je ostalo van spiska u Pećincima u vrtiću, dakle, ispod onog koji dozvoljava prijem. I to ne zato što kažete i drago mi je što ste to rekli, izgrađen je novi vrtić u Pećincima. To znači da brinemo o našoj deci, to znači da imamo dovoljno snage pre svega kroz budžet da izgradimo nove vrtiće, ali to ne znači da oni koji su ostali ispod liste mogu da budu u vrtiću dok se ne bude izgradio novi vrtić, a nadam se da će uskoro.

Uslov da biste imali prosto koji morate ispuniti kako bi dete išlo u vrtić jeste da vam oba roditelja budu zaposlena. Očigledno jedan od tih uslova nije ispunjen, a mogu slobodno reći za Pećince da je to opština u kojoj sasvim sigurno i vi znate nivo ekonomskog rasta i najbrži, i najveći, i najveći broj fabrika u poslednjem periodu upravo je tamo otvoren i najveći broj radnih mesta.

Ja se nadam da će i taj problem, ako i postoji, jer verujem da su se ispod liste, odnosno te crte da su se našla i deca članova verovatno i SNS, pa nismo videli da niko od toga pravi bilo koju vrstu političkog cirkusa kao što vi to radite.

PREDSEDNIK: Dobro.

Da završimo sa replikama na ovu temu.

Hoće li neko nešto da kaže po amandmanu?

Izvolite, po amandmanu.

DRAGANA RAKIĆ: Moram da pitam uvaženu koleginicu, zašto toliko mrzi i predsednika svoje stranke i predsednika države Aleksandra Vučića. Ako imate neka saznanja da je njegova bezbednost i bezbednost njegove porodice ugrožena, pa molim vas uhapsite te ljude. Zašto te ljude čije tvitove ovde uporno citirate, zašto ga niste uhapsili do sada? Evo ga, on je ovde u ovoj sali. Pa uhapsite ga. Molim vas, ako imate saznanja da je bilo ko od nas, bili kada, bilo kakva pretnja po vas, po bezbednost predsednika, ne daj Bože, izvolite, tu smo vam na raspolaganju smo vam.

Druga stvar, ja ponavljam, znači u Pećincima su deca iskorišćena kao sredstvo odmazde nad političkim protivnicima i mi to nikada nećemo dozvoliti. Mi narodni poslanici smo uz naše građane. Ja pozivam ovom prilikom sve građanke i građanke Srbije koji trpe teror i nepravdu od strane SNS i raznih njihovih kabadahija i lokalnih šerifa da nam se obrate. Mi ćemo ovde biti glas tih poniženih i uvređenih ljudi željnih pravde i nećete nas zaustaviti.

PREDSEDNIK: Vi ste to upravo rekli da je čovek koji preti vas poslanik?

Sada opet imate reakcije.

Milenko Jovanov ima reč.

Izvolite.

MILENKO JOVANOV: U tome i jeste problem što je ova država uhapsila. Mi smo uhapsili one koji su pretili predsedniku. Mi smo uhapsili one koji su uzeli ili dogovarali pet miliona evra da ubiju predsednika, a vi ste ti koji citiraju njihovu odbranu. To vi radite. Sada zamislite i razmislite i zamislite se na kojoj ste vi strani, svesno ili nesvesno.

Dakle, vrlo jasno i nedvosmisleno rečeno – išli kod Zvicera povodom rođenja njegovog deteta. Od dela crnogorskih službi, što daje poseban element u celoj priči, koji su pod kontrolom ovog drugog klana dobili informaciju da se sprema njihovo ubistvo, a onda su bili tamo i dogovorili pet miliona evra za pomoć i dela tih službi za svrgavanje političkih struktura u Srbiji, da se dovede neko podoban i ko bi radio u interesu klana. U čijem interesu vi danas citirate, ponovo vaš šef grupe citira odbranu Veljka Belivuka? U čijem interesu? Zašto to radi? Vi ste uveli termin i pojam i ime, odbrane i ime Veljka Belivuka u ovu salu. Niko pre vas. Vi tvrdite nešto. Dajte dokaz. Pričate o tome kako je neko nešto radio. Dajte dokaz o tome. Dajte dokaz o tome. Dajte neku prijavu. Dajte nešto. Gde je to? Nema ničega. Njegove reči koje vi prihvate kao sveto pismo.

Nasilje, to se zabeleži, kao na primer nasilje kada ste vi razvaljivali vrata na sopstvenoj stranci da izbacite one koji su protiv vas. To je nasilje. Za to postoje dokazi. Tako se to dokumentuje. Dajte dokumente. Vi kažete – Veljko Belivuk je rekao da je u tome učestvovao i mi mu verujemo. Pa verujte mu i ja znam da mu vi verujete jer kao što kažu – tražili su političke strukture koje će raditi u interesu klana, a da li je i rad u interesu klana citiranje njihove odbrane – to neka razmisle sami građani.

PREDSEDNIK: Jel možemo da pređemo na sledeći amandman?

(Srđan Milivojević: Po amandmanu. Ja sam ovlašćeni.)

Po ovom amandmanu Srđan Milivojević.

SRĐAN MILIVOJEVIĆ: Dame i gospodo narodni poslanici, poštovani građani Srbije, ono što kvari sreću naših vlastodržaca je činjenica da ovde u parlamentu sedi neka opozicija koja može nešto i da odgovori.

Da krenemo redom. Pošto sam ja ovlašćeni predlagač, ja ću vas obavestiti da sam podneo predlog kada se donosio Zakon o ministarstvima da se formira ministarstvo za borbu protiv organizovanog kriminala, a po ovim amandmanima sam predvideo da se pojača finansijska moć pripadnika policije.

Zašto sam ja to uradio? Ja sam to uradio iz nekoliko razloga. Godine 2012. građani Srbije na vlast je došla SNS i 8. novembra 2012. godine Tomislav Nikolić je u ime SNS želeo da se zahvali svim pripadnicima organizovanih kriminalnih grupa koji su glasali za njega iz zatvora i doneo je Zakon o opštoj amnestiji bez ikakve selekcije. Tri hiljade ljudi, ubica, kriminalaca je pušteno iz zatvora u znak zahvalnosti SNS, što je dobila 99% podrške u zatvorima tog trenutka.

Već 2013. godine ti ljudi pušteni iz zatvora bez ikakve selekcije bivaju viđeni na protestima gde napadaju aktiviste, članove DS. Bio je protest podovom bespravnog hapšenja Borislava Novakovića. Evo ga sedi ispred mene. Poslali ste te batinaše da nas biju.

Klan Veljka Belivuka nije postojao u vreme DS. U njegovom osnivanju učestvuje neki Aleksandar Stanković. Ako se sećate, 28. aprila 2016. godine taj Aleksandar Stanković je sa Veljkom Belivukom i Darkom Ristićem Medom prebio Miloša Vazuru i njegovo obezbeđenje. Ko je izašao kao advokat Veljka Belivuka i Aleksandra Stankovića? Aleksandar Vučić. Aleksandar Vučić je izjavio – šta hoćete od nas, da policija i tužilaštvo u skladu sa novinarskim željama hapse. Mi smo pitali – kako je moguće da ti ljudi pred kamerama prebijaju obezbeđenje i ne budu uhapšeni?

Nemojte da mi kažete da Aleksandar Vučić nije znao koga brani. Tog trenutka je Aleksandar Stanković, zvani Sale mutavi, bio osuđen na pet godina i 10 meseci zatvora, ali ga vi niste stavili u zatvor, jer vam je trebao.

Zašto vam je bio potreban? Bio vam je potreban da u izbornoj noći poruši objekte 24. aprila 2016. godine u Savamali. Nije to on uradio za mene i za račun Zorana Lutovca i Dragane Rakić ni Mike Aleksića, ni Marinike Tepić, nego za račun Aleksandra Vučića i Siniše Malog, evo ga ovde sedi. Nikada ih tužilaštvo nije saslušalo. Slobodan Tanasković, čuvar iz Savamale, preminuo je tim povodom.

Nakon toga 13. oktobra 2016. godine biva ubijen Aleksandar Stanković – Sale mutavi. Na mestu ubistva dolazi kompletan vrh SNS zato što zajedno s njim vežbate u teretani „Spartanac“ i tadašnji ministar unutrašnjih poslova i Dijana Hrkalović. Nisam ja Dijanu Hrkalović doveo u MUP.

Nema te alhemije kojom ćete Velju Nevolju, zvanog Velja Belivuk prebaciti u DS. On je izjavio, ja sam istaknuti član SNS. Ako meni ne verujete, verujete sebi. Evo, gde on kaže – ja sam za Vučića srušio Savamalu. On to kaže, ne ja.

Šta dalje mogu da vam kažem. Ko je Belivuk? Nakon ubistva, Šarić je onaj koga ste pustili iz zatvora za 100 miliona evra, predaju Darka Šarića. Darko Šarić se predao vama, ne nama. Predaju je ugovarala supruga vašeg dojučerašnjeg ministra, za 100 miliona evra. Toliko ste uzeli i dogovorili ste se da ga osudite na 10 godina zatvora. Kada su došle međunarodne snage i pitale policiju – kako je moguće da svedok saradnik dobije 13 godina, a Darko Šarić 10? Onda ste ga osudili na 15, ali ste mu u zatvor odneli pet mobilnih telefona i dva satelitska, da bi mogao dalje da ubija. Slušali ste ga kako ubija, ali niste prekidali taj zločinački pir. Tada vam je odgovarao Darko Šarić.

Kao što znate Aleksandar Stanković, zvani Sale mutavi je ubijen i na njegovo mesto dolazi Veljko Belivuk. Mi vam ukazujemo, i Boško Obradović, i ja, i Miroslav Aleksić da imate ubice u svojim redovima. Vi kažete – ne, pa vi preterujete, pa vi izmišljate. 13. januara 2017. godine Veljko Belivuk izvršava ubistvo na šinama. Ceo grad zna da je Dejan Jović, pokojni inspektor, procesuirao Veljka Belivuka, otkrio sve u vezi tog ubistva. Vi ste ga, inspektora Dejana Jovića uhapsili po nalogu Dijane Hrkalović. Uhapsili ste ga i stavili ste ga u zatvor, zato što je otkrio veze Veljka Belivuka sa vrhom ovog režima.

Evo, presuda je doneta, presuda – Veljko Belivuk. Snimite ovo kamermani, nemojte da izbegavate. Zbog ovoga imate male plate. Veljko Belivuk pravnosnažno oslobođen ubistva, za ubistvo na šinama. Nažalost, svi u Srbiji, u Beogradu znaju imena i prezimena veštaka, sudskih veštaka koji su kontaminirali DNK tragove, da biste Veljka Nevolju postili Velju Nevolju, svog istaknutog člana, pustili na slobodu. Zašto? Trebao vam je da bi obezbeđivao inauguraciju Aleksandra Vučića.

Nije vas hapsio Veljko Belivuk, nego je Veljko Belivuk hapsio Lidiju Valter, novinarku „Danasa“, zavrtao joj kragnu ovde, na dan inauguracije predsednika Srbije, Aleksandra Vučića, predsednika vaše stranke. Ovde su nas odnosili, ovde su nama zavrtali ruke, a vi ste tapšali i aplaudirali vašem članu.

Vi, sada pričate da je on naš član. Nakon toga, generalni sekretar Vlade, Novak Nedić, u službenim beleškama policije označen kao čovek koji je vlasnika noćnog kluba „Komitet“ ubeđivao da odustane od krivičnog gonjenja 11 članova kriminalne grupe Veljka Belivuka, koji su rasturili taj noćni klub 6. i 7. oktobra i palicama demolirali. Odlazi i ubeđuje, nemoj da svedočiš protiv Veljka Belivuka, on nam treba. To je naš istaknuti član.

U Pančevu, Aleksandru Stankoviću i Veljku Belivuku je omogućeno po prijavi Vojnog sindikata da vežbaju pucanje iz snajpera. Niste ga vodili u biblioteku. Novak Nedić ga je vodio sa žandarmom Vučkovićem. Vežbali su pucanje iz snajpera. Iz onog snajpera koji je nađen tamo u bunkeru na partizanom stadionu.

Tokom trajanja epidemije Kovid 19, Veljko Belivuk je došao ispred stana Dragana Đilasa, montirao razglase u vreme kada nije moglo da se kreće niko, ali vaši vojnici su mogli da se penju na solitere, da kače razglase i da puštaju uvredljive poruke Draganu Đilasu, predsedniku stranke „Slobode i pravde“. To ste vi radili, ne mi.

Na stadionu FK „Partizan“ i Miroslav Aleksić i ja i Boško Obradović u emisiji KTV televizije kazali smo vam gde se nalazi bunker, da se vrše krivična dela, da Beogradom šetaju slike sa skaj aplikacije, monstruoznih krivičnih dela. Vi ste se smejali i tvrdili da smo mi senzacionalisti. To je radio vaš istaknuti član Veljko Belivuk.

Vi možete da budete njegov portparol, možete da dobacujete koliko hoćete, vi mene da uplašite ne možete. Nećete da nas uplašite koliko god Veljka Belivuka, Zvonka Veselinovića, Radojičića imali uz sebe. Mi vas se ne bojimo!

Nakon toga, mi vas obaveštavamo da je 2017. godine ipak Veljko Belivuk možda učestvovao u ubistvu na šinama, da bi trebalo…

(Narodni poslanici iz poslaničke grupe SNS dobacuju.)

Nisam ja sa Zemunskim klanom igrao šah, nego Aleksandar Vučić.

Vas obaveštavam kao stranku, vašeg predsednika stranke, institucije, da saslušate Dijanu Hrkalović i visokog oficira žandarmerije Nenada Vučkovića i da ga pitate – izvinite, kakve vi veze imate sa Veljkom Belivukom? Nikada Dijana Hrkalović nije saslušana o vezama sa ovim klanom.

Posebno je važno da je ubistvo Saleta Mutavog …

(Narodni poslanici iz poslaničke grupe SNS dobacuju.)

To je vaš koalicioni partner, budite radosni zbog toga.

Dakle, bilo je vrlo važno da znate da je ubistvo Saleta Mutavog bilo povod da Nebojša Stefanović objavi rat mafiji. Tek kada je ubijen Sale Mutavi. Tada ste objavili rat mafiji, da bi ste ga zamenili sa Veljom Nevoljom.

Kako je moguće da policija prati Veljka Belivuka do Ritopeka i da se vidi kako u vikendicu u Ritopeku ulaze ljudi koji će biti ubijeni? Da policija to sluša i da joj ne padne na pamet da uđe unutra, da ne reaguje?

Kako je moguće verujete Srđanu Laliću? Možda zato što mu je neki rođak ambasador. On je pet ubistava uradio i pristao da bude svedok okrivljeni.

Ovo što ste radili Dejanu Ristiću, danas radite Slobodanu Milenkoviću. Crtate mu metu i pokušavate da ga uhapsite, da biste odbranili Jovanjicu kao što ste odbranili Veljka Belivuka.

Dejan Jović je razotkrio političku pozadinu klana Veljka Belivuka. Uhapsili ste Dejana Jovića, policajca najčasnijeg i najmoralnijeg. Dajem vam reč, odgovaraćete zbog toga. Reč vam dajem. Odgovaraćete zbog smrti Dejana Jovića. Njega ste nedeljama provlačili kroz tabloide.

Da završim, čuli smo ovde svašta. Ima ovde starijih poslanika, vi me gospodine Orliću, često prekidate, kažete – nemojte dobacivati, jel ste primetili nekad da dobacujem Nataši Jovanoviću, Veroljubu Arsiću, Dušanu Mariću, Marini Raguš? Nikada. Nikada. Jel postojalo neko poštovanje u parlamentu?

Gospodine Arsiću, ako se sećate, nadam se da nećete replicirati zbog ovoga, rasprave o budžetu 2009. godine kada se pravila SNS, jel se sećate one rečenice kada je jedna narodna poslanica izašla i rekla – Vučiću, da Bog da nikad sreće nemao? E, obzirom da je dočekao da ga brani Milenko Jovanov, izgleda da se kletva ostvarila. Hvala.

PREDSEDNIK: Ovo je bili kompletno vreme ovlašćenog predstavnika i skoro sve što se tiče grupe.

Vi ste Milivojeviću tražili reč po amandmanu i dobili je po amandmanu i bez da sam vas u tome prekidao i na sekund. Videli ste koliko ste govorili, reč jedna o amandmanu nije bila. Bila je gomila koje čega što sve skupa pas s maslom pojeo ne bi, ali kada budete sutra pričali da vam je uskraćeno neko pravo da govorite, setite se. Pošto ste me pitali za vođenje sednice, sve ovo što ste pričali, znam vi ste sada navodili reči Veljka Belivuka, njegove iskaze, saopštenja itd. i sve to su ljudi čuli i pružio sam mogućnost da čuju, da znaju ko je te stvari rešio da govori u Narodnoj skupštini, dan nakon što smo svi dobili priznanja da je taj čovek koga citirate, kome se divite, šta već sve radite, planirao atentan na Aleksandra Vučića i za to dobio krvav novac.

Važno je da ljudi čuju i vide ko to podržava, tome se raduje ili u tome želi da učestvuje na bilo koji način.

Što se tiče dobacivanja, da, dobacujete vi lično, svaki dan i svima. I ne samo to. Dakle, vidim ja sve, ako mislite da ne vidim nešto, vidim sve, i da ohrabrujete i motivišete one koji skaču da psuju majku drugim poslanicima i da se zaleću ovamo da se tuku. Sve ja to čujem i vidim. Nemojte da mislite da ne vidim.

To što ste vi po pet, šest metara iza njih kada oni krenu da se tuku, stojite na distanci i snimate telefonom, to ne znači da ja ne vidim. I kad posle dolazite da im čestitate, da ih ohrabrite i kažete im da to rade, sve ja to vidim. Nemojte da mislite da ne vidim.

Pošto ste me pitali, evo da vam i to objasnim. Hrabro i principijelno, kao i uvek, rukujete se posle, kažete – svaka ti čast, bio si opasan, idi opet tuci se, a vi ste na onih pet, šest metara distance i snimate telefonom.

Pravo na repliku, Milenko Jovanov.

MILENKO JOVANOV: Najpre, želim da kažem da je verovatno da su se predsedniku Vučiću ostvarile kletve da ga branim ja i molitve ljudi iz vaše stranke da ih zastupate vi. Tako da, mislim da su sada svi zadovoljni. Ja ovakav kakav sam, nikakav, da zastupam SNS, a vi kao najelokventniji, najpametniji, najobrazovaniji, najbolji primer elite da zastupate…

(Srđan Milivojević: Hvala!)

Molim, ja zaista to mislim, da ste vi najbolji među njima. Ja to zaista mislim i mislim da se to vidi svaki put kada progovorite i kada se pojavite. To je zaista tako. Apsolutno se vidi vaša dominacija i u odnosu na mene i u odnosu na sve druge poslanike u sali. Mislim da je to apsolutno jasno i mislim da to nikome ne treba posebno dokazivati.

Ima samo jedna stvar koja vam kvari celu logiku. Čuli ste, ovo su otprilike priče uz flašu piva ispred prodavnice. Znači, sedimo i tako on zna ko je kome šta rekao, on zna ko se gde sa kim dogovarao, on sve zna, a nijednog dokaza nema, prepričava nam neke tekstove tabloidne, ovakve, onakve, itd. U redu, to smo sve već čuli milion puta. Samo jedno pitanje se postavlja, na koje nema odgovora – ako je sve to tako, ako je taj klan bio tako u službi Aleksandra Vučića, on ga je stvorio, on ga je negovao, on mu je pomogao da naraste i sve ostalo, pa zašto ih je Aleksandar Vučić pohapsio? Što ih je Aleksandar Vučić stavio u zatvor? Što im Aleksandar Vučić i vlast Aleksandra Vučića danas iznosi dokaze i danas im se sudi? Zašto nisu na slobodi?

Valjda, ako je sve to tako, mi bismo se trudili da oni ostanu na slobodi, da i dalje rade za nas? Sad kad su narasli, kad su tako veliki, kad su tako snažni, valjda nam sada najviše trebaju? Ali, ne, nego su u zatvoru. Oni su u zatvoru, oni su tamo gde treba da budu i biće osuđeni na višegodišnje kazne zatvora ukoliko se u postupku dokaže sve ono što im se stavlja na teret, a stavlja im se na teret, između ostalog, i to da su sa delovima tajnih službi stranih država za pet miliona evra spremali atentat na predsednika Vučića. To im se stavlja na teret.

Da li su tu pipci došli i do nekih naših službi i do nekih ljudi u sistemu države Srbije? Jedva čekam da se klupko odmota. Jedva čekam da sav taj šljam i ološ koji je u državnim strukturama, a ima bilo kakve veze sa bilo kakvim klanom, odgovara za ovo, jer to nije ono o čemu vi pričate, nego pokušaj državnog udara, sklanjanja najdominantnije političke figure u Srbiji da bi se otvorio put da neki drugi dođu na vlast.

To je poenta cele priče, to je poenta pet miliona evra, a vi se zapitajte koja je vaša uloga u celom tom sistemu i da li je ovo što rade advokati samo deo odbrane, a deo odbrane ovo što vi govorite u parlamentu.

PREDSEDNIK: Vi čekate po amandmanu?

Reč ima Borko Stefanović.

BORKO STEFANOVIĆ: Gospodine predsedniče, hvala.

Samo sam hteo kratko da pokušam da intervenišem da se stvar vrati u raspravu, da se vratimo u temu, ali pre toga ima tu i jedno retoričko pitanje.

Pre svega toga, hoću da kažem da je, naravno, svima u interesu da kriminalci završe u zatvoru i nikada nikoga nigde niste mogli da čujete, vidite, naslutite od strane opozicije da su na strani ubica i ljudi koji hoće da vrše krivična dela. To je opasna kleveta kojom se koristite sve vreme. Apelujem na vas da to ne činite. To je ozbiljna optužba i stigmatizacija čitave opozicije.

(Milenko Jovanov: A stigmatizacija nas, to je u redu?)

Samo momenat. Ako je laž ono što je govorio Belivuk u istrazi, što, kako stalno govorite, ima pravo da laže po našem zakonu, što je tačno, a što mislim da je skandalozno, pitam vas onda na osnovu čega tvrdite da Lalić ne laže?

Znači, hoću da vam kažem, ako laže jedan i može da laže, može da laže i drugi. Ne tvrdim da je istina ni jedno ni drugo. Vaša poslanica je ustala ovde i rekla jednu stvar koja je zanimljiva, da postoji optuženi svedok. Ja bih voleo da se to razjasni. Okrivljeni svedok, znači čovek je okrivljen i ima pravo po našem zakonu, što je po meni nenormalno ako je okrivljen, da laže.

Znači, ono što je govorio jedan od njihovih ubica i koljača je laž. Ono što govori drugi od njihovih ubica i koljača je nesumnjiva istina. Ja vas pitam da li vidite nekonzistentnost u tome? A svi su deo organizovane kriminalne bande i svi su činili ili se sumnja osnovano da su činili teška krivična dela.

Da li ćemo mi za godinu dana od danas dočekati da će danas ugledni ljudi, kako ih predstavljate, na primer Radojčić, Zvonko Veselinović, za godinu dana biti žuti i oni koji su deo opozicije? Ja se plašim da mi idemo ka tome. Ljudi, ja vam na vreme kažem, ne prišivajte nama vaše znače, vaša ordenja i vaše članove. Hvala.

PREDSEDNIK: Dva minuta, Marina Raguš.

MARINA RAGUŠ: Gospodine predsedniče, hvala vam.

Gospodin Milivojević, nažalost, nije tu, ali me je pomenuo i eto osnova za repliku.

Ja se nekako uvek trudim da govorim o činjenicama. Rekao je da nikada nije dobacio između ostalog i meni sa svog mesta. Koliko juče je dobacivao. Koliko juče je većina vas sa te druge strane dobacivala meni dok sam izlagala. Pri tom, ja nikome ne dobacujem, nikoga ne vređam i to jako dobro znate. To onda može da prođe, a sa ove strane kada izazovete reakcije, onda je to neprihvatljivo. Znači, ako se držimo principa i Poslovnika o radu, onda to važi za sve.

Druga činjenica, po toj istoj logici, gospodine Stefanoviću, zašto onda Belivuk se citira kao da govori istinu? Znači, ni Belivuk ni Miljković ne bi trebalo da se citiraju u parlamentu. Nekoliko puta sam upozorila da su ti postupci u toku, da su ti ljudi uhapšeni, za razliku od vođa Zemunskog klana koji su streljani, pa imaju mogućnost da iznesu svoju odbranu, da ne radite to jer vršite pritisak na pravosuđe i to stavljajući se u ulogu odbrane Veljka Belivuka i vi se ljutite zbog toga, jer se ovde citira Veljko Belivuk zato što to vama u nekim vaši političkim gravurama mislite da radi posao. Samo, molim vas, strpljivo da sačekamo kako će se ovo klupko odmotati. Biće vrlo interesantno do samog kraja.

Konačno, još jedna vrlo važna činjenica, izvor je Slobodna Evropa, reč je o atentatu na predsednika Republike. Da vas podsetim, premijer Republike, nažalost, ubijen je, a da vaš ministar unutrašnjih poslova nije podneo ostavku. Vest je došla od Europola, dakle evropske policije. Dakle, o tome piše, ako meni ne verujete, Radio Slobodna Evropa. Dakle, pouzdane informacije od jedne evropske zemlje su došle da se formira organizovana kriminalna grupa koja za svoj cilj ima ubistvo, odnosno atentat na predsednika Republike Srbije Aleksandra Vučića.

I ono što vam za kraj obećavamo, da ćemo sve ove navode i sve ove okolnosti, s obzirom da je ekstremno ozbiljna i opasna stvar u pitanju, ispitati do kraja, ali ne ovde, ne u parlamentu, nego tamo gde je u demokratskoj državi mesto – u tužilaštvu i u sudu.

PREDSEDNIK: Vi čekate po amandmanu.

Reč ima Vladeta Janković. Izvolite.

VLADETA JANKOVIĆ: Gospodine predsedniče Skupštine, uvažene kolege narodni poslanici, malo ću promeniti temu i rastaćemo se sa voljenim Belivukom za izvesno vreme.

Hteo bih da iskoristim vreme svoje poslaničke grupe da se osvrnem na zakonski predlog koji se tiče ratifikacije Ugovora o Starom mostu. Onda bih takođe zamolio za trenutak tolerancije i mira.

Naravno, sasvim kratko ću se osvrnuti i neću zadržavati vašu pažnju suviše, ali mi je stalo da pre nego što pređem na sam predmet kratko se osvrnem na postupak oko zakazivanja sednice, gospodine predsedniče. Po mom uverenju, to je bio ne samo, neregularan i protivan demokratskoj praksi potez, nego i čist primer terora većine nad manjinom. Vaše objašnjenje da su opozicione inicijative odbačene zbog kašnjenja, gospodine predsedniče, nije više od cinizma, omalovažavanja i u stvari još jedna uvreda koju nam nanosite. Vi od početka svog mandata svesno i uporno, po rečima jednog boljeg govornika, zloupotrebljavate strpljenje naše. Na vašem mestu ja bih se javno izvinio ne samo opozicionim poslanicima, nego i građanima koje oni ovde predstavljaju. Pošto je ovo rečeno, prelazim na temu.

Tokom rasprave svakako će biti mnogo argumenata, stručne, urbanističke, saobraćajne, finansijske, istorijske, estetske, pa i emotivne prirode, kada je reč o rušenju Starog savskog mosta. Nemam nameru da se na tome zadržavam, već ću pokušati da slučaj osvetlim u kontekstu naše celokupne političke situacije.

Naravno da je zaduživanje svih nas za 80 miliona evra, i to u situaciji u kojoj smo, a radi jednog objektivno nepotrebnog poduhvata ne samo neodgovorno nego i moralno nedopustivo. Ali, u vezi sa ugovorom o zaduživanju, u koji smo imali uvid, hoću da u ime svih građana koji će dug otplaćivati, insistiram da nadležni ministar, da li je prisutan, nadam se da jeste, nadležni ministar jasno pred javnošću potvrdi da ne postoje tajne klauzule ili poverljivi aneksi ovog dokumenta.

U opisu ministrovog posla je da preuzme odgovornost za ovakve odluke, a neko mora biti odgovoran, s tim što će račun, verujte mi, gospodo narodni poslanici, račun će stići na naplatu, pre ili posle. Uopšte, poštovani poslanici, ostaje utisak da predsednik Republike od njega, a ne od nas izabrana Vlada, pa i vladajuća stranka uopšte, u poslednje vreme, zapravo sve od izbora, gube kompas, i da na svakom polju sa do sada neviđenom bezobzirnošću krše sva pravila civilizovanog političkog ponašanja. Ali, što je mnogo gore, nanose i nenadoknadive štete nacionalnom interesu. Sve ono što je do aprilskih izbora bilo odlagano ili zataškavano, sada se gotovo izazivački sprovodi u delo, od podmuklog i neumitnog vraćanja „Rio Tinta“ u Jadar, preko mosta u Novom Sadu, pa sve do legalizacije Šapićevih dvora.

Za sve i svakoga, poštovani narodni poslanici, postoji mera, koja se bez velike štete ne sme prekoračiti i to je ona proverbijalna kap koja prepuni čašu ili, kako neki kažu – slamka koja prelomi kičmu natovarenoj kamili. Proveo sam vek baveći se rečima i ako nešto znam, znam šta koja znači i koliko je koja teška. To mi daje pravo da mirne duše izgovorim da je sama ideja izmeštanja Starog savskog mosta ni manje ni više nego neljudska, a da je zaduživanje već zadužene i osiromašene države, kako bi se ta ideja uprkos protivljenju struke i suprotno volji Beograđana ostvarila u svojoj osnovi ni više ni manje nego kriminalna.

Najmanje što se pre zalaženja ovako politički, ekonomski, pa i psihološki osetljiv poduhvat moralo preduzeti jeste provera volje građana. E, ako bi se tu pokazalo da su građanima ovog grada udobnost žitelja Beograda na vodi i prihod mutnih likova iza kulisa preči od duha grada, njegovog amblema i od njegove slavne prošlosti, tek onda bi naprednjaci mogli da ostvare svoju nameru i neka bi im bilo na čast.

Pokušavam da vam ukažem, pripadnici parlamentarne većine, da ste postali suviše osioni i da ste ovoga puta, kada je o uklanjanju mosta reč, zagrizli više nego što možete da progutate. Bez patetike, mirno i ozbiljno vam kažem, ovim prelazite onu crtu koja se ne prelazi. Životno iskustvo nas uči da posledice toga ne mogu izostati i da bi se ako ovaj zakon prođe čaša strpljenja mogla prepuniti.

Zato se obraćam ne samo poslanicima vladajuće stranke, nego i njihovim koalicionim partnerima, zapravo svima u sali, obraćam se apelom da se u ime zdravog razuma, u ime građanske svesti, makar samo za ovu priliku, oslobodimo stega stranačke lojalnosti i discipline, da parafraziram patrijarha Pavla, blažene uspomene – sada je trenutak da budemo ljudi, a ne slepi i gluvi sledbenici.

Posledice rušenja mosta biće višestruke i dalekosežne, ali ja znam toliko da bi sam pokušaj da radovi počnu mogao biti povod da slobodno misleći građani izađu na ulice i ustanu u odbranu ne samo lica i duha svoga grada, nego i sopstvenog dostojanstva. Donosioci odluka, kakva je rušenje Savskog mosta jednostavno su u svojoj nadmenosti preduboko zagazili i negde im se mora reći – dosta.

Pitanje opstanka Starog savskog mosta nije pitanje za stranke, pokrete i udruženja, to je, gospođe i gospodo, pitanje krajnje lično i predstavlja ispit ispravnosti i hrabrosti svakog od nas pojedinačno. Zato se ne ustežem da kažem, i to jasno, samo u svoje ime – ako Beograđani ustanu da spreče rušenje mosta, biću sa njima, tamo kod Savamale. Hvala.

PREDSEDNIK: Dobro.

Pošto ste se obratili meni, u dve rečenice samo na temu vaših ocena, šta je civilizovano, gde je mera i zdravorazumno itd. Primetili ste sigurno da upravo iz tih redova gde sedite i vi, iz te grupe imali smo i psovanje majke drugim narodnim poslanicima, zaletanje na fizički obračun i juče onu viku i, kako je to opisao Zoran Lutovac, neartikulisane zvuke itd. Ako za nešto treba da se uputi izvinjenje, onda je za takvo ponašanje. Svakako ne ja da se izvinjavam što takvo ponašanje ne dozvoljavam. Ali na temu vođenja sednica možda vam je promakao jedan detalj. Kada ste onomad vodili sednicu jedan dan, završila se ta sednica, narodni poslanici glasali na povrede Poslovnika, ti koji sede oko vas glasali su da ste povredili Poslovnik, većina je glasala da niste i samo zahvaljujući tome vaša je čast na neki način sačuvana. Samo to imajte u vidu.

Po amandmanu, Ivana Parlić.

IVANA PARLIĆ: Poštovane kolege narodni poslanici, poštovani građani Srbije, krajnje je vreme da Narodna skupština prestane da bude mesto iz koga se manipuliše građanima Srbije. Juče je gospodin Siniša Mali više puta građane Srbije doveo u zabludu i zato je krajnje vreme da razjasnimo neke stvari. Kada je Siniša Mali juče više puta govorio o nekoj bivšoj vlasti, veoma je važno da građani znaju da je u vreme te bivše vlasti upravo Siniša Mali bio pomoćnik ministra za privatizaciju i u vrhu Agencije za privatizaciju. To su te čuvene privatizacije o kojima je toliko i u svojoj kampanji pričao Aleksandar Vučić i zašto je vrlo bitno da i mi danas govorimo o njima. Upravo su te privatizacije, gospodine Mali, dovele do bolnog raslojavanja našeg društva u kome imamo siromašne građane Srbije i prebogatu povlašćenu elitu, na čijem čelu je i sam vrh SNS.

Zato mi je veoma teško što moram danas da kažem, da mi je žao što smo toliko siromašni, da se građani Srbije danas raduju milostinji od 5.000 dinara, koje dajete sa vaše prebogate trpeze, bacate mrvice siromašnim građanima Srbije.

Zato je vrlo važno da oni danas znaju, da je Srbija prezadužena, da ste je vi prezadužili i da između prezaduženosti Srbije i bogatstva elite kojoj pripadate, postoji direktna veza. Naime, svi projekti koji se finansiraju iz ovih kredita, u Srbiji koštaju mnogo više, nego u svim zemljama okruženja, zemljama EU i bilo kojoj drugoj zemlji na svetu, koja nije raj korupcije, kao mi.

Gde nestaje ta razlika? Ta razlika između stvarne cene koštanja i koliko oni koštaju u Srbiji, nalazi se na računima kompanija koji su povezane sa vrhom SNS, na računima vaših kumova, vaših prijatelja, vaših saradnika, vaših partnera i ostalih saučesnika, ta se razlika nalazi i kod vas.

Dakle, tajna bogatstva vaših prijatelja i vas lično, nalazi se u prezadužavanju građana Srbije. Zato mi je važno da građani čuju kako glasi…

(Poslanici Srpske narodne stranke dovikuju – tema.)

Evo teme, kako glasi 3. član ovog zakona, pod b, čitam da bi bila veoma jasna građanima Srbije rebalans budžeta – Republike Srbije u 2022. godini može odobriti projektne i programske zajmove u iznosu od, obratite molim vas pažnju, dva miliona 697 milijardi 257 miliona dinara ili kumulativno u dolarima dve milijarde 263 miliona 384 hiljade 610 dolara i 20 milijardi 311 miliona 809 hiljada evra i 49 milijardi 900 miliona dinara. To je gospodo draga put u dužničko ropstvo.

Ja sam ovde više puta iznela svoju sumnju da upravo vi, gospodine Mali, kao i Ana Brnabić, radite za nove kolonizatore Srbije. Za njih ništa ne bi bilo bolje, nego da Srbiju gurnete u dužničko ropstvo i u bankrot. Ja sam sigurna da vam i glasači SNS nisu dali vlast za to, ja sam sa nekima od njih i razgovarala, i oni su potpuno svesni, da kažem, korupcione spirale u koju ovaj narod uvodite.

Pre nego što završim, samo hoću da kažem, da će poslanici opozicije u 12,00 sati držati i pres konferenciju, zato ćemo sada izaći, povodom jučerašnjeg skandala, zato ćemo svi zajedno sada izaći, samo da građani znaju gde idemo. Hvala vam.

PREDSEDNIK: Povreda Poslovnika.

MARIJAN RISTIČEVIĆ: Dame i gospodo narodni poslanici, bez obzira što je prethodni govornik, pre nekoliko nedelja, pretio da će se sa mnom ovi njeni, obračunati motkama, ja ću se usuditi da vam prigovorim na kršenje Poslovnika, njeno izlaganje nije imalo nikakve veze sa amandmanom.

Ona je prilikom, gospodine predsedavajući, prilikom svog izlaganja o raznim tajnim računima, o privatizacijama, zaboravila da je direktor Agencije za privatizaciju bio Mirko Cvetković, koga su oni unapredili u premijera.

Ona je, takođe zaboravila i narušila dostojanstvo da je ministar za privredu bio Vlahović. Dakle, njih ne pominje. Prilikom izlaganja na nekim tajnim računima u inostranstvu, zaboravila je na čijoj listi je izabrana. Ona je izabrana na listi gospodina Đilasa, koji na tim računima, u inostranstvu, ima 619 miliona evra.

Taj deo je preskočila i zaboravila, očigledno da ima selektivno pamćenje i molim vas, gospodine predsedavajući, da u buduće malo se postarate oko toga da se govornici, koliko toliko drže priče o amandmanu koji je predložen na određeni zakon. Hvala.

PREDSEDNIK: Hvala.

Da li želite da se izjasnimo?(Ne.)

Reč ima, Nebojša Bakarec.

NEBOJŠA BAKAREC: Hvala vam.

Poštovani predsedavajući, ja sam iznenađen kao i kad smo imali amandmane o Zakonu o ministarstvima, da su i ovaj put svi amandmani ili tehnički neispravni ili su suprotni Zakonu o budžetskom sistemu ili kako je navedeno ovde, ugrožava se makroekonomski ili fiskalni sistem.

U onom prethodnom slučaju amandmani su bili kontradiktorni, pa je jedan ovaj primerak žuti koji proizvodi pseću hranu ili pseću hranu za ljude, je predložio da postoji 20 ministarstva, a njegova koleginica iz iste grupe da postoji 26 i tako dalje.

Znači, to je neverovatno da je opozicija toliko regresirala u nazad, degradirala se da ne zna ni da podnese amandmane.

Takođe sam šokiran jednim prethodnim govornikom, on je svojevoljno izašao napolje koji je bio kandidat za gradonačelnika Beograda. On očigledno, pošto je poslanik, dobio utešnu nagradu, kao jedini kandidat od svih za gradonačelnika koji je bio i kandidat za poslanika, jer to znači da nije ozbiljno želeo tu funkciju. On ovde bez ikakvog argumenta se zalaže da se ne ukloni, to jest da se ne gradi novi Savski most. Znači, jasno je i to je već deseti govornik koji se zalaže za ostanak nacističkog mosta koji su nacisti izgradili 1942. godine, deseti put, ali ponovićemo i stoti put. Meni je to šok da se gotovo cela opozicija zalaže za ostanak mosta koji su izgradili nacisti, koji može biti jedino simbol nacističko inženjerstva.

Takođe sam šokiran, da je ovaj bivši ambasador pominje Rio Tinto i Jadar. Evo, lepo ću vam sada reći, taj čovek kada je bio ambasador 2001. godine, ja to pozdravljam, to je bilo u opisu njegovog posla, bio je ambasador u Britaniji, gde je sedište kompanije Rio Tinto. Rio Tinto je 2001. došao u Srbiju upravo preko ambasade i ambasadora Vladete Jankovića koji je doveo Rio Tinto u Srbiju. Ali, ja tu ne vidim problem, ja mislim da je dobro što je Rio Tinto već, evo, 21 godinu u Srbiji. Vladeta Janković krije da je on doveo, ljudi moji, Rio Tinto i on nama ovde drži predavanje i ima obraza. Inače, to je čovek koji je u kampanji se zalagao da se ruši „Beograd na vodi“, da se ruši spomenik Stefanu Nemanje, kao što se njegov prijatelj koji sedi iza njega, iz iste grupe, Siniša Kovačević, zalagao da se izbriše svaki trag Nemanjićima, verovatno se zalažu i da se sruši hram Svetom Savi pošto je gospodin Kovačević napisao takvu dramu.

Takođe sam šokiran, još više od svega toga, da su danas opozicija, dakle to je ipak levi sektor, neću to da prebacim desnom sektoru, levi sektor ceo dan citira Belivuka. Logično se pitamo zašto oni citiraju danas ceo dan Belivuka? Pa, juče je svedočio, dakle, okrivljeni svedok saradnik koji po našem pravnom sistemu mora da govori istinu. Dakle, Srđan Lalić koji je juče svedočio o planovima da se izvrši atentat na predsednika Vučića i koji je istakao da je Radoje Zvicer obezbedio pet miliona evra, a da je realizaciju trebao da izvrši upravo klan Belivuk-Miljković.

Takođe je svedok okrivljeni saradnik rekao, da su pomoć pružale, kaže, deo stranih službi za podešavanje političke klime za dovođenje na vlast u Srbiji nekoga ko bi bio podoban i radio u interesu klana Belivuk. Mi danas vidimo ko ovde u ovoj sali radi u interesu klana Belivuk. Šta možemo iz toga da zaključimo? Pa, možemo samo da zaključimo da su ti ljudi političko krilo klana Belivuk. A mi smo u januaru ove godine dobili potvrdu ljudi od Europola, da je ta informacija, oni su prvi prosledili informaciju o atentatu koji se priprema na predsednika Vučića. Još 2021. godine je tu informaciju na drugi način predstavino šef UKP, Bogdan Pušić koji je rekao da je jedan od atentata planiran na dan otvaranja spomenika Stefanu Nemanji.

Dakle, mi znamo nalogodavca, to je Zvicer. Znamo izvršitelje, to je klan Belivuk-Miljković. Međutim, mi moramo da utvrdimo, draga gospodo i naši organi ko su inspiratori, ko su strani nalogodavci, deo stranih službi sigurno postoji i da utvrdimo ko je političko i medijsko krilo klana Belivuk. Potpuno poklapanje sa onim što klan Belivuk radi, evo u ovoj sali je danas ukazao, onaj poslanik koji se inače javno hvalio i pretio mučenjem i smrću sinu i bratu predsednika Vučića, da će završiti u šahti kao Gadafi. Da li je taj primerak žuti, primat, da li je on deo političkog krila klana Belivuk?

Građani su danas ponosni zato što imamo, po meni, četiri glavne tačke u ovom rebalansu i uopšte na dnevnom redu ovih šest tačaka – povećanje penzija. SNS povećava penzije građanima, SNS i njena Vlada će uputiti pomoć mladim građanima od pet hiljada dinara. Vlada Srbije i SNS koja čini njen najveći deo gradi fabrike za prečišćavanje otpadnih voda širom Srbije i u Beogradu, to ste čuli. Sada imamo šesti program za gradnju tih fabrika. Vlada Srbije i SNS će graditi novi savski most. Dakle, to je ono što vam mi nudimo, a ono što vam opozicija nudi, što je šokantno, to je da se protivi cela opozicija svemu ovome. Znači, opozicija neće da se grade mostovi, neće da se povećaju penzije, neće da se uputi pomoć mladima i ne žele da se grade fabrike za prečišćavanje.

U ovom rebalansu naravno da postoji razdeo za nauku. Ministarka za nauku nije trenutno tu, međutim, ja ministarku za nauku i sve vas moram da obavestim o novom antropološkom otkriću u ovoj Skupštini. Dakle, otkriveni su, i to je veliko otkriće, novi žuti primati iz vrste homoneandertalenzis, dakle, žuti neandertalci i molim da se o tom otkriću obaveste naši antropolozi, paleontolozi i primatolozi. Živela Srbija!

PREDSEDAVAJUĆA (Snežana Paunović): Hvala, kolega Bakarec.

Gospodine Bulatoviću, po Poslovniku. Izvolite.

DEJAN BULATOVIĆ: Reklamiram povredu Poslovnika, član 104. stav 2.

Gospođo predsedavajuća, ja bih vas molio, kada se ovakve stvari iznose i kada se na ovakav način obraća poslanicima iz opozicije, da zaista reagujete. Nije moguće da vi to ne čujete. Zar ne čujete reči koje on nama upućuje? Prosto vas molim – reagujte. Nemojte samo da reagujete na ovoj strani. Reagujte kada se ove stvari dešavaju na vašoj strani, molim vas. Vodite ovu sednicu korektno. Od vas to najmanje očekujem, zaista. Hvala.

PREDSEDAVAJUĆA: Ne znam kako ste tačno procenili koja je moja strana, uvaženi kolega, ali smatram da nisam prekršila Poslovnik. Ništa kolega Bakarec nije rekao više od onoga što slušamo tri dana, bar ja, a pažljivo vas slušam.

Da li želite da se izjasnimo u danu za glasanje? (Ne)

Po amandmanu, reč ima Jasmina Karanac. Izvolite.

JASMINA KARANAC: Hvala, potpredsednice.

Poštovani ministri, koleginice i kolege narodni poslanici, ja ću se u svom izlaganju držati dnevnog reda današnje sednice i govoriću o rebalansu budžeta.

Analizirajući Predlog rebalansa budžeta, osnovni zaključak koji se nameće, pa sve i da ste najveći protivnici vlasti, je da je u vreme najveće energetske krize, poskupljenja, rasta inflacije, sa čime se suočavaju sve ekonomije sveta, Srbija uspela da održi stabilne javne finansije.

Ovaj Predlog rebalansa vrlo odgovorno je projektovan i pokazuje nam da bez obzira na velika neplanirana ulaganja koja su se desila od izbijanja krize pa nadalje država Srbija sve vreme se pridržava finansijske discipline.

Za proteklih deset meseci ostvarena je jedna i po milijarda evra više prihoda od planiranih, što ukazuje na otpornost naše ekonomije na krizu i ta otpornost nije došla sama po sebi, ona je rezultat odgovorne politike u najtežim vremenima sa kojima se suočavamo već tri i po godine unazad od početka pandemije. Svo ovo vreme nije obustavljen ni jedan kapitalni projekat.

Trenutno stanje u državnoj kasi, kao i projekcije do kraja godine, omogućavaju da se kroz rebalans stvore uslovi za nastavak finansiranja izgradnje auto-puteva, železnice od Novog Sada do mađarske granice, ulaganje u zdravstvenu infrastrukturu. U ovom trenutku se gradi 40 zdravstvenih ustanova, 40 fabrika za prečišćavanje otpadnih voda, kilometri kanalizacione mreže.

Rebalansom budžeta predviđeno je čak 7,5% BDP, što je četiri i po milijarde evra za javne investicije, što je nivo koji preporučuju međunarodne finansijske institucije i Fiskalni savet kao preduslov za podsticaj privrednog rasta.

Ono što svakako ohrabruje i što je za nas socijaldemokrate od vitalne važnosti je podrška najugroženijim i najosetljivijim kategorijama stanovništva.

Ovim rebalansom predviđeno je 15 milijardi dinara više u odnosu na inicijalni budžet za socijalna davanja, gde spadaju sredstva namenjena majkama za prvo, drugo i treće rođeno dete, kao i pomoć u iznosu od 20 hiljada evra majkama za kupovinu stana ili kuće, što su dobre stimulativne mere populacione politike.

Budžetom su predviđena i sredstva za mlade i mi smatramo da je ovo dobra mera, jer se time rasterećuje i kućni budžet porodica.

Kao mera smanjenja negativnog uticaja inflacije na život penzionera odobrena su i sredstva za povećanje penzija u iznosu od 9%, i to iz sredstava PIO fonda.

Nama socijaldemokratama Rasima Ljajića važna je sigurnost svakog pojedinca, svakog radnika, zaštita interesa zaposlenih i njihovih porodica i zato podržavamo svako povećanje plata i penzija, kada god je ono zasnovano na zdravim i realnim osnovama.

Još jedna nova pozitivna mera u vanrednim okolnostima, koju opravdava i Fiskalni savet, je veća podrška poljoprivredi, koja se ogleda kroz povećanje izdavanja za poljoprivredu u iznosu od 130 miliona evra za nabavku goriva, đubriva i repromaterijala.

Povećana su izdvajanja za turističke vaučere, oko 30 miliona evra. Podsticaj za turizam se pokazao kao dobra mera, jer je turizam jedna od privrednih grana koja je u proteklom periodu najviše doprinela privrednom rastu zemlje.

Ovim rebalansom država je preuzela na sebe i veliki teret poskupljenja energenata i uvoza struje, čime je umnogome rasteretila građane i privredu.

Sve u svemu, budući da su političke i ekonomske prilike, odnosno okolnosti u kojima je planiran budžet za 2022. godinu, značajno izmenjene i da su se u proteklih 10 meseci desile stvari koje niko nije mogao da predvidi, mislim da smo ovim rebalansom u dobroj meri odgovorili na izazove najveće energentske i finansijske krize i rasta cena u poslednjih nekoliko decenija. Zahvaljujem.

PREDSEDNIK: Hvala.

Na član 1. amandman je podneo narodni poslanik Miroslav Aleksić.

Da li neko želi reč? (Ne)

Na član 1. amandman je podnela narodni poslanik Radmila Vasić.

Reč ima Radmila Vasić.

RADMILA VASIĆ: Poštovani građani, predsedniče, poštovane kolege, podnela sam predlog amandmana na član 1. rebalansa budžeta. Želim da predložim povećanje finansijskih sredstava za kulturu sa dva milijarde 051 milion 862 hiljade na tri milijarde 051 milion 862 hiljade dinara, odnosno uvećanje budžeta za kulturu za jednu milijardu dinara više.

Srbiji i Beogradu nedostaje zgrada opere, nedostaje zgrada filharmonije. Svakako da ova sredstva nisu dovoljna za te kapitalne projekte, ali predlažem da ih u narednim godinama bar predvidite ili da ih predvidimo.

Ova sredstva koja predlažem od milijardu dinara za povećanje za kulturu predlažem da budu usmerena da grad Beograd postane prestonica kulture ovog dela Evrope, po rangu i kvalitetu umetničkih dešavanja u njemu, kao i u evropskim prestonicama, a sva umetnička dešavanja treba u skladu sa mogućnostima da obilaze ostale gradove u Srbiji i regionu, čime bi se sprovodila decentralizacije kulture i kulturna diplomatija.

Predlog je da ohrabrimo porodice kroz sistem besplatnih kulturnih vaučera da posećuju kulturne lokacije, imaju pristup kompletnoj kulturnoj ponudi u gradovima čitave Srbije.

Predlažem veću afirmaciju tradicije, kao i afirmaciju domaćih, naročito mladih umetnika i predlog da se postojeće fabrike i zgrade koje su staro arhitektonsko nasleđe pretvore u kulturno-umetničke četvrti, kvartove, gde bi bili prostori za umetnike, galerije, muzeje i promocije.

S obzirom da je budžet za kulturu i da su zaposleni u institucijama kulture uvek na poslednjem mestu brige svake vlasti, predlažem i pozivam kolege da glasaju za ovaj amandman i povećamo sredstva za kulturu. Hvala vam.

PREDSEDNIK: Na član 1. amandman je podnela narodni poslanik Marinika Tepić.

Po ovom amandmanu? Ne.

Na član 1. amandman je podneo narodni poslanik Boško Obradović.

Niko se ne javlja za reč.

Na član 1. amandman je podneo narodni poslanik prof. dr Branimir Jovančićević.

Reč ima Branimir Jovančićević.

BRANIMIR JOVANČIĆEVIĆ: Zahvaljujem, gospodine predsedniče.

Dame i gospodo narodni poslanici, dakle, nekako smo svi navalili na ove subvencije, ostale subvencije sa onako značajnim iznosom od preko sedam milijardi, nisu dovoljno definisane i zbog toga smatram da bi trebalo da se možda preusmere na neke oblasti, odnosno subvencije u oblasti koje su od posebnog značaja i od mnogo većeg značaja, a to je, pre svega, nauka i obrazovanje, to je, naravno, kultura i životna sredina.

Imajući u vidu da sam imao prilike da govorim o životnoj sredini u dva navrata u prethodnih nekoliko dana, danas bih se zadržao samo na nauci.

Naime, naravno, ovim prenosom sredstava i povećanjem subvencija za oblast nauke i obrazovanja, ne može se u ovom trenutku nauci mnogo pomoći, imajući u vidu u kakvom se ona stanju danas nalazi, ali svakako da bi, ako bi se usvojio ovaj amandman, to bio znak dobre volje i neki prvi korak ka tome da se konačno stanje u nauci poboljša, jer podsetiću građane naše, da danas od 14.000 naučnika u Srbiji, samo 12.000 je projektno finansirano. Ovaj poslednji poziv će možda povećati taj broj finansiranih za još jednu hiljadu, ali i dalje će ogroman procenat naučnika ostati bez projektnog finansiranja, što podrazumeva činjenicu da zapravo njihova naučna znanja i njihova naučna iskustva i sve ono što su do sada naučili i stekli baveći se naukom, dakle, neće biti iskorišćeno na korist nauke.

Čuli smo u ekspozeu premijerke da se danas u Srbiji grade i da je izgrađen niz naučnih zdanja. Dosta toga se govorilo o Biosensu u Novom Sadu. Naravno, nije niko protiv tako velikih kapitalnih naučnoistraživačkih centara kao što je Biosens, ali nije Biosens sve kada je nauka u Srbija u pitanju. Trebalo bi da dođete, recimo, na Hemijski fakultet, odnosno u zgradu bivšeg Prirodno-matematičkog fakulteta u kome je smešteno šest fakulteta, Fakultet za fiziku, za hemiju, za biologiju, zatim, za geografiju, fizičku hemiju i matematiku.

Ta zgrada je stvarno potpuno oronula, uslovi za rad su gotovo nemogući, a to je fakultet prirodnih nauka, odnosno tu su fakulteti prirodnih nauka. Bez razvoja prirodnih nauka nema ni razvoja primenjenih nauka i zbog toga smatram da bi ogromna sredstva u budućnosti trebala da se ulažu upravo u razvoj ne samo prirodnih nauka, nego i onih humanističkih nauka, jer je nauka ta koja je temelj razvoja jednog društva, nauka je ta koja zapravo omogućava da se jedno društvo gradi i svaka ozbiljna država može da bude samo ozbiljna ukoliko razvija sopstvenu nauku.

Ako je ovo već 2.50, ja se zahvaljujem.

PREDSEDNIK: Po amandmanu, Dejan Šulkić.

DEJAN ŠULKIĆ: Zahvaljujem, gospodine predsedavajući.

Dame i gospodo narodni poslanici i predstavnici izvršne vlasti, ja ću podržati amandman koji je profesor podneo i obrazložio i stručno ga obrazložio i predložio raspodelu sredstava.

Sasvim je konkretan i još nekoliko konkretnih predloga. Žao mi je što sednici ne prisustvuje gospodin Vesić, kao ministar, zato što nas je ovako u šeretskom, da kažem, veselom tonu čikao da podnosimo konkretne predloge i ja bih imao nekoliko sasvim konkretnih predloga, pa bih zamolio ministra finansija, gospodina Sinišu Malog i gospođu ministarku poljoprivrede, pošto se jedan tiče Ministarstva poljoprivrede, iz te oblasti, da, eto, skrenem pažnju na te projekte, ali pre toga, samo na ovu atmosferu međusobnih optužbi za ono što je bilo i pretnji, naravno, i ono što će biti, da možda ne bi bilo loše da tužilaštvo na ovoj galeriji oformi stalnu osmatračku misiju i da prikuplja ovako na licu mesta svedoke, da odmah privodi. Možda bi u nekom trenutku bio ugrožen kvorum Skupštine, ali mislim da bi se brže rasvetlili neki slučajevi u Srbiji, a to bi bilo lekovito i za rad Narodne skupštine.

Ali, da se vratim na konkretne predloge. Gospodine ministre finansija, vi ste sasvim precizno naveli da će se finansirati projekti izgradnje prečistača otpadnih voda i navedeno je tamo niz lokalnih samouprava. Ja to sve podržavam, ali eto, kao neko ko dolazi iz Velike Plane, da kažem jedina moja primedba jeste što spisak nije kompletan, zato što se na njemu ne nalazi Velika Plana, ali reći ću i zašto.

Velika Plana je ranijih godina u saradnji sa Smederevskom Palankom, susednom opštinom, koristeći sredstva IPA fondova, 2010. godine izgradila regionalnu fabriku vode u području sela Trnovče i ta voda se i koristi sada za Veliku Planu u većoj meri, za Smederevsku Palanku, mislim za gradsko područje, u ovom trenutku, ali naravno, sa kapacitetima da se širi na područje cele opštine.

Velika Plana je izgradila i vodovodne mreže za sva seoska naselja i u najvećoj meri se koriste, osim za Krnjevo, gde treba izgraditi potisni cevovod i stanicu za prepumpavanje.

Sada, zašto to govorim? Zato što to izvorište vode koji ima regionalni karakter jeste ugroženo otpadnim vodama koje se ispuštaju, ne prerađuju se. Velika Plana je i ranijih godina naručila od Instituta „Kirilo Savić“ projekte za fekalne kolektore za sva seoska naselja, pošto je gradsko područje zbrinuto kako mrežom kanalizacionom u najvećoj meri, tako i sistemom za prečišćavanje otpadnih voda i da bi trebalo u seoskim naseljima raditi. Znači, postoje projekti, izvođački, za kolektore, postoje i geodetski snimci prepumpne stanice. Dakle, sve je definisano i takođe je predviđeno tim planom nekoliko manjih sistema za prečišćavanje otpadnih voda i za njihovo ispuštanje u recipijent.

Velika Plana ima jedan sistem u sedištu opštine na kojem otpadna voda koja se ispušta u recipijent jeste u granicama pravilnika koji propisuje parametre za otpadnu vodu koja se ispušta u recipijent.

Evo, zamolio bih da se kod budžeta za 2023. godinu uzme u obzir da Velika Plana ima projektnu dokumentaciju koju je radio „Kirilo Savić“ za fekalne kolektore i za prečistače za seoska naselja, ne samo zato što je to potreba, prikupljanje, prerada i odvođenje otpadnih voda, već i zato što se na taj način štiti regionalni sistem vodosnabdevanja.

Zatim, drugi projekat regionalnog karaktera, takođe, tiče se Koridora 10. Prostornim planom Koridora 10 predviđena je petlja kod Lozovičke česme i Velika Plana je to podržala kasnije kroz plan generalne regulacije i osim toga, pošto je na području Velike Plane, uradili smo i plan detaljne regulacije.

Tako da, sada je, kako bih rekao, ako taj projekat opstaje u prostornom planu Koridora, trebalo predvideti sredstva za izradu tehničke dokumentacije.

S druge strane, pošto svih ovih godina ništa nije rađeno po tom pitanju, ako se od njega pak odustalo, govorim hipotetički, treba uzeti u obzir jednu ozbiljnu inicijativu takođe za otvaranje petlje u selu Krnjevo, gde je skoncentrisano veliki broj privrednih subjekata, ozbiljnih, kao što je DIS, kao što je „Cmana“, kao što je „Medino“ itd, Mija Radovanović vinarija, gde takođe postoje pogodnosti da se eventualno pređe na neku drugu lokaciju.

Za Ministarstvo poljoprivrede, gospođo ministarka, ranijih godina postojao je jedan projekat koji je podržavalo Ministarstvo, izgradnja elektroenergetskih kapaciteta za navodnjavanje. Velika Plana je konkurisala zajedno tada sa opštinom Paraćin. Nisam siguran ko je izvor sredstava, ali je uglavnom to išlo preko Ministarstva. Paraćin je tada prošao. Velika Plana takođe ima projekat, ima i Udruženje korisnika voda, što je takođe bio uslov osnivanja za konkurs. Tada je Paraćin bio kompatibilan sa republičkom vlašću. I dobro, i to je u redu. Sada je i Velika Plana kompatibilna sa republičkom vlašću, pa eto, ako to bude bilo bitno, i ti uslovi su ispunjeni. Pa vas molim da uzmete u obzir, jer je u pitanju navodnjavanje nekoliko stotina hektara u Velikoj Plani.

Na kraju, za transferna sredstva lokalnim samoupravama, prvi zakon koji je 2016. godine razmatran i usvojen u ovoj Skupštini, kada je ministarka lokalne samouprave bila sadašnja premijerka, tada je lokalnim samoupravama, u finansiranju, zapravo, lokalnih samouprava, tada su umanjena sredstva za pet milijardi dinara.

Ovim rebalansom, čini mi se, ako sam dobro sračunao, se planira povećanje možda od nekih 260 miliona dinara. Svima je povećano. Hvalimo se da su svima povećana sredstva. Bilo bi korektno da se lokalnim samoupravama, makar tih pet milijardi vrati, što je doprinos i jačanju lokalnih samouprava i decentralizaciji u smislu aliniranja i ljudi koji će se baviti lokalnom samoupravom. Evo toliko konkretnih predloga. Zahvaljujem na pažnji.

PREDSEDNIK: Reč ima Veroljub Arsić, povreda Poslovnika.

VEROLjUB ARSIĆ: Dame i gospodo narodni poslanici, gospodine predsedavajući, ne znam da li ste primetili, ali došlo je do grubog narušavanja člana 107. Poslovnika Narodne skupštine koji govori o dostojanstvu Narodne skupštine.

Naime, prethodni govornik je pozivao Tužilaštvo da dođe ovde na galeriju. Nemam ništa protiv, ali da kaže da će verovatno sednica Narodne skupštine da izgubi kvorum, to znači da ovde sede kriminalci, a ne poslanici. Sede kriminalci, a ne poslanici, o tome se radi. Znate šta, ja mogu da razumem da neko kmeči što je izgubio mesto predsednika opštine, to je sasvim normalno, ali nije normalno da one od kojih gubi na izborima naziva kriminalcima, pa vas molim da o tome u budućem nekom periodu obratite pažnju, a neću tražiti da se Skupština u danu za glasanje izjasni o ovome.

PREDSEDNIK: Gospodine Arsiću, biću potpuno otvoren, nisam to čuo i stvarno ne znam ko je predsednik opštine. Smatram da nisam prekršio Poslovnik, ali moram da vas pitam. Ne treba da se izjašnjavamo. Ne, nisam čuo. Hvala vam.

Idemo dalje.

Na član 1. amandman je podneo narodni poslanik Ivan Kostić.

Na član 1. amandman je podneo narodni poslanik Milovan Jakovljević. Reč ima Milovan Jakovljević.

MILOVAN JAKOVLjEVIĆ: Poštovani svi, evo, mi ćemo se truditi da ne budemo ostrašćeni, maliciozni, trudićemo se da targiramo probleme, da nudimo rešenja, ako to vredi u ovom visokom domu. Možda ste primetili da smo malo promenili svoj narativ, trudimo se da dobrom voljom i druge motivišemo na tako nešto.

Moj amandman tiče se podsticaja za poljoprivredu. Globalni problemi, klimatski problemi, uvoznički lobi, milion problema u poljoprivredi. Ono što sam čuo juče i prekjuče u dobroj meri se ne bih složio sa potpredsednikom Vlade, ali u jednoj stvari sam saglasan. Za deset godina jeste BDP ove zemlje porastao skoro 100% i na tome vam ja čestitam. Jeste i javni dug porastao za 100%, ali od malo je malo i bolje je od dosta imati više. Jel tako?

Međutim, ono što nije po meni normalno i nije održivo je koncept. Koncept privredne aktivnosti u ovoj državi se zasniva na stranim investitorima. Doći će dan za naplatu, doći će neki Nemci i pokupiti fabrike, prete nam već sada. Sedamdeset sedam hiljada ljudi izaći će iz fabrika. Pa, ljudi moji pradedovi, dedovi i ostali nisu se nešto hvalili kad su ti Nemci dolazili, po meni bolje da nisu nikada ni dolazili. Bilo bi najbolje da smo mogli to sami. Nažalost, nismo i zato je i odgovorna bivša vlast, ali ništa manje ni vi sadašnji niste odgovorni zato što niste predupredili još bolje i pronašli u srpskim rodoljubima saradnike, nego pronalazite u stranim investitorima. To je problem.

Ono što hoću da istaknem i što me je ohrabrilo posebno, hoću gospođi sadašnjoj ministarki Jeleni Tanasković da se zahvalim na razumevanju jer mi smo na sednici Odbora za poljoprivredu vodili dijalog, iako sam ja predstavnik opozicije, a gospođa ispred reda vlastodržaca i vlasti, mi smo stalno razgovarali kao ljudi, a u interesu građana ove Republike.

Mi u zapadnoj Srbiji imamo jedan veliki problem. Uzmite mi vreme od poslaničke grupe, ukoliko sam prekoračio, predsedavajući, da vas opomenem samo. Najavljivalo se da će cene tih malina biti basnoslovno visoke – 700, 800, do hiljadu dinara. To je naravno bila predizborna kampanja i ja vas donekle razume, ali posledice su ostale. Svi ljudi koji su očekivali da se pronađu u toj velikoj ceni malina, oni su se nekako i pronašli i proizvođači hemije, mineralnih đubriva, energenata, radne snage, prenoćišta, svašta nešto, a na kraju poljoprivredni proizvođači nisu isplaćeni. Od 50 hiljada tona malina isplaćeno je negde od 20 do 25 hiljada tona.

Ja sam razgovarao sa ljudima 4. oktobra. Ovde je 19 potpisnika Udruženja poljoprivrednih proizvođača, proizvođača malina, od Leskovca do Šapca, da ne nabrajam. Svi su saglasni da ja kao narodni poslanik, slučaj je da sam iz reda opozicije, al da sam iz reda vlasti, ništa im ne bi to smetalo, verujte mi, ovlastili su me da razgovaram sa institucijama ove države.

Krenuo sam u tu misiju i još nešto ću javno pohvaliti i možda ću izazvati prezir kod nekih opozicionih lidera, ali sam isto i kod predsednika Rističevića naišao na razumevanje u smislu jednog konstruktivnog rada. To je prijatno iznenađenje. Znači, mi možemo da razgovaramo, ali ćemo rešiti ili nećemo, ne znam. Uvek možemo da se vratimo na fabrička podešavanja i da se valjamo u blatu. To nije problem. Evo, recite, šta treba sad da uradimo da mi napravimo incident i da se narod smeje. To nije poenta.

Predložili smo resornom ministarstvu i svim institucijama da hladnjačarima izađu u susret, jer oni ljudi su isplatili sve iz svojih akumulacija i više nemaju. Mi možemo na sudu da ih dobijemo i da im skinemo vrata sa hladnjače, viljuškare i ostalo, i to je kraj, oni nemaju pa nemaju. Oni su zamolili isto u razgovoru sa mnom da na dva načina pokušamo da rešimo problem. Jedan je moratorijum na kredite koje bi odobrila Narodna banka. Na taj način komercijalne banke bi lakše naplatile svoje potraživanje od otkupljivača i hladnjačara, naplatili bi za duži deo tog reprograma, odnosno moratorijuma od šest do 12 meseci. Izvesnije bi bilo i državu to ne bi koštalo ništa.

Drugo rešenje je iz Fonda za razvoj ali, ljudi, 12 milijardi dinara je u pitanju. Ja objektivno ne vidim način kako da se iz budžeta opredele ta sredstva. Ukoliko vi znate, vi nam predložite.

Gospođa ministarka je prihvatila da o svemu ovome razgovara sa svim institucijama koje su relevantne i, još nešto ću vam reći, Odbor za poljoprivredu jednoglasno je doneo zaključak da se u ovom pravcu ide. Molim vas da ti ljudi koji hrane svoje porodice, a njih je preko milion u ovoj zemlji, uglavnom su to ljudi iz zapadne Srbije, strpljivo čekaju, gledaju nas šta ćemo odlučiti, koju ćemo odluku doneti.

Ova milijarda na koju sam ja računao i amandman uložio je samo slamka međ vihorove. To je mali iznos koji bi pokrio ovo. Mi smo pokušali da iznađemo rešenje. Pozivam sve zvaničnike ove zemlje, a i lično predsednika ove države da se uključi i da iznađemo rešenje. Hvala.

PREDSEDNIK: Na član 1. amandman je podneo narodni poslanik Borko Puškić.

Izvolite.

BORKO PUŠKIĆ: Poštovani građani Srbije, a pre svega ratni veterani Srbije, pomaže Bog. Moje pitanje, odnosno amandman podnesen je i direktno je upućen uvaženom ministru ovde prisutnom, ministru finansija, gospodinu Siniši Malom. Ja tražim određenu intervenciju u pravcu da se zbog bezbednosnih rizika u kome se nalazi cela Evropa, naročito Srbije, a naročito severni deo naše svete južne pokrajine, Kosova i Metohije, da se uzme u obzir i da se ima u vidu da se vojnim osiguranicima poveća na 200 miliona dinara koji nisu neka naročita sredstva, jer ti ljudi mnogo više, moramo svi priznati, zaslužuju i zadužili su nas sve ovde.

Dakle, mi moramo da u ime ratnih veterana imamo jednu određenu odgovornost i jedan adekvatan tretman i oni nemaju odgovarajuću, niti socijalnu, niti zdravstvenu zaštitu. U tom pravcu ne bi bio opterećen ovaj sistem koji već solidno radi u pravcu drumsko-železničkog saobraćaja i da se jedan deo sredstava predvidi za njih.

Kada je bila mobilizacija 1999. godine, gotovo svaki grad i opština u Srbiji je imala 100% odaziv. Kada je trebalo da se ide na Juničke planine, na Koritnik, na Paštrik, na Košare, na Mitar Vojnović i … Paštrik, morali su svi da se odazovu i svi su bili tu.

Kada su gubili ekstremitete, svoje zdravlje država je njih rado pozivala. Sada je vreme da država interveniše i da država ratne veterane u tom pravcu i ravnopravno tretira.

U tom pravcu ja bih morao da spomenem ljude iz mog kraja odakle dolazim - Aliju Kajevića, Muslimana, koji je dao život za ovu zemlju, Miodaraga Miga Pušicu, Jožefa Mesaroša, Haki Morinu, Ramadani Setara, Anton Tekvickog, Rabitolskog Zoltija, Zulfija Arifija, Siča Josipa, Tibor Cernu i mnoge druge. U tom pravcu mi moramo da imamo prema njima jedan adekvatan i odgovarajući tretman.

Hrvatska ima vojno ministarstvo, odnosno branitelja, mi nemamo to. Hajde na jedan način da ispoštujemo ove ljude i da imamo jedno veliko hvala.

Juče smo obeležili Dan odbrane Nevesinja i ja pozdravljam i čestitam ljudima sa malim zakašnjenjem kada su junački od hrvatskih falangi i hrvatske vojne odbrane bili napadani i branila se tu Republika Srpska, a bogami i dobar deo Srbije ovamo. U tom pravcu veliki poklon i naklon i moja zahvalnost svim ratnim veteranima u ima Srpskog pokreta Dveri, u ime srpskog naroda. Hvala.

PREDSEDNIK: Na član 1. amandman je podnela narodni poslanik prof. dr Tamara Milenković Kerković.

Izvolite.

TAMARA MILENKOVIĆ KERKOVIĆ: Zahvaljujem predsedavajući.

Poštovane kolege, poštovani građani Srbije u ime Srpskog pokreta Dveri i u ime Poslaničke grupe Dveri - Patriotski blok podnela sam amandman između ovih 88, koji su kako vidim svi odbijeni, gde sam tražila da se sredstva od milijardu dinara preusmere u oblast energetike.

Međutim, o toj oblasti pričano je mnogo ovih dana i znamo da je polovina ovog deficita praktično zbog upropašćavanja havarijskog EPS-a došao na teret budžeta. Međutim, ja hoću ovde da govorim o žrtvama propasti i institucija i EPS-a, a to su žene ove zemlje čiji položaj odražava politiku i ove i prethodne vlasti, a čuli smo koliko je rasprava o tome bilo.

Međutim, građani nemaju strpljenja da to slušaju, jer ja ću vam pomenuti mnoge od žena koje znam a koje su direktne žrtve ne obraćanja pažnje na položaj stuba ovog društva, koga neće spasiti feminističke floskule, već jedna odgovorna socijalna politika i to politika trećeg puta između ove i prethodne vlasti koja će favorizovati državu koja brine o svojim građanima.

Zbog toga ću pomenuti samohranu majku četrnaestogodišnjeg dečaka sa hendikepom koja je u selu Gabrovac kraj Niša već 13 godina živi bez struje. Pomenuću udovicu oca porodice koji se ubio zbog duga za struju od 20.000 dinara i ostala sama sa troje dece u selu Jelašnici kraj Niša. Pomenuću diskriminisane moje studentkinje i studente koji zbog zarobljenog tržišta rada na osnovu Uredbe o postupku za saglasnost za novo zapošljavanje ne mogu da se zaposle u javnom sektoru, jer nisu članovi SNS niti to žele da budu.

Takođe, pomenuću penzionerke koje kao i 100.000 penzionera žive sa 10.000 dinara, a mnoge od njih imaju trajno smanjenu penziju jer su sa 20 godina počele da rade. Za majke autistične dece koje ovog trenutka dok mi ovde sedimo i raspravljamo se ko je kriv svojim rukama grade Centar za autizam, jer ova država zato nema razumevanja, a one se boje šta će biti sa njihovom decom posle njih.

Pomenuću majke koje ovog trenutka razmišljaju šta će dati svojoj deci kada se vrate iz škole da jedu, jer nisu imale novac da im daju da kupe užinu u školi. Pomenuću žene na selu koje žive bez zdravstvenog osiguranja, pomenuću žene preduzetnice bez prava na porodiljsko bolovanje, pomenuću radnice opljačkanih firmi, pogotovo u Nišu, Elektronske industrije, mašinske koje još nisu dobile svoje zarade, ali i one koje su ostale bez posla u subvencionisanim stranim preduzećima poput one iz Olimpijas grupe, bivšeg Benetona finansiranog sa 200 miliona dinara niških para. Za majke žrtve akušerskog nasilja, među kojima 17% više ne želi da rađa zbog onoga što je u bolnicama, pogotovo juga Srbije preživelo.

Za žene juga Srbije, Niša, Leskovca, Vranja, koje ispraćaju svoju decu najpre u Beograd, a onda u svet jer dole posla nema i za većinu njih sa juga koje nikada neće ući ni u beogradski metro kada bude bio izgrađen, ni na nacionalni stadion, niti će ući u nacionalnu koncertnu dvoranu koju takođe u Beogradu planirate da gradite jer ste se juga Srbije odrekli.

Takođe, ovo posvećujem mojoj prijateljici koja trenutno u Istambulu proslavlja prvi rođendan svog dečaka koga leči tamo pomoću SMS poruka koje smo slali prethodnih meseci.

Ovo tražim kao profesor univerziteta, kao majka studentkinje i kao žena koja dolazi sa opljačkanog, osiromašenog i socijalno uništenog juga, izdanog i predanog u puzećoj predaji i Kosova i Metohije i narednog koraka – juga Srbije. Ja vam se zahvaljujem.

PREDSEDNIK: Pravo na repliku Milenko Jovanov.

MILENKO JOVANOV: Krenuću od ovog poslednjeg. Ovo je stvarno van bilo kakvog konteksta. Kakva puzeća predaja? Šta predajemo? Šta smo predali? Šta je do sada predato? Dajte recite više. Deset godina se nešto predaje. Svaki dan se nešto predaje. Hajde više, šta je predato.

Kako to i danas postoje pritisci na Srbiju ako je već predato? Ima li tu logike kod vas? Jel vi tu vidite logiku neku da nas i dalje pritiskaju, da neće da ispune ništa što tražimo, da nas teraju da priznamo ako smo već priznali i predali? To vama ima smisla? Svaka vam čast. Ja neću tu logiku dirati.

Voleo bih da u Nišu svi studenti mogu da polože ispit bez da im se traži članska knjižica Dveri. Ja bih to jako voleo. Tako da na isti način na koji vi tako paušalno… Jel vidite kako može paušalno da se priča? Jel vam smeta to? Nije vam prijatno? Prijatno vam je? Odlično i treba da vam bude prijatno zato što to vi radite.

Date pet porodica koje teško žive i kažete – imali su probleme. Pa što niste rešili probleme? Imate poslaničku platu, imate platu profesora univerziteta, što im niste pomogli da reše svoje probleme? Pa ste mogli da dođete da kažete – evo ja sam pomogla da ti ljudi bolje žive, a vi kao ljudi ste propustili nešto. Ne, nego vi uživate i gledate – ha, ha, ha, vidite kako su stradali, a ću sad da dođem u Skupštinu da poentiram. Na tuđoj muci da poentirate, to vam je politika? To vam je politika, da izmišljate i da klevećete? Ne mogu mladi da dobiju posao ako nisu članovi SNS? Što izmišljate? Ne mogu mladi da polože ispit kod vas ako nisu članovi Dveri i šta sad? I šta sa tim? Gde su mi dokazi? U istoj fascikli gde vam se nalaze dokazi da mladi ne mogu da dobiju posao ako nisu članovi SNS. Samo potražite malo i naći ćete iste te dokaze.

PREDSEDNIK: Prijavite se da vam dam reč po povredi Poslovnika.

TAMARA MILENKOVIĆ KERKOVIĆ: Zahvaljujem predsedavajući.

Trideset godina predajem na Ekonomskom fakultetu u Nišu i svi moji studenti koji su vas sada čuli znaće šta ste izgovorili. Ja se neću osvrtati na ovo jer znam da je posledica…

PREDSEDNIK: Samo jedna stvar.

TAMARA MILENKOVIĆ KERKOVIĆ: Izvinjavam se. Mislila sam da sam rekla. Izvinite. Član 104. niste zaštitili.

PREDSEDNIK: Ne, 104. određuje pravo na repliku. Reći ću vam u čemu je stvar. Kada se pominju Dveri kao poslanička grupa dajem pravo na repliku ovlašćenom predstavniku poslaničke grupe. Vi za ovu raspravu nemate ovlašćenog predstavnika. Imate predsednika, zamenika predsednika poslaničke grupe. Znači, neko od njih traži reč i ja dam reč kada se pomenu Dveri. To nije sporno.

TAMARA MILENKOVIĆ KERKOVIĆ: Molim vas, ja sam se javila po članu 104. jer niste zaštitili uvrede na moj lični račun, na račun moje profesionalne karijere i na račun Dveri.

Pominjao je najuvredljivijim izrazima i lažima da neko…(Isključen mikrofon.)

PREDSEDNIK: Član 104. reguliše pravo na repliku. Ja sam vam upravo objasnio. Omogućavam ja pravo na repliku, ali onome ko ima pravo da po tom osnovu dobije reč. Zato što ovlašćeni predstavnik ili predsednik poslaničke grupe ili zamenik predsednika poslaničke grupe može to pravo da koristi, tako da očigledno nisam prekršio Poslovnik.

Da li vi želite da se Skupština izjasni?

Izjasnićemo se.

Po povredi Poslovnika.

JELENA KALAJDžIĆ: Predsedniče, ukazujem na povredu Poslovnika. Član 107. govornik na sednici Narodne skupštine je dužan da poštuje dostojanstvo Narodne skupštine.

Takođe se kaže, na sednici Narodne skupštine nije dozvoljeno neposredno obraćanje narodnog poslanika drugom narodnom poslaniku, korišćenje uvredljivih izraza, kao ni iznošenje činjenice i ocena koji se odnose na privatni život drugih lica.

Pozivam vas, poštovani predsedniče Narodne skupštine, da ovaj Poslovnik za koji ste zaduženi da ga poštujete to i radite i da takav isti odnos imate i prema vašim kolegama iz vaše poslaničke grupe.

Upravo je profesorka uvređena, optužena da predaje i prodaje ispite, što je neverovatna situacija. Ja vas samo molim da imate iste aršine za sve poslanike u Narodnoj skupštini.

PREDSEDNIK: Nije to rečeno, to na šta sada ukazujete. Milenko Jovanov je napravio paralelu između optužbi koje je izgovorila vaša poslanica. Napravio paralelu i rekao – kada se tako stvari izgovaraju bez ikakvog dokaza, čisto se kaže, pa šta god. Onda bi tako mogli drugi da govore. Objašnjavam vam, ako hoćete da saslušate. Ako vas uopšte zanima šta se dogodilo. Ako vas ne zanima, mogu još samo na kraju da vas pitam da li želite da se i Skupština izjasni po ovom pitanju. Izjasnićemo se.

Na član 1. amandman je podneo narodni poslanik Dejan Bulatović.

DEJAN BULATOVIĆ: Poštovani predsedniče, poštovani ministri, poštovani poslanici, poslanice, građani Srbije.

Ono što bih ja želeo da istaknem u ovom amandmanu jeste ta briga o selu, ta briga o poljoprivredi i da kažem, ono što smo radili na resornom Odboru kada smo govorili i sa ministarkom. Moram da budem iskren da postoji ta nada da će stvari biti drugačije. Ne mogu da zatvorim oči, a da ne vidim da je došlo do povećanja budžeta, da dolazi do nekih promena. I to je o.k. i super.

Ono što sam uradio, takođe, zbog tih poljoprivrednika i zbog tih ljudi koji žive na selima, bio sam i na Odboru za finansije. I tamo sam imao debatu, ustvari rekao sam nekoliko reči i ministru finansija, gospodinu Malom. Istakao sam suštinu problema, a to je to sa subvencijama, to je gašenje tih poljoprivrednih gazdinstava, to je ono što poljoprivrednik muči muku. Moja zabrinutost je samo u tom pravcu da li je to što ste povećali dovoljno. Ja mislim da nije.

Ono što je dobro, jeste da smo shvatili, očigledno svi, da imamo problem sa poljoprivredom, da je ministarka obećala na Odboru da će sve učiniti da se stvari promene. Imamo promenu izvesnu, to je jasno. Imali smo ministra Nedimovića koji je bio, znate šta po struci, nebitno. Imamo sada ministarku koja ipak zna dobru stvar oko ekonomije. Čuli smo da je tu stručna, a to jeste bitno i za poljoprivredu, da budemo iskreni. Hajde da vidimo, hajde da budemo pozitivni, da dođe taj januar mesec i da vidimo šta se to promenilo u poljoprivredi. Ja hoću da vam verujem.

Tražim od vas, gospođo ministarko, kao i od Siniše Malog, da malo više obratite pažnju o poljoprivredi, da vidimo kavu to poljoprivrednici imaju mehanizaciju na svojim poljoprivrednim gazdinstvima, da vidimo koliko to kasni za poljoprivrednike, koliko ti konkursa nije isplaćeno, koliko su potrebne pare da sačuvamo u selima krave, da sačuvamo celu poljoprivredu u Srbiji, jer to nas štiti od kriza, kakvu smo imali nedavno.

Imali smo krizu sa mlekom. Nije ga bilo u prodavnicama. Imali smo krizu sa gorivom. Teško ljudi žive na selu. Poljoprivreda je teška priča. Hvala vam. Vi nemojte da dobacujete. Baš to govori kako se vi ponašate na ovaj problem. Molim vas, pogledajte. Hvala vam.

PREDSEDNIK: Molim sve da ne razgovaraju međusobno.

Na član 1. amandman su zajedno podneli narodni poslanici Nebojša Zelenović, Aleksandar Jovanović, Danijela Nestorović, Nebojša Cakić, Nikola Nešić, Milinka Nikolić, Jelena Kalajdžić, Đorđe Miketić.

Reč ima Jelena Kalajdžić.

JELENA KALAJDžIĆ: Dobar dan.

Poslanička grupa „Moramo zajedno“ podnela je amandman da se ostale subvencije u iznosu od sedam milijardi dinara prebace na Ministarstvo poljoprivrede. U prethodna dva dana slušali smo mnogo toga o poljoprivredi, kako se neverovatne neke pare ulažu, a u poljoprivredi nikada nije bilo gore nego danas.

Ako imamo već toliki budžet za poljoprivredu, gde idu te silne pare od poljoprivrede? Kome se raspoređuju i koji pojedinci se bogate od tih para?

U toku jučerašnjeg dana, gospodin ministar Mali je rekao da imamo snažnu poljoprivredu. Moram da vas pitam ministre – gde ste vi videli tu snažnu poljoprivredu i da li se to odnosilo na poljoprivredu u Republici Srbiji? Gde ste videli, da i ja tamo odem? Da li protesti u avgustu mesecu ukazuju na snažnu poljoprivredu? Zašto ste bili nemi na proteste u avgustu mesecu?

Gospodine Mali, kada govorite o tome da je poljoprivreda snažna, vi pričate o pojedincima koje mogu da nabrojim na prste mojih ruku. Ja ću da vam kažem. Poljoprivreda u Srbiji je tuga, čemer i jad. Poslanički klub „Moramo zajedno“ tražio je od avgusta meseca dve hitne sednice gde bi se pričalo o problemima u agraru. Niko se nije udostojio da odgovori. Da li vas toliko zanima poljoprivreda? Tu ste rekli koliko vas poljoprivreda zanima.

Dalje, poslanički klub Moramo-Zajedno tražio je salu da primi poljoprivrednike. Sto pedeset poljoprivrednika je reklo da bi došlo da priča o problemima. Zašto nismo dobili tu salu ukoliko je sve toliko dobro? Zašto se plašite da dođu poljoprivrednici da pričaju o problemima? Meni je drago što je ministarka poljoprivrede rekla da želi da priča o problemima u poljoprivredi, ja ovim putem apelujem da nam obezbedi salu ovde u Skupštini, da dovedemo te ljude. Sto pedeset ljudi bi došlo sutra da priča o problemima u poljoprivredi, a ne neke delegacije od par ljudi da dolazi. I ko su ti ljudi koji su bili pre nekoliko dana da pričaju dotičnom ministarkom poljoprivrede? Hvala.

PREDSEDNIK: Po amandmanu, Nebojša Zelenović.

NEBOJŠA ZELENOVIĆ: Zahvaljujem.

Stranka Zajedno je iznela hitan paket mera kojim traži da se primene u poljoprivredi. Već tri meseca ne možemo da dođemo u priliku da o tome ozbiljno razgovaramo. Sa druge strane, ništa od onoga što smo tražili se nije našlo ni u ovom rebalansu budžeta.

Šta smo tražili? Tražili smo 200 evra po hektaru subvencija za poljoprivredu. Tražili smo da se pojača podrška za nabavku đubriva i da ona bude, kada se odbije PDV i poveća ovaj dodatak 200 evra po hektaru za đubrivo.

Šta smo još tražili? Tražili smo 15 dinara po litri mleka u svakom kvartalu, da pokušamo da spasemo šta se spasti može? Šta smo još tražili i mislim da tu dolazimo do ključne stvari koja stvara najviše problema našim poljoprivrednicima, tražili smo da gorivo bude bez akcije i PDV.

Tražili smo da gorivo bude po sadašnjim cenama, po onome što mi vidimo da je proizvodna cena goriva – 127 dinara za dizel. To smo tražili, a nismo dobili. Poljoprivrednici su oštećeni.

Mislim da je, i sad imam ovde pred sobom jedan grafikon koji govori o strukturi cene evrodizela u Srbiji i regionu, koji kaže da je naša maloprodajna cena evrodizela jedna među najskupljima u regionu i iznosi 1,88 evra ili za evrodizel na današnji dan 222 dinara.

Ne znam zašto je gorivo u Srbiji skuplje nego gorivo u Hrvatskoj ili u Sloveniji. Pitao sam na više mesta, pitao sam u raznim odborima, pitao sam nezavisne institucije, pitao sam i ministra Malog na Odboru za finansije kad smo pričali o rebalansu, ali nisam dobio odgovor.

Dakle, upoznaću vas sada sa iznosima koje ova Vlada uzima od građana Srbije, a i poljoprivrednika svaki put kada odete na pumpu. Za mene je indikator naše ekonomije cena goriva na pumpi. Taj indikator kaže da ova Vlada uzima najviše, posle jedne države u Evropi najviše u Evropi. Dakle, 42% na proizvodnu cenu. U našem slučaju, to vam je 95 dinara.

Zamislite kada bi poljoprivrednici imali svakog dana kada odu da sipaju gorivo 127 umesto ove cene koja im se daje samo na 60 litara. To je ono što traži Stranka Zajedno – 127 dinara za litar benzina svim poljoprivrednicima, počev od danas, od trenutka kad se usvoji ovaj rebalans. Kaže – ne može. Kaže – budite zadovoljni što nismo uzeli više. Kaže – mogli smo da uzmemo još 15 milijardi dinara na gorivu.

Postavlja se pitanje sada ko odlučuje o tome? Ko je doneo odluku da ovde učešće poreza i akciza na gorivo bude među najvećima? Ko je doneo tu odluku? Ova Vlada.

Dakle, ova Vlada je donela odluku da svakom građaninu Srbije kad god ode na pumpu i sipa dizel uzme 42 dinara, samo tako.

Zamislite svaki put kad odete da sipate gorivo na pumpu vi ga plaćate skuplje nego bilo ko u regionu, zato što je vaša Vlada odlučila da vam uzme toliko. Svaki put kada odete da sipate gorivo na pumpu, zamisliti se, 42 dinara vam uzme ova Vlada. Četrdeset dva dinara! Deset litara - 420 dinara! Zašto, bre? Pa, zašto? Zbog čega? I kaže – budite srećni, mogli smo da vam uzmemo i više.

Pa, što se ne ugledate, na primer, na Crnu Goru? Evo, Crna Gora je odlučila da malo manje od 49 evrocenti da kao porez i akcizu, odnosno uzme, Makedonija 50 evrocenti, a mi 0,80.

To vam je tako, što kaže gospodin Vesić, i možemo mi sad da ovde debatujemo, da se ljutimo, da uzimamo razne makroekonomske kapacitete, odnosno indikatore, ovo vam je životni indikator. Skidate nam kožu sa leđa svaki dan kada odemo na pumpu.

Drugi indikator su cene u prodavnicama. Potrošačka korpa – 83.000 dinara, medijala plata – 50.000 dinara. Kako da se živi? Kako da se preživi, gospodo?

Znate, kada bismo pričali o odelima, samo da stanu predsednik i ministar finansija i ovaj novi ministar za građevinu, pa da se postidi cela grupa G7 kakva su odela, a kakva oni nose. Nemojte da pričamo gluposti.

Dakle, cena maslaca. Moje pitanje, ja sam tražio da mi odgovore na raznim odborima, tražim evo sad i od ministra – zašto je kod nas skuplje nego bilo gde drugde? Zašto je skuplje? Cena hrane, evo ga maslac, hajde da ne pričam o mleku pošto je Ćuta pričao o mleku, evo ga maslac, isti onaj koji se prodaje za 240 dinara u Nemačkoj na akciji, a bez akcije 380 dinara, kod nas u prodavnici - 543 dinara.

Nama su cene skuplje nego u Evropi. Cene u „Lidlu“ u Beogradu, u Šapcu, gde god hoćete, su skuplje nego u „Lidlu“ u Nemačkoj, a plata u Nemačkoj za tog prodavca u „Lidlu“ je 1.800 evra. A koliko je za našeg? Pa, kako da kupi? Kako da plati? Medicinska sestra u Nemačkoj – 3.500 evra plata. A koliko je kod nas? Koliko lekar ima? Ima 6.300.

Kad pričamo o hrani, evo, ide nam slava, idu slave razne, imamo u petak slavu, pa će biti Aranđelovdan, pa Sveti Nikola, ljudi u Srbiji slave slavu. Prethodnih godina, dok nije nastupilo ovo što sada imamo, ova otimačina, mogli ste da napravite slavu, prosečan domaćin u Srbiji, za 450 do 500 evra, tu negde do 500 evra, a sada ko napravi slavu bez 750 evra taj je mađioničar. Da dočekate goste, da spremite hranu, da ispratite goste. Pa, kolika je onda inflacija, je li 12% ili 14%, ili je to inflacija koliko košta slava?

Hajde da pitamo građane Srbije o čemu će da pričaju kada dođu na tu slavu. Hoće li da pričaju o tome koliko ih je koštalo da je naprave? Evo, tu su dame i oni koji se od muškaraca razumeju, koliko košta slavska torta? Ranije za 3500, 4000 dinara mogli ste da napravite dobru tortu, a sada ko je napravi bez 6000? Nema šanse, bre! Kada odete na slavu, o čemu ćete da pričate? Koliko košta metar drva? Sto evra je ogrev na drvo. A znate koliko je bilo? Bilo je 30, 35, toliko je koštalo.

Pitam, zašto je kod nas skuplje nego u Evropi? Čekajte, zašto je kod nas skuplje?

(Nebojša Bakarec: Ti slaviš svetu Violu!)

Nemojte da mi dobacujete, pustite me da pričam, ovo interesuje građane, koliko šta košta i ko je za to kriv.

(Tamara Pilipović: Građani to znaju.)

Znam da znaju građani, ali se pitaju ko je kriv. Znam ja da oni znaju. Vi možete njima da stvorite sliku u medijima kakvu god želite. Zato što građani znaju, postoji još jedan indikator, a on se zove rejting. E, taj rejting je za vas nikad gori u zadnjih deset godina, gospodo naprednjaci.

Padate, gospodo naprednjaci. Znate li što padate? Zato što narod nije slep, pa ode u prodavnicu svaki dan, pa se uveri u to zlatno doba. Uveri se u to koliko šta može da kupi i koliko šta košta.

Znate šta je još dobar indikator? Dobar indikator su rezultati popisa koji je upravo završen. Da li nas ima 650 hiljada manje ili 850 hiljada manje za ovih zadnjih deset godina?

Znate, kad odete na tu istu slavu uvek ima neki dežurni naprednjak koji će vam reći to je zbog onih bivših, baš kao što vi meni sada dobacujete, to vam je zbog onih bivših, oni su nas unesrećili, oni nama ne žele dobro, nećete valjda da glasamo ponovo za tamo neke bivše itd. Onda kad dođemo do tih bivših, kaže – da, oni su privatizovali NIS, znate oni su krivi što su privatizovali NIS. Ministar Mali je rekao prekjuče – oni su privatizovali NIS. Ja ne budem lenj, uđem tamo u onaj listing da pogledam kada je stvarno privatizovan NIS – 2008. godine.

Dakle, 2008. godine je privatizovan i tad su za privatizaciju NIS-a glasali svi radikali, svi naprednjaci, svi socijalisti i demokrate. Svi su glasali! Pa, ko je kriv, gospod? Ko je kriv? Onda, na Odboru za finansije mene ovaj iz Požarevca Arsić nagrdi kako sam ja za nešto kriv 2008. godine. Onda uđem u listing, on lično glasao za privatizaciju NIS-a, on lično. Molim vas, o čemu se radi?

Još jedna stvar, pošto da ne bude da mi samo iznosimo probleme koje svi znaju, mi smo ponudili rešenje, dakle, Jelena Kalajdžić, doktorka biotehničkih nauka na Poljoprivrednom fakultetu u Novom Sadu je predložila paket hitnih mera. Vi kažete – to ne može, to ne ide, to nije dobro. Znači, mi vam nudimo rešenje, vi nećete. Ono što mi nudimo, time ću završiti, u oblasti poljoprivrede, to je da se uloži veliki novac, jer je sada trenutak da se uloži veliki novac u poljoprivredu, gospodo, da se pomogne srpski seljak i poljoprivrednik, da se obezbedi da sada kad su cene hrane na svetskom tržištu velike oni mogu da izvezu tu hranu da se obogate ljudi. Ali da se reguliše tržište da za nas ta ista hrana bude jeftina, da možemo da je priuštimo sebi, pa da sami stvorimo svoj okvir u kome će za građane Srbije biti najjeftinija hrana, a opet seljaci da se obogate izvozeći u inostranstvo. To vam to nudim sve vreme. Jelena vam to nudi, Ćuta, Nikola, Nebojša, to vam nudi stranka Zajedno.

Sa kime da pričamo? Sa kime da pričamo o tome? Pričaćemo još i kada budemo govorili o budžetu za 2023. godinu, imamo mnogo pametnih rešenja, vrlo primenljivih rešenja. Hajde da vidim da li će neko da me demantuje. Hvala.

PREDSEDNIK: Reagovali su narodni poslanici, jer se ne kaže slavska torta, nego slavski kolač.

Reč ima Veroljub Arsić. Izvolite.

VEROLjUB ARSIĆ: Dame i gospodo narodni poslanici, ovolikom vikom ne znači da su argumenti ubedljivi. Ovde vidim ponovo jednu određenu naknadnu pamet, ništa drugo, jer tu priliku o kojoj je pričao moj uvaženi kolega imao je i ministar Dušan Petrović, koji je tada bio resorni ministar za poljoprivredu. Ne sećam se da je on ukidao akcize, ne sećam se da je ukidao PDV. Davao je subvencije da bi naši poljoprivrednici što jeftinije prodavali svoju robu, a da bi se bogatio Mišković. Na posredan način krao je iz budžeta Republike Srbije. Toliko o tome.

Kada je u pitanju privatizacija NIS-a, prvo, nije bilo nikakve privatizacije, bio je to međudržavni sporazum, ali se jako dobro sećam da su se Tadić i Koštunica potukli ko će da sedne pored Putina kada je potpisivan taj sporazum. To je ta istina kako su oni brinuli za građane Srbije. Kada kažu – država uzima, u redu, porezi, akcize, jesu državni prihod, ali država i vraća. Šta je bilo u njihovo vreme? Uzimali oni kao država i trpali u svoje privatne džepove. Ljudi, njihovo bogatstvo je toliko veliko dok su bili na vlasti da svemirske brodove mogu da prave i sada oni nama pričaju kako mi nešto otimamo, a ne vide bolnice, ne vide auto-puteve, ne stelt mostove, kao što su oni pravili, ne stelt auto-puteve kao što su oni pravili, prave i materijalne. Što ne kažu da EPS trpi gubitke zbog niske cene struje. To im se ne sviđa. To je navodno, otimanje para od građana. Što ne kažu kolike su nam rezerve energenata, što ne kaže kolike su nam robne rezerve. Što ne kaže kolike su bile u njihovo vreme. Šta smo imali?

Znate koje su oni samo rezerve imali? Sada ću da vam kažem, imali su devizne rezerve, sa 11 milijardi su ih smakli na 5,5, a evro je sa 78 otišao na 219,80. Sada takav čovek nalazi, sebi daje moralno pravo da on govori šta mi treba da radimo. To je zaista nečuveno, ali to je u suštini njihov obraz i njihova vrednost.

Još nešto, statistika koja se spominje vidi se ovde u sali, jedva da možete da dobacite do cenzusa, i to sa skokom motkom uvis. Da vam nema te motke, verovatno biste i dalje bili na 1%.

PREDSEDAVAJUĆA (Sandra Božić): Pravo na repliku, Snežana Paunović. Izvolite.

SNEŽANA PAUNOVIĆ: Zahvaljujem, potpredsednice.

Godine 2008, ne mogu tačno da se setim kojoj partiji je pripadao prethodni govornik, ne mogu to da zapamtim, čini mi se DS, mogu i da usmerim mikrofon u odnosu na sve vas koji imate potrebu da u toku moje replike kažete sve što mislite, ili da me ljubazno saslušate pa da se javite posle mene, i jedno i drugo je dozvoljeno.

Socijalistička partija Srbije bila je manjinski partner u vladi sa DS. Za to što vi zovete privatizacijom NIS-a glasala je tačno parlamentarna stranka, u tom trenutku SRS, što govori o nacionalnom projektu, a ne o izgovoru za ono što vam se spočitava da ste loše uradili. Dakle, kada dođete do faze da morate da branite svoje partijske kolege, drugove, prijatelje, kumove, ortake, ne znam šta je ko kome, može i ta ko, šefove, gazde, svejedno, onda probajte da to radite bez da u jedan takav folklor po svaku cenu gurate SPS. Sve ono što su resorni ministri uradili 2008. godine, kada je u pitanju međudržavni sporazum na temu NIS-a, sigurna sam, bilo je i jeste i danas za dobrobit Srbije. Sve ostalo što komentarišemo na temu aktuelne energetske krize, prema tome imamo krajnje paušalan odnos.

Još jednom vas molim, meni nije teško i repliciraću svaki put, ali vas molim da ne koristite socijaliste u cilju da steknete malo više slave, ja razumem, mi jesmo partija sa najdužim stažom, ja razumem da je lepo probati da i nas nekako ili preko nas dođete do malo popularnosti, ali izbegavajte zato što onda ću morati da budem verovatno bezobrazna onoliko koliko ne želim i ne dozvoljava mi činjenica da sam dama. Hvala vam.

PREDSEDAVAJUĆA: Po amandmanu, Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, kao poljoprivrednik gotovo da sam shvatio da ja baš i ne poznajem ovako visokoumnu poljoprivrednu politiku. Zamislite kad neko traži da poljoprivredni proizvodi budu skupi, a hrana jeftina. Poljoprivredni proizvodi da budu skupi, što skuplji, a da hrana bude jeftina. Tako genijalnu misao ja nisam poodavno čuo. Bila je jedna govornica koja je bila na Odboru za poljoprivredu u Inđiji. Posle toga krenuli smo, a pripada navodno ovim nekim zelenim pokretima, krenuli smo da obiđemo jedno ostrvo koje bi se na engleskom zvalo green island, zeleno ostrvo, sa autohtonim stočarstvom gde se generacije bave organskim stočarstvom. Ja sam mislio da će ona kao borac za zaštitu životne sredine prva da uskoči u čamac i da ode na to ostrvo. Međutim, nje nije bilo. Eto, toliko se ona iskreno borila za zaštitu životne sredine, tako da nije htela ni da vidi poljoprivredu koja u potpunosti poštuje životnu sredinu, organsku poljoprivredu.

A ovaj što mi dobacuje, poznati poljoprivrednik iz Šapca, dakle, oni su u Šapcu na mostu uhapsili pet poljoprivrednika na legalno prijavljenom protestu. On pominje protest u Novom Sadu koji nije bio prijavljen itd, gde je vlast apsolutno poštovala prava tih poljoprivrednika, bez obzira što protest nisu prijavili i pregovarala sa njima do kraja i ispunila većinu njihovih zahteva. A oni su tada imali cenu svinjskog mesa žive vage 0,50 evra.

Protest poljoprivrednika je bio prijavljen, a oni su u Šapcu pohapsili poljoprivrednike koji su pružili, kako su opisali, pasivan otpor policiji. Osudili ih na zatvorsku kaznu, eto to su oni koji se danas zalažu za prava poljoprivrednika, za prava na proteste, za prava na više cene itd. Oni imali, 0,50 evra/centi, za kilogram žive vage svinje. Ljudi ležali na asfaltu, oni ih pohapsili i osudili i to u roku koji je bio sedam dana. E, sada zamislite te borce za prava poljoprivrednika.

Ovde se govorilo i o podsticajima, do 2006. – 2007. godine nije ih bilo uopšte, a onda su bili između 126 i sto osamdeset i nešto miliona. Ni jedna krava nije mogla da dobije podsticaj od 125 hiljada dinara, a kamoli da dobije premiju od 15 dinara po litri mleka. Ničega nije bilo, ništa za sadnju, sem za Živkovića, za njega je moralo da bude.

Zamislite još kada pričamo o mineralnom đubrivu, a da ih ja podsetim, pošto su oni borci za ekologiju i životnu sredinu, da li se neko seća da su uvezli 140 hiljada tona mineralnog đubriva, čija je radioaktivnost bila tri puta više od dozvoljene, 2011. godine? Vlast su činili oni koji su ovde bili vrli borci za đubrivo, za poljoprivredu itd. Uvezli su ukupno 140 hiljada tona, sa tri puta većom radioaktivnošću i time ugrozili 700 hiljada hektara.

Eto, dragi moji poljoprivrednici postoji izreka, bolje patiti za selom, nego na selu. E, to su ovi lažni borci za ekologiju, to su ovi lažni borci za poljoprivrednike koji hapse i presuđuju u roku od sedam dana.

PREDSEDAVAJUĆA: Zahvaljujem.

Reč ima potpredsednik Vlade, izvolite.

SINIŠA MALI: Hvala puno, poštovani narodni poslanici, poštovani građani Srbije, imali smo priliku da čujemo veliki broj veoma populističkih, netačnih, neistinitih informacija, želja, čestitki, potpuno neodgovornih, ako biste ikada razmišljali i o ekonomskoj politici i o načinu kako da vodite državu i o tome da novac nije beskonačan.

Kada god govore, mašući rukama, o tome kako bi svi trebali, odnosno ne svi, kako bi jedna kategorija trebala da ima više, kako treba baš u tu kategoriju uložiti itd. Nikako ne kažu, a od koga biste uzeli. Da li biste možda smanjili i penzije? Recite. Da li biste možda smanjili novac za prvorođenu decu, drugorođenu decu, trećerođenu decu? Da li biste možda smanjili plate? Da li biste možda smanjili socijalna davanja? Recite slobodno, šta biste smanjili kako biste neke svoje želje koje niste imali, odnosno koje ste imali priliku da uradite kada ste bili na vlasti, niste uradili.

Dakle, za građane Srbije, za vas narodne poslanike, poslanik koji se javio malo pre, u njegovo vreme, vreme njegove tadašnje stranke, budžet za poljoprivredu, samim tim i briga za poljoprivrednike, ogledala se u 25,6 milijardi dinara. Danas je budžet, shodno ovom rebalansu, koji je pred vama, za poljoprivredu 78,1 milijardu. Pa, kako su oni to brinuli o poljoprivrednicima, pre 10 godina, sa 25 milijardi, a mi pak, lošije brinemo sa 78,1 milijardu. Dakle, od toga je najveći deo, upravo davanja za subvencije.

Kada je krenula energetska kriza i ove godine, onda smo naravno gledali svima da pomognemo, ako se sećate isplatili smo i 20 hiljada dinara penzionerima i zaposlenima u socijali 10.000 dinara, u zdravstvu takođe, našim mladima, a naravno da smo posebno pomagali poljoprivredu. Poljoprivreda koja se našla u jednom izuzetnom čudnom trenutku, naime cene poljoprivrednih proizvoda išle su gore, to je nesporno, dakle samim tim i poljoprivredni proizvođači su zarađivali više.

Sa druge strane, došlo je do porasta cena troškova, ali ne u toj meri koji i cena gotovih proizvoda. Šta smo mi, kao odgovorna država, dakle ne mašući rukama, nogama i sve ostalo, nego odgovorno postupajući uradili? Mi smo rekli povećaćemo subvencije po hektaru za duplo, sa 4.000 dinara, na 8.000 dinara. Dva puta smo povećavali premije za mleko, sa 7,5 dinara na 10, odnosno sa sedam na 10, pa sa 10 na 15 dinara po litru. Pa, smo rekli, cene goriva idu u nebo, mi to nećemo dozvoliti. Cena goriva za poljoprivredna gazdinstva i proizvođače 179 dinara, po litri. Razlika je 40 dinara u odnosu na cenu na pumpama. Pa, nije li to podrška našim poljoprivrednim proizvođačima.

Onda smo izdvojili pet milijardi dinara za proizvođače suncokreta, još milijardu i 700 u novcu za subvencionisanje i ovako niske cene goriva. Ukinuli smo carinu na uzvo đubriva, upravo razmišljajući o tome da cena đubriva raste na svetskom tržištu, da ukinemo mi kao država, da se odreknemo tog prihoda kako bi poljoprivrednici upravo imali nižu cenu đubriva. Pa, smo proizvođačima mleka bespovratno dali 15 hiljada tona kukuruza dodatno iz robnih rezervi. Pa, smo proizvođačima šećerne repe, 35 hiljada dinara, dakle 300 evra po hektaru.

Uz sve to pomogli smo našu privredu, pomogli smo naše građane, pomogli smo naše mlade, pomažemo naše najstarije, nismo zaustavili nijedan projekat kada su kapitalne investicije u pitanju i opet je država Srbija u isto vreme, ne menjajući značajno cenu struje, tako da je ona i dalje najniža u Evropi, ne menjajući ni cenu gasa, tako da je ona takođe među najpovoljnijim u Evropi. Takođe, uticala i na kvalitet života ne samo poljoprivrednika nego svih građana Srbije.

Nismo ni u jednom trenutku ugrozili našu makroekonomsku stabilnost, nego smo čak doprineli rastu našeg BDP, da po prvi put u istoriji Srbije idemo preko 60 milijardi evra. To se, poštovani građani Srbije zove odgovorna ekonomska politika, pri tome imali smo priliku da vidimo kako neki lažu o ceni mleka koji su ovde prisutni, a sa druge strane, interesantno, pa nama su pune prodavnice. Da li ste videli možda sliku u nekim drugim mnogo razvijenim, većim zemljama od Srbije gde ima nedostatka i hleba i pšenice i testenina i tako dalje. To kod nas niste imali priliku da vidite.

Onda smo odgovornim merama takođe da bi zaštiti životni standard građana Srbije rekli, pa dobro, mi ćemo takođe i da ograničimo cene osnovnih životnih namirnica. Hleb „Sava“ 53,5 dinara, najjeftiniji u Evropi. Definisane su maloprodajne cene belog kristal šećera, maksimalne maloprodajne i proizvođačke cene brašna tip T-400 i tip T-500, ograničene su maksimalne maloprodajne cene i prozvođačke cene za svinjski but bez kostiju, svinjsku kosku bez kostiju, svinjski vrat sa kostima i svinjsku slabinu sa kostima. Ograničene su i maksimalna maloprodajna i maksimalna proizvođačka cena svežeg pilećeg trupa. Takođe, proizvođačke cene za jestivo suncokretovo ulje u paketu od jednog litra i sva ova ograničenja traju do kraja novembra ove godine, pa ćemo da vidimo šta ćemo da radimo dalje.

Pa, tako postupa odgovorna vlast i tako postupa neko ko vodi odgovornu ekonomsku politiku uprkos ograničenju ovih cena. Mi smo takođe uložili ogroman novaca u robne rezerve, čitao sam vam te podatke, da ne ponavljam. Pa, smo kupili i so i pirinač i pasulj i sve ono što smatramo da je bilo potrebno ukoliko nekim slučajem dođe do nestašice.

Dakle, imamo pune rafove, nemamo nestašica. Imamo pune robne rezerve, imamo kontrolisane cene osnovnih životnih namirnica. Imamo nikada veće subvencije za poljoprivredne proizvođače, za sve poljoprivrede proizvođače. U doba najveće ekonomske krize ikada, a pri tome smo zadržali našu makroekonomsku stabilnost. Onda se opet jave neki veliki znalci ekonomske politike, pa kažu, znate nama je najveća akciza na gorivo, o tome niko neće da priča, vi zahvatate ovako, onako, a ne gledaju kakva je struktura prihoda budžeta Republike Srbije.

Znate, vi imate dva dominantna elementa prihoda u svakoj državi – porez na dodatu vrednost i akcize. Još davno je doneta odluka da PDV, porez na dodatu vrednost u našoj zemlji bude 20%, a da akcize po litru goriva budu nešto veće, kako bi zaštitili najšire slojeve stanovništva nepodizanjem PDV-a i stope PDV-a. Jer, kada bismo podigli stopu PDV-a, automatski sve cene, svega, idu u nebo. Srbija ima stopu PDV od 20%, neko je pomenuo Crnu Goru koja ima stopu PDV od 21%, Hrvatska 25%, Mađarska stopu PDV od 27%.

Gospodo, naučite se malo ekonomiji, ne može i jare i pare, ne možete i jedno i drugo. Ako hoćete da smanjite akcize, nema nikakav problem, samo recite da hoćete da povećate porez na dodatu vrednost, kako biste time uticali ne samo na dalje podizanje inflacije i inflatornih očekivanja, nego poslali potpuno pogrešnu sliku celom svetu kakvu ekonomsku politiku vodite. Mi upravo ne želimo to da radimo i želimo da kroz nepromenjenu stopu PDV-a sačuvamo životni standard građana Srbije.

Na kraju, neko je komentarisao poziciju u rebalansu budžeta – ostale subvencije. Gospodo, ostale subvencije se uglavnom odnose, 90% njih na garantnu šemu, koju smo dali i podržali naša mikro, mala i srednja preduzeća sa 2,5 milijarde evra, 40 hiljada 828 preduzeća je dobilo tu pomoć, u doba kada nisu imala dinar, nisu imala gde da se zaduže, nisu imala gde da uzmu neki novac da prežive i koronu i sve do sada, država je rekla – mi garantujemo za njihove kredite, mi garantujemo da će oni to vratiti, ako ne vrate, mi ćemo vratiti, ali dajte im novac. Samo pod tim uslovima banke su i dale novac. Zato smo spasili našu privredu, zato smo spasili naša radna mesta, zato imamo i stopu rasta pozitivnu koju imamo i to je još jedan primer odgovorne ekonomske politike.

A vi koji hoćete i to da umanjujete, da ukidate tu garantnu stopu, recite – evo, nas nije briga ni za preduzetnike, ni za mikro, ni za mala preduzeća, nije važno što su oni nosioci razvoja naše zemlje, nije važno što su oni takođe građani Srbije, mi bismo njih da ukinemo, njih da nema, ali bismo zato dali više.

Onda sam čuo, kažu – daćemo više u kulturu. To pričaju oni koji su 15 godina držali zatvoren Narodni muzej, 10 godina Muzej savremene umetnosti, a mi otvorili tri nova instituta i četiri naučno-tehnološka parka, povezali sve škole na internet i ulažemo nikada više u sektor informatike, gde imamo rekordan izvoz, rekordan broj mladih radi u tom sektoru. Sto puta smo povećali izdvajanje za filmsku industriju, sto puta u poslednjih deset godina. Kako vas, bre, nije sramota? Hvala.

PREDSEDNIK: Zahvaljujem.

Na član 1. amandman, sa ispravkom, podneo je narodni poslanik Enis Imamović.

Na član 1. amandman, sa ispravkom, zajedno su podneli narodni poslanik Aleksandar Olenik i Šaip Kamberi.

Reč ima Aleksandar Olenik.

ALEKSANDAR OLENIK: Dame i gospodo, poštovani građani Republike Srbije, građani Vojvodine, ovim amandmanom ukazujem na 84 milijarde dinara opredeljene za ostale tekuće rashode u socijalnoj zaštiti. Kad to prevedemo na srpski, odnosno gde se troše ove 84 milijarde ostalih tekućih rashoda u socijalnoj zaštiti, troše se dva ili tri dana pred izbore, preko centara za socijalni rad, koji tada odjednom, bez ikakvog plana, podele po 25 hiljada dinara svakome ko hoće da glasa za SNS. Tako da su te 84 milijarde određene za kupovinu glasova.

Mi ovim amandmanom to pokušavamo da sprečimo, tražimo da se deset milijardi od ove 84 milijarde preusmeri na subvencije za poljoprivrednike. Istina je, u ovom rebalansu je povećan iznos za subvencije, ali i tako povećani iznos za subvencije poljoprivrednicima nije dovoljan da pokrije potraživanja poljoprivrednika u ovom

trenutku po subvencijama koje kasne, tako da eto odgovora ministru finansija da se prebaci novac. Znači, nemojte kupovati glasove, nego taj novac preusmerite u subvencije.

Drugo što mora da se kaže kada se govori o rebalansu, to je zakon o finansiranju Vojvodine. Naime, 14 godina ova Skupština krši Ustav i ponižava sve građane Vojvodine time što neće da donese zakon o finansiranju Vojvodine. Drago mi je što je ministar finansija tu, kao i ostali, pa da ga direktno pitam – kada ima nameru da podnese predlog zakona o finansiranju Vojvodine i kada ova većina ima nameru da ga izglasa? Da li 14 godina ponižavanja građana Vojvodine nije dovoljno? Jel treba možda 15 godina, pa da onda konačno donesete zakon o finansiranju Vojvodine? Hvala vam.

PREDSEDNIK: Pravo na repliku, ovlašćeni predstavnik Veroljub Arsić.

VEROLjUB ARSIĆ: Dame i gospodo narodni poslanici, ne znam da li je ovo sve pravo na repliku ili možda povreda Poslovnika, jer je kolega uvredio sve građane Republike Srbije. Rekao je da koštaju samo deset hiljada dinara. Toliko vredi njihova čast, obraz i poštenje, toliko vredi Srpski domaćin?

Sada on priča kako mi neke građane Vojvodine vređamo, a upravo ih je on uvredio. Upravo ih je i on uvredio. Prošlo je to vreme kada neko zbog svog lošeg izbornog rezultata može da priča o nameštanju izbora, o kupovini glasova, o nemanju pristupa medijima sa nacionalnom frekvencijom itd. Toga nema više. Sva ta prava imate. U vama je problem što gubite, a ne u nama. Vi ste loši. Vas građani neće ili ne znate dobro da se prestavite građanima. Ništa više vi ne vredite od bilo kog drugog poslanika u ovoj sali, a i to ste isto rekli i uvredili sve narodne poslanike i sve građane Srbije, računajući i one iz Vojvodine, koja je sastavni deo Srbije. Sve ste nas uvredili, što je vrhunski bezobrazluk, vrhunsko nevaspitanje i vrhunska nepristojnost. Naučite malo da se ophodite prema kolegama.

Možemo i da dobacujemo, toga je uvek bilo ovde u Skupštini, ali nemojte da vređate tako. Narušavate dostojanstvo svakog od nas ovde.

Isto tako i ja mogu da kažem ajde da se izmerimo kod mene u Požarevcu. Ljudi ne znaju da vi postojite tamo. Ne znaju ni u Vojvodini. Vi ste prošli kao nacionalna manjina. Ja se time nikad ne bih hvalio. Jesam da nacionalne manjine imaju taj jedan prirodni prag, ali prirodan prag je za ulazak u Narodnu skupštinu Republike Srbije. Nemojte da se iza toga zaklanjate i nemojte da vređate dostojanstvo i srpskog naroda i svih narodnih poslanika.

PREDSEDNIK: Povreda Poslovnika, Borko Puškić.

BORKO PUŠKIĆ: Poštovani predsedavajući, ukazujem na povredu Poslovnika član 107. dostojanstvo Skupštine. Smatram, kao i moj prethodnik što je rekao, da je povređeno dostojanstvo svih građana koji dolaze sa prostora Srema, Banata i Bačke, odnosno severne Srbije.

Smatram da Sava i Dunav nisu nešto što deli naš narod po nekoj teritorijalnoj organizaciji, nego treba da spajaju. Nama trebaju srpske integracije, a ne da se mi delimo na neke Šumadince, Vojvođane i ne znam ni ja šta.

Nažalost, Srbi u proseku kao narod jesmo skloni tome da se delimo, ali sada je vreme da i u ovoj međunarodnoj okolnosti, od energetske, političke do vojno-bezbednosne situacije, od Kosova i Metohije do Ukrajine i ugrožavanja Ruske Federacije, opstanka Rusije danas treba da nas prizovu pameti, da izvučemo pouke iz svoje istorije i nekog svog, da kažem, dvorišta i iz dvorišta drugih zemalja.

U tom pravcu smatram da treba da opomenete i da reagujete i da je nedopustivo da nas neko deli. Ne postoje Vojvođani, postoje Srbi, Hrvati, Bunjevci, Mađari, Rumuni, Slovaci i drugi sa prostora severne Srbije. Hvala.

PREDSEDNIK: Ja to nisam razumeo na taj način i zbog toga nisam reagovao.

Da li treba da se izjasni Skupština?

Ne treba. Hvala.

(Aleksandar Olenik: Replika. Meni se obratio direktno.)

Imenom niste, nije vas spominjao imenom, tako da, po tom osnovu ne.

Na član 2. amandman je podneo narodni poslanik Janko Veselinović.

Izvolite.

JANKO VESELINOVIĆ: Hvala, poštovani predsedavajući.

Poštovani potpredsedniče Vlade, uvažene kolege narodni poslanici, poštovani građani Srbije, kao što ste čuli i od mojih kolega iz poslaničke grupe Ujedinjeni - Stranka slobode i pravde, Pokret slobodnih građana, Sloga i Pokret za preokret, kome pripadam, kao i nestranačke ličnosti profesor Vlada Obradović, Slaviša Ristić, Marija Lukić, nećemo glasati za ovaj rebalans budžeta.

Ja bih ovde mimo onih nedostataka koji se tiču finansija, pravnih i nekih drugih nedorečenosti, činjenica da se kroz ovaj rebalans finansira rušenje jednog od simbola borbe protiv fašizma itd, ipak naglasio činjenicu da je ubiranje prihoda od strane ovog režima nemoralno. Dokazaću to kroz tri primera.

Prvo, imamo najveće zahvatanje kroz akcize u ceni goriva u Evropi. Gospodo, možda građanima nije bilo jasno kada je kolega Zelenović pričao, od 10 litara goriva koje platite na pumpi, 10 litara, pet litara vam uzme Siniša Mali, pet litara sipate njemu, Siniši Malom.

Druga stvar, drugi primer, jedina smo zemlja u Evropi, možda i u svetu, gde struju plaćate i ako je ne koristite. Dakle, i ako se ne vrti brojilo, plaćate struju. Kako? Pa, tako što imamo akcizu na brojilo. Dakle, trošili, ne trošili, plaćate struju.

Ovo što bih molio da čujem odgovor potpredsednika Vlade, ako je moguće da prestane da ćaska sa jednim od potpredsednika Skupštine, molio bih ga da da odgovor ili makar svoj moralni sud o činjenici da klinički centri, javna preduzeća koja se bave naplatom parkinga, naplaćuju parkiranje, dakle, idu novci u budžet javnih preduzeća ili tih javnih ustanova čiji je osnivač Republika ispred kliničkih centara, gde dolaze bolesni ljudi sa teškim dijagnozama. Čuo sam od juče, kada sam to pitanje pomenuo, da se naplaćuje parking ispred dečijih bolnica, da se naplaćuje parking ispred dispanzera. Pa kako ne pogledate malo oko sebe? Lidl, drugi trgovački centri su obezbedili besplatan parking za svoje kupce, a vi, gospodo, naplaćujete pacijentima parking kada dođu da se leče, da leče svoju decu.

Molio bih, ako je moguće, da gospodin Siniša Mali, koji se sada okrenuo na drugu stranu, ako može da da svoj makar moralni sud o tome, o toj pljački građana Srbije.

PREDSEDNIK: Po amandmanu, Zagorka Aleksić.

ZAGORKA ALEKSIĆ: Hvala, gospodine predsedavajući.

Poštovane koleginice i kolege, mi ne možemo da damo podršku amandmanu koji podrazumeva brisanje celog jednog člana izmena i dopuna Zakona o budžetu Republike Srbije i ruši smisao kompletnog predloga.

Na osnovu svega iznetog u prethodnim danima ove rasprave i na osnovu budžetskog materijala, poslanička grupa JS predložene korekcije u budžetu smatra opravdanim.

Vi ste, gospodine ministre, izneli precizne finansijske konstrukcije na osnovu kojih vidimo da u Srbiji postoji finansijska i ekonomska stabilnost i da naša država može da izdrži predložene promene.

Mi ćemo se složiti da su vremena teška i izazovna, ali to je razlog više da se radi odgovorno. Zato smo i dali podršku ovoj Vladi.

U svom uvodnom obraćanju naveli ste da ovaj rebalans proizilazi iz stabilnosti državne kase i iz dobrih naplata prihoda.

Zašto ćemo glasati za ovaj rebalans? Zbog sredstava koja su namenjena mladima, zbog povećanja penzija, zbog mera koje su nastavak borbe za povećanje nataliteta u Srbiji, zbog ulaganja u poljoprivredu i turizam. Smatramo da su ove mere vrlo važne, zato što predstavljaju dokaz trajnog opredeljenja Vlade da ulaže i reformiše određene sektore, a jedan od tih sektora je i zdravstveni sektor.

U prethodnim godinama se pokazalo koliko je važno što država nije zapostavila ulaganja u ovaj sektor i ovim rebalansom su opredeljena sredstva, mislim da je važno da kažem zbog građana, i za lečenje retkih bolesti, za prevenciju i lečenje bolesti izazvanih posledicama korona virusa, za razvoj inovativnih lekova i ono što je posebno bitno, za zapošljavanje najboljih diplomaca iz oblasti medicine.

Mi smo suočeni sa ekonomskim migracijama mladih i nadamo se da je ovo jedna od mera koje će se u budućnosti donositi da bismo se suočili i odgovorili sa ovim negativnim trendom.

Briga o zdravstvenim radnicima je jedan od prioriteta naše stranke. Ja ću podsetiti da je predsednik JS šest puta vodio delegaciju u prijateljski Egipat, od toga četiri puta većinski deo delegacije su činili upravo lekari koji su imali priliku da se upoznaju sa zdravstvenim sistemom ove zemlje.

U obrazloženju ovog rebalansa ste jasno pokazali da postoji i privredni rast. Međutim, tu takođe stoji da je naš ekonomski rast bio vođen uslužnim sektorom. Mi želimo da vrlo uskoro dođe dan i nadamo se da se tome teži da proizvodni sektor bude nosilac ukupnog ekonomskog rasta i zato nam je važno da ova Vlada nastavi da podržava domaća mala i srednja preduzeća.

Uskoro ćemo donositi i budžet za narednu godinu i očekujemo da se opredele podsticaji za domaću privredu, da će se pomagati i dalje poljoprivrednim proizvođačima, jer samo jak poljoprivredni proizvođač je stožer održivog razvoja ove privredne grane.

Takođe, želimo da sugerišemo da Srbija nastavi da jača socijalnu zaštitu svog stanovništva, a posebno socijalno ugroženih kategorija i da te i slične koncepcije primenite pri izradi budžeta o kojem ćemo raspravljati za par nedelja. Hvala vam.

PREDSEDNIK: Hvala.

Poslednja prijava za reč pre nego što odredimo pauzu, Marko Atlagić.

MARKO ATLAGIĆ: Poštovani predsedniče Narodne skupštine, dr Orliću, poštovani potpredsednici Narodne skupštine Republike Srbije, poštovani ministri sa saradnicima, poštovani narodni poslanici, uvaženi građani Republike Srbije, pre nego što počnem, dozvolite, pošto juče nije moj bio redosled na listi, da čestitam Dan prosvetnih radnika svim prosvetnim radnicima. Kakav je to posao, ja ću da citiram samo Platona jednu rečenicu i onda će građanima, a i našim prosvetnim radnicima, biti zaista jasno.

Citiram Platona, u njegovom delu „Državi“, on je rekao: „Država neće biti na štetu ako obućar nema pojma o svom zanatu. Jedino će Atinjani biti loše obuveni. Ali, ako vaspitač bude rđavo vaspitao decu, buduće generacije biće neznalice.“ Završen citat.

Poštovani predsedniče Narodne skupštine i uvaženi ministre Mali, normalno da neću prihvatiti ovaj amandman, jer kad govorimo o rebalansu budžeta, već ste vi i rekli da su prihodi uvećani za 1,5 milijardu.

Zato fiskalni deficit na nivou opšte države od 3,8% BDP-a neće, gospodo poslanici, narušiti uspostavljenu putanju smanjenja duga u BDP od 2016. godine. Jel tako, gospodo narodni poslanici iz opozicije? Procena je da će nivo javnog duga u BDP opšte države na kraju 2022. godine dostići 53,5%, čini mi se, a evropski je 50%.

Ovim rebalansom, poštovani građani Republike Srbije, vama se obraćam, osiguravamo: prvo, nastavak za očuvanje zdravlja i života svih vas poštovani građani Republike Srbije; drugo, dodatno finansiranje infrastrukturnih kapitalnih projekata; treće, obezbeđuju se sredstva za nabavku energenata; četvrto, povećanje penzija.

Poštovani građani, uvaženi narodni poslanici, voleo bih da ne beže iz sale, da ih podsetim vrlo kratko šta smo nasledili 2012. godine jer je bilo juče laži tokom čitavog dana. Nasledili smo zemlju koja je bila ekonomski, industrijski, infrastrukturno totalno devastirana. Vi to najbolje znate poštovani građani. Dalje, zemlju koja je bila totalno ponižena, zemlju bez sigurnosti i bezbednosti naših građana, zemlju bez plana i programa, zemlju sa prevelikom zaduženošću, zemlju sa visokom stopom nezaposlenosti rekordnom u istoriji 25,9%, zemlju bez totalnog međunarodnog ugleda, zemlju i narod koji su bili totalno satanizovani, zemlju sa najvećim stepenom pljačkaške privatizacije u Evropi, zemlju sa najgorim zdravstvom u Evropi, čak nismo bili na listi, zemlju sa najgorim sudstvom u Evropi, a juče je, poštovani predsedniče Narodne skupštine i gospodo ministri sa saradnicima, bilo reči o zdravstvu.

Daću citat iz knjige „Reforma sudstva 2008/2012 godine“ u kojoj se kaže da reforma koju sprovodi Vlada je, znači bivša Vlada, citiram, najgora moguća stvar, završen citat.

Poštovani građani Republike Srbije, učinili su nešto što istorija ne poznaje sudstva. Proglasili su mrtvog čoveka iz Požege za sudiju. Jel tako, gospodo, ne vidim ih sad, iz opozicije? Predsednica tada Vrhovnog suda koja je vršila razgovor rekla je da je utrošila, citiram, 200 sati na razgovor sa sudijama, a ne znam samo kako je razgovarala sa mrtvim sudijom.

Poštovani građani Republike Srbije, desilo se još nešto u istoriji srpstva nezabeleženo, a to je da je predsednik Republičke izborne komisije, Sonja Brkić, ujedno i predsednica Vrhovnog suda bila predsednik RIK-a, uzeo dva miliona i 632 hiljade dinara i, naravno, da to nije vratila.

Dolaskom Aleksandra Vučića na čelo SNS i na čelo Vlade Republike Srbije imamo zemlju koja se ubrzano ekonomski, industrijski, infrastrukturno razvija. Jel tako, gospodo iz opozicije? Imamo zemlju sa modernom, najmodernijom infrastrukturom. Imamo zemlju koju niko više ne ponižava. Jel tako, gospodo iz opozicije? Imamo zemlju sa najnižom stopom nezaposlenosti – 8,9%, zemlju sa solidnim zdravstvom od kojem ste vi, ministre Mali, juče govorili, a oni nisu slušali, nego sami sebe i svoje lažne projekcije, zemlju sa solidnom vojskom koja je sposobna da odbrani neprijatelja, a za vreme njih je vojska svedena na vatrogasnu službu. Predsednik bivši za vreme njihovog režima je rekao, citiram: „Šta će nam vojska?“. Gle čuda, ovih dana se javlja, ovih dana se javlja i kritikuje predsednika Vučića. Samo jednu rečenicu, gospodo narodni poslanici, uvaženi građani Republike Srbije, da je rekao prilikom priznavanja tzv. republike Kosovo od strane Hrvatske, jednu rečenicu da je izgovorio, nikada palo na pamet Hrvatskoj ne bi da prizna Kosovo, a ta rečenica glasi – ako, gospodo, vi priznate Kosovo, mi ćemo Republiku Srpsku Krajinu. Ja ga pitam zašto nije izrekao tu rečenicu?

Idemo dalje. Ja sam juče ovde slušao dosta lažni vesti od gospode iz opozicije. Jedan bivši, hajde da kažem, čak i poslanik sadašnji, govorio je o poljoprivredi. Za jednu godinu njihov ministar poljoprivrede dao je da se pokolje 250 hiljada krava od 500 ukupnog fonda. Taj je ministar zvan kao ministar „kravoubica“. Evo gde je mleko, gospodo iz opozicije.

Taj isti ministar, ovo je državni revizor dao izveštaj, je krajem juna 2012. godine posle izgubljenih izbora isplatio 8,5 miliona dinara za izradu, citiram, „Plana upravljanja vodama“. Jel tako, gospodo iz opozicije?

Juče sam slušao čuda o ekologiji. Gospodo, DRI je utvrdila da je bivši ministar životne sredine i prostornog planiranja platio plakate i bilborde sa porukom „Očistimo Srbiju“ pola miliona evra, izveštaj DRI. Taj isti ministar je platio oglašavanje u jednom dnevnom listu „Očistimo Srbiju“ 500 hiljada evra. Taj lažni ekolog platio je izradu sajta „Očistimo Srbiju“ 25 hiljada evra, izveštaj DRI.

Dalje, da ne zauzimam vreme, da kažem da se govorilo mnogo o odbrani, kritikovali. U vremenu najtragičnijem za sudbinu srpskog naroda i države, po meni, posle Drugog svetskog rata jedan bivši ministar odbrane je platio 2010. godine nadogradnju softvera na VMA – 850 hiljada evra. To je čak četiri puta više nego što je taj kompjuterski program koštao kada je kupljen, izveštaj DRI. Evo gde su pare, vidi se ko je lopov, a ko ne.

Poštovani predsedniče Narodne skupštine Republike Srbije, još dve rečenice, govori se o struji. Za 10 godina DOS u energetskom sektoru nestalo je 50 milijardi dinara, nestalo, podvlačim, a od 2001. do 2012. godine slilo se u energetski sektor 20 milijardi evra u donacijama, kreditima, mekim kreditima. Jel tako, predsedniče Fiskalnog saveta?

Cene električne energije su porasle, verovali ili ne, poštovani građani, za 628 puta, a cene gasa za 450 puta, a cene derivata za 520 puta. I ovo je vrlo važno da vidite gde je električna energija otišla, zbog neizgrađenih energetskih objekata, elektrana i drugo, izgubljen je godišnji priliv od milijardu i 500.000 evra godišnje.

Za vreme, uvoz električne energije o kojoj oni prigovaraju, a neće da kažu da je godišnje za njihovog režima koštao uvoz tri milijarde evra, a to je odgovaralo, verovali ili ne, investicionoj vrednosti u ono vreme 2012. godine tri elektrane ili 15% ukupnog BDP-a godišnje. Niti jedan, kako je rekao ministar Mali, objekat nije sagrađen.

Da ne zaboravim, gospodine ministre Mali, ovo što su vas juče napadali bez argumenata to je velika čast vama. Ja tvrdim odgovorno, neka me demantuje neko, a ne tvrdim ja, nego i neki ministri finansija evropski, da ste vi gospodine ministre Mali jedan od najboljih ministara finansija u ovom delu Evrope. To ste dokazali u najkritičnijim momentima naše zemlje.

Poštovani građani, poštovani predsedniče Republike Srbije, potpredsednici Republike Srbije, naš predsednik Aleksandar Vučić vodi politiku mira, vodi pedagogiju mira, politiku bezbednosti svih naših građana, politiku ekonomskog napretka, politiku kulturnog napretka, politiku ubrzane modernizacije Srbije i ono što je najvažnije sada, u ovom istorijskom momentu za sudbinu zemlje, SNS i Srbija i narod Srbije, građani Srbije izabrali su svoj put na čelu sa Aleksandrom Vučićem. Koji je to, poštovani građani i narodni poslanici, koji je to put? To je naš srpski put. Zašto? Poštovani građani, jer naš predsednik Aleksandar Vučić zna, poštovani doktore Orliću, da se tuđim putem kući ne stiže.

Živela Srbija! Živeo predsednik Vučić!

PREDSEDNIK: Zahvaljujem profesore Atlagiću.

Sada određujem redovnu pauzu. Nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Na član 2. amandman su jzajedno podneli narodni poslanici Marinika Tepić, Borko Stefanović, Dejan Bulatović, Jelena Milošević, Dalibor Jekić, Danijela Grujić, Đorđe Đorđević, Željko Veselinović, Vladimir Obradović, Marija Lukić, Tatjana Pašić i Slaviša Ristić.

Na član 2. amandman je podneo narodni poslanik Đorđe Stanković.

Na član 2. amandman su zajedno podneli narodni poslanici Gorica Gajić, Dejan Šulkić i Miloratka Bojović.

Na član 2. amandman je podneo narodni poslanik Stefan Jovanović.

Na član 2. amandman, sa ispravkom, podneo je narodni poslanik Miodrag Gavrilović.

Na član 3. amandman je podneo narodni poslanik Janko Veselinović.

Na član 3. amandman je podnela narodni poslanik Ivana Parlić.

Na član 3. amandman je podneo narodni poslanik Zoran Sandić.

Na član 3. amandman je podneo narodni poslanik Borko Puškić.

Na član 3. amandman je podneo narodni poslanik Predrag Marsenić.

Na član 3. amandman su zajedno podneli narodni poslanici Gorica Gajić, Dejan Šulkić i Miloratka Bojović.

Na član 3. amandman je podnela narodni poslanik Radmila Vasić.

Na član 3. amandman je podnela narodni poslanik Marina Lipovac Tanasković.

Izvolite.

MARINA LIPOVAC TANASKOVIĆ: Hvala.

Podnela sam amandman vezan za član 3. redni broj 7. tačka 2) stav 1. i redni broj 9. tačka 4) član 3.

Neverovatno je da se u Beogradu dve kapitalne investicije od najvećeg značaja grade na vodoizvorištu. To je stadion i metro. Za stadion sam pričala juče i rekla sam da je mnogo svrsishodnije da bude izgrađen na kanalizacija kako za Beograd, tako i za druge gradove Srbije, te ne bih se oslanjala više na tu tačku, pričali smo juče.

Danas bih da spomenem metro, jer mislim da je jako važno. Ja sam ovde vrlo dobronamerno podnela amandman, jer sam želela da vam skrenem pažnju da kada napišete projekat izgradnje, da to znači projekat. Projekat može da bude idejni projekat, glavni projekat, projekat za građevinsku dozvolu, projekat za izvođenje. Ovde piše da je to projekat, što znači po ovome iz budžeta da se zadužujemo 80 miliona evra od stranih vlada i o 700 miliona evra od stranih investicija za projekat. Građani trebaju da znaju da za projekat metroa, znači ne za izvođenje, ne za gradnju, za projektovanje metroa mi se zadužujemo 780 miliona evra.

Juče je ministar pričao o činjenicama o Beogradu, pričao je o planovima, rekao je da su mnogi pametniji pre njega izmislili i smislili i stavili u urbanistički plan Beograda razne planove koje je on prihvatio, pa je neverovatno da je od tih svih planova izabrao koje će da prihvati, a nije recimo izabrao plan za metro, koji je bio i koji se usvojio u Skupštini grada Beograda 2012. godine te smatram da nije ova vlast došla 2013. godine u grad Beograd, Beograđani bi danas imali metro. On je taj projekat bacio iako je bio urađen, iako je uradila francuska firma kojoj je i sada dato da uradi ovaj projekat, iako je taj projekat bio finansiran od strane francuske Vlade sada radimo novi projekat.

Novi projekat podrazumeva da su promenjene trase metroa, da bi se one ukrstile na Beogradu na vodi. U okviru ovog projekta, ono što smeta građanima, ono što smeta meni kao stručnjaku i ono što smeta Narodnoj stranci nije to da će Beograd da ima metro. Mi smatramo da Beograd treba da ima metro. Smatramo da metro ne treba da bude na vodoizvorištu i da ta prva linija koja se gradi ne treba da počne na vodoizvorištu. Sve ostalo se slažemo, naravno osim toga da se zadužujemo 700 miliona evra za projektovanje trase metroa, što smatramo da je nedopustivo imajući u vidu da smo već imali projekat za metro i da je ova vlast samo poželela i promenila u stvari taj projekat sa novim. Hvala.

PREDSEDNIK: Hvala.

Na član 3. amandman je podneo narodni poslanik Miodrag Gavrilović.

Prednost podnosilac amandmana.

MIODRAG GAVRILOVIĆ: Ovaj amandman se tiče jedne čiste računske operacije koja ničim nije zaslužila da bude okarakterisana da je protiv bilo kakvih planova koja je Vlada predvidela i samom budžetu.

Naime, srednji kurs američkog dolara Narodne banke Srbije na dan 3. novembra 2022. godine kada je Vlada dostavila Narodnoj skupštini Predlog zakona o izmenama i dopunama Zakona o budžetu za 2022. godinu iznosi 119,5 dinara za jedan američki dolar. Kako je u tabeli naveden iznos u dinara sedam milijardi 908 miliona 670 hiljada dinara pogrešno je primenjen kurs američkog dolara od 101,72 dinara za jedan američki dolar. Time je pogrešno obračunat iznos u dinarima za čitavih 456 miliona 330 hiljada dinara, što može imati uticaj u računskom obračunu i konačnom iznosu programskog zajma od Svetske banke, koji je planiran.

Zamolio bih da predlagač Predloga zakona o izmenama i dopunama Zakona o budžetu za 2022. godinu usvoji ovo jer je ovo čista računska operacija. Nema nikakvih političkih, ideoloških, obojenih cifara. To svi znamo. Smatram da ovaj amandman treba biti usvojen da bi pokazali da smo bar u sabiranju cifara ravnopravni.

PREDSEDNIK: Reč ima ministar Jelena Tanasković.

Izvolite.

JELENA TANASKOVIĆ: Moram samo zbog građana Srbije da ispravim grešku koju je poslanica prethodna napravila.

Znači, član 3. Zakona o budžetu tačka 5. kaže – projekat izgradnje beogradskog metroa – faza jedan – iznos 700 miliona evra. Eksplicitno piše. Ne znam gde ste vi izvukli …

(Marina Lipovac Tanasković: Strana 12.)

Strana 13. Vrlo eksplicitno piše – 700 miliona evra, Projekat izgradnje beogradskog metroa – faza jedan. Tako da je vrlo jasno napisano da je u pitanju izvođenje radova, a ne projektovanje. Hvala.

(Marina Lipovac Tanasković: Replika.)

PREDSEDNIK: Može po amandmanu.

(Marina Lipovac Tanasković: Replika. Da objasnim.)

Ako hoćete, po amandmanu ću da vam dam reč.

Ako želite tako. Ako ne želite?

(Marina Lipovac Tanasković: Po amandmanu.)

Može.

MARINA LIPOVAC TANASKOVIĆ: U redu. Samo da razjasnimo. Pogledajte budžet. U budžetu stoji 80 miliona evra zaduživanje od strane Vlade, 700 miliona evra od stranih investicija. Molim vas, pogledajte. Nemojte da bude da ja govorim ovde nešto što nije tačno.

Znači, strana 12. strana 13. Hvala.

PREDSEDNIK: Samo trenutak.

Sada reč dajem Jeleni Tanasković.

JELENA TANASKOVIĆ: Zahvaljujem, predsedniče.

Izvinjavam se. Strana 12 tačka 2.1 – Projekat izgradnje beogradskog metroa faza 1 – 80 miliona. Možda čitamo različite tekstove. Ja ne znam stvarno odakle, iz kog zakona čitate, ali evo, držim zakon i čitam.

PREDSEDNIK: Hvala svima.

Na član 4. amandman je podneo narodni poslanik Janko Veselinović.

Izvolite.

JANKO VESELINOVIĆ: Nisam hteo da se javljam po Poslovniku, gospodine predsedavajući. Eto, potrošiću vreme od svog amandmana, ali ajte da se ne pravimo da smo mala deca. Ponašajmo se ozbiljno.

Dakle, ušli ste pet minuta 15.00 časova, pročitali šest, sedam ljudi koji nisu bili u sali jer nisu trebali da budu u sali i onemogućili im da brane svoje amandmane.

Dakle, nemojte se baviti šibicarenjem, nemojte nam uskraćivati mogućnost da podnosimo zakone, da diskutujemo. Nadam se da ne računate da ćete na taj način onemogućiti da kažemo svoj stav građanima.

Pošto ne želite da pričate o temi koju sam juče započeo, a to je pljačkanje građana, odnosno uzimanje novca od bolesnih, najteže ugroženih građana, dobijam danas od građana informaciju da se i na VMA ne može doći jer postoji rampa, naplaćuje se parking i ljudi u hitnim slučajevima ne mogu da budu primljeni.

Ne želite da kažete da ćete makar pokušati sa ministrom zdravlja da uredite to, da se ne naplaćuju parkinzi ispred dečijih bolnica, dečijih dispanzera, hitnih pomoći, ispred bolnica, kliničkih centara, itd.

Dakle, ne želite o tome da pričate. Evo, da vidimo da li želite o sledećoj temi da pričate. Dakle, predvideli ste novac, 80 miliona evra zaduženje kod francuske banke „Paribas“ za rušenje Savskog mosta, simbola borbe protiv fašizma beogradskog.

Voleo bih kada bi predstavnici francuske države, ambasada Francuske, kada bi francuske organizacije koje se bave borbom protiv fašizma, odnosno antifašističke organizacije znale i kada bi francuska država kao jedna od zemalja koja je bila u frontu protiv fašizma znale to da njihova banka daje kredit za rušenje jednog od simbola protiv fašizma u Beogradu.

Dakle, evo ovo je javni apel svima onima koji mogu takvu informaciju da im daju.

Tražio sam, sa druge strane, u ovom rebalansu budžeta stavku gde pomažete izgradnju spomenika fašistima u Novom Sadu. Nema ga. Nema te stavke. Da li to znači da je SNS, ali vas ozbiljno pitam, najozbiljnije, najdobronamernije, odustala od podizanja spomenika fašistima koji su ubijali decu, žene, pet braće Jovandića u Novom Sadu i da je sada samo SVM, vaš koalicioni partner, ostao na ideji da se takav spomenik u Novom Sadu podigne?

Dakle, pitam vas da li prepuštate tu investiciju gradu Novom Sadu ili se preispitujete da odustanete od te investicije?

Hvala.

PREDSEDNIK: Što se tiče primedbe upućene meni, otvorite Poslovnik i pročitate tamo da se pauza daje u trajanju od jednog časa, što sam ja i uradio.

(Janko Veselinović: Zašto niste rekli kada se nastavlja sednica?)

Nemojte da vičete.

Jel možete bar jedan dan, jedan sat da ne vičete?

(Janko Veselinović: To je šibicarenje.)

Vičete, vičete. Čujem vas ja odlično.

Dakle, to sam i uradio.

Rekao sam – nastavljamo sa radom za 60 minuta. U prevodu to vam je jedan čas, kada sam ušao u salu i nastavio sa radom. Nigde u Poslovniku ne piše – traje pauza do 15.00 časova ili dok se Janko Veselinović ne vrati sa ručka ili ostali koji su vam aplaudirali. Možda ste bili na ručku zajedno. To je Poslovnik.

Što se tiče vašeg poziva da se ne ponašamo kao mala deca, odlično. Nemojte da se ponašate kao mala deca, vi i ostali sa kojima ste bili na ručku.

Pravo na repliku, Milenko Jovanov.

MILENKO JOVANOV: Već dva dana rasprava traje tako što iznova i iznova se postavlja isto pitanje, mi iznova i iznova dajemo iste odgovore.

(Srđan Milivojević: Znači, Belivuk je vaš član.)

Dakle, ja znam da vi gospodine ne možete da razumete ni 10 puta kad vam se ponovi, ali ja ću za vas, pošto ste najinteligentniji primerak vaše grupe…

(Srđan Milivojević: Hvala, ne mogu da uzvratim.)

Molim?

(Srđan Milivojević: Znači, Belivuk je vaš član.)

Da, znam ja.

Znam da ne možete.

Ne morate uopšte da vi meni objašnjavate. Ja sam kažem…

PREDSEDNIK: Ako može DS da ne dobacuje ponovo.

MILENKO JOVANOV: Ja sam kažem da sam ja neuporedivo gluplji, neelokventniji, neobrazovaniji od vas. I to je svima očigledno. Čim čuju mene i čuju vas, vide koliko ste vi dominantni. Ja nemam problem sa tim.

Tako da, ja vam to priznajem i ja se divim vašoj elokventnosti, obrazovanju i pameti, ali most o kome ste stalno priča…

Stvarno ne znam, ovde nama prepričavaju „Povratak otpisanih“, onu epizodu, iznova i iznova, i lepo im se objasni da to nije bilo tako, i lepo im se objasni da su most doneli Nemci, okupatori ove zemlje, da je trebalo da bude na nekom drugom mestu, da je trebalo da bude podignut na Tisi, pa je donet u Beograd, da je Tito odlikovao Crvenoarmejce koji su ga spasavali, a da nisu odlikovali onog za koga stalno govore, ali to ne vredi. To kao da nije ni rečeno, i opet se vrate na to.

Gospodin Pastor je objašnjavao što se tiče spomenika u Novom Sadu. Ni to ne vredi. Mi sad imamo stalnu potrebu ovde nadgornjavanja u onom delu sale ljudi iz Novog Sada koji hoće da se pokažu da su lideri u Novom Sadu. Jedan sa jedne strane, drugi sa druge strane, u dve su različite poslaničke grupe, na jednoj su listi izabrani i sad mi ovde treba da ocenimo ko je veći lider u Novom Sadu. I jedan i drugi se merite promilima i jedan i drugi nećete dobiti, uveren sam, podršku građana Novog Sada, ne zato što vas ne znaju, već zato što vas ozbiljno poznaju. Hvala.

PREDSEDNIK: Hvala.

Na član 4. amandman je podneo narodni poslanik Miodrag Gavrilović.

MIODRAG GAVRILOVIĆ: Da nastavimo sa greškama u samom računu. Na strani 42. pogrešno ste sabrali iznos 19.523.854.804 greška je za 40 miliona evra. Mala je greška, vama to ništa uglavnom ne znači.

Moram da kažem i da odgovorim kolegi Arsiću da je danas u 13 časova šest minuta rekao da su određeni pripadnici bivšeg režima, pretpostavljam da mislite na mene, ja sam 31 godinu član DS iako nisam bio nikada na vlasti, sada sam prvi put, moram reći da ste kazali jednu stvar koja je vrlo zanimljiva, da su ti ljudi toliko bogati da su kupili svemirske brodove. Ono što smo svi mi videli pre tri godine u oktobru mesecu je da je predsednik parlamenta ne samo kupio nego se vozio letećim automobilima, a vaš Igor Marović je koristio neki telepromter i sa njime pokušavao da zamajava narod.

Toliko o ozbiljnosti.

PREDSEDNIK: Nisam čuo gospodine Gavriloviću, ako ste nešto meni rekli.

MIODRAG GAVRILOVIĆ: Ja mislim da ste čuli dobro, čujete sve i vidite.

PREDSEDNIK: Ne, nisam. Video sam da ste se okrenuli ka meni, ali nisam čuo šta.

MIODRAG GAVRILOVIĆ: Ja odgovaram gospodinu Arsiću. To je diskusija između njega i mene.

Molim vas da mi nadoknadite ovih deset sekundi.

Sa druge strane, amandman koji sam tražio se odnosi na stvari koje su za vas možda nebitne, mislim da je važno. Predložio sam u dva amandmana da se sa jedne stavke skine određeni iznos sredstava, a na drugu stavku, odnosno na Ministarstvo rudarstva i energetike doda 186.392.098 dinara, da bi se tu napravila neka vrsta investiranja u poboljšanju kvaliteta životne sredine.

U pitanju su energetski sektor, u pitanju je energoprivreda koja po Fiskalnom savetu i izveštaju Fiskalnog saveta je jedan od najvećih zagađivača. Smatram da je amandman dobar. Vi ste ga odbili, nastavite i dalje.

PREDSEDNIK: Pravo na repliku, Veroljub Arsić.

VEROLjUB ARSIĆ: Dame i gospodo narodni poslanici, sećam se svojih kolega iz saziva 2000. godine, dolazili su ovde iz DOS-a sa pocepanim cipelama, u farmerkama, nisu imali šta da obuku kad se konstituisao saziv, čak se i ovaj primerak tome smeje, jer i on zna da govorim istinu, a saziv su napustili tako što samo ono što su imali na sebi više vredi nego cela moja imovina.

Tačno je da su se bezobrazno obogatili. To je vama možda smešno, ali narod je siromašio. Nemam ništa protiv da se neko obogati, ali da se obogati tako što će da siromaši svoj sopstveni narod je prilično bezobrazno. Da li treba da pričamo o npr. bogatstvu Miodraga Kostića? Da li treba da pričamo o tome kako se Mišković obogatio? Možemo da pričamo kako smo imali ovde vojvodu od Meridijan banke, Božidara Đelića, zvanog u narodu Boža Derikoža. Mogu tako da vam nabrajam satima i satima.

Ili da pričamo o tome kako je jedan bivši gradonačelnik Beograda oprao 70 miliona evra? Ili da pričamo koliko smo mi to bili bogata zemlja da smo jedan most platili 600 miliona evra? Hoćemo li o tome da pričamo? Nema problema, ali tvrdim, za vreme vlasti DOS-a rukovodstvo DOS-a i tajkuni bliski DOS-u bezobrazno su se obogatili. Zato vi plaćate političku cenu, ali tu vam nismo krivi ni mi, ni narod, ni građani koji vas neće ponovo na vlasti, iz opravdanog straha da će bezobrazno bogati biti perverzno bogati posle vaše vlasti.

(Srđan Milivojević: Replika! Pomenuta je Demokratska stranka.)

PREDSEDNIK: Stranka ne, DOS je pomenut.

(Srđan Milivojević: Ja sam bio deo DOS-a.)

Odlično, ali tako može vas, koliko, pet, šest poslaničkih grupa da kaže – ja sam bio deo DOS-a. Tako ne.

Može po amandmanu, a po amandmanu je Dragoljub Acković.

DRAGOLjUB ACKOVIĆ: Gospodine predsedavajući, dame i gospodo narodni poslanici, želim da vašu pažnju svratim na nešto o čemu nismo baš posebno razgovarali prilikom diskusije o rebalansu budžeta, a to je koliko je para predviđeno za ostvarivanje, odnosno unapređivanje i zaštitu ljudskih prava i sloboda. Prema mom skromnom znanju, izračunao sam da je to nekih šest milijardi.

Kako je to podeljeno? Zaštitnik građana za unapređivanje zaštite ljudskih prava dobio je 232.693.000, što mislim da i nije mala suma. Poverenik za informisanje od javnog značaja i zaštitu podataka o ličnosti dobio je za unapređenje i zaštitu ljudskih i manjinskih prava 296.193.000. Poverenik za zaštitu ravnopravnosti polova dobio je 127.145.000. U Ministarstvu za informisanje je za podršku informisanju nacionalnih manjina na sopstvenom jeziku predviđeno 41.429.864 dinara. U Ministarstvu kulture je za društveno osetljive grupe odvojeno 59.922.000, a za ljudska i manjinska prava, odnosno za unapređenje i zaštitu ljudskih i manjinskih prava u ovom ministarstvu 427.370.000. Za stvaranje uslova za podsticaj ravnopravnosti izdvojeno je 59.790.000 i za unapređenje prava nacionalnih manjina 276.522.000. Tu bih samo dodao da je Komesarijat za izbeglice i migracije dobio 4.277.841.000 dinara.

Zašto sam ovo brojao i zašto sam sabirao? Zato što su nacionalni saveti, kojih ima 22, korisnici ovih sredstava i zbog toga što nacionalni saveti od 2014. godine dobijaju sredstava u iznosu od 21 milion. Mislim da ta sredstva nisu dovoljna i zbog toga sam se javio.

Ali, kada već imam reč, da kažem još nekoliko reči o Nacionalnom savetu romske nacionalne manjine. Ovim rebalansom mislim da je trebalo predvideti možda veća sredstva za ostvarivanje nekih od tih prava, ali dodajem tome i za šta. Za jednu izdavačku kuću koja bi radila izdanja na romskom jeziku, za Muzej romske kulture koji treba pravno regulisati, za biblioteku „Trifun Dimić“ koja i dalje ima 1500 knjiga u Novom Sadu, a trebalo bi da ih ima 5000, a možda i više. Smatram da bi u budžetu za narednu godinu ova sredstva trebalo predvideti i zato molim da se o tome vodi računa.

Takođe, molim da se vodi računa, obraćam pažnju svojim sugrađanima Romima, da 13. novembra, u nedelju, izađu na glasanje za Nacionalni savet romske nacionalne manjine. Hvala.

PREDSEDNIK: Hvala.

Na član 5. amandman je podneo narodni poslanik Janko Veselinović.

Imate reč.

JANKO VESELINOVIĆ: Ova dva dana pričao sam o dve teme. Prva je bila zahtev, predlog, a ako hoćete i molba da ne naplaćujete parkiranje ispred kliničkih centara, domova zdravlja, dečijih dispanzera, dečijih bolnica, ljudima koji su životno ugroženi, zdravstveno ugroženi i da na taj način smanjite makar jedan problem građana Srbije, a ima ih puno i nadam se da se u tome slažemo. Rekli ste ne, odnosno konkludentnim radnjama ste pokazali, ćutanjem, da vam nije do tih ugroženih ljudi.

Drugi predlog je bio, molba, zahtev, kako hoćete, da ukinete nerealne namete, fiskalne namete koji proizilaze, pod jedan, od naplate akcije na brojilo za struju. Dakle, trošili, ne trošili struju, plaćate akcizu. Pod dva, da smanjite cenu goriva tako što ćete bezobraznu akcizu ukinuti. Jer, podsećam još jednom, od 10 litara goriva koje platite, pet litara ide Siniši Malom i gospodi koji su sada novi ministri, ne znam im stvarno imena svima.

Treća stvar koju sam od vas tražio jeste da odustanete od rušenja mosta koji je simbol borbe protiv fašizma, koji je sačuvao jedan antifašista, hrabri čovek, učitelj Zarić, tako što je rizikujući život sačuvao most i spoj Srema i Beograda. Da sačuvate taj simbol.

Pod tom temom sam pitao da li ste odustali od gradnje spomenika fašistima u Novom Sadu? Sada sam, nažalost, dobio odgovor da niste, da ćete podignuti u Novom Sadu spomenik fašistima. U sledećem obraćanju ću pročitati imena tih ljudi, ako se mogu nazvati zločinci ljudi. Takođe, i da ste na stavu, čak ste citirali Balinta Pastora, da stojite na njegovim stavovima i da je on dobro obrazložio svoje stavove, a ti stavovi su revizionizam, ti stavovi su stavovi veliko mađarskog nacionalizma, po kojem je Vojvodina deo Mađarske, bista Hortija stoji u mađarskom parlamentu i da stojite na tim stavovima.

Nadam se da to, još uvek očekujem, nije stav kompletne SNS, jer i u toj stranci ima ljudi čiji su preci stradali od fašista. Čekaću odgovor do kraja ove diskusije, da vidim da li ste odustali ili niste odustali od podizanja spomenika fašistima u Novom Sadu i da li će i za taj spomenik biti naše pare potrošene. Hvala.

PREDSEDNIK: Pravo na repliku, Milenko Jovanov.

MILENKO JOVANOV: Mislim da je pretenciozno zaista da ljudi koji nisu u stanju da organizuju ozbiljniji štand, imaju ideju da uređuju ne samo našu zemlju, nego i susedne zemlje i kako će one da funkcionišu. Dakle, u ovih nekoliko dana, mi smo videli da u našoj Skupštini prekoputa nas sede ljudi koji nisu u stanju da kontrolišu sopstveno ponašanje, nisu u stanju da kontrolišu sopstvene emocije, nisu u stanju sebe da kontrolišu i to ljudi treba da znaju i treba da vide. Imali su prilike juče da vide, meni je to drago. Dakle, onaj ko nije u stanju sebe da kontroliše želeo bi celu državu da vodi. Neće građani Srbije nikada.

Meni je drago da vi znate i sami ko kod vas ne može sebe da kontroliše. Hvala vam na tome, hvala vam na tome i drago mi je na ovoj asistenciji, hvala vam na toj asistenciji, jer mi je drago da evo bar neko korektno hoće da prizna da u toj grupaciji koja sedi sa one strane ima ljudi koji ne mogu da kontrolišu svoje ponašanje. Da, ne mogu da se iskontrolišu. To su ljudi koji očigledno nagonski reaguju, ali narod takvima ne može i neće dati poverenje.

Ne radi se o tome da li će biti medija ili neće biti medija, takvi ljudi ne ulivaju poverenje. To je suština, nema poverenja prema onima koji nisu u stanju da se kontrolišu, koji nisu u stanju da istrpe kritiku, nego psuju majku, skaču ovde ko petlići ili ne znam ni ja šta.

(\_\_\_\_\_\_\_\_\_\_\_\_\_\_: Opet si pomešao mene i Borka.)

Izvoli.

Samo molim najinteligentnijeg, najobrazovanijeg, najpristojnijeg, rečju najelitnijeg pripadnika onog tamo dela da me ne prekida dok govorim.

Tako da, pošto niste u stanju sebe da kontrolišete, onda je stvarno pretenciozno da kontrolišete vlast u ovoj zemlji, a tek da kontrolišete i šta se radi u drugim zemljama, to je tek misaona imenica. Hvala vam.

PREDSEDNIK: Povreda Poslovnika, Borko Puškić.

BORKO PUŠKIĆ: Zahvaljujem, poštovani predsedavajući.

Prethodni govornik je negde povredio dostojanstvo Skupštine, dakle reklamiram i ukazujem na povredu Poslovnika, član 107. Iz prostog razloga što čini mi se da od prvog dana, po prvi put sam u Narodnoj skupštini kao narodni poslanik, da vodim računa da kontrolišem ono šta radim, šta govorim, kako se ponašam.

Uvaženi kolega Jovanov je rekao da prekoputa njega svi koji ovamo sede, da ne mogu ovih dana da sebe kontrolišu. Ja mislim da sebe kontrolišem i ljudi iz poslaničke grupe Dveri. Dozvolite samo, kolega.

Znači, molim vas, budite personalan, ličan i kažite ko treba na koji način da se kontroliše. Ti ljudi imaju svoje ime i prezime. Nemojte da generalizujete. Kada već pričamo konkretno oko kontrolisanja, nije u redu da jedan šef poslaničke grupe, koji ima najbrojniju grupu, kojima su građani dali najveće poverenje, tako je kako jeste, da kaže – k nozi, miran, kućica, to nije u redu, vrlo ste pristojni…

PREDSEDNIK: Dobro, a sada mi samo kažite da li ste se vi javili zbog toga što ja nisam intervenisao, da ukažem, da vi imate kontrolu nad svojim postupcima ili hoćete da se sada objašnjavate sa drugim narodnim poslanicima?

BORKO PUŠKIĆ: Ne, ja sam samo ukazao na dvostruke aršine i jednu korektnost i odgovornost u ponašanju svih nas.

PREDSEDNIK: Dvostrukih aršina nema, to vam je potpuno jasno.

BORKO PUŠKIĆ: Kako nema? Hajde da budemo onda malo personalni i lični.

PREDSEDNIK: Što se tiče personalnog i ličnog, baš se trudimo da to izbegnemo, da se vi ne obraćate jedni drugima personalno i lično, između ostalog, i Poslovnik kaže da to nije baš najbolje. Tako da, kršenja nema, izjašnjavanja ne treba da bude, to je u redu.

Po amandmanu, Janko Veselinović.

JANKO VESELINOVIĆ: Da ne bi bilo nedoumice, poslanici poslaničke grupe Ujedinjeni dva dana pričaju, zastupaju svoje stavove, mislim da nisu nikome uputili nijednu ružnu reč, nijedan uvredljiv komentar i da smo pokušali samo da se za svoje stavove borimo.

Prethodni govornik, šef poslaničke grupe SNS je pričao tako da smo svi mi, gospodin Puškić i svi ostali mogli da se nađemo u tome. Mislim da to nije u redu. Ako imate hrabrosti, izgovorite ime čoveka na koga mislite ili nemojte pričati. Ako imate strah od mog konkurenta u Novom Sadu da će dobiti prednost preda mnom, nemojte onda izgovarati i pokušavati da dođete do odgovora na drugi način.

Dakle, samo vas pitam da li ste i vi lično, pošto ste iz Vojvodine, za podizanje spomenika fašistima u Novom Sadu, pa da tu stvar zatvorimo, pa da idemo dalje.

PREDSEDNIK: Dva minuta, Milenko Jovanov.

MILENKO JOVANOV: Činjenica je i poznato je da se ja inače vas mnogo plašim, tako da i tu ste pogodili, apsolutno sam uplašen i naravno da ne smem da spomenem ni ime poslanika, ni vaših šefova, ni bilo koga, poznat sam po tome da sam mnogo plašljiv čovek. Neću da ih spomenem zato što ih vi bolje detektujete nego ja. Vidite kako samo jedan po jedan ustajete i kažete – nismo mi, to su oni. Nismo to mi, to su oni. E ja to hoću da vidim, ja to hoću da čujem, da se sami odričete onih koji nisu u stanju da kontrolišu svoje ponašanje i koji su pravili cirkus od Skupštine poslednja dva dana i drago mi je zbog toga. Drago mi je zbog toga zato što kroz medije pokušavate na jedan drugačiji način da formirate jednu drugu sliku, opet kažem, ne vi lično, ali mediji koji vas podržavaju, oni mediji koje po priznanju samih direktora iz tih medija finansira SBB, dakle Dragan Šolak. Eto vidite, još jednom sam se uplašio i njega da spomenem.

Dakle, ti mediji prave atmosferu da se ne znam šta desilo, pa onda poslanica ustane sama od sebe i drži bez mikrofona, bez reči, bez išta govor urlanjem od tri minuta preteći svima i gledamo nervni slom u sali. Ili neko drugi održi…

(\_\_\_\_\_\_\_\_\_\_\_\_\_\_: Koja poslanica? Niste rekli.)

Odlično si pokazao rukom. Odlično, dobar si. Sve ste dobro primetili.

PREDSEDNIK: Možete li da ne vičete vi? Ne znam iz koje ste stranke, ako možete da ne vičete. Jeremićeve?

MILENKO JOVANOV: Ili kaže se – posle govora tog i tog poslanika dođe do incidenta. Ne, posle govora tog i tog poslanika dođe do replike, a onda repliku ne mogu da istrpe, nisu u stanju da kontrolišu svoje ponašanje i onda idu preko sale da se biju. Mi nismo ovde došli da se fizički obračunavamo sa vama, niti nam je to namera, slobodno, ne smemo, mnogo ste hrabri, mnogo ste jaki, mnogo vas plašimo, nađite nekog svoje snage pa se tucite, nas ostavite na miru ovako slabašne, ali mi smo ovde došli da se suočavamo argumentima, ako je to moguće. Ako nije moguće, vi u vašem cirkusu igrajte sami, da ne citiram sada izreku – nije moj cirkus, nastavak znate i sami.

PREDSEDNIK: Izvolite.

IVANA PARLIĆ: Po Poslovniku. Ponovo član 107, nadam se da ćemo nekako uspeti da vratimo dostojanstvo Narodnoj skupštini. Nisam optimista, ali trudimo se. Gospodine Jovanov, niko od nas nije siledžija, nas ne treba da se plašite. Sve ste siledžije…

PREDSEDNIK: To sad ide na vreme poslaničke grupe. Hvala vam puno.

Da li je još neko hteo reč? Hvala.

Na član 5. amandman je podneo narodni poslanik Miodrag Gavrilović.

MIODRAG GAVRILOVIĆ: Da malo opustimo atmosferu, svi znamo jedan zanimljiv vic, Mujo je otišao u Nemačku na bauštele, na gradilištu, gledao je kako njegovi ljudi koji su ga zaposlili objašnjavaju radnicima šta treba da rade, da sruše jedan zid i Hans i Peter su uzeli macolu, tukli pola dana a zid stoji, ništa se ne dešava. Mujo kaže – razmaknite se malo da vam ja pokažem kako se to radi. Zaleti se, udari glavom i sruši zid. Oni pogledaju njega, šta se to dešava, on kaže – niks snaga, samo mozak.

Na neki način, kad ste vi razmišljali o tome da osnažite privredu, ministar privrede, čovek koji dolazi iz bokserskog saveza, smatrate kad je neko snažan da tako osnažuje privredu. Mislim da to nije pravi način na koji treba pričati o privredi, jer sve što smo danas videli i ovih dana od toga šta ste radili u rebalansu budžeta, jeste što ste presipali iz šupljeg u prazno.

Amandman koji sam sad podneo je moj peti amandman, daje predlog da se za unapređenje usluga elektronske uprave smanji iznos od 301 milion na 115 miliona. Zašto? Zato što ste prvobitno planirali 38 miliona i 500 hiljada. Mislim da je sasvim dovoljno da 115 miliona dinara može da podmiri sve potrebe koje su zamišljene za ovu svrhu, a da ostatak od 186 miliona, kao što sam predložio u prethodnom amandmanu, bude dodeljeno Ministarstvu energetike i rudarstva za poboljšanje kvaliteta zaštite životne sredine.

Vi to niste uradili i mislim da je to jako loše. Odbijate ovaj amandman bez ikakvog normalnog obrazloženja. Osam puta ste povećali prihode, a samo je mesec i po dana, možda i malo više, do kraja ove godine.

PREDSEDNIK: Po amandmanu reč ima Života Starčević.

ŽIVOTA STARČEVIĆ: Poslanička grupa Jedinstvene Srbije zaista ne može da prihvati ovaj amandman. Mislimo da je i sam pokušaj da se taj amandman ovde u Skupštini prikaže i da uđe u predlog zakona o budžetu neprihvatljiv, prosto iz razloga što je onaj ko je podneo taj amandman pokazao kakav odnos ima prema privredi i pokazao je šta je radio sa privredom dok je bio na vlasti.

Naime, u vreme vladavine Demokratske stranke, čiji je prethodni govornik bio član, i vlast, privreda je uništena, preduzeća su zatvarana. Naša privreda je ostala bez 500 hiljada radnih mesta i svakako da nije ni kompetentan da predlaže amandmane, niti da priča o privredi. To što on kaže da je ministar privrede kik bokser i snažna ličnost, onako ironično, i da će on ojačati privredu, ne znači ništa. Jer, Rade Basta ima i ogromno privredno iskustvo, a to što je sportista samo je plus.

Ono što je bitno jeste da smo mi danas u situaciji da nam privreda jača, da imamo privredni rast čak i u vreme korona pandemije, da imamo privredni rast i u vreme ove velike svetske energetske krize, u vreme kada su pokidani svi lanci snabdevanja naša privreda pokazuje izuzetno veliku vitalnost. Da je to tako, govori nam i sve snažnije direktne strane investicije i sve veći iznos iz godine u godinu direktnih stranih investicija, što pokazuje kakva je ovde investiciona i privredna klima.

Da nam privreda radi, govori i to da imamo povećane prihode i da zbog tih povećanih prihoda najvećim delom i radimo ovaj rebalans budžeta i pričamo ovih dana. Da nam bolje privreda radi, govori i to što će po prvi put penzije biti povećane iz sredstava PIO fonda, što znači da nije iz budžeta već iz sredstava PIO fonda, što opet govori o tome da imamo povećani broj obveznika a da imamo smanjeni broj korisnika.

Sve su to pokazatelji koji nam govore da jednostavno prethodni govornik nije u pravu i da nema prava na malicioznost i na takvu vrstu ironije. Hvala.

PREDSEDNIK: Hvala.

Po amandmanu reč ima Milorad Bojović.

MILORAD BOJOVIĆ: Poštovani predsedniče Narodne skupštine, uvaženi ministri, dame i gospodo narodni poslanici, neću podržati predloženi amandman jer on ni na koji način ne unapređuje predložena rešenja iz zakona o rebalansu budžeta.

Ovaj amandman, kao i ostali amandmani opozicije, zapravo predstavlja tendenciju da se rasprava sa terena činjenica premesti na teren manipulacije. To se čini tako što se, čini mi se, interpretiraju na način koji odgovara njihovom političkom cilju, a ne na način koji odgovara istini. Međutim, istina ne zavisi od interpretacije. Brojevi neumoljivo svedoče da oponenti vlasti nisu u pravu kada tvrde da se danas u Srbiji ne živi bolje nego u njihovo vreme.

Da bih to ilustrovao, ja ću navesti nekoliko podataka koji se odnose na grad Novi Sad, odakle dolazim. Na primer, prosečna plata na teritoriji grada Novog Sada u 2012. godini iznosila je 47.502 dinara. U oktobru ove godine prosečna neto zarada u Novom Sadu iznosila je 89.207 dinara, što je tačno 88% više nego pre 10 godina.

Pored toga, prihodi od poreza na zarade u Novom Sadu su u 2012. godini iznosili 6,9 milijardi dinara, a ove godine iznosiće 12 milijardi i 300 miliona dinara, a to je ukupno 80% više nego pre 10 godina. Takođe, drastično su uvećani prihodi od poreza na imovinu. Na primer, 2012. godine ostvareno je milijardi i 100 miliona dinara, dok će ove godine biti ostvareno četiri milijarde i 520 miliona. To je uvećanje od 310% u odnosu na 2012. godinu. Takođe, broj zaposlenih ukazuje da se u Novom Sadu kao i u ostatku Srbije drastično bolje živi nego pre 10 godina. Evo, recimo, zanimljiv podatak, ukupan broj zaposlenih na teritoriji grada Novog Sada 2012. godine iznosio je 130 hiljada 721 lice, u 2022. godini broj zaposlenih iznosi 167 hiljada 636 lica. Dakle, iz ovih podataka je jasno da se u Novom Sadu živi drastično bolje nego pre 10 godina.

Zanimljiv je i ovaj podatak, od 2012. godine na teritoriji Novog Sada otvoreno je 14 novih fabrika koje zapošljavaju novih sedam hiljada 564 radnika. Do 2012. godine u Novom Sadu nije otvorena nijedna fabrika, naprotiv sve su bile zatvorene u privatizaciji, o čemu smo prethodnih dana ovde slušali. U periodu od 2000. godine do 2004. godine bio izveštač nekoliko beogradskih listova, Politike, lista Danas itd. Lično sam u amfiteatru Spensa prisustvovao tim privatizacijama, ja znam kako su one izgledale. Ljude koje smo znali iz grada kao osobe koje nemaju nikakvu imovinu i nemaju novac da kupuju firme, pojavljivali su se u amfiteatru, kupovali firme, rasprodavali ono što nađu na lageru tih firmi, rasprodavali opremu i onda se ugovor o privatizaciji raskidao.

Takođe, bih kao dodatak da se danas živi bolje nego pre 10 godina naveo i sledeće. Prema stepenu razvijenosti grad Novi Sad do 2012. godine je bio 11, danas spada među gradove čiji je stepen razvijenosti iznad republičkog proseka, odnosno on se odmah posle Beograda nalazi na drugom mestu.

Još jedan zanimljiv podatak, budžet grada Novog Sada 2012. godine realizovan je u sledećem iznosu 16 milijardi 93 miliona dinara, ove godine budžet je planiran od 41 milijarde i osam miliona dinara.

Dakle, ovo su nedvosmisleni podaci da je privreda Novog Sada u apsolutnom usponu i da se drastično u Novom Sadu bolje živi nego pre 10 godina. Ali, izneću vam još jedan zanimljiv podatak koji se odnosi na jedan globalni nivo.

Videli smo iz Zakona o rebalansu da su ukupni prihodi uvećani za 192,7 milijardi dinara. To nam govori sledeće, da je to 11 puta više nego ukupni budžet grada Novog Sada 2012. godine, odnosno čak duplo više nego što je 2012. godine iznosio budžet grada Beograda.

Na kraju, da vam kažem još nekoliko stvari. Ovde smo čuli da se govorilo o nekoj korupciji u Novom Sadu. Znate šta je korupcija u Novom Sadu? Kada iz Razvojne banke Vojvodine nestane 27 milijardi dinara preko kredita koji nisu mogli da se naplate ili kada preko Tesla banke za godinu dana nestane 2,5 milijarde dinara, takođe preko kredita koji nisu mogli da se naplate.

Korupcija na teritoriji Vojvodine i Novog Sada je sledeće, to je 112 lažnih pogona novih tehnologija u koje je upumpano iz budžeta AP Vojvodine sedam milijardi dinara, nijedan taj pogon nije zaposlio nijednog radnika, niti je proizveo ikakvu novu tehnologiju. Dakle, ovo su činjenice i mi smo pre nekoliko meseci pročitali informaciju da rukovodilac tog fonda za famozni razvoj novih tehnologija se nalazi pod krivičnom istragom.

Samo još nekoliko činjenica da vam navedem. Osim podataka koji su navedeni u međuvremenu, da ne želimo da ukinemo naplatu parkinga kod zdravstvenih ustanova, ja ću podsetiti poštovane poslanike Narodne skupštine Republike Srbije da su govornici koji su to pominjali ovde u ovom domu, njihova stranka je vladala Novim Sadom od 2008. do 2012. godine, imali su priliku da ukinu naplatu parkinga kod Kliničkog centra Vojvodine i kod Instituta za kardiovaskularne i plućne bolesti u Sremskoj Kamenici, ali nisu to učinili. Dakle, kada smo na vlasti, nama pogoduje da prikazujemo kako naša preduzeća posluju dobro tako što naplaćujemo parkinge kod zdravstvenih ustanova, a kada odemo u opoziciju, onda tvrdimo kako bi to trebalo ukinuti.

Dakle, kada govorimo jezikom argumenata, sve je lako objasniti, kada manipulišemo činjenicama, onda istina izgleda drugačije. Hvala vam.

PREDSEDNIK: Hvala vam.

Po amandmanu, Rozalija Ekres.

ROZALIJA EKRES: Ja želim da repliciram kolegi uvaženom Janku Veselinovu, vezano za neistine koje je izneo povodom, kako je on rekao, veoma uvredljivo, da je to spomenik fašistima, revionizam veliko mađarski nacionalizam.

Pre neki dan je šef naše poslaničke grupe, gospodin Balint Pastor, lepo i jasno odgovorio već na te iznete osude, da je u ovoj sali 2013. godine postignuto istorijsko pomirenje između srpskog i mađarskog naroda. Ima tu narodnih poslanika koji su i tada bili ovde, kada je ovom govornicom tadašnji predsednik Mađarske Janoš Ader se izvinuo za sve ono što se dešavalo u Novom Sadu i u drugim gradovima Republike Srbije 1941. i 1942. godine. To je bio prvi korak istorijskog pomirenja.

Drugi korak se odvijao sledećeg dana, kada je ova Narodna skupština usvojila Deklaraciju o osudi akata protiv civilnog mađarskog stanovništva 1944. i 1945. godine. Sledeći korak se odvijao sledećeg dana, kada su položeni venci od strane tadašnjeg predsednika Republike Tomislava Nikolića i predsednika Mađarske Janoša Adera, kada su izgrađeni spomenici u Čurugu nevinim žrtvama i srpskog i mađarskog porekla, nevinim mađarskim žrtvama Republike Srbije, a nevinim mađarskim, srpskim žrtvama, sredstvima mađarske.

Sledeće godine je Vlada Republike Srbije ukinula dve odluke iz 1945. godine, kojima je mađarsko stanovništvo bilo proglašeno po osnovu kolektivne krivice ratnim zločincima i te odluke su bile na snazi 70 godina. Bili su okrivljeni i bebe i stranci i žene i nevine žrtve. To je bio fašizam koji je važio 70 godina u ovoj državi i Vlada Aleksandra Vučića je bila ona Vlada koja je nakon 70 godina te odluke stavila van pravne snage i predsednik Vučić je u to vreme i u svojstvu predsednika Vlade Republike Srbije položio i cveće na spomenik nevinim žrtvama iz 1944. godine kod spomenika „Ptice slomljenih krila“.

Ovo što se dešava u Novom Sadu i što će se desiti vrlo brzo u Novom Sadu, to je izgradnja spomenika nevinim žrtvama iz 1944/45. godine. Tamo nema nijednog imena, ni prezimena. Piše na mađarskom, srpskom i nemačkom jeziku – nevinim žrtvama.

Zamolila bih poštovanu opoziciju i pojedine narodne poslanike da ne govore i da ne dovode u pitanje ove istorijske procese koji su se desili pre 10 godina zahvaljujući SNS, Aleksandru Vučiću, zahvaljujući Tomislavu Nikoliću i SVM. Zahvaljujem.

PREDSEDNIK: Hvala.

Povreda Poslovnika, Borko Stefanović.

BORKO STEFANOVIĆ: Gospodine predsedniče, član 107. Dostojanstvo Narodne skupštine je narušeno u govoru prethodne poslanice i niste reagovali na to, zato što u jednom momentu, vršeći otvoreno reviziju istorije, rekla da su ljudi koji su dokazani i presuđeni ratni zločinci, to što su osuđeni pred sudom za zločine koje su počinili januara 1942. godine, da je ta osuda bio čin fašizma.

Znači, to je vrhunac cinizma koji nije dostojan naše Skupštine. Smatram da ste na to zaista morali da reagujete, šta god ko mislio, apsolutno ne negirajući nevine mađarske žrtve iz 1944/45. godine. Stavljanje u isti koš, koji je izvršila prethodna govornica, je upravo ono što je najopasnije, koliko god da se tihim glasom kaže, ovakve reči duboke ožiljke ostavljaju na srcima svih stanovnika Bačke. Hvala.

PREDSEDNIK: Da, znam, svaki put koristite priliku da razmenite mišljenja o pogledima na istorijske događaje, na razne teme.

Da li želite da se Skupština izjasni? Ne.

Na član 5. amandman, sa ispravkom, zajedno su podneli narodni poslanici Zoran Sandić i Predrag Marsenić.

Reč ima Zoran Sandić.

ZORAN SANDIĆ: Poštovani predsedavajući Narodne skupštine, poštovani predstavnici Vlade Republike Srbije, kolege poslanici, poštovani građani Srbije, podnosim amandman na član 5. ovog zakona i tražimo da se ovaj član 5. ovog zakona u kompletnosti briše.

Obrazložiću, neću govoriti ni o Šolaku, ni o Belivuku, mislim da to građane ne interesuje, ali konkretno o ovom amandmanu i ovom članu zakona.

Naime, smatramo da je velika štetnost zaduživanje od 180 miliona evra od Evropske banke za autoput Niš-Merdare, a čitajte autoput Niš-Tirana, zato što su Albanci već izgradili autoput od Prištine do Tirane, odnosno do luke Drač i samim tim, mi sa našim kreditom pomažemo projekat velike Albanije. Oni to već uveliko ne kriju. Mi sa tom investicijom povezujemo njih sa Koridorom 10, odnosno sa zapadnom Evropom.

Ja vas pitam kako može da izgleda u budućnosti taj put za Tiranu ako mi, evo, pre sat vremena mi je stigao mejl iz Kosovske Mitrovice, gospodin Boris Janićijević, 8.11, 14.20, Jarinje, dobio je opomenu i usmeno mu je rečeno sledeći put će dobiti kaznu od 150 evra zbog tablica.

Ako znamo za ovaj problem, a problemi ovog tipa će se samo produbljivati, pitam se šta samo Srbija dobija sa kreditom od 180 miliona, odnosno izgradnje autoputa do Tirane, nego što pomažemo državu Albaniju da se poveže sa zapadnom Evropom.

Mnogo je prioriteta u ovoj zemlji gde bi ovaj novac mogli da usmerimo. Ja ću da se fokusiram samo na neke.

Govorio sam juče mnogo o poljoprivredi, pa evo, recimo, složiću se sa gospodinom Rističevićem koji je rekao da mnogi poljoprivrednici ne konkurišu za povoljne kredite zato što nisu edukovani. Ja to stalno ističem. Edukacija naših poljoprivrednika je jako bitna, pogotovo domaćinstva koja su na selima gde je ostalo staro stanovništvo, od 60 do 80 godina, sami u kući, tehnološki nisu pismeni, mnogi od njih nemaju ni računar. Kako oni da isprate konkurs ili preko Pokrajine ili preko Republike? Ta sredstva, recimo, mogu se usmere u tom smeru ili konkretno opet za poljoprivredu. Mislim da su akcize na naftne derivate u budžetu 177 milijardi. To je jako dobro ali, recimo, ako ukinemo akcize za poljoprivredna gazdinstva, olakšamo poljoprivrednicima poslovanje, a ovih 177 milijardi dopunimo sa ovim kreditom što dajemo za autoput do Tirane.

Recimo da se dotaknemo zdravstva i tu hoću da pohvalim određene poteze Vlade u bivšem periodu. Nadam se da će tako biti i u budućnosti. Zdravstvo je bitno za jedan narod, za jednu državu, za jednu naciju. Dobro je što se pravi klinički centar i u Novom Sadu i u Nišu u Kragujevcu itd, ali veliki problem u zdravstvu je primarna zdravstvena zaštita. U mnogim selima, odakle dolazim, u Zrenjaninu, i opštini Žitište, i Sečanj, oskudevaju seoske ambulante sa osnovnim sredstvima za rad, sa medicinskom opremom i veliki problem je nedostatak lekara, odnosno stručnih kadrova. Znači, ova sredstva umesto autoputa do Albanije može da ide za zdravstvo.

Na kraju, kad smo kod regionalnog razvoja, drago mi je što je ministar Goran Vesić ovde. Ja sam juče vama skrenuo pažnju na projekat koji je trebao da počne pre tri godine Beograd-Zrenjanini-Novi Sad i koji treba da bude žila kucavica iz srednjeg i južnog Banata. Takođe, program obilaznice oko Zrenjanina 20 godina, fali nam još tri kilometra. Evo, apelujem na vas da svoju energiju, ako možete usredsredite u budućnosti na to.

Imamo još jedan veliki akutni problem. Poštovani građani, poštovani poslanici, građani Zrenjanina, to je 120 hiljada ljudi i 22 sela, nemaju zdravu pijaću vodu od 2004. godine. Mogu da napravim jednu genezu, dugo će trajati. „Vasertehnik“ raskinut ugovor 2012. godine, „Grupa Zilio“, posle toga vlasnik grupe „Zilio“ uhapšen, gospodine Obradoviću. Eksplozija u fabrici. Promenjen Zakon o komunalnim delatnostima zbog Zrenjanina, zbog fabrike vode. Nije uspela da se napravi zdrava pijaća voda. Sada je dobila firma „Metito“, odnosno „Panonija voter“ na osnovu međudržavnog sporazuma sa Ujedinjenim Arapskim Emiratima. Ta firma nema ni jednu referencu da može time da se bavi, nije nigde odstranila arsen.

Poštovani gospodine ministre, svojevremeno 2006. godine, Institut za vodoprivredu je uradio studiju, Vlada Srbije je tada odvojila sredstva za regionalni vodovod. To je bilo 2006. godine i nažalost taj projekat je propao. To je projekat regionalnog vodovoda sa izvorišta kod Kovina, tamo pored Dunava, gde je šljunkovit teren, a gde bi se ceo južni Banat i srednji Banat opskrbio zdravom pijaćom vodom.

Sa ovim projektom u Zrenjaninu 22 sela ostaju bez zdrave pijaće vode sve i da uspe ova firma „Metito“, ali pijaću vodu nemaju ni u opštini Sečanj, ni Žitište, ni Bečej, ali ni Alibunar, Plandište itd. Vidimo da se u Kikindi pravi fabrika vode. Pitanje je kako će ta sela oko Kikinde… Deo severnog Banata nema zdravu pijaću vodu.

Znači, treba razmisliti. To je predlog koji datira još iz 2006. godine, a koji je radio Institut za vodoprivredu „Jaroslav Čarni“. Znači, postoji u Vladi, može da se nađe u arhivi, i to treba da bude nešto… To jeste skup projekat, ali ako stane država i Republika i Pokrajina i u naredne dve, tri godine, ako taj projekat zaživi, da kažem, blizu pola miliona stanovnika južnog i srednjeg Banata, rešio bi se dugotrajno pitanje zdrave pijaće vode.

Naravno, ja sam nabrojao samo neke prioritete iz mog kraja. Verovatno je prioriteta u Srbiji mnogo. Zato vas pozivam da ne izlazimo Albancima u susret, da im ne pravimo autoput i reći ću vam nešto, to nije naš autoput. U našoj Strategiji razvoja saobraćajne infrastrukture, putne, vodovodne, železničke ovog autoputa nema. Ovaj autoput je dogovoren 2014. godine na prvom samitu zapadnog Balkana u Berlinu gde je Angela Merkel ubedila predsednika država Aleksandra Vučića u važnost ovog projekta, a u stvari iza svega toga, a pokazaće vreme, možda grešim, da iza ovog projekta u stvari stoji NATO pakt. I to je činjenica, samo malo ko čita dublje arhivu i vidi o čemu se radi.

Molim vas da svi zajedno razmislimo kao predstavnici, kao Srbi, kao građani Srbije, kao predstavnici ovog najvišeg doma da ne ide u ovom momentu, kad našim Srbima naplaćuju kazne na Jarinju, da im mi još dajemo pare za autoput koji nije nama u interesu. Hvala.

PREDSEDNIK: Reč ima Edis Durgutović, po amandmanu.

EDIS DURGUTOVIĆ: Poštovani predsedniče, uvaženi ministre, dame i gospodo, kolege poslanici i poslanice, želim da istaknem da za SDPS ovaj amandman je neprihvatljiv. Verujemo da svaki dinar uložen u puteve suštinski znači povezivanje ljudi, povezivanje kultura, ali pre svega znači povezivanje privrede. Svaki metar uložen u put bilo koji, ka bilo kojoj zemlji uvek ćemo podržati i put ka Banjaluci, odnosno ka Bijeljini, ka Podgorici, ka Sarajevu, ka Draču.

Verujemo da premrežavanje Srbije putevima doprinosi razvoju naše privrede, a razvoj naše privrede znači bolji život naših građana i uvek ćemo stajati na stanovištu da povezivanje sa svim drugim zemljama u regionu i naše investiranje u puteve nama našu zemlju čini jačom, boljom. Verujem da time idemo korak napred.

Ono što sam želeo da dodatno istaknem kao narodni poslanik koji dolazi iz Kragujevca jeste činjenica da je Vlada u nekom prethodnom periodu dosta uložila u Kragujevac i da ti projekti su jako značajni za moj grad, moje sugrađane i to će svi građani Kragujevca, svi politički predstavnici, bilo iz opozicije, bilo iz vlasti podržati, jer verujemo da time naš grad činimo boljim i na tome smo zahvalni. Na izgradnji Palate pravde, na investicija u izgradnji Data centra, na investiciju u zameni kotlova u energetici čime je naš grad dobio čistiji vazduh, odnosno prešao na gas.

Želim da naglasim, da zamolim Vladu, resorne ministre, da to što rade je dobro, odlično, ali da time nastave dalje i da je Kragujevcu neophodno posle nekog vremena stagnacije da nastavi put razvijanja i da nam je neophodna podrška Vlade. Reći ću da je jedan od najznačajnijih projekata za naše sugrađane severna obilaznica oko Kragujevca. Verujemo da ćete naći način da se taj projekat ubrza kako bismo što brže razvili, premrežili taj deo Srbije koji donosi dobro i svim građanima Kragujevca i svi građanima Šumadije.

Takođe, premijerka je to u svom izlaganju istakla, novi Klinički centar u Kragujevcu je decenijski problem koji će biti rešen, uvereni smo, u narednom periodu.

Takođe, želim da naglasim da stadion „Čika Dača“ je jedna divna investicija koja Kragujevcu donosi ne samo novi fudbalski stadion, već jedan novi život u najlepši deo Kragujevca, a to je Veliki park. Pored tog stadiona dobićemo, pored prateće infrastrukture, puno restorana, puno privrednog sadržaja koji će dodatno razviti Kragujevac, a samim tim poboljšati stanje kvaliteta života u našem gradu, a samim tim i u Srbiji.

Ono što želim da naglasim i sa time bih ukratko završio. Puno toga smo čuli, kada je rebalans budžeta u pitanju, i o podizanju penzija od 9% i o izdvajanju više sredstava u oblasti socijalne zaštite, o sredstvima koja se daju mladima, ali aspekt u globalnoj svetskoj krizi, u velikom poremećaju na ekonomskom tržištu, na energetskom tržištu smatramo vrlo odgovornim potezom Vlade koja je preduzela na sebe obaveze energetskog sektora i time svim građanima Srbije olakšala plaćanje računa, ali najznačajnija stvar, po nama je, zato što je tim preuzimanjem obaveza olakšala privredi, kako bi privreda mogla da se razvija i naš ekonomski rast da ide napred. Hvala vam.

PREDSEDNIK: Hvala vam.

Na član 5. amandman su zajedno podneli narodni poslanici Gorica Gajić, Dejan Šulkić, Miloratka Bojović.

Reč ima Gorica Gajić. Izvolite.

GORICA GAJIĆ: Hvala, gospodine predsedniče.

Član 5. Predloga rebalansa budžeta predviđa pregled planiranih kapitalnih izdataka po budžetskim korisnicima za 2022. godinu i naredne dve godine i to u ukupnom iznosu od 244 milijarde 470 miliona za 2022. godinu, 333 milijarde 880 miliona za 2023. godinu, 273 milijarde 114 miliona za 2024. godinu. Znači, ukupno se u ovom rebalansu budžeta planira za kapitalne investicije, za sve ove budžetske korisnike 851 milijarda 466 miliona dinara ili sedam milijardi i 277 miliona. Toliko Srbija treba da uloži u sve ove kapitalne projekte za ovu i naredne dve godine.

I ništa tu, gospodine predsedniče, gospodo iz Ministarstva nije sporno. Svi mi vidimo i znamo da su svi ovi kapitalni projekti bitni za Srbiju, ali zasmetao nam je kapitalni projekat kod Ministarstva finansija, izgradnja Nacionalnog stadiona za koji treba za 2022, 2023. i 2024. godinu da izdvojimo 43 milijarde dinara. Mislim da bi u ovim kriznim vremenima taj novac trebalo da upotrebimo u neke druge svrhe, a malo da ostavimo za nacionalne stadione vreme posele 2024. godine.

Ja sam htela samo da vam kažem i ovo. Sve je ovo u redu, sedam milijardi treba da se uloži, ali ovim Predlogom rebalansa budžeta predviđeno je jednim članom da Republika Srbija može da odobri programske i projektne zajmove u iznosu od 2.692 milijarde dinara. To će biti izvor sredstava da sve ove kapitalne projekte finansiramo.

Hajde gospodo narodni poslanici i vi predstavnici Vlade da budemo jednom pošteni i prema nama samima i prema građanima. Sve ovo treba da se gradi i objekti za zdravstvo i objekti za prosvetu i infrastruktura i putevi i mostovi i železnice i softverska oprema, ali sve ćemo to platiti iz zajmova i kredita.

Znači, nemojmo posle dve, tri, pet, 10 godina da se hvalimo kako smo to mi uradili, kako je to uradila Gorica Gajić, kako je to uradio Aleksandar Vučić, kako je to uradila SNS, kako je to uradio Siniša Mali. To ćemo plaćati svi mi građani.

Ono što sam ja htela da predložim, a ne vidim da je ni u ovom Predlogu zakona o budžetu ni u originalnom ni u rebalansu, a svi to prenebregavaju jeste izdatak kod Ministarstva za rad i socijalnu politiku. Kao dugogodišnji direktor jednog centra za socijalni rad, znam kakve probleme centri za socijalni rad imaju kada treba da smeste lica sa mentalnim smetnjama.

Članom 60. Zakona o socijalnoj zaštiti predviđena su osnivanja i izgradnja zdravstveno-socijalnih ustanova, jer imamo lica koja su u stanju socijalne potrebe i moraju da imaju stalnu zdravstvenu zaštitu. Veliki je problem kada ta lica sa mentalnim smetnjama još budu lišena poslovne sposobnosti na sudu, tada centri za socijalni rad kao organi starateljstva preuzimaju starateljstva nad tim licima i javlja se veliki problem da ih smestimo u postojeće ustanove socijalne zaštite.

Mnogo puta smo kontaktirali sa Ministarstvom za rad i socijalnu politiku, svi su slegali ramenima jer su redovi čekanja za prijem u takve specijalizovane ustanove ogromni, a naši klijenti, naši korisnici ostaju sami i nezbrinuti.

Zato ja apelujem na vas kao predstavnike Vlade, to ću da apelujem i na ministra za rad, zapošljavanje i socijalnu politiku da se iznađe mogućnost da se iz ovih silnih zajmova, koje imamo mogućnost i koje Srbija daje garancije za ove zajmove planira makar za 2023. godinu jedna zdravstvena ili socijalno-zdravstvena ustanova. Hvala.

PREDSEDNIK: Zahvaljujem.

Imamo još prijava za diskusiju po amandmanu.

Reč ima Draginja Vlk.

DRAGINjA VLK: Hvala, uvaženi predsedniče Narodne skupštine.

Poštovane i manje poštovane kolege poslanici, poštovani ministri, dragi građani Srbije, dozvolite mi da pre osvrta na amandman gospođe Gajić izrazim najdublju podršku našoj braći i sestrama iz naše južne Pokrajine, posebno protivpravno smenjenom Nenadu Đuriću i gospodinu Filipoviću i ostaloj braći, kao i svim ostalim Srbima među kojima je nekoliko stotina srpskih policajaca, komandira, rukovodioca iz četiri opštine sa severa Kosova i Metohije, gradonačelnicima Leposavića, Kosovske Mitrovice, Zvečana i Zubinog potoka i svim srpskim tužiocima, sudijama, administrativnom osoblju i svima koji su podneli ostavke na svoje funkcije i ostavke na svojim radnim mestima, boreći se za ljudska prava, međunarodno pravo, sporazume koji su potpisani, boreći se za svoj život, opstanak na Kosovu i Metohiji i boreći se za našu Srbiju i život svih naših građana.

To je mnogo teška odluka bila, složićete ste, jer kako je rekao naš predsednik – nema koraka B. Iznenađena sam pre svega odlučnošću, ali i beskrajno ponosna na hrabrost koju su pokazali i jedinstvo koje smo mogli da vidimo prethodnih dana. Čestitam ovom prilikom i zahvaljujem se predsedniku Republike, Aleksandru Vučiću koji ih je danas odlikovao ordenom za zasluge i koji su bili danas kod njega na prijemu sa svojim porodicama u Predsedništvu. Zaista je izuzetno lep prizor videti sve njih zajedno i zaista svaka čast predsedniku što je prepoznao da treba svi oni da dobiju najviše odlikovanje.

Sa ovog mesta ovde iz Narodne skupštine Republike Srbije, zarad budućnosti evropskog puta, do koga nam je veoma stalo, da ne bude zablude, apelujem i na predstavnike EU u Beogradu, ali i u Briselu da što pre reaguju, zaštite međunarodne sporazume koji su potpisani i da prekinu bahatost i bestidnost Kurtija i drugih predstavnika Prištine.

Reč je, mogli smo da vidimo, o tektonskim promenama. Ovde se ne radi samo o registarskim tablicama. U pitanju je odbrana naše postojbine, naše kolevke i u pitanju su životi svih naših građana.

Oni imaju jedan cilj, a to je potpuna kapitulacija Srbije i nestanak Srba. U pitanju je pogrom, gospodo narodni poslanici. Letos je sprečeno krvoproliće i svi moramo da imamo jedinstven stav kada je reč o borbi na dnevnom nivou.

Za nekoga mogli smo čuti prethodnih dana na jutarnjim programima, opstanak naših naroda na Kosovu i Metohiji je sitnica. Za nas, gospodo narodni poslanici, nije. Srbi koji su dali ostavke, napustili kosovske institucije, stali su uz svoj narod. Mislite da im je bilo lako da to urade? Sigurna sam da nije, ali videli smo i skup u Kosovskoj Mitrovici, zapravo nezapamćeno veliki broj ljudi koji se okupio i želim da svim oni znaju da smo i da ćemo biti uz naš narod, kakve god odluke donose.

Tek tri meseca sam narodni poslanik, ponosno na liste Aleksandra Vučića i SNS i zastupam i zastupaću interese politike svog predsednika, Aleksandra Vučića. U ovih nebrojeno mnogo sati maratonskih sednica i ovih nekoliko meseci prisustvovala sam na više od nekoliko sati zloupotrebe Poslovnika i različitih članova. Obično se vrte dva ista člana – 27. i 107. Danas smo naučili, Sandra Božić je pročitala 106, nadam se da neko od poslanika opozicije može da ga upotrebi nekada.

Naslušali smo se različitih, višesatovnog sadržaja najrazličitijih optužbi i laži. Međutim, postoji jedna stvar za koju moram da odam priznanje poslanicima opozicije, a to je medijski spin u kome ste spektakularni maheri. Ne postoji situacija koja se dogodila u ovim ovde prostorijama, ovim ovde zidinama koju niste uspeli da izokrenete i da brže-bolje plasirate u tajkunskim medijima, đilasovskim medijima.

Prosto se zabezeknem kada vidim situaciju oko sebe, a da posle nekoliko trenutaka pročitam vesti na portalima i različitim kanalima komunikacija. Ono što me istinski boli, a verujem i jedan deo građana Srbije jeste što ste o rebalansu današnjem, o amandmanima, o rebalansu budžeta izneli najrazličitije optužbe, apsurdne predloge, svoja viđenja, ali nijedan u vašim redovima nije postavio pitanje – kako će i na koji način možda Vlada Srbije da pomogne našem narodu na KiM?

Zašto je važnija vaša dve godine asfaltirana ulica i da li ćete možda preko Savskog mosta da vozite biciklo ili nećete, od postanka našeg naroda na KiM? Zašto ne pitate od kog novca će živeti, da li će imati za isto to mleko koje ovde unosite i sa kojim paradirate?

I pored krizne godine u kojoj se nalazimo, tzv. ratne godine, pošto se određeni poslanici ponašaju kao da nam svuda cveta cveće, izuzetno sam ponosna na rast privrede, na investicije, na 3,46 milijardi evra ove godine stranih investicija, na svu pomoć države ugroženim kategorijama, na najavljenu pomoć mladima, na povećanje penzija i plata u javnom sektoru, na povećanje plata civilima i pripadnicima Vojske Srbije.

Ono što je možda izazvalo nedovoljno pažnju medija posle obraćanja predsednika u nedelju, a veoma je važno za vreme u kojem se nalazimo, a to je odluka našeg predsednika da država odvoji sredstva za reproduktivnu medicinu. Pozdravljam odluku, tj. najavu o budućoj odluci za vantelesnu oplodnju sa doniranim reproduktivnim materijalom. To je izuzetno važna odluka.

Nebrojeno veliki broj mojih prijateljica i mojih daljnih rođaka mi je poslalo poruku nakon obraćanja predsednika, da su izuzetno zadovoljne, zapravo su me pitale na koji način možemo da produžimo mandat našem predsedniku da vlada doživotno.

Ne znam šta je smešno? Mislim da su popustili lekovi. Sad će sledeća doza.

Žene koje nemaju decu, a imaju do 45 godina, a žele da se ostvare kao majke moći će da besplatno sprovode sve procedure oplodnje. Srbija će biti prva na svetu posle Izraela, gde će budući roditelji i majke moći da ostvare sva prava vezana za reproduktivnu medicinu. Ovo je veliki iskorak za našu populacionu politiku, složićete se, ovo je velika sreća za mnoge buduće majke u Srbiji. Sve ogromne troškove koje podrazumeva ovakav zahvat, zahvaljujući Aleksandru Vučiću, Srbija preuzima na sebe.

Nadam se da će i deo vezan za zamrzavanje. Oprostite molim vas, ovo je jako važna tema. Molim vas da me ne prekidate i da završim svoju misao. Ja vas nikada nisam prekidala. Sada nam se pridružio ministar Mali, možda on ima više informacija o tome, ako ništa, naša koleginica Danica Grujičić, sada ministarka zdravlja će nam više reći o tome. Lično me to zanima kao i moje prijateljice, sigurna sam i druge građanke Srbije, da li će deo vezan za zamrzavanje jajnih ćelija i embriona isto biti deo ovog programa? Ukoliko ne, nadam se da će se naći na dnevnom redu u nekom narednom periodu.

Što se samog rebalansa tiče, nemam apsolutno nikakve zamerke na iscrpni izveštaj koji su podneli ministri. Želim da izrazim punu podršku celoj Vladi, posebno novim ministrima, među kojima je i ministarka Jelena i naravno naš zamenik gradonačelnika, sa kojim smo bili u istim ratnim redovima proteklih godina u gradu Beogradu. Želim da mu poželim svu sreću na novoj poziciji, zapravo i celoj Vladi.

Podrška i novom ministru Vučeviću, koji je nakon strahovito velikih rezultata koje je postigao u Novom Sadu preuzeo, moram reći, najvažniji i najteži resor u ovom trenutku, a to je Ministarstvo odbrane. Želim da vam se zahvalim što ste me saslušali.

Predsedniče, ako nije problem, možda da odredite i neku pauzu, mislim da kada popuste lekovi treba da damo priliku.

PREDSEDNIK: Nema potrebe da određujemo pauzu.

Po amandmanu gospodin Jovanović.

(Narodni poslanici: Poslovnik.)

Izvinite gospodine gospodine Jovanoviću, po Poslovniku.

Po Poslovniku, Ivana Parlić.

IVANA PARLIĆ: Član 107.

Molim vas, vi dozvoljavate da se danas izvrši svojevrstan atak na Ustav Republike Srbije. Gospođo informišite se. Mi živimo u Republici, ne može Vučić da bude doživotni predsednik. (Isključen mikrofon.)

PREDSEDNIK: Opet replicirate. Da vam objasnim ovako - imate vreme poslaničke grupe. Javite se kroz to vreme. Govorite šta želite. Nemojte to da radite uvek i isključivo kroz povredu Poslovnika, jer to tako ne može.

Po Poslovniku, Tatjana Manojlović.

TATJANA MANOJLOVIĆ: Predsedniče, molim vas po članu 104. da reagujete da kada drugi poslanik uvredljivo se obraća kolegama poslanicima i određenim poslaničkim grupama. Niste reagovali juče kada je cela jedna grupa medija i redakcija…

PREDSEDNIK: Član 104. reguliše pravo na repliku. Da li me čujete?

TATJANA MANOJLOVIĆ: Ja se vama obraćam.

PREDSEDNIK: I ja se vama obraćam. Član 104. reguliše pravo na repliku.

TATJANA MANOJLOVIĆ: Ovo je opasno. Ne sprečavate govor mržnje.(Isključen mikrofon.)

PREDSEDNIK: Ne slušate me uopšte. Svaki put vam isto govorim. Ako neko želi repliku, mora za repliku da se prvo javi. Kada se ne javite za repliku kako da dam bilo kome? To je nemoguće.

Da li želite da se Skupština izjasni?

Izjasnićemo se.

Gospodine Jovanoviću, izvinite.

Izvolite.

BRANIMIR JOVANOVIĆ: Hvala predsedniče.

Poslanici Socijaldemokratske partije Srbije neće podržati ovaj amandman iz prostog razloga što on remeti koncepciju predloga budžeta, konkretno član 5. razdeo 22. koji je meni kao nekome ko dolazi iz Kraljeva veoma bitan jer se tiče sredstava koja su opredeljena za grad Kraljevo i građani Kraljeva su me u prethodnom periodu pitali o tim temama.

Prvo pitanje se odnosi na novac koji je opredeljen za Projekat urbane regeneracije, konkretno za rekonstrukciju zgrada koje su teško oštećene u zemljotresu. Podsećam da je projekat u toku, da se radi, da je prošle godine u oktobru mesecu tadašnji resorni ministar Momirović sa gradonačelnikom Kraljeva uručio 106 ključeva za 106 stanova porodicama čiji su stanovi tada oštećeni u zemljotresu i nadam se da će se ubrzati radovi koji podrazumevaju rušenje dve zgrade koje su teško oštećene i izgradnju novih u koje će se ljudi useliti.

Drugo pitanje građana Kraljeva odnosi se na početak izgradnje stadiona u Kraljevu. Znam da se trenutno grade stadioni u Leskovcu, u Zaječaru, u Loznici i da zaista nisu pečurke pa da niknu preko noći, ali je nama veoma važno i postoji veliko interesovanje da počne izgradnja stadiona u Kraljevu što pre. To je jednostavno veća motivacija za mlade ljude da uđu u svet sporta, da se bave sportom.

Podsetiću da je grad obezbedio zemljište, da je spreman projekat, da su izdati lokacijski uslovi i tako se nadam da će i budućnosti, u bliskoj budućnosti početi izgradnja. Jednostavno, mi moramo da ulažemo u sve sfere društva, u sportsku infrastrukturu. Naši stadioni u Srbiji su stari 50 i više godina i ako želimo da se takmičimo sa najboljima moramo da imamo i najbolje uslove.

Često čujemo od naših građana da žele da naši klubovi igraju u Ligi šampiona, ali takvo jedno takmičenje traži najsavremenije standarde kao što su savremeni stadioni. To je kao kada bismo želeli da učestvujemo u trkama Formule 1, a pritom vozimo auto od 50 godina.

Tako da nije realno tako nešto, ali to za mene ima još jednu drugu dimenziju u smislu što ulaganje u sportsku infrastrukturu podrazumeva pomoć amaterskom sportu. Uvek sam za to da se pre pomogne amaterskom sportu, da se motivišu mladi da uđu u te tokove pre nego što ćemo izdvajati sredstva da pomažemo profesionalnim klubovima. Hvala.

PREDSEDNIK: Hvala vama.

Na član 5. amandman je podneo narodni poslanik Đorđe Đorđić.

Izvolite.

ĐORĐE ĐORĐIĆ: Zahvaljujem, predsedavajući.

Poštovane kolege poslanici i daleko poštovanije koleginice, poštovani građani Srbije, analizirajući ovaj Predlog rebalansa naišao sam na jednu interesantnu stavku, a to je nautički turizam.

Pokušao sam da saznam o čemu se radi, nisam uspeo. Drago mi je da je tu ministar Vesić da mi objasni šta znači to nautički turizam.

Opredeljeno je 60 miliona za ovu godinu, valjda nisam pogrešio, a za sledeću 238 miliona.

Smatram da u ovim vremenima kakva jesu i u kakvim živimo možemo daleko bolje da primenimo ta sredstva i da ih upotrebimo.

Da sam ja na mestu Vlade Srbije prvo što bih uradio podigao bih dečiji dodatak koji danas iznosi 3.600 dinara.

U Srbiji danas ima 234.000 korisnika dečijeg dodatka. To su većinom porodice koje su u ne tako dobrostojećem materijalnom stanju. Danas je paket „Pampers“ pelena 1.900 dinara. Danas su privatni pregledi kod doktora 5.000 dinara i ultrazvuk kukova 5.000 dinara. Zamislite šta znači jedan dečiji dodatak od 3.600 dinara.

Danas je, uvaženi ministri, ulje 219 dinara, a 1. novembra bilo je 185 dinara. To nije poskupljenje od dva, tri dinara, nego od čitavih 34 dinara. Danas je šećer 114 dinara, a bio je 89 dinara.

Zašto tim novce koji ulažemo u nautički turizam, koji ne kažem da nije važan, ali mislim da u ovim vremenima ne bi trebali baš da ulažemo tu, nije se pomoglo i zaustavilo ovo divljanje ovih cena?

Uz svo poštovanje cifara i brojeva koje vi iznosite, možda ste u pravu, možda ne, ja ne znam ko to u Srbiji može da razume, sama znam i ubeđen sam da ljudi jako teško žive, mislim da ovaj rebalans budžeta neće sprečiti mlade da odlaze iz zemlje.

Hvala.

PREDSEDNIK: Hvala.

Na član 5. amandman je podnela narodni poslanik Slavica Radovanović.

Izvolite.

SLAVICA RADOVANOVIĆ: Poštovani predsedniče Skupštine, poštovani ministre Vesiću i poštovani ministre Siniša Mali, neizmerno mi je drago što vas tu vidim jer se nadam da će moje obrazloženje možda i promeniti odluku, pa ćemo uspeti nešto da izmenimo vezano za ovaj amandman.

Naime, SRC „Makiš“ za koji su predviđena sredstva da se ulože u objekat za namenu i obuku policije nalazi se u delu grada koji je veoma frekventan i nalazi se u zoni Ade Ciganlije gde se kreće veliki broj ljudi.

Inače, pošto sam radila u Odeljenju, odnosno Upravi za obrazovanje koja je u svom sastavnom delu imala, Nastavni centar „Makiš“ je sastavni deo te Uprave, sama sam se nekoliko puta odlazila u gradske uprave upravo da bismo videli da li tu može nešto da se gradi.

Znači, SRC „Makiš“ je namenjen pripadnicima policije i njihovim porodicama, da dođu da se rekreiraju. Na tom prostoru takođe sam došla do saznanja, znači u našim gradskim institucijama, da se tamo ukrštaju sve moguće infrastrukture Beograda, i kanalizacija i struja. Oni objekti koji tamo stoje oni su nelegalni, nigde ih nema na mapi.

Zaista vas molim, gospodine ministre Vesiću, imate uticaja, takva vrsta namene uopšte nije dobra jer tamo treba da se obučavaju specijalne jedinice. Znate li vi šta znači obučavati jedinicu u gradskoj zoni, u centralnoj zoni gde dolaze policijski službenici. Dolaze sa svojim vozilima. Nemoguće je i ne izvodljivo.

Zaista vas molim da uvažite ovaj moj amandman i da ga preuredite i da novac koji je opredeljen za Nastavni centar, odnosno za SRC „Makiš“ bude preimenovan i da se usmeri na izgradnju i dogradnju kapaciteta u Nastavnom centru „Kula“ u Kuli.

To je idealan centar. Nalazi se na brdu Šolc izolovan od grada. Znači, za sve moguće obuke koje su potrebne policiji taj centar zadovoljava sve uslove. Tamo fali dosta sadržaja, dosta stvari da se poradi.

Zaista vas u ime svih policijskih službenika molim da uvažite moj amandman.

Neizmerno mi je drago što ste prisutni u momentu kada sam pričala o tome i nadam se pozitivnoj saradnji.

PREDSEDNIK: Na član 5. amandman je podneo narodni poslanik Borko Puškić.

Izvolite.

BORKO PUŠKIĆ: Poštovani građani Srbije, pomaže Bog.

Naime, predao sam amandman na član 5. u razdelu 19, gde tražim određenu korekciju, odnosno intervenciju od strane ministra finansija i ministra za infrastrukturu, saobraćaj i građevinarstvo, ovde oba prisutna dva.

Smatram da bi trebalo da se prenese deo sredstava za Ministarstvo odbrane iz razloga što put za Niš, Merdare, preko Prištine za Drač ništa drugo do jedan novi sofisticirani paket aranžman koji se zove NATO koridor i u svetlu ove nove doktrine NATO iz SAD prema Rumuniji i uplitanja u konflikt pravoslavnih zemalja i blizine tom koridoru prema ruskom basenu i ruskom bezbedonosnom interesu i odbrani, smatram da to ništa drugo neće biti do to. Smatramo da trebamo da uložimo sredstva za Ministarstvo odbrane i da povećamo njene bezbedonosne kapacitete, jer imamo u vidu činjenicu da se sada četiri baze završavaju na Severu KiM, da imamo na dnevnom nivou provokacije u kopnenoj zoni bezbednosti da 63 padobranska brigada nema nažalost streljanu, nema odgovarajući bazen, nema dovoljan fond i adekvatnih padobrana, a imamo elitnu takvu brigadu sa oficirima, generalima i takvim stručnim kadrom naših vojnika. Ne fali nam motivacioni momenat, obrazovni kadar, ali fali nam infrastruktura.

Smatram da treba da investiramo u komandu kopnene vojske kod generala Simovića u Nišu i da taj deo transfera sredstava se prebaci u tom pravcu. Trebamo da investiramo na Srbe u enklavama na KiM južno od Ibra gde imamo veći broj nego na severu KiM i naravno da podržimo i osokolimo Srbe na severu KiM da imamo po Trećem Njutnovom zakonu zakon akcije i reakcije, znači reaguju prema nama institucije separatističkih šiptarskih prištinskih organa, mi moramo bezbedonosno, adekvatno vojno odbrambeno da reagujemo.

PREDSEDNIK: Reč ima ministar Goran Vesić.

GORAN VESIĆ: Izvinjavam se. Hteo sam odmah da vam odgovorim, ali sam propustio da se javim za reč.

Kada je pravljen taj sportski centra, tada to nije baš bio centar grada i to je tako bilo. U međuvremenu grad se širi i zaista ste tu u pravu. Tu nije mesto takvom centru. Ali verujte mi, dok sam bio u Beogradu ne znam koliko je bilo inicijativa da nešto zajednički uradimo tamo sa policijom, da se napravi neki poligon za decu. Nikako to nismo uspevali da uradimo.

Sada imamo ministra sa kojim možemo da razgovaramo, teško da ćemo sada u ovom rebalansu. Razgovaraćemo o tome, jer ima smisla da to ne bude samo za policiju, a sa druge strane, sigurno policiji treba bolji sportski centar. Tu je predviđena samo sportska namena. Ne može ništa drugo da bude, ali opet kažem nikada nije bilo nikakvog pozitivnog odgovora u smislu da se uradi nešto, sportski tereni. Čak je bila ideja da će biti neki dečiji kamp. Ne sećam se više koliko je bilo različitih ideja. Tako da to ostaje. Pričaćemo i sa ministrom unutrašnjih poslova, pa ćemo razgovarati o tome. Sasvim sigurno oni imaju neke ideje šta mogu da urade.

Malopre je bila priča oko puta Beograd-Zrenjanin. Što se tiče puta Beograd-Zrenjanin kada kažemo Beograd-Zrenjanin, razumemo put do Novog Sada, znači svih 105km, ne samo do Zrenjanina. U ovom trenutku se radi idejni projekat. On je na reviziji.

Dobili smo reviziju u hodu i završavamo reviziju u hodu. To znači da možemo da u narednih godinu, godinu dana dođemo do projekta da bi mogao taj put da se radi. Mi u međuvremenu idemo Fruškogorskim koridorom. U Novom Sadu se radi most kod Petrovaradina i onda će se taj put spojiti na Koridor. Izlaziće se na ovaj postojeći put, tu će se raditi kao trougao i u tom smislu to zaista ostaje kao jedan od prioriteta, ali razumete sami da je situacija takva sa kupovinom energenata da niko ne može da vam kaže koliko će novca trebati sledeće godine i koji će projekti moći da se realizuju u kom trenutku.

U tom smislu, zaista, to ostaje jedan od prioriteta, ali razumete sami da je situacija takva sa kupovinom energenata da niko ne može da vam kaže koliko će novca trebati sledeće godine i koji će projekti moći da se realizuju u kom trenutku. Ali, u svakom slučaju, tu ništa ne stoji, mi u ovom trenutku jednostavno moramo da završimo ta prethodna pitanja da bismo došli u situaciju da gradimo taj put i radimo sve kao da će se to dogoditi.

Što se ovoga tiče, to je dobra inicijativa. Predlažem da vi uputite inicijativu kao poslanik Ministarstvu unutrašnjih poslova. To mislim da je dobra ideja.

PREDSEDNIK: Po amandmanu ili?

SLAVICA RADOVANOVIĆ: Samo da se zahvalim gospodinu Vesiću.

Zaista, ja sam i očekivala ovakvu podršku i ovakvo razumevanje. Slažemo se, to jeste sportsko-rekreativni centar i treba da ima isključivu namenu. Ali, molim vas, hajde da potražimo elaborat na osnovu koga je ovo predloženo, jer znam, dolazim iz institucije te, predviđeno je da tamo bude centar za obuku vodiča službenih pasa, pa čak i policijske brigade.

Znači, pomozite mi da rešimo taj slučaj. Ja se nalazim u Odboru za unutrašnje poslove i odbranu i zaista sam raspoložena, a vidim imate i vi volju, da to ostane isključivo sportsko-rekreativni centar za decu, za radnike policije, a ne za obuku kao što je ovde stavljeno. Hvala vam puno na razumevanju.

PREDSEDNIK: Po amandmanu, Dragana Lukić.

DRAGANA LUKIĆ: Poštovani predsedniče Narodne skupštine sa zamenicima, poštovani ministri sa pomoćnicima, poštovane kolege narodi poslanici, poštovani građani Republike Srbije, najpre, dozvolite mi da napravim digresiju na dve stvari koje smo čuli tokom današnje diskusije.

Prva se tiče zloupotrebe položaja dece sa smetnjama u razvoju. Ja kao defektolog koji iza sebe imam 12 godina iskustva u radu sa decom sa smetnjama u razvoju, odgovorno tvrdim da država nikada više nije ulagala u socijalnu politiku i unapređenje položaja dece sa smetnjama u razvoju, u inkluziju kao proces uključivanja dece u šire društvene zajednice.

Radila sam i pre dolaska Srpske napredne stranke na vlast i tokom dolaska Srpske napredne stranke na vlast i mogu prosto da napravim paralelu. Pojedine manjkavosti u toj oblasti, ti koji su to zloupotrebili, neka potraže kod onih koji su novac upućen deci sa smetnjama u razvoju zloupotrebili, a tu pre svega mislim na aferu Heterlend.

Druga stvar na koju moram da se osvrnem kao vernik jeste slava. Slava je, drage kolege poslanici, slavski kolač, sveća i žito. Slava nisu đakonije, kolači i torte, jagnjići i prasići. Tako da, za prvu stvar je potrebno 1000 dinara, a za ostalu gozbu, pa može da košta i nekoliko hiljada evra ako u goste pozovemo, recimo, Violu.

Što se tiče amandmana, javila sam se povodom amandmana na član 5. Predloga zakona. Svakako, amandman je neprihvatljiv iz više razloga koji su sadržani u obrazloženju, a po broju podnetih amandmana zaključujem da određene grupacije iz ovog doma ne shvataju situaciju u kojoj se nalazi Srbija, a samim tim i naši građani zbog kojih smo mi ovde, što zbog ukrajinske krize, što zbog krize izazvane pandemijom iz koje još nismo izašli, što zbog kompleksnog pitanja u vezi naše AP Kosovo i Metohija.

Ukrajinska kriza odrazila se na čitav svet, ali i pored toga Predlog zakona o izmenama Zakona o budžetu Republike Srbije za 2022. godinu prevashodno za cilj ima izdvajanje za energente, što je za građane i bitno, pored obezbeđenih sredstava za subvenciju u poljoprivredu i podršku mladima, mere za povećanje nataliteta.

Znači, bez obzira na krizu i uzdrmanu ekonomiju u svetu, naša država i naša ekonomija je dovoljno jaka i država može da preduzme korake kako bi građani što manje osetili efekte te krize. Određene grupacije iz ovog doma, neutemeljenim kritikama na račun rebalansa, prosto žele da skrenu pažnju građana sa činjenice da je država u mogućnosti da obezbedi dodatne prihode.

Jednom odgovornom politikom i politikom planiranja, ovaj rebalans pokazuje odgovoran odnos prema novcu građana. Takođe, pokazuje i kontinuitet jedne progresivne politike koja se u Srbiji vodi već 10 godina, a vodi se zahvaljujući odgovornoj politici Srpske napredne stranke i Aleksandra Vučića. Zato danas ima novca i zato se danas dobro nosimo sa krizom, sa jasnim ciljem da Srbija ostane stabilna zemlja i da nastavi svoje razvoj. Kako ništa ne pada sa neba, pa tako ni stabilna ni jaka ekonomija u vremenu kada je ceo svet u krizi, iza toga stoji neumorni rad, odgovornost i teške reforme.

Srpsku naprednu stranku po dolasku na vlast su dočekale prazne kase, krhka ekonomija i bolesna zemlja, zbog neodgovorne politike koja je do tada vođena, politika koja nije donosila prosperitet, rast životnog standarda ili smanjenje nezaposlenosti. Poštovani građani, nezaposlenost 2012. godine iznosila je 25,5%, a danas smo je sveli ispod 9%. U moru drugih primera, navela bih neke koji su za mene upečatljivi, a to su da je prosečna plata do 2012. godine iznosila 349 evra, a danas je 623 evra. Rekonstruisanih ili novoizgrađenih zdravstvenih objekata do 2012. godine je nula. Za vreme vlasti SNS je 135. Pa, ne znam ko to neće stići da okreči ono što je Vučić sagradio?

Nažalost, i ova 2022. godina donela je mnogo problema, ali bez obzira na to očekujemo rast BDP-a od oko 3% za ovu godinu i u apsolutnom iznosu to će biti istorijski nivo srpskog BDP-a. Osim izdvajanja za energente, raduje me izdvajanje za podršku mladima od 16 do 29 godine, koji će u decembru dobiti po 5000 dinara jednokratne novčane pomoći.

Kada smo kod paketa pomoći, videli smo koliku snagu i stabilnost je pokazala srpska ekonomija u jeku krize izazvane pandemijom korona virusa, kada je uspela da spase radna mesta i privredu nizom paketa pomoći privrednicima, preduzećima, građanima, penzionerima. Ukupno je naša država od početka pandemije u te svrhe izdvojila 8,8 milijardi evra.

Inflacija, koju opozicija naša ovde zloupotrebljava i koristi kao argument da je vlast loša, je uvezena. I vrapci na grani znaju razloge te inflacije. Našim građanima je najvažnije kako se naša država nosi sa tim, a država smanjuje efekte inflacije i kroz povećanje plata u javnom sektoru koje očekuje građane od 1. januara i kroz uvećane penzije koje će penzionerima leći u decembru.

Mi vodimo odgovornu politiku koja nije zasnovana na mitovima i fantazmagorijama, na lažnim obećanjima, već na konkretnim rezultatima. Ja dolazim iz Loznice, grada koji više ne spada u devastirana područja, grada koji je zahvaljujući koordinaciji lokalnih i republičkih organa postao bolje mesto za život, grada u koji je Aleksandar Vučić doveo investitore i sa istoka i sa zapada, a mislim na fabrike „Mint“ i „Adient“ koje danas upošljavaju preko tri hiljade ljudi.

Kraj 2021. godine obeležio je i početak izgradnje brze saobraćajnice od Šapca do Loznice, saobraćajnice koja će se nastaviti na autoput Ruma-Šabac, saobraćajnice koju su građani Mačve, Podrinje i Rađevine čekali decenijama. Građana Mačve, Podrinja i Rađevine se niko ranije nije setio do Aleksandra Vučića.

Za kraj, rekla bih samo da kažu da se čovek meri po onome što ostavi iza sebe. Ako u tom kontekstu sagledamo rad i delovanje Srpske napredne stranke i izdvojimo samo segment kapitalnih projekata koji su urađeni, koji su završeni ili će biti završeni, a koje će prirodno koristiti svi ljudi bez obzira na političko opredeljenje, ne možemo a da ne odamo priznanje, ako u sebi imamo bar malo osećaja za realnost. Hvala.

PREDSEDNIK: Hvala vam.

Na član 5. amandman je podnela narodni poslanik Radmila Vasić.

Izvolite.

RADMILA VASIĆ: Poštovani građani, ovim amandmanom tražim neophodna sredstva za izgradnju novog mosta preko reke Save, i to da se isplanira rebalansom budžeta za 2022. godinu i da se potvrdi budžetom za 2023. godinu, obzirom da nam je to već za dva meseca. Tražim takođe da se taj most izgradi neophodno u najkraćem mogućem tehnički izvodljivom roku, kako bismo smanjili ovaj saobraćajni kolaps koji imamo u Beogradu.

Takođe, novi most preko Save treba graditi pored postojećeg Starog savskog mosta, koji će biti nakon završetka ovog novog mosta, nakon puštanja u rad novog mosta, rekonstruisan i pretvoren u pešačku zonu ili za potrebe biciklističkih staza.

Ono što je važno reći, da preko postojećeg Starog savskog mosta dnevno pređe 30.000 vozila. Zamislite, onako kako su Goran Vesić i Siniša Mali isplanirali, da u narednih tri, četiri ili pet godina gradimo novi most, šta će i kako će izgledati saobraćaj u Beogradu i kako će se preraspodeliti 30.000 vozila koja sada pređu sa Starog savskog mosta na novi.

Najodgovorniji inače za saobraćajni kolaps u Beogradu su Goran Vesić i Siniša Mali, Siniša Mali kao bivši gradonačelnik Beograda, a Goran Vesić kao zamenik gradonačelnik Beograda i oni kad-tad za ovaj kolaps svakako moraju da odgovaraju.

Takođe sam tražila da se briše novo zaduživanje građana Republike Srbije kreditom u iznosu od 540 miliona evra za izgradnju nacionalnog stadiona i sa pristupnim saobraćajnicama. Predsednik Republike Srbije kada je prvi put pomenuo izgradnju nacionalnog stadiona, rekao je da će on koštati 150 miliona evra. Do pre nedelju dana smo znali da je taj iznos 250 miliona evra, a sada prema budžetu, da završim ako može...

PREDSEDNIK: Isteklo je dva minuta.

RADMILA VASIĆ: Sada prema ovom rebalansu budžeta, izgradnja nacionalnog stadiona koštaće 540 miliona evra. Kome ide razlika? Hvala.

PREDSEDNIK: Hvala.

Na član 5. amandman je podnela narodni poslanik Marina Lipovac Tanasković.

MARINA LIPOVAC TANASKOVIĆ: Hvala, predsedavajući.

Ja sam podnela amandman na projekat broj 5064, vezano za novi most preko Save. Neću da pričam o stvarima koje su ispričale moje opozicione kolege i neću pričati o nekim činjenicama koje su bile da li je taj most istorijski, ko je sve prelazio, zaista ne želim. Ali ono što želim da se nadovežem jeste, juče je gospodin ministar pokazao papir i rekao da je 1962. godine ovaj most trebalo da se sruši, odnosno došao u plan da se sruši. Pa ja pitam, ako je to bilo u planu da se ruši, zašto je onda rađena rekonstrukcija ovog mosta? Ovom mostu je u nekoliko navrata urađena rekonstrukcija. Poslednja kompletna rekonstrukcija mosta je urađena pre 13 godina. Sve drvene ploče koje su prethodno bile zamenjene su za metalne. Grad Beograd i ova, odnosno prethodna Vlada, potrošila je dosta para na rekonstrukciju tog mosta.

Sa druge strane, takođe želim da se nadovežem na nešto što je rekao gospodin ministar, a rekao je – ne postoji mogućnost da on ostane na istom mestu, zbog novog mosta koji mora da bude na tom mestu. Pa, to nije istina. Danas inženjeri mogu da izvedu šta god poželite. Da, danas inženjeri u 21. veku mogu da urade i da isprojektuju šta god poželite. Pitanje je koliko će to da košta, o tome možemo da raspravljamo, ali ne postoji stvar za koju građevinski ne može da se reši. Znači, ovo može da se reši na drugi način.

Ono što Beograđani treba da znaju, a to je da ne postoji nijedna saobraćajna studija koja bi pokazala ekonomsku opravdanost rušenja ovog mosta. Ja ću da podsetim, mi se zadužujemo 80 miliona evra za most, kaže se da se prethodno sruši stari i da se gradi novi. Mi nemamo ništa protiv gradnje mosta, u Beogradu fale dva mosta, i to fale sada, u ovom trenutku, a ne za projektovanu godinu od 20 godina, kako se inače mostovi projektuju.

Ali ono što je ovde sakriveno u budžetu, to je da je procenjena vrednost rušenja Starog savskog mosta 12 miliona evra i to piše u idejnom projektu koji je već urađen za ovaj most. Inače, u tom idejnom projektu investitor je dao projektni zadatak, ako mogu samo još jednu rečenicu, znači investitor je dao projektni zadatak gde je inženjerima rekao da stari mora da se skloni, da na tom mestu projektuju to. Hvala vam.

PREDSEDNIK: Hvala.

Na član 6. amandman je podneo narodni poslanik Janko Veselinović.

JANKO VESELINOVIĆ: Nismo dobili odgovor za naš zahtev da se odustane od kredita za rušenje Starog savskog mosta, ali što bi rekao Matija Bećković, ćeraćemo se još za taj Stari savski most. Međutim, ja sam danas dobio jedan odgovor od gospodina Vesića , nismo se sreli u hodniku, ali sam dobio u pisanoj formi odgovor i ja ću ga rado pročitati poslanicima i srpskoj javnosti. Pitao sam: „Ko je odgovoran za pogibiju ljudi i za rušenje mosta u Ovčar banji na Zapadnoj Moravi? Neće biti da niko nije odgovoran za to kako izgledaju mostovi u Srbiji. Nije mnogo bolja situacija ni na Pančevačkom mostu ili Savskom mostu. Mostovi se ne održavaju. Moje pitanje jeste – ko je odgovoran za stanje mostova, konkretno ovi koji su izazvali tragediju i da li će biti pokrenuta odgovornost za odgovorne? Hvala gospodinu Vesiću na odgovoru“.

Gospodin Vesić je poslao odgovor koji glasi: „Prema podacima dobijenim od strane upravljača državnih puteva Javnog preduzeća „Putevi Srbije“, pešački viseći most u Ovčar banji preko Zapadne Morave u nadležnosti je jedinice lokalne samouprave, odnosno grada Čačka. Dakle, dobili smo odgovor i sada znamo ko je odgovoran za pogibiju dvoje ljudi. Neću da Narodna skupština Republike Srbije ni Vlada Srbije bude sudija. Očekujem od nadležnog tužilaštva da pokrene postupak i utvrdi ko je odgovoran.

Vas bih gospodine Vesiću molio još jednom, uz zahvalnost za brzi odgovor, da budete pokretač akcije da se ili sredstva koja su namenjena za rušenje Starog savskog mosta ili neka druga sredstva opredele za obnovu svih visećih i nevisećih mostova, da nam se ovakva tragedija nikada više ne ponovi.

PREDSEDNIK: Na član 7. amandman je podneo takođe Janko Veselinović.

Izvolite.

JANKO VESELINOVIĆ: A sada ću postaviti pitanje, ono što interesuje građane Beograda, i za ono što je odgovoran ovde prisutni ministar građevine, a do skora zamenik gradonačelnika Beograda, a tiče se ubiranja javnih prihoda na nezakonit način. Dakle, pitanje ministru građevine, ali eks zameniku gradonačelnika Beograda – da li ćete pokrenuti postupak da se Beograđanima vrati oteti novac koji su Beogradske elektrane, nezakonito koristeći monopolski položaj u zadnjih šest godina uzele od Beograđana u proseku otprilike za 400 evra po stanu prosečne kvadrature od 800 kvadrata?

Dakle, Beogradske elektrane su kada je cena energenata rasla podizali cenu, kada je cena energenata padala nisu spuštali cenu grejanja i na taj način su pljačkali svoje građane. To se može videti iz bilansa Javnog komunalnog preduzeća Beogradske elektrane, jer su Beogradske elektrane taj novac uplaćivale na račun grada Beograda. Gospodine Vesiću, vi niste u politici od juče, nešto ste naučili u nekom prethodnom životu u jednoj ozbiljnoj stranci. Dakle, vi znate da se javna preduzeća ne osnivaju radi sticanja profita, već radi zadovoljavanja određenih potreba građana, u ovom slučaju javnog daljinskog grejanja.

PREDSEDNIK: Reč ima ministar Goran Vesić.

GORAN VESIĆ: Lepo je da mislite da javna preduzeća služe samo da zadovolje potrebe građana, ali onda nije trebalo da pravite gubitke u javnom preduzeću koje ste vi vodili, jer očigledno tada niste imali isti aršin.

Da se vratimo na most. Nisam rekao da je 1962. godine doneta odluka, već je 30. decembra 1966. godine Skupština grada Beograda donela odluku o demontaži starog savskog mosta. S obzirom da nije bilo sredstava, on je obnovljen 1968. godine, pa 1980. godine, kad je pušten tramvaj, znači, nekoliko puta.

Ali, voleo bih da raščistimo jednu stvar, pošto vidim da neki poslanici nastavljaju po medijima da pričaju stvari koje nisu tačne, a juče smo polemisali oko toga.

Prva stvar je da je most simbol antifašizma. Svako, ako imate prijatelje čije su bake ili deke živele u Beogradu tog vremena, reći će vam kakav je bio odnos Beograđanki i Beograđana prema tom mostu. Most je pušten u saobraćaj, da vam nešto kažem, pošto ga spajate sa Starim sajmištem, u julu 1942. godine. Staro sajmište kao logor za Jevreje zatvoreno je 10. maja 1942. godine. Onaj kamion „Dušegubka“ u kome su na najmonstruozniji način ubijani ljudi, napustio je Beograd 29. maja 1942. godine. Imate o tome izveštaj nemačke komande, možete da nađete u Istorijskom arhivu grada Beograda, a imate i u mojoj knjizi, pisao sam jednu kolumnu o tome. Prema tome, nikada „Dušegubka“ nije prešla preko tog mosta i nemojte da pričate stvari koje nisu tačne.

Drugo, priča o Zariću. Ko hoće da zna kako je izgledao život za vreme okupacije u Beogradu, preporučujem mu da pogleda jednu dokumentarnu seriju RTS-a „Život u Beogradu pod okupacijom“ pa ćete videti da nije baš sve tačno što je prikazano u „Otpisanima“. Jedna od priča je to da je samo učitelj Zarić spasao most.

Inače, dva oklopna broda Crvene armije su napala most, komandant tog oklopnog broda je dobio orden Narodnog heroja Jugoslavije posle rata, vatrom iz topova sa obale su Crvenoarmejci gađali pešadiju da bi mogli da omoguće svojim ljudima sa oklopnih brodova da uđu i da deminiraju most i tako je došlo do deminiranja mosta. Tako je bio i učitelj Zarić i drugi koji su pomagali, ali oni su spasili taj most. I nemojte da pričate stvari koje ne znate i koje nisu tačne.

Prema tome, most nije nikakav simbol antifašizma. Da ponovim, imamo mi u Beogradu mnogo veće simbole antifašizma – Banjicu, Jajince, Terazije, gde su vešani rodoljubi već u leto 1941. godine, imamo mnoga druga mesta na kojima su se dešavale strašne stvari, znate ko je sve bio zatvaran u logoru Banjica, da je to bilo mesto za zatvaranje antifašista, prema tome, ne pričajte stvari koje nisu tačne.

Druga priča. Malo pre čuh da u saobraćajnoj studiji ne postoji finansijska analiza. Stvarno prvi put čujem da se u saobraćajnoj studiji pravi finansijska analiza, ali evo vam studija Saobraćajnog instituta CIP, koji bogami postoji 140 godina u raznim oblicima, od projektanskog biroa „Železnica Srbije“ pa možemo da vidimo, ako je to naš najpriznatiji državni institut, onda ovde sve piše. Pričao sam juče o tome kakvo će biti zagušenje saobraćaja sa mostom i bez mosta.

I da ponovim priču, pošto vidim da se to očigledno neko ne razume ili ne želi da razume – most morate da posmatrate zajedno sa tunelom. Tunel počinje kod Ekonomskog fakulteta u brdu i završava se ispod, u Bulevaru despota Stefana, ispod samog gradskog SUP-a. Prema tome, taj tunel je planiran u svim urbanističkim planovima Beograda od sredine 50-ih godina i nikad ga niko nije promenio. I taj tunel treba da smanji za 14% gustinu saobraćaja u Beogradu, zato što svako ko bude išao prema Pančevu više neće ulaziti u grad, nego će tim tunelom prolaziti ispod grada. I to je valjda u redu, to je valjda ekologija, to je valjda smanjenje saobraćaja.

Prema tome, ne možete da stavljate most gde hoćete. On izbija tačno na taj tunel i to je to. Tako se i planira saobraćaj. Svi urbanistički planovi Beograda su to predviđali, kao što su svi urbanistički planovi Beograda od 1971. godine predviđali izmeštanje železničke stanice. I to nikad niko nije promenio. A mogli su da promene ljudi koji su bili na vlasti u Beogradu, mogli su da kažu – ne želimo, želimo da ostane tu stanica. Niko nikad nije promenio. Pa valjda su zato počeli bili da grade Prokop.

To su decenijske odluke. Niko ništa nije doneo u trenutku i nikome nije palo na pamet da to donese. Ja sam ovo pokazao kao primer da je Branko Pešić u jednom trenutku želeo da ukloni stari Savski most, da to nije odluka koju donosi Siniša Mali ili ja ili ne znam neko drugi, nego da postoji kontinuitet odluka. To je ono što sam želeo da vam kažem.

Kada pričamo o visećim mostovima, tačno je da je most u Ovčarskoj-kablarskoj klisuri u nadležnosti lokalne samouprave, kao što je tačno da je bilo doneto rešenje o zabrani upotrebe tog mosta, ali tačno je da u našoj zemlji, i vi to svi znate, pošto živimo u različitim krajevima zemlje, postoje stotine i stotine takvih objekata koji nisu provereni koje niko ne održava. To je problem koji postoji decenijama.

To je problem koji postoji od sredine prošlog veka i zato sam naložio našoj građevinskoj inspekciji, koja je naložila svim lokalnim inspekcijama da se popišu svi viseći mostovi u Srbiji, da se utvrdi stanje mostova, a mi ćemo propisima koje budemo donosili, a jedan od načina je možda Zakon o održavanju infrastrukture, jer je neophodno utvrditi za svaki infrastrukturni objekat koga održava. Mi ćemo tim zakonima rešiti da se zna ko će održavati svaki objekat. To je neophodno. Nemojmo sada praviti od toga što se desilo, nesreća koja se dogodila, nemojmo sada paušalno optuživati ljude, jer to zaista nije u redu.

Vreme je da se popiše svaki objekat i ne može da postoji most preko koga prelaze ljudi a da se ne zna koga održava. Verovali ili ne, ali do pre dve ili tri godine, nije se znalo čiji su podzemni prolazi u Beogradu, zato što se ni na koga nisu vodili. Bili su napravljeni, to je tako stajalo, niko se time nije bavio dok nije utvrđeno vlasništvo ko se time bavi.

Prema tome, to će se dogoditi i zato smo naložili popis svih visećih mostova, a pored mostova popisaćemo nadvožnjake, popisaćemo i druge infrastrukturne objekte i na taj način ćemo onda zakonom utvrditi ko je odgovoran i ko mora da održava, da daje novac za tekuće održavanje. Onda će manje koštati popravke kada neko bude redovno davao novac za tekuće održavanje.

Molim da priče, ako ste već protiv nekog projekta koji mi sprovodimo, što mogu da razumem politički, da makar ne pričate ne tačne priče, da ne pričate, to sam čuo priču jednog od poslanika, jutros na televiziji, da je most deo Starog sajmišta, jer su se tim most prevozili ljudi koji su ubijani u Jajincima. Znači, 10. maja 1942. godine zatvoren je logor za Jevreje Staro sajmište. Nažalost, do 10. maja ubili su u tom logoru sve naše sugrađanke i sugrađane Jevreje. Kasnije je taj logor služio za Srbe i druge antifašiste, uglavnom kao tranzitni logor i tako je opstao do oslobođenje Beograda. Most, stari Savski most pušten u saobraćaj u julu 1942. godine, nikada niko nije mogao da bude prevezen preko tog mosta.

Ne pričajte stvari koje ne znate. Znači, ne učite istoriju iz „Otpisanih“, iz tv serija, nego se lepo raspitajte i pogledajte šta se dešava i učite istoriju iz pravih knjiga, nemojte da mi pričate istoriju Beograda iz „Otpisanih“. Lepa je serija, ali nije baš potpuno tačna, kao ni što ni „Senke nad Balkanom“ nisu potpuno tačne jer je bela emigracija u Beogradu, koja je vrlo značajna za razvoj Beograda. Mi smo imali između dva rata 1931. godine polovinu šefova katedri na Beogradskom univerzitetu koji su bili Rusi. Mi smo prvu glumačku školu, Jurij Nikiti je napravio, Rus, nismo imali balet dok nije došla bela emigracija, nismo imali operu, imali smo Ninu Kirsanovu iz baleta, našu prvu avio kompaniju napravili su Rusi, ruski piloti.

Prema tome, ne učite istoriju iz TV serija, jer one često su malo romansirane da bi ljudi to gledali. Prema tome, nije to baš tako, most su spasli crvenoarmejci, komandant te jedinice odlikovan ordenom narodnog heroja, i o tome takođe postoje podaci, a Miladin Zarić nije odlikovan, a verujte mi da je to uradio, sigurno bi bio odlikovan. Što, naravno, ne znači da ne treba da pričamo i o njegovom učešću u tome, ali nemojmo da pričamo takve stvari, jer to nije tačno.

Kao što, opet vam kažem, kada gradite neki most, morate da otvorite portal za prilaz mostu. Pogledajte kako je, znači, kada je građen Most kralja Petra, sadašnji Brankov most ili Most bratstva i jedinstva, kako se zvanično i danas zove, taj most je, nije postojala, ljudi, Brankova ulica, srušeno je, ja mislim, 60, 70, 80 objekata da bi se stvorila ta ulica, zato što mora most negde da izađe.

Prema tome, kada imate portal, izlaz, ne tražite novi. I pokazao sam vam juče, ne treba da ponavljam podatke, koliko će taj most biti važan sa tunelom i koliko je važan za smanjenje zagađenja, za smanjenje saobraćaja.

Na kraju, ovo oko grejanja, dostaviću vam podatke tokom dana o tome koliko je, pošto ja mislim da je poslednji put grejanje u Beogradu poskupelo, sad smo Siniša i ja pokušavali da se setimo, 2014. ili 2015. godine, čak mislimo 2014. godine, a da je pre toga duplirana cena grejanja od 2008. do 2012. godine, samo da vidite šta ste radili sa grejanjem.

Znači, od 2014. ili 2015. godine, evo, dostaviću tačan podatak, cena grejanja nije povećana u Beogradu, pre toga je duplo skoro povećana od 2008. do 2013, 2014. godine, kada pričamo o tome, ali sada sam tražio da mi dostave tačne podatke, pa ću vam dostaviti, ali čisto da znate da je tako.

PREDSEDAVAJUĆA (Sandra Božić): Po Poslovniku, Tatjana Manojlović.

TATJANA MANOJLOVIĆ: Po članu 107. Poslovnika, insistiram da se na mesto predsedavajućeg vrati gospodin Orlić, jer je vrlo ponižavajuće za sve žene… (Isključen mikrofon.)

PREDSEDAVAJUĆA: Zahvaljujem.

Dalje, da li neko još ima po Poslovniku?

(Marina Lipovac Tanasković: Replika.)

Ali, nije vas gospodin Vesić spomenuo.

(Marina Lipovac Tanasković: Rekao je neistinu.)

Zaista nije.

Hajde da se sada dogovorimo da pređemo na sledeći amandman, pa da nastavimo ovu raspravu.

Na član 7. amandman je podneo narodni poslanik Boško Obradović.

Reč ima Boško Obradović.

Izvolite.

BOŠKO OBRADOVIĆ: Poštovani građani Srbije, poštovane kolege narodni poslanici… Da li mogu da govorim ili možete da mi vratite vreme?

PREDSEDAVAJUĆA: Ne brinite za vreme. Sve je u redu, počnite.

BOŠKO OBRADOVIĆ: Dakle, u predloženom amandmanu želeli smo da nešto uštedimo na pozicijama dotacija nevladinim organizacijama, a da uložimo u nešto što smatramo da je postalo i bilo i pre pandemije nove zarazne bolesti, a tek nakon pandemije nove zarazne bolesti postao jedan od najvećih zdravstvenih problema građana Srbije danas, a to su razne hronične nezarazne bolesti.

Smatrali smo da treba povećati budžet upravo na tim stavkama koje se tiču prevencije i lečenja, naravno, onkoloških, kardiovaskularnih i drugih hroničnih nezaraznih oboljenja od kojih pati naše stanovništvo i tu bih želeo da skrenem vašu pažnju, poštovane kolege, jer mislim da zaista svi zajedno možemo da damo doprinos i podršku novom ministru zdravlja i uopšte srpskom zdravstvu da se nakon pandemije vratimo bavljenjem onim segmentom srpskog zdravstva koje je takođe postao neka vrsta zarazne bolesti, u smislu epidemije bolesti tumora, epidemije bolesti kardiovaskularnih, epidemije bolesti dijabetesa i brojnih drugih koje zapravo su nekako ostale u drugom planu u vremenu ove pandemije nove zarazne bolesti.

Dakle, mi moramo stvarno da se uozbiljimo po tom pitanju. Ogroman broj ljudi nam umire, posledice su naravno i NATO bombardovanja Srbije onim čuvenim bombama sa osiromašenim uranijom, posledice su i nezdravog vazduha i nezdrave ishrane i nezdravih stilova života i naravno, verovatno da ima mnogo uzroka zbog čega je tolika nova epidemija svih ovih hroničnih oboljenja i mislim da bismo morali da uložimo više sredstava i u prevenciju i u lečenje i da je došlo vreme za to nakon pandemije nove zarazne bolesti.

U tom smislu, apelujem na Vladu da još jednom razmisli, s obzirom da nisam razumeo zašto bi jedan ovakav konstruktivan i dobronameran amandman bio odbijen. Hvala.

PREDSEDAVAJUĆA: Stefan Jovanović, po amandmanu.

Izvolite.

STEFAN JOVANOVIĆ: Poštovani narodni poslanici, dame i gospodo ministri, gospodine Mali, pošto ste, ministre, juče vi mene podučavali, evo i ja vas danas da nešto podučim. Čuli ste, mada se ja ne slažem sa argumentacijom koju je gospodin ministar Vesić koristio, ali mogli biste da naučite od njega kako se argumentovano vodi rasprava, a ne demagoška rasprava, kakvu ste vi juče vodili kad sam ja govorio. Ali, meni predsednik Skupštine nije dozvolio da juče vama repliciram i odgovorim, ali se nadam da ćete vi naučiti nešto od gospodina Vesića.

Vi ste juče rekli da je populistička mera smanjenje PDV-a na osnovne životne namirnice sa 10% na 1%. Mi smo rekli da je to jedna mera koja treba da olakša građanima Srbije ovaj inflatorni pritisak koji je gotovo kao hiperinflacija, da su cene porasle u marketima ne onih zvanično 20% koje vi kažete, odnosno 14%, koliko kažete da je inflacija, već da su cene u marketima gotovo svih proizvoda, pogotovo ovih osnovnih životnih namirnica veće za 50%.

Ja sam vam juče pročitao neke cene koje su porasle u marketima. Rekao sam šta je sve poraslo. Vi ste danas pokušali da govorite o hlebu Sava, o šećeru i nekim drugim namirnicama. Ja sam siguran da vi niste u market ušli u poslednjih pet godina minimum. I vi ne znate kolike su cene u marketima. Siguran sam da ne idete u markete i kupujete, jer vi i vaša bogata i povlašćena elita koju ste stvorili tamo i ne odlazi i uopšte ne znate kako običan narod živi.

Kažete da se u zemljama gde su smanjili PDV, a u nekim zemljama u regionu su PDV smanjili za osnovne životne namirnice, kažete da su cene ostale iste. Pa, ministre, cene ostaju iste zbog toga što veliki trgovinski lanci zarađuju na ovoj krizi i uopšte kad krenete od cene proizvođača, koliko oni na tržištu prodaju proizvode, dok dođe do marketa, kolike su njihove marže, gde je Ministarstvo trgovine, gde je vaše ministarstvo da oporezuje taj ekstra profit. Nemojte to da svaljujete na građane i da kažete - nećemo da smanjujemo PDV zbog toga što će trgovci da zarađuju. Pa, oporezujte te trgovce, uvedite porez na ekstra profit za te trgovinske lance i kontrolišite kolike su marže za te cene proizvode.

Ministre, juče sam čuo jednu informaciju, a verujem da vi kao stručnjak za stanove možete da odgovorite ljudima, kaže da na zapadu prosečno ljudi u 33. godini kupuju svoj prvi stan. Evo, ja imam 33 godine, sad ove godine sam napunio, nemam svoj stan. Vi imate 24 stana. Hajde objasnite mladim ljudima u Srbiji kako se to kupuju stanovi, kako oni danas ne mogu ni da iznajmljuju stanove. Evo, pogledajte ovde u Beogradu koliko košta renta za stanove. Pogledajte kolika je cena kvadrata u Beogradu. Možda znate koliko je u Bugarskoj, ali u Beogradu je isto ogromna cena kvadrata. Pokušajte toj novoj generaciji da objasnite kako da reše svoje stambeno pitanje, kako oni od prvog do prvog da uštede, da podignu kredit, kupe svoj prvi stan. Eto, vi ste stručnjak za to, pa možete da objasnite.

Ministre, vi ovu zemlju non-stop zadužujete. Sada je svaki građanin Srbije zadužen 5.100 evra minimum. MMF vam je došao u inspekciju, a MMF ne dolazi zbog toga što radite dobro posao, nego zbog toga što ste prezaduženi. I vi novim budžetom još više predviđate zaduženja. Tražite diskreciono pravo da Vlada može da emituje obveznice na domaćem, evro obveznice na svetskom tržištu. Te obveznice imaju ogromne kamate i vi ste svakog građanina Srbije već prezadužili. Ovako gurate zemlju u hiperinflaciju. Hiperinflacija, pre neki dan je profesor jedan objašnjavao, to vam je kao telesna temperatura, pokazuje da nešto nije dobro u organizmu.

Kod nas očigledno ništa nije dobro u organizmu, gorimo od te temperature i ko zna kako će naše javne finansije izgledati do kraja ove godine, a narod, narod više ne može da spoji kraj sa krajem. Od prvog do prvog oni ne mogu da spoje. Evo, vi ste taj ekspert, razumete se u brojke, vi ste maher za te brojke, objasnite ljudima kako sa medijalnom zaradom koja je 50 i nešto hiljada da oni spoje, a mnogi ljudi u Srbiji zarađuju i manje, kako da spoje od prvog do prvog?

Mnogi ljudi u Srbiji danas biraju između toga da li će da kupe hranu, kojih će lekova da se odreknu, spominjete stalno i vređate poslanike opozicije da nisu uzeli terapiju, a pitajte penzionere koji gledaju ovaj prenos kako se odriču lekova da bi mogli da prežive od prvog do prvog. Mnogi ljudi odlučuju da li će da jedu ili plate račune da ih ne bi izvršitelj, a od kojih ste napravili milionere ovde u Srbiji, uspeli da prežive.

PREDSEDAVAJUĆA: Na član 7. amandman je podneo narodi poslanika Aleksandar Jovanović.

Izvolite.

ALEKSANDAR JOVANOVIĆ: Dobar dan.

Ja sam podneo amandman, a koji bi trebalo da prihvate svi ovde, i pozicija, i opozicija, a to je da se svi na kraju meseca odreknemo 10.000 od plate i sad - gde bi to mogli mi da uložimo, u koji fond? Pa, ima koliko hoćete. Ima na Staroj planini mnogo porodica, recimo, koje žive bez struje, ima gladne dece.

Gospodine Mali, imate pozdrav danas sa buvljaka od ovih ljudi koji su izašli na ulice i prodaju sve što imaju da bi zaradili za hleb, ali pre nego što pređem dalje da govorim našao sam jedan zanimljiv dokument iz 2007. godine kaže: „Opština Stari grad šalje Nebojšu Bakareca u Buenos Aires na Deveti svetski tango festival. Znači, Nebojša Bakarec odlazi 2007. godine na svoj poslednji tango u Buenos Airesu i za to dobija 1.570 evra za troškove i da troškari tamo po Buenos Airesu 1.080 evra. Sram te bilo, bre, Nebojša Bakarec! Kome ti ovde prodaješ maglu? Tad si bio DSS, igrao si tango sa Koštunicom, sada igraš sa Vučićem. To je jedan stvar.

(Dalibor Šćekić: Ne galami!)

PREDSEDAVAJUĆA: Gospodine Jovanoviću, molim vas da se ne obraćate lično poslaniku.

ALEKSANDAR JOVANOVIĆ: Jesi li ti taj što vređa žene?

(Dalibor Šćekić: Lepo se ponašaj!)

Je li, bre, ti? Sram te bilo!

Ajmo dalje.

Ovde imamo jednog novog ministra za infrastrukturu i građevinu koji se ovde frlja nekakvim simbolima. Njegovo ime je Vesić, Goran Vesić. Drži nam ovde lekcije iz istorije, čega je simbol savski most. A, čega ste vi simbol Gorane Vesić? Hoćete da vam kažem? Vi ste onaj koji je živu šumu na Revi zatrpao šutom. Sećate se Reve? To mesto je oaza nadomak Beograda koju ste vi zatrpali šutom bez ikakve dozvole, vi ste isti onaj što kad vidi platan na Kališu odmah se vata ko tasmanijski đavo za motornu testeru. Vi ste onaj koji je pola Košutnjaka hteo da poseče, da pokasapi, da gradi nekih 300 hiljada kvadrata i sad vi nama pričate o nekoj infrastrukturi. Niste sposobni da poređate kocke na Trgu Republike, ali zato ste novi ministar za građevinu. Dakle, to je Vesić, Goran Vesić.

Imamo ovde jednog koji se bavi finansijama, koji se stalno hvali, a ime mu je Mali, a hvali se stalno nekakvim brojkama.

(Nikola Radosavljević: Opet si pijan.)

Ja ovom prilikom hoću da se obratim ovim mladima kojima je Siniša Mali ulepšao mladost tako što im udeljuje po 5.000 dinara. A, ko to vama mladi, koji gledate ovo, udeljuje 5.000 dinara? Onaj čije odelo koša 5.000 evra, onaj ko je pun ko brod, ne zna šta će sa lovom. Našo vama klincima da deli po 5.000 dinara, pa bravo gospodine Mali, svaka vam čast!

Ja ovom prilikom želim da podsetim vas, predsedavajući, a predsedavajući nije tu, ali doći će i on, da je ovde podneto 40.000 potpisa građana Srbije da na dnevni red dođe tema o donošenju zakona o trajnoj zabrani eksploatacije litijuma i bora i vi ste dužni da to stavite na dnevni red.

Ovom prilikom pozivam sve članove Odbora zaštitu životne sredine da dođu 25-og u Loznicu. Imam novost za vas, Irena Vujović je rekla da će doći, a danas gospođa Đedović opet, ko o čemu, o litijumu. Dakle, „Rio Tinto“ je tema u Loznici 25-og.

Samo što imamo jedan problem. Gospodin Milimir koji je zamenik Odbora neće da na toj sednici prisustvuju oni koji žive tamo. Na primer, Zlatko Kokanović, kome je „Rio Tinto“ zabo sonde u njive, a taj Zlatko Kokanović, Milimire, hrani i tvoju i moju decu. Ti imaš neki problem sa tim da se on pojavi na tom odboru. Hajde da vidimo zašto imate problem? Na kraju krajeva dobro došli ste svi, gospodo, ako hoćete da dođete. Ako nećete, baš me briga. Vi znate od čega bežite.

Ima još jedna stvar da pokažete vi nama, a gospođa Đedović nije ovde… Jedan, dva, tri, četiri ministra za dva dana o temi koja se tiče rebalansa budžeta. Četiri ministra, a gde su ostalih 21? Sram vas bre bilo. Sram vas bilo sve!

PREDSEDAVAJUĆA: Ja vas samo molim, gospodine poslaniče, da upristojite razgovor dostojan Doma Narodne skupštine…

ALEKSANDAR JOVANOVIĆ: Još jedna stvar. Znate li ko vas je pozdravio? Pozdravio vas je Saša Jovanović iz sela…

PREDSEDAVAJUĆA: Gospodine Jovanoviću, vama se obraćam i molim vas da taj razgovor udostojite ovog doma.

ALEKSANDAR JOVANOVIĆ: Gospođo Božić, ja kao i vi biranim rečima kada se obraćate drugim kolegama, ja jako biram reči, ako ste primetili.

PREDSEDAVAJUĆA: Nastavite da brinete, ali čini mi se da ste ovog puta malo preterali.

ALEKSANDAR JOVANOVIĆ: Evo, recimo, gospodin Jovanov nije dobacio ni jednom do sada, a gospodin Jovanov, mogu da podsetim sve građane, je rekao za Vučića, pre ne znam koliko godina, kada je bio u DSS, da će da uništi Srbiju. Evo ga ovde gospodin Martinović koji je rekao za Vučića da je kriminalac. Evo je tu Nataša Jovanović koja, takođe, govori za Vučića da je kriminalac.

Gospodo, vi se ne plašite opozicije. Vi ste hrabri ljudi, a znate koga se vi jedino plašite? Aleksandra Vučića. Od njega drhtite kao mali miševi. Vi niste slobodni ljudi. Vi ste robovi Aleksandra Vučića. Ja ću vam ponovo ponoviti i vi, gospodine Jovanov, i gospođo Nataša Jovanović, i vi gospodine Bakarec i pola vas – sutra ćete najgore da pričate o Aleksandru Vučiću, ako treba, a trebaće…

(Goran Milić: Reci koliko te plaćaju?)

Ajmo malo glasnije to.

Mogu samo da vam poručim sledeću stvar. Narod ne možete više da lažete. Imaćete ovde na ulicama na stotine hiljada gladnih ljudi, pa ćete se onda češati po glavi. Šta je sa tim vašim BDP-ovima, sa tom vašom Srbijom budućnosti od koje pobegoše deca, iz ove zemlje od vas beže naša deca, jer ste postali nesnošljivi, gospodo.

To kako se vi ovde ponašate…

(Narodni poslanici Srpske napredne stranke dobacuju.)

Da, da, hajde malo glasnije.

… to je dno ljudske bede. Tako se vi ponašate prema ženama ovde. Sram vas bilo?

Preostalo vreme dajem koleginici Minji Nikolić. Ona je jedina žena seljanka sa Stare planine, a koja ima nešto da vam kaže. Hajde malo urazumite se, pa poslušajte šta će žena da vam kaže. Minja, izvoli.

PREDSEDAVAJUĆA: Reč ima šef poslaničke grupe Milenko Jovanov.

Izvolite.

MILENKO JOVANOV: Apsolutno nemam nikakvu dilemu da gospodin koji je maločas govorio vidi miševe svuda i to se dešava. Bele, velike, male, kakve god, miševi, to je otprilike poslednji stadijum, tako izgleda, tako deluje, tako se ponaša, daje čovek reč, oduzima reč, on vodi ovu sednicu, on vodi Skupštinu, on viče, on dobacuje, ovo je neverovatno.

Rekao sam vam jednom, sada vam govorim ponovo, dakle te uličarske fazone i fore možete da prodajete na ulici onima koji hoće da vas slušaju. Niti nas time fascinirate, niti ćete nas uplašiti. Miševe koje vidite pokušajte nekako da rešite na odgovarajući način. Postoje određene ustanove koje mogu da pomognu ljudima koji vide miševe da ih više ne vide, ali pre toga ne smete vinjak ujutru na gladan stomak i sve ostalo. Dakle, to su neke stvari koje moraju da idu.

Ono što mene sa druge strane zanima, to je otprilike ono što poslanik kaže kada ga pitaju kad može da dođe, a on kaže – rasprodat sam. Ja vas samo molim da sledeći put cenu svoju stavite negde na …

(Ivana Parlić: Ne mogu da prođem, Sandra reaguj! Reaguj! Raguj da prođem! Reaguj!)

PREDSEDAVAJUĆA: Molim vas Milenko, nastavite.

(Ivana Parlić: Zovi obezbeđenje, brzo! Zovi!)

Milenko nastavite, molim vas.

To je bezuspešan pokušaj izazivanja bilo kakvog incidenta i provokacije. Molim vas ne obazirite se i nastavite dalje.

MILENKO JOVANOV: Ja samo jednu stvar moram da poručim, jer ovo je vrlo važno, čisto da imate kao poruku. Pošto se ovo već dešava treći, četvrti, peti put, pošto ste dva puta dolazili, skakali ovde preko klupa itd, ne postoji način da vi nas isprovocirate i da dobijete reakciju onakvu kakvu vi svakodnevno prikazujete.

Ne postoji način da izazovete incident, tako što ćemo mi da reagujemo. Tu ne postoji način. Hoćete da se šetate? Hoćete da zamenimo mesta, jel vam bliže ovde? Nikakav problem nije, opet ćemo na Administrativni. Ja vidim da vi godinu dana ćete se baviti time ko će gde da sedne i ko će gde da prolazi.

(Srđan Milivojević: Možete da izađete.)

Ma izaći ćemo, nema nikakvih problema, kada narod to bude rekao, ništa nije sporno, ali to će narod da odluči, a ne vi, iako ste najinteligentniji i najvažniji pripadnik vaše grupacije.

U svakom slučaju, gospodine Jovanoviću, da vidimo mi kolika je ta cena kada ste rasprodati, to da vi nama kažete, koliko to Viola plaća da vi budete rasprodati i da ne mogu ljudi da dođu do vas, to je ono što nas interesuje.

A sa druge strane, miševe probajte da neutrališete, možda i dva puta da trepnete jako, nestaće miševi možda, a možda se i slonovi pojave. Hvala.

(Aleksandar Jovanović: Replika.)

PREDSEDAVAJUĆA: Idemo redom, repliku ste izazvali, gospodine Jovanoviću, sada budite strpljivi da dobijete odgovore, pa ćemo nastaviti dalje.

Milimir Vujadinović, replika. Izvolite.

MILIMIR VUJADINOVIĆ: Hvala, predsedavajuća.

U ovoj gužvi i galami vam se divim kako uspevate na pravi način da održavate red. Ja sam doduše mislio da nešto kažem po amandmanu, ali postaje besmisleno posle onoga načina na koji je amandman obrazlagan.

Naime, očigledno je da bez napada na žene, decu današnja opozicija u Srbiji ne zna da funkcioniše. Naravno, počelo je od dece predsednika države, Aleksandra Vučića, pretnjom da će se naći u šahtu.

(Srđan Milivojević: Ko je pretio, sram ga bilo?)

(Milenko Jovanov: Ti.)

Nastavilo se svakako sa zatvaranjem premijerke…

PREDSEDAVAJUĆA: Ja vas molim samo bez dobacivanja, budite parlamentarni, da se saslušamo.

MILIMIR VUJADINOVIĆ: … kako rekoše sa obdarenim crncem…

PREDSEDAVAJUĆA: Gospodina Jovanovića smo saslušali, izazvao je gomilu replika, samo vas molim da prosto budemo toliko parlamentarni da saslušamo jedni druge i da vratimo red na sednicu.

MILIMIR VUJADINOVIĆ: U redu je, ne ometaju oni mene, a evo došlo je sada do dece svih nas, pa i do dece Milimira Vujadinovića.

Da vam kažem, moju decu, decu ovih ljudi sa moje leve strane i dobrim delom ovde hrane samo njihovi roditelji i hrane i brane i njihovi roditelji i njihove babe i dede, simbolički rečeno, decenijama unazad i devedesetih godina kad je to bilo najgore.

A njihovi saradnici i oni koji njih hrane su deca crnogorskih srbomrzaca, čije su dede najteže godine devedesetih godina proveli u krilu Franje Tuđmana, dok su naše babe i dede našu, svoju decu branili od onih koji su bili najgori u istoriji ovog naroda u ovom poslednjem veku. E pa, ponosni smo što našu decu brane naši roditelji, naše babe i dede, a nikako ne brane potomci Jevrema Brkovića, crnogorskog srbomrsca, kakav je danas slučaj sa opozicijom, jer je danas potomak Jevrema Brkovića, crnogorskog naciste, direktni saradnik opozicije na poslovima u Novom Sadu, a pre svega našeg uvaženog kolege koji je, iznad svega, nabeđeni zeleni aktivista itd.

Našu decu ne hrane ni oni aktivisti, niti ćemo ikada dozvoliti, oni aktivisti iz Majdanpeka, gde je svih šest privedenih aktivista u stvari počinioci najtežih krivičnih dela u prošlosti. Ponosni smo na to što našu decu hranimo mi, a nikakvi aktivisti ni iz Loznice ni iz Majdanpeka sa najtežom mogućom kriminalnom prošlošću. Hvala.

PREDSEDNIK: Hvala.

(Miodrag Gavrilović: Poslovnik.)

Povreda Poslovnika. Izvolite.

MIODRAG GAVRILOVIĆ: Član 107.

Prvo bih voleo da razjasnimo nešto, kao predsednici i potpredsednici. Jesam li ja poslanik, narodni poslanik u ovoj Skupštini sa punim pravom ili nisam, da razjasnimo to? Ako nisam, da ne gubimo vreme, vama da ne gubim vreme, imate posla nekog da radite.

Znači, ozbiljno vas to pitam, kako mi doživljavamo nas kao poslanike? Ja nemam ni jedan lični problem sa bilo kim od vas sa druge strane, imam načelan problem i mislim da je to način kako treba da pričamo ovde.

Niste opet bili tu. Opet ćemo da gledamo video snimke. Arsić će biti čovek, za razliku od drugih vaših kolega pa će reći – jeste, stao sam ispred koleginice Parlić koja je išla tamo.

Priznajte, molim vas, iza ovih vrata se nalaze njihove kancelarije, da ili ne? Imaju li pravo tuda da prođu, izvinite? Aleksandar Vučić, predsednik, molim vas, molim vas…

PREDSEDNIK: Možete li samo da ne galamite i da se ne svađate sa narodnim poslanicima?

MIODRAG GAVRILOVIĆ: Molim vas, pričam o osnovnim pravima poslanika.

Aleksandar Vučić je došao ovde kada sam ja sedeo, niti mu je neko dobacio, niti je stao ispred njega. Ja ne razumem, zašto to radite? Zbog čega se tako ponašate, molim vas?

PREDSEDNIK: Ako možete da se ne svađate lično sa drugima u sali.

Dobro, što se tiče dostojanstva Narodne skupštine, ako hoćete da me saslušate i svi ostali, dakle što se tiče dostojanstva Narodne skupštine, postavili ste pitanje da li ste vi narodni poslanik? Jeste, i ako je to bila dilema, nadam se da smo je otklonili.

Da li želite da se Skupština izjasni po tom pitanju?

(Miodrag Gavrilović: Ja želim da se uspostavi red.)

Na glasanje sam mislio. Smatraćemo da želite, izjasniće se Skupština.

(Srđan Milivojević: Povreda Poslovnika.)

Isto povreda Poslovnika. Izvolite.

SRĐAN MILIVOJEVIĆ: Reklamiram povredu Poslovnika, član 32. stav 3. Ne znate, naučite Poslovnik, pročitaću vam – Potpredsednik Narodne skupštine koji zamenjuje predsednika na sednici Narodne skupštine ima ovlašćenja predsednika Skupštine u predsedavanju u skladu sa ovim Poslovnikom, a nigde ne piše da ima veća ovlašćenja.

Kako može poslanik vlasti da ima pet minuta replike kada vi niste u sali? Kako može potpredsednica Narodne skupštine da vređa narodne poslanice? Kako može da ne vidi šta se dešava u sali? Mislim da to nije dobro.

PREDSEDNIK: Nije bilo nikakvih uvreda za vreme dok je sednicu vodila potpredsednica.

SRĐAN MILIVOJEVIĆ: Kako nije? Preprečili su put narodnoj poslanici, svi smo videli. Da završim samo, molim vas.

PREDSEDNIK: Dajem vam obrazloženje. Dakle, nije ona vređala ni vas, ni gospodina Gavrilovića, nije vređala nikoga i nema po Poslovniku veća ovlašćenja, niti se ponašala na način kao da ih ima.

Tako da, u tom smislu član koji ste citirali nije povređen.

Ako niste saglasni, može i Skupština da se izjasni. Da li to želite?

SRĐAN MILIVOJEVIĆ: Želim.

PREDSEDNIK: Želite? Izjasniće se.

Sada koliko sam čuo ima i mnogo prava na repliku.

Reč ima Nataša Jovanović. Izvolite.

NATAŠA JOVANOVIĆ: Hvala, gospodine predsedniče.

Replika je kolegi Jovanoviću, slučajno se isto prezivamo, ali vidite interesantan podatak - isto smo godište, zamislite.

Razlika je u tome što ne mogu da verujem, gospodine Jovanoviću, da napadate Sinišu Malog, ministra finansija i vladajuću koaliciju, jer u ovom budžetu i za ovu, a dobićemo i budžet za sledeću godinu, postoji razdeo koji se zove – Plate zaposlenih u Narodnoj skupštini. Vi ste svoje prvo radno mesto dobili 1. avgusta 2022. godine. Opet napominjem isto smo godište. Ja sam se zaposlila 7. aprila 1987. godine u „Zastavi impeks“ u Kragujevcu, jednom od najboljih sektora izvoza bivše Jugoslavije kao referent za izvoz. To se zvalo tada - Ostalih delova grupe „Zastava“.

Neverovatno je da vi posle cele isfrustriranosti što niste dobili dozvolu za tu mini hidrocentralu, 2016. godine, imate toliki poriv da napadate Aleksandra Vučića, da tražite, da prozivate.

Šta mi je još bilo interesantno? Začudila sam se otkud takav lik u politici? Onda sam videla da ste se vi peli neko brdo na Staroj planini, pa eto mogao bi tu eto potočići žubore i sve. Inače bolje poznajem Staru planinu i svaki deo Stare planine od vas, to da vam kažem - kao ću da krenem sada da promovišem te svoje vrednosti.

Sve bi to moglo da se vi ponašate pristojno i da imate neku političku ideju, da imate neki cilj.

Međutim, ja bih vas zamolila gospodine Orliću, niste prisustvovali tome, sigurna sam da će vam preneti uvažena koleginica Božić, da neku, evo nađite, ima u službi tu u Skupštini, neku belu traku, postavite je ovde, neka pokuša Aleksandar Jovanović u ovakvom stanju da hoda normalno po toj beloj traci, da vidimo, evo sada koliko je sati, pola šest popodne, da li je taj čovek u pristojnom stanju za nastavak ove sednice.

Verujte mi da vam ja čestitam što ste, evo koliko imamo vi i ja, 56 godina, uspeli zahvaljujući Siniši Malom, Vladimiru Orliću koji je predsednik Administrativnog odbora da se zaposlite 1. avgusta 2022. godine.

PREDSEDNIK: Hvala gospođo Jovanović.

Ako možemo da nastavimo.

(Nebojša Cakić: Poslovnik.)

(Narodni poslanici SNS dobacuju.)

Samo polako. Čekam da prestanete sa vikanjem pa da nastavimo i da dobiju reč svi koji su se javili po različitim osnovama.

Što se tiče bele trake, nisam siguran da li to imamo među sredstvima. Moraću da proverim.

Povreda Poslovnika, Nebojša Cakić.

NEBOJŠA CAKIĆ: Reklamiram povredu Poslovnika član 107. stav 2. neprimereno obraćanje narodnih poslanika s druge strane koje se kontinuirano nastavlja. To nije njihova zasluga gospodine predsedavajući, to je vaša zasluga, jer kontinuirano, ponavljam, kontinuirano dozvoljavate i čak, po mom slobodnom uverenju, podstičete, tačno znate u kom sektoru ko je za kog poslanika zadužen i ko treba da ga vređa i da mu se obraća.

Takođe, ako smem da prekoračim ovaj stav 2…

(Narodni poslanici SNS dobacuju.)

NEBOJŠA CAKIĆ: Vi ne dozvoljavate…

PREDSEDNIK: Gospodine Cakiću, nisam vas dobro razumeo. Kažete da sam sada vama dao reč zato što ste zaduženi da vređate Natašu Jovanović?

NEBOJŠA CAKIĆ: Šta sam ja loše rekao? U čemu je uvreda?

PREDSEDNIK: Ako to zaista mislite, ne. Nisam vam zato dao reč, nego zato što ste tražili povredu Poslovnika.

NEBOJŠA CAKIĆ: Nikoga nisam uvredio. Kažite mi u čemu je moja uvreda?

PREDSEDNIK: Ne znam šta ste mi onda rekli. Ne znam znate li vi?

NEBOJŠA CAKIĆ: Rekao sam vama da dozvoljavate.

PREDSEDNIK: Ne znam znate li vi šta ste sada rekli?

NEBOJŠA CAKIĆ: Da.

PREDSEDNIK: Tako da član 107. sigurno nije povređen nije.

NEBOJŠA CAKIĆ: Kako nije stav 2?

PREDSEDNIK: To je moje obrazloženje.

NEBOJŠA CAKIĆ: Dozvoljavate poslanicima vaše poslaničke grupe…

PREDSEDNIK: Da li želite da se izjasni Narodna skupština?

NEBOJŠA CAKIĆ: Da. Molim vas, da vam nešto… (Isključen mikrofon.)

PREDSEDNIK: Izjasniće se.

Hvala vam.

Kada mi tražite reč da biste ukazali na povredu Poslovnika stvarno ne razumem kakvog smisla onda ima da tvrdite da sam dao reč vama zato što imam nameru da vi sada vređate druge. Svašta ću ja da čujem ovde.

Ko je još hteo po Poslovniku?

Niko.

Pravo na repliku, Nebojša Bakarec.

NEBOJŠA BAKAREC: Poštovani, hvala vam što imam priliku da repliciram.

Da, pre 16 godina bio sam na odobrenom službenom putu, kao zamenik predsednika opštine Stari grad, u Republici Argentini i Bueno Ajresu. Da, znam da igram tango, ponosim se i time. Tango igram sa ženama, igram sa svojom suprugom, volim svoju suprugu, a ovaj gospodin primerak, on igra tango sa Violom Fon Kramon, pa je to razlika.

Međutim, taj službeni put pre 16 godina i time se ponosim, pošto posle 32 godine bavljenja politikom mogli su da mi nađu jedino da sam bio na legalnom putu koji je odobrila predsednika opštine tada iz DS, da joj ne izgovaram sada ime, i ceo opštinsko veće u kome je većinu imala DS, a put je odobrila i Gorica Mojović, tada 2006. godine, sa kojom sam razgovarao.

Inače, ja sam u ovu Skupštinu ušao pod svojim zanimanjem. Inače razumem se u ove mostove, građevinski sam inženjer.

Ovaj primerak koji se ovde predstavio je u ovu Skupštinu ušao, prvo zaposlio se prvi put ovde, što pozdravljam, ušao je lažno se predstavljajući kao producent što nije studirao, nego je studirao organizaciju pre 40 godina ili 30, koju nije završio, a onda je da bi se lepše predstavio građanima, da bi ih obmanuo, na njegovoj listi piše i dan danas da je producent, što on nije. Možda je student. Možda je studirao organizaciju, možda je studirao stočarstvo ili ekologiju, ni to nije završio.

Taj čovek je prošle godine Anu Brnabić mizogino i sekstistički je nazvao da je ona splet nesrećnih okolnosti. Znao je on zašto je to izgovorio. Zna on zbog čega mrzi žene i zna da je 2017. godine u Pirotu besramno dok još nije bio ekolog nego onaj koji se zalagao za svoju hidrocentralu predsednika Vučića, tada je drugačije izgledao, bio je zalizan, imao je druge naočare, spopadao predsednika Vučića u Pirotu, da ga moli da ga obezbedi da progura njegov projekat hidrocentrale, što naravno nije moglo.

I ovaj lažni producent se usuđuje da bilo kome šta govori. Neka ode lepo kod Viole Fon Kramon pa neka njoj objasni, ako išta može da objasni. Hvala.

PREDSEDNIK: Hvala gospodine Bakarec.

Povreda Poslovnika Biljana Đorđević.

BILjANA ĐORĐEVIĆ: Zahvaljujem.

Reklamiram povredu Poslovnika, član 109. - opomena se izriče narodnom poslaniku, pa sad razne stvari, ali ja ću se skroncentrisati na – ako upotrebljava psovke i uvredljive izraze.

Dakle, mi konstantno slušamo od poslanika pozicije na raznim sednicama, ali upravo sada da se drugim poslanicima obraćaju kao primercima – ovaj primerak. Ja sada pitam – jel to primerak ljudskog roda ili neke životinjske vrste? Na šta se misli kada se kaže – primerak? Način na koji se poslanik služi tom rečju ukazuje da je reč o uvredljivom izrazu i vaša je dužnost da na to reagujete. Vaša je dužnost da tog poslanika opomenete i izreknete mu neku kaznu. Hvala.

(Narodni poslanici SNS dobacuju.)

PREDSEDNIK: Nisam samo dobro čuo, jeste li na kraju rekli da ne tražite da se glasa?

(Biljana Đorđević: Tražim obrazloženje.)

Ne, nisam čuo ono poslednje, niste to rekli. Dobro.

Što se tiče obrazloženja, govorite svašta i ja se slažem, nije to uvek najpristojnije, ali onda se javljate kada neko drugi kaže isto da objasnite da to više nije uvredljivo. Čas jeste, čas nije.

(Biljana Đorđević: Šta sam tu loše bila rekla?)

Čuli ste danas i šta je govorio Zoran Lutovac, da ono što je on kazao prošli put nije uvredljivo. Kada to kaže neko drugi, onda to isto jeste uvredljivo. Kako ja sada da znam šta vi mislite kog dana kada menjate mišljenje po nekoliko puta dnevno, a verujte da mi je želja da se obraćate jedni drugima sa poštovanjem?

Da li hoćete da se Skupština izjasni? (Ne.)

Hvala.

Ne želite.

Šta je još bilo?

Reč ima Srđan Milivojević.

Izvolite.

SRĐAN MILIVOJEVIĆ: Jeste li čuli ovo, gospodine predsedniče?

Reklamiram povredu Poslovnika, član 27.

Vi ste predsednik Narodne skupštine i čitavog dana ovde slušamo kako naprednjaci vređaju Aleksandra Vučića.

Poznato je da su radikali koristili naziv „primerak“ za Aleksandra Vučića kada ih napustio.

(Isključen mikrofon.)

PREDSEDNIK: Odlično. Odbranili ste sebi ovih nekoliko sekundi od vremena poslaničke grupe.

Ko još?

Znači, sve ovo ostalo je po prijavi za reč.

Polako.

Nemojte, Milivojeviću, da vičete.

Vikali ste i kad su se javljali ostali iz opozicionih poslaničkih grupa da nešto kažu i ukazivali na povrede Poslovnika. Sad reč nije dobio niko, vi opet vičete.

Znači, pošto se vraćamo na prijave za reč, reč ima Milinka Nikolić.

(Aleksandar Jovanović: Vraćamo se na repliku. Tri puta sam pomenut.)

Dao sam reč Milinki Nikolić. Omogućite joj da govori.

(Aleksandar Jovanović: Omogućite vi meni i poštujte Poslovnik. Dajte mi pravo na repliku.)

Molim vas, sedite. Gospođa Nikolić je dobila reč, omogućite koleginici iz svoje poslaničke grupe da govori.

(Aleksandar Jovanović: Sve vreme kršite Poslovnik. Dajte mi pravo na repliku.)

Vi tražite reč isto, a niste se ni prijavili.

(Aleksandar Jovanović: Tražim repliku, tri puta sam pomenut.)

Jeste li vi tražili da gospođa Nikolić govori?

(Aleksandar Jovanović: Ne, tražio sam repliku.)

Vi tražili da govori, ja joj dam reč, sad vi nećete da ona govori, hoćete vi da govorite.

Ajde, javite se vi za reč, ali nemojte posle da me pitate zašto nije govorila Milinka Nikolić.

Javite se za reč.

Sedite za svoju jedinicu i javite se za reč.

(Nebojša Cakić: Poštujete Poslovnik.)

Dobro.

Prijavite se za reč.

MILINKA NIKOLIĆ: Zaista, ja nemam priliku ovde…

PREDSEDNIK: Dakle, gospođo Nikolić, sad ću da dam reč Aleksandru Jovanoviću, pošto insistira da on govori.

MILINKA NIKOLIĆ: U redu.

ALEKSANDAR JOVANOVIĆ: Tako gospodine Orliću, vidite kako može da se poštuje Poslovnik.

Ne možete vi meni da oduzimate reč.

Tri puta sam pomenut ovde. Po kom to Poslovniku vi meni zabranjujete da ja govorim? Tri puta me pominju ovde vaši nesenesnošljivi.

Pritom, ajte gospodo jednom za ovih pet godina da vidimo gde sam ja to bio investitor male hidroelektrane.

Ajde, pokažite to. Pokažite taj dokument.

Nisam ja Nikola Petrović, kum Aleksandra Vučića, da saranjuje reke. Usput, budi rečeno, taj me tuži svako malo.

To što ste govorili da nisam nigde radio, takođe je laž i možete to da proverite, a vi svi bivši radikali, bivši julovci, bivši ovi i oni, vi igrate poslednji tango sa Aleksandrom Vučićem. Vi ste drugari SNS-ovci u rasulu. Smučili ste se i samom Aleksandru Vučiću i nije slučajno što hoće da vas se ratosilja. Smučili ste i Bogu i narodu. Trideset godina ste ovde na vlasti, pa čas u opoziciji, pa čas zajedno. Gde smo sad? Narod gladan, na ulici i ponovo preti, naravno, neki rat.

Gospođo Jovanović, pozdravite svog bivšeg šefa, Vojislava Šešelja. Nešto mi se čini da je on ovde negde među nama, jer kad vas čujem kako govorite kao da ga slušam devedesetih godina, samo se plašim da nam decu ponovo noću policija, vojna policija ne kupi kao pacove i tera ih u neki novi Vukovar.

Razmilite dobro šta radite.

Hvala lepo.

PREDSEDNIK: Eto, izvikali ste se, kao što ste želeli.

Pravo na repliku, Milenko Jovanov.

MILENKO JOVANOV: Mnogo bi toga moglo da se kaže, ali da vratimo diskusiju u tok. Ja ću se uzdržati od više komentara, posebno gospodine predsedniče Skupštine, da imamo jedan poseban senzibilitet prema ljudima koji u šestoj deceniji života i rade i studiraju i da prosto pustimo malo tu nervozu, idu ispiti, teške godine, ispitni rokovi, neprospavane noći, dani provedeni na poslu. Teško je, iskreno rečeno, raditi i studirati i mislim da to treba da poštujemo. Zato ću se ja uzdržati od šire priče i šire replike, nego da se vratimo na raspravu o amandmanima.

Hvala.

PREDSEDNIK: Hvala.

I na razumevanju.

Minut i 18 sekundi je ostalo.

Gospođo Nikolić, izvolite.

MILINKA NIKOLIĆ: Želim sve da vas pozdravim. Zaista mi je jako žao što sam uvek sa željom da vam se obratim, a uvek nešto iskrsne.

Jesam ja grlata staroplaninka, ali moram da vam kažem da sve to šta se na Staroj planini dogodilo mi staroplaninci najbolje znamo.

Znamo i ko je bio taj investitor koji je došao, koji je jeftino kupovao zemlju i želi da nam oduzme sve planinske reke. Tu nisu bile u pitanju samo planinske reke, već i izvori i potoci. Znamo kako smo sve to branili.

U ovim godinama ja sam bila sa velikom željom da zaista pomognem tom narodu. Pridružila sam se njima. Ne samo ja, nego i moja porodica i moje unuke. Na svaki protest gde sam išla ja sam svoje unuke vodila.

Ovde danima slušam, priča se o nekom proseku. Pa, i ja sam tad imala prosek. Šezdeset i nešto godina, moje unuke bliznakinje po 12 godina, pa kad sve to lepo podelimo – 30 godina. Eto, tako. Sa tim prosekom sam obišla sve moguće proteste. Želela sam sa ljudima da razgovaram i zaista smo uspeli.

Ostala je netaknuta Stara planina i dalje će da bude takva.

(Aleksandar Jovanović: Evo kako izgleda žena sa Stare planine.)

PREDSEDNIK: Hvala, gospođo Nikolić.

Sad, pošto ne vidim šta su ovde stare prijave za reč, ko je hteo po amandmanu?

Niko po amandmanu.

Dobro.

Na član 7. amandman je podneo narodni poslanik Miodrag Gavrilović.

MIODRAG GAVRILOVIĆ: Ja sam predložio da se razdeo dva koji se odnosi na predsednika Republike, ekonomska klasifikacija 422, smanji sa 36 miliona na 32 miliona i 400 hiljada. Mislim da je razuman ovaj moj predlog zbog toga što je to nekih 10%. Do kraja godine ima nekih pedesetak dana, a 4. novembra predsednik države je izjavio da će obustaviti svoja putovanja van zemlje i nije čak otišao ni na Samit „COP27“ u Egipat. Izvinio se predsedniku Egipta. Tamo je mogao da priča sa Makronom, sa Bajdenom. Imao je i druge zakazane sastanke koje je rekao da je otkazao.

Prema tome, treba smanjiti ovaj razred zato što se on odnosi na putovanja i na troškove putovanja.

Pored toga, žao mi je što sad nije tu Goran Vesić, ali je tu gospodin Siniša Mali, i da vam kažem – da li negde u vašim finansijskim izveštajima ima da narod danas u Srbiji, da građani troše 5,5 miliona kutija sedativa?

Prema tome svake godine se povećava broj sedativa koje koriste građani, a ima nas 850.000 manje, po onome što kaže Zavod za statistiku.

Mislim da treba da razmišljamo o tome da damo neki mali smisao svemu ovome što mi ovih dana pričamo ovde. Nije cilj da Vlada donese svoj predlog, da amandmani protrče kroz odbore bez rasprave, odbori su trajali pet do 10 minuta, i da se po hitnom postupku natežemo ovde mišićima, spuštamo na lični nivo razgovora i da ne postoji mogućnost da zaista pričamo o temama i argumentima. Zašto to radite? Postavljam pitanje vama, nadam se da ćete mi odgovoriti.

PREDSEDNIK: Na član 7. amandman su zajedno podneli narodni poslanici Gorica Gajić, Dejan Šulkić, Miloratka Bojović, Zoran Sandić.

Reč ima Gorica Gajić.

GORICA GAJIĆ: Hvala, predsedniče.

Gospodine ministre, u Glavi 39, ekonomska klasifikacija 01, kod Generalnog sekretarijata, svi smo izgleda uočili jednu ogromnu cifru od 6.191.000.000 dinara koja je izdvojena kod Generalnog sekretarijata iz budžeta. Pošto iz rebalansa nismo uspeli da vidimo na koje će se projekte potrošiti ovaj novac i da li imamo dovoljno vremena da ga potrošimo, a vi ste, čini mi se, jednoj koleginici odgovorili da su to sredstva iz donacija koja jedino tako mogu preko Generalnog sekretarijata da budu realizovana, pa smo mi, pošto nismo za to znali, o kojim se projektima radi, odreagovali amandmanima i tu stavku smanjili za nekih tri milijarde dinara.

Naime, mi smo povećali amandmanom iznos za nenamenske transfere za lokalne samouprave. Vi ste, gospodine ministre, rebalansom budžeta nenamenske transfere lokalnim samoupravama povećali samo za 260.000.000 dinara. Bili su 33.587.000.000 po rebalansu, a po originalnom budžetu je bilo 33.327.000.000. Verujem da vi znate kakva je situacija kod naših lokalnih samouprava, da mnoge lokalne samouprave grcaju u dugovima. Znate da one snose troškove materijalne za obrazovanje, za predškolske ustanove, za centre za socijalni rad, za svoje lokalne infrastrukturne projekte. Tako da, mislim da je trebalo znatno da se poveća ova stavka za nenamenske transfere lokalnim samoupravama.

Deo sredstava smo izdvojili, odnosno prenamenili Upravi za poljoprivredno zemljište, jer ste za podršku zaštiti i korišćenju poljoprivrednog zemljišta izdvojili rebalansom, odnosno predvideli samo pet miliona dinara, a to su mere kojima se trajno obezbeđuje prirodna funkcija zemljišta, i to poljoprivrednog zemljišta koje je javno i opšte dobro Republike Srbije, i očuvanje namenskog korišćenja poljoprivrednog zemljišta.

Treću preraspodelu smo namenili za razvoj nauke i tehnologije, jer svi znamo da je ulaganje u nauku i tehnologiju temelj razvoja svakog društva i države. To vam govorim zato što bismo time motivisali najbolje studente i doktorante da ostanu u Srbiji, da vide da se ulaže u nauku i tehnologiju, da ovde imaju šansu da se stručno usavršavaju, da doprinesu razvoju našeg društva, a da ne odlaze iz Srbije.

To vam govorim zato što sam pre dve godine razgovarala sa najboljim studentom sa Tehnološkog fakulteta koji je dobio specijalnu nagradu fakulteta. Kada sam ga pitala da li se iko u Srbiji od naučnih instituta, od Ministarstva prosvete, od fakulteta, ili neke domaće kompanije, da li je bio zainteresovan da troje najboljih studenata, a među njima i on, ostanu u Srbiji, rekao mi je ne i otišao je u Belgiju da radi za stranu kompaniju.

Zato, smatram da, koliko god da smo izdvojili ovim rebalansom za nauku i tehnologiju, nikada nije mnogo, upravo zato da bismo ove najbolje studente zadržali, da ih ne šaljemo na tržište rada i da ne odlaze u strane zemlje. Hvala.

PREDSEDNIK: Po amandmanu, Jelena Obradović.

JELENA OBRADOVIĆ: Uvaženi predsedavajući, poštovani ministri i članovi Vlade, uvaženi narodni poslanici, dragi građani Srbije, Srbija se suočava, kao i mnoge zemlje u svetu, sa izazovima koji su posledica svetske ekonomske krize, kao i globalne energetske krize. Ali, iz samog Predloga rebalansa za ovu godinu možemo videti da se Srbija ipak uspešno suočava sa takvim izazovima. Srbija je danas dovoljno ekonomski stabilna zemlja da je u situaciji da može da reaguje u ovakvim vanrednim situacijama i da vanredno izdvojimo veće novce za kupovinu energenata onda kada nam je to najpotrebnije.

Isto tako, građani Srbije danas treba da znaju da, bez obzira što u ovakvim situacijama imamo novca za kupovinu energenata, mi ne odustajemo od projekata. Nastavljamo sa planom i Programom „Srbija 2025“ i naši građani tokom zime imaće, pre svega, dovoljno energenata, ali nastavićemo i sa povećanjem njihovog životnog standarda.

Kupovina energenata neće omogućiti samo sigurnu zimu za budući period naših građana, već upravo je to ključni razlog za ulaganje u našu privredu, pre svega za očuvanje naše privrede. Privreda je motor razvoja svake zemlje, tako i naše. Uspeli smo i tokom perioda korona virusa da adekvatno reagujemo i očuvamo našu privredu, a vidimo da se i danas država Srbija nalazi na investicionoj mapi čitavog sveta. U našu zemlju ulažu investitori i sa istoka i sa zapada, i sa severa i sa juga. Važne su nam fabrike iz Nemačke gde je zapošljeno preko 70.000 ljudi. Isto su nam tako važne i fabrike iz Kine, važne su nam fabrike iz Skandinavije.

Evo, nedavno, posle 20 godina, Američka delegacija privrednika je posetila našu zemlju gde je uvidela da Srbija može da bude partner za ulaganja u nekom budućem periodu. Sigurno da sa takvim ulaganjem u našu zemlju ukupan broj stranih investicija u našoj zemlji je 3,45 milijardi. Kada to sagledamo, možemo videti da stopa zaposlenosti u našoj zemlji raste iz godine u godinu.

Isto tako, procenat nezaposlenosti je na istorijskom minimumu i danas je 8,9. Nije bilo tako pre samo deceniju, kada je stopa nezaposlenosti bila 26% i kada je ogroman broj ljudi ostajao bez posla, a pljačkarskom privatizacijom su brojne fabrike zatvorene. Ali, za razliku od tog perioda kada ljudi nisu imali posao, kada ni mladi u našoj zemlji nisu imali posao, Aleksandar Vučić otvara fabrike u našoj zemlji, samo u poslednjih nekoliko godina otvorio je čak 250. Ali, to je i jedan od razloga što danas u rebalansu budžeta imamo prihodovanu stranu od poreza i doprinosa, zato što u našoj zemlji danas ima posla. U našoj zemlji se danas zapošljavaju i mladi.

U Predlogu rebalansa se takođe nalazi i pomoć mladima. Pre nekoliko meseci smo davali po sto evra mladima u dva navrata, a danas 5000 dinara. To je jedan od razloga jer želimo da našim mladima pokažemo da želimo da ih zadržimo u našoj zemlji, pored toga što im obezbeđujemo uslove za posao. Samo da podsetim građane Srbije da i kada je u Ministarstvu za zdravlje zapošljeno preko 1000 mladih lekara, to je samo jedan od načina i mera da mlade ljude zadržimo u Srbiji.

Da smo na pravom putu, pokazuje i činjenica da se u poslednjih nekoliko godina preko sto hiljada mladih ljudi vratilo u Srbiju. Stopa nezaposlenosti mladih u Srbiji je 18,7%, a 2012. godine je bila 53,2. To govori u prilog činjenici da je tada svaki drugi mlad čovek u Srbiji bio nezaposlen i oni nikada nisu dobili jednokratna davanja, jer tada država nije mislila o mladima. Jedino što im je dala je bila karta u jednom pravcu da odu iz ove zemlje. Ali, činjenica da se danas mladi u Srbiju vraćaju pokazuje da smo na dobrom putu i želimo tu stopu nezaposlenosti od 18% da smanjujemo što više i da mladim ljudima u Srbiji stvorimo što bolje uslove da ostanu ovde i da žive.

Mladi nisu jedina kategorija ljudi u Srbiji o kojima danas misli država Srbija na čelu sa predsednikom Aleksandrom Vučićem. Mi mislimo i o najmlađima, jer otvaramo vrtiće, renoviramo škole za našu decu, izdvajamo preko 15 milijardi dinara za socijalna davanja, imamo uvećana davanja za novorođene bebe, imamo subvencije za kupovinu stanova za mlade bračne parove. To su sve mere pronatalitetne politike sa kojima želimo da nastavimo i u budućem periodu.

Kada kažemo da brinemo o svim građanima, takođe ne zaobilazimo ni naše najstarije sugrađane - penzionere. Penzioneri su ljudi koji su podneli najveći teret onda kada je to našoj državi bilo najpotrebnije. Sa merama fiskalne konsolidacije i zajedno sa našim penzionerima uspeli smo da dođemo do toga da našu ekonomiju stavimo na zelenu granu.

Zato smo danas u prilici da se našim penzionerima odužimo, pored poslednjeg jednokratnog davanja od 20.000 dinara, evo od narednog meseca povećavamo penzije za 9%, a od januara meseca za 12%, što će biti ukupno povećanje od skoro 21%.

Kada kažem da mislimo o svim građanima Srbije, na čelu sa predsednikom Aleksandrom Vučićem, SNS govori to rezultatima, delima, konkretnim merama. Zato je ovaj rebalans budžeta pravi, zato ovaj rebalans budžeta treba se sprovede i treba da se usvoji, jer samo na takav način, sa racionalnim korišćenjem naših sredstava, sa zdravom ekonomijom u koju želimo da ulažemo i da je očuvamo u narednom periodu, možemo imati sigurnu budućnost za sve naše građane. Zahvaljujem.

PREDSEDNIK: Hvala lepo.

Na član 7. amandman je podneo narodni poslanik Borko Stefanović.

Izvolite.

BORKO STEFANOVIĆ: Hvala, gospodine predsedniče.

Podneo sam amandman na član 7. sa ciljem da se kabineti potpredsednika Vlade, ne svi, doduše, ovde se radi o pet kabineta, pet potpredsednika Vlade, smanje iznosi za održavanje i funkcionisanje kabineta, ako ništa na nivo troškova ostala potpredsednika Vlade ili na nulu, pošto smatramo da je nepotrebno. Sredstva koja bi na ovaj način bila opredeljena uplatila bi se, tačno smo izračunali, u dinar, za obezbeđivanje besplatnih udžbenika svim učenicima u Srbiji i besplatne užine, tj. besplatnog obroka svim đacima u Srbiji.

Smatramo da je ovo dobra mera, da je nešto o čemu svi pričamo, o čemu i vladajuća stranka često govori, ovo je prilika da Vlada pokaže da je u stanju da izvrši mere štednje, pre svega na sopstvenim kabinetima. Ja podsećam da su u pitanju kabineti potpredsednika, poštovane kolege, koji već imaju svoj resor u kojem su ministri. Dakle, na neki način ovo je duplirani trošak kabineta potpredsednika-ministara u srpskoj Vladi. Ne vidim nikakvo opravdanje funkcionalno, organizaciono, nacionalno, političko, da ovi ljudi imaju dva kabineta i da građani Srbije plaćaju višemilionske, stotine miliona dinara za funkcionisanje njihovih kabineta.

Ovim amandmanom tražimo da se ta sredstva, doduše, ne sva, ali smo tačno izračunali, preusmere na stavku koja će omogućiti svim đacima u Srbiji da imaju besplatne udžbenike i da imaju besplatan obrok u školi. Složićemo se, nadam se, da je jako teško reći da je nešto loše u ovom amandmanu i siguran sam, ako je iko od vas zaista pogledao u ovo, naći će ono i za šta se vi deklarativno zalažete, uključujući i prethodnu govornicu iz SNS, koleginicu koja je govorila o natalitetnoj politici i borbi za mlade i za naše naraštaje. Slažem se da je potrebno da Srbija mnogo više učini za naše mlade, za omladinu, za njihovo školovanje i olakšavanje tog teškog puta koji je pred njima.

Ono što je zaboravila da kaže koleginica, da je pre dva sata na Tviteru za koleginice iz opozicije rekla i napisala, citiram – da su kvočke. Sada ja vas pitam, kako možete ovde da govorite jednu stvar na mikrofon i gledate u našem pravcu i u vaše koleginice, žene iz opozicije i da kažete da su kvočke? Možda možete da se javite, koleginice, da objasnite šta ste mislili označavajući žene, koleginice iz opozicije, da su kokoške koje nose jaja? Da li možete to da precizirate?

Pozivam, naravno, pozivam, dobro ne nosi, ili ne nosi, onda objasnite šta vam znači kvočka za vaše koleginice, pošto kažete da ne vređate žene, pošto kažete da se ne bavite takvim stvarima, kada ustanete da obrazložite ovo, pokušajte da razmislite koliko ćemo preusmeravajući stotine miliona dinara iz kabineta potpredsednika Vlade, koji već imaju svoje kabinete kao ministri, na besplatne udžbenike i užinu za naše đake ostvariti upravo mogućnost da imamo budućnost ove zemlje i da svi na kraju ne pobegnu odavde zbog pre svega vaše neuspešne i veoma loše vlasti. Hvala.

PREDSEDNIK: Pravo na repliku, Milenko Jovanov.

MILENKO JOVANOV: Prosto moram da tražim doslednost u stavu. Ako ćete da čitate te tvitove, a što ne čitate šta piše ispod tvitova koje objavljujete i vaša politička opcija i neke druge političke opcije danas o koleginicama iz SNS? Što ne čitate to? Što ne pročitate kojim se nazivima vređaju? Što ne pročitate kojim se imenima nazivaju? Pa kada osuđujete, osudite sve. Ja nemam problem da prihvatim i ako je neko od naših poslanika nešto pogrešio i da kažem – izvini. Nikada nismo imali problem sa tim, ali kažite nam onda – gde je granica? Da li je u redu da ovaj četiri puta meni sa tog mesta pored vas psuje majku? Zašto niste držali konferenciju za štampu zbog toga, da zaštite moju majku, koja je žena, majka i baka?

(\_\_\_\_\_\_\_\_\_\_\_\_\_\_: Kontra desno.)

Ne, ne, ne sa ove strane. Sa ove druge strane. Kontra desno.

Dakle, četiri puta, kamera snimila, sve postoji. Šta ćemo sa tim? Četiri puta, ali opet mi je drago i to na neki način mi daje nadu da ćemo moći da razgovaramo ozbiljno i na ovu temu. Što se svi ograđuju i svi viču – nisam ja i ko je taj? Znate vrlo dobro ko je taj, znate vrlo dobro i vi, znate vrlo dobro svi, jer je prvo psovao majku, a onda skočio da se bije. To što će da se bije, to je u redu, jači je od mene, može da me prebije kada hoće, to je u redu, nije to problem. Ali ako ćemo dosledno da se držimo toga, onda kažete da nije u redu da se psuje majka nikome, izađete i održite konferenciju za štampu na tu temu. Pa nema veze što je moja majka ili moja majka manje vredi od majki koje pripadaju vašoj političkoj organizaciji, pa ona može da bude i psovana i vređana i to je sve u redu, ali ovde ćemo da reagujemo. Dakle, ako čitamo tvitove, čitamo sve i osuđujemo sve, ako ćemo selektivno bolje da to ne radimo. Hvala.

PREDSEDNIK: Ko želi po ovom amandmanu?

Reč ima Danijela Grujić.

DANIJELA GRUJIĆ: Poštovani građani, dame i gospodo, naša poslanička građanska i ljudska dužnost jeste da podržimo ovaj amandman. Naravno da treba podići zarade zdravstvenim radnicima, treba ih podići i prosvetnim radnicima, ne samo da im šaljemo čestitke za Dan prosvetnih radnika sa ovog mesta, nego i da rebalansom uočimo potrebu podizanja njihovih zarada.

Kada je reč o ovoj socijalnoj, izuzetnoj socijalnoj meri koju predlažemo, ona predstavlja vid dugoročnog i stabilnog rešavanja ekonomskog pritiska koji trpe naše porodice. U središtu pažnje ovde se nalazi težnja za egalitarnim društvom koje obezbeđuje jednake šanse za svu našu decu u njihovom razvoju. Isto tako, značajna pažnja se pridaje težnji za društvom strukturisanim na znanju i na postignuću građana.

Danas smo imali priliku da čujemo nešto o Platonu, utemeljitelju evropskog obrazovanja, koji je u 4. veku pre nove ere izneo evropski koncept obrazovanja utemeljenom u zajedničkom učešću u slobodnom obrazovanju i osnovao akademiju, školu prestižnu koja je potrajala hiljadu godina. Srž tog učenja jesu jednaki uslovi za razvoj obrazovanja sve dece bez razlike, bez obzira na pol, bez obzira na poreklo roditelja, bez obzira na bogatstvo i siromaštvo. Upravo to ova mera želi da potpomogne. Zahvaljujem se.

PREDSEDNIK: Po ovom amandmanu, Borko Stefanović.

BORKO STEFANOVIĆ: Da li može replika, predsedniče, ili ne? Ne.

PREDSEDNIK: Reč ima Borislav Novaković.

BORISLAV NOVAKOVIĆ: Predsedniče parlamenta, poštovane koleginice, poštovane kolege, kada je u pitanju moj amandman, pitao bih ministra finansija samo jednu stvar – u čemu leži društvena opravdanost, u čemu leži korisnost ovog projekta ako imamo na pameti da umesto fudbalskog nacionalnog stadiona…

(Predsednik: Hvala. To je bilo vreme poslaničke grupe.)

… koji u narednih dve-tri godine treba da proguta 350 miliona evra… (Isključen mikrofon.)

PREDSEDNIK: Na član 7. amandman je podneo narodni poslanik Ivan Kostić.

Na član 7. amandman je podneo narodni poslanik Milovan Jakovljević.

Izvolite.

MILOVAN JAKOVLjEVIĆ: Nadam se da ćete, gospodine predsedniče, ovo vreme malo da vratite, pošto svega dva minuta mogu da govorim.

Poštovani svi, mi iz unutrašnjosti nemamo nikakav problem da se Beograd gradi, mi se tome iskreno radujemo, ali ovolika „beogradizacija“ će generalno svima nama naneti veliku štetu, jer Beograd sve više liči na protočni bojler. Mi iz unutrašnjosti dođemo da živimo u Beograd, a iz Beograda se sele u inostranstvo i tako u nedogled.

Nadam se da ćete u tom pravcu i ovaj amandman koji sam podneo razmotriti, a on se tiče upravo toga da smo po članu 37. stav 1. Zakona o finansiranju lokalnih samouprava dužni da 1,7% ukupnog BDP-a rasporedimo lokalnim samoupravama.

Cenim ja da su ti ljudi na lokalu u opštinama uslovno rečeno nekim aklamacijama postavljeni i da nemate neko poverenje da oni troše te pare kako treba, ali ipak vas zakon u tom smislu obavezuje.

Biću slobodan da vam predočim jednu malu kalkulaciju i, tačno je, ponovo ću ponoviti gospodine Mali, da ste vi dobro to proračunali i biće taj BDP preko 7.000 milijardi sledeće godine, u prošloj je bio 6.270 milijardi i prostom računicom doći ćemo do kalkulacije da lokalnim samoupravama po transferima, po zakonu, trebalo je da pripadne 106 milijarde, a pripalo im je 33 milijarde 307 miliona, što znači da za 73 milijarde manje para su dobile lokalne samouprave. To dalje znači da u proseku oko 420 miliona svaka lokalna samouprava je trebala dobiti para iz budžeta.

(Predsednik: Dva minuta.)

Hvala lepo.

Nadam se da ćete uzeti u razmatranje ovaj amandman i da ćemo unaprediti rad makar sledećim nekim rebalansom, ako ne sad. Hvala.

PREDSEDNIK: Hvala.

Po amandmanu, Aleksandra Tomić.

ALEKSANDRA TOMIĆ: Uvaženi predsedavajući, poštovani ministri, kolege poslanici, ovaj amandman ne treba prihvatiti iz više razloga. Prvo, mislim da predlagač verovatno nije uzeo u obzir ravnomerni regionalni razvoj, a to znači sledeće – nisu davanja lokalnim samoupravama isključivo ono što gledate iz budžeta. Republički budžet ima infrastrukturu koja ravnomerno zahvata sve projekte kroz određene lokalne samouprave, što znači da vi kad gledate BDP za određene branše, kao na primer kad pričamo o infrastrukturi, on je 7,2% BDP-a ukupnog, on zahvata praktično trase na kojima se podiže vrednost same zemlje i zbog toga mi danas govorimo o ukupnom BDP-u od 60,2 milijarde evra a ne o 33,7 koja je bila 2012. godine, zato što su ova Vlada i gospodin Vučić gledali da u svakom kraju Srbije otvore što veći broj fabrika, da projekti koji idu jednostavno umreže celu Srbiju.

Zbog toga taj princip koji je nekada postojao, dok su vladali ovi do 2012. godine, da se isključivo daje lokalnim samoupravama kojima to odgovara po partijskoj liniji, taj princip ne važi. Jednostavno, cela Srbija treba ravnomerno regionalno da se razvija. Zbog toga taj vaš princip da se nešto uzme pa da se da lokalnim samoupravama po malo ne donosi do ukupnog napretka i razvoja države.

Zato mislim da verovatno niste imali tu informaciju koliko smo zaista uradili kad je u pitanju infrastruktura. Znate, kada je juče gospodin ministar govorio o tome da 30 godina nije ni jedan energetski objekat sagrađen, on upravo govori o tome da projekti koji su započeti pre više godina upravo će sada biti završeni. A započeti su u vreme SNS i Aleksandra Vučića. Znači, pričamo o Bloku tri, o transbalkanskom koridoru faze dva Kragujevac-Kraljevo, sektor koji se odnosi na Bajinu Baštu-Obrenovac, na hidroelektranu „Zvornik“, govorimo o tome da Srbija radi na tome da onaj deo električne energije koji fali, koji uvozi, pogotovo u vreme kada su ovi kritični meseci, kada sve zemlje imaju manju potrošnju, odnosno veću proizvodnju električne energije, a to je novembar, decembar, januar i februar, da to smanjimo, taj uvoz, upravo izgradnjom novih energetskih objekata.

Zato je važna ona najava da će narednih šest godina biti investiramo 12 milijardi evra u novu energetsku infrastrukturu, u nove naftovode, u nove gasovode, čime u stvari mi dobijamo potpuno jedno novo lice Srbije kada je u pitanju ekonomski privredni razvoj. Od toga će koristi imati svaka lokalna samouprava, zato što investitori žele da dođu u lokalne samouprave gde imaju dobru dostupnost infrastrukturi i električnoj energiji.

Sa druge strane, kada govorimo uopšte o tome šta je do sada Srbija uradila prema svojim lokalnim samoupravama, reći ću vam da je postupak digitalizacije praktično pokazao da svaka lokalna samouprava, iako nije imala kadrovsku strukturu, u proteklih šest godina je jako puno uradila, pogotovo dolaskom gospođe Ane Brnabić za premijera, odnosno nosioca najodgovornije funkcije kada je u pitanju izvršna vlast, predsednika Vlade, zato što je gospođa Ana Brnabić insistirala da svaka lokalna samouprava uvede sistem jedinstvenih upravnih mesta, da pokuša da objedini registre, da navikne, na kraju krajeva, sve stanovnike i građane tih lokalnih samouprava da funkcionišu u tom sistemu digitalizacije.

Na kraju krajeva, za vreme kovida se pokazalo koliko je to zaista olakšalo život pod onako teškim okolnostima, pogotovo u ono vreme najvećeg zatvaranja koje je važilo za celu Evropu i ceo Balkan.

Zato mi je žao što možda niste ranije shvatili ono što je pokušao možda i ministar Mali i gospodin Vesić da vam objasne, priču o Beogradu, jer ovaj budžet nije „beogradizacija“. Znači, ta priča da se sve sliva u Beograd i da je tu centar zbivanja, a da lokalne samouprave van Beograda nemaju ništa od toga, ni od budžeta, ni od rebalansa, ne stoji. To su jednostavno stare priče, stare matrice koje ste verovatno čuli od onih koji sede pored vas i jednostavno SNS se zalagala da upravo rasturi te stare matrice koje nisu služile ničemu. Služile su samo da se ljudi zadužuju, da se gase firme, da se gase radna mesta, da pola miliona ljudi ostane bez radnih mesta, da postoji najveća stopa nezaposlenosti do 2012. godine, da ostave 558 društvenih preduzeća koje su nazvali – firme u restruktuiranju, gde je država godišnje davala 750 evra.

Znači, to je samo tri milijarde za četiri godine iz budžeta. Pa, kad pričaju o javnom dugu 15 milijardi, pa nije 15 milijardi, još tri milijardi za firme u restruktuiranju, pa još 22 milijarde su bile za penzionere kojima je ova vlast, prošla od 2012. godine slagala kada su u pitanju vojni penzioneri za podizanje penzija, pa su ljudi presavili tabak, tužili državu i dobili te presude, pa je ostao dug Beograda prema javnim preduzećima, kada pričamo o grejanju, o toplanama, o daljinskom grejanju do 2012. godine. Beograd je dugovao Srbijagasu četiri milijarde dinara za gas. Pa, su dugovali ženama koje su bile samohrane majke, za subvencije.

Kada pričamo o dugovanjima, to je ono što je sačekalo SNS. Znači, nije to isključivo javni dug koji je stajao na papiru od 15 milijardi, zato što nisu hteli da prihvate da dođe MMF, da ustanovi kolika su dugovanja od banaka koje su stajale praktično zarobljene kod javnih preduzeća. Da ne pričamo o tome da su budžete pravili neki tajkuni kao i vlade do 2012. godine.

Vi to sve vrlo dobro znate i zato kažem da možda niste dobro shvatili ideju kako rebalans treba da izgleda danas, ali ste sigurno znali kako je to izgledalo do 2012. godine i zato vam kažem da taj princip da se lokalnim samoupravama nešto uzima nije tačan. Lokalnim samoupravama se kroz dovođenje stranih direktnih investicija jako puno daje. Kroz infrastrukturne projekte se takođe razvij i zato imaju ljudi u lokalnim samoupravama, kao i u Beogradu, kao i u Nišu, kao i u Kragujevcu, kao i u svim većim gradovima univerzitetskim centrima, duplo veće plate kada su u pitanju i privatan i javni sektor.

Žao mi je što ne možemo da se složimo oko nekih stvari kada je u pitanju vaš amandman, ali nadam se da ćemo u budućnosti zaista naći određeni zajednički jezik.

Hvala.

PREDSEDNIK: Hvala.

Na član 7. amandman je podneo narodni poslanik Stefan Jovanović.

Da li se neko javlja za reč? (Ne.)

Na član 7. amandman, sa ispravkom, podnela je narodni poslanik Selma Kučević.

Reč ima Selma Kučević.

SELMA KUČEVIĆ: Zahvaljujem, predsedniče.

Dame i gospodo narodni poslanici, mi smo ovaj predlog zakona pokušali da ispravimo amandmanima, jer, pre svega, ovaj predlog zakona zaista ne nudi konkretne odgovore na probleme sa kojima se građani suočavaju u ovoj državi.

Smatram da je zaista bilo neophodno mnogo više pažnje usmeriti i posvetiti regionima u kojima se nalaze nedovoljno razvijene i siromašne opštine, a princip decentralizacije i regionalizacije zaista mora biti usvojen kao rukovodeći ukoliko želimo da Srbija ostane na evropskom putu.

Kada je u pitanju izgradnja putne i železničke infrastrukture, pohvalno je što se u ovom predlogu zakona pronašla sredstva za izgradnju auto-puta Preljina – Požega, zato što će ovaj auto-put i te kako koristiti našim građanima u smislu povezivanja kako sa Beogradom, Podgoricom, zatim sa Sarajevom i Prištinom. Međutim, ono što je zabrinjavajuće jeste da za deonicu Požega–Boljare nisu izdvojena sredstva, a da bi se krenulo u eksproprijaciju, potrebno je uraditi plan posebne namene.

Za regionalnu saradnju kako na ekonomskom, tako i na društvenom planu dobre saobraćajnice zaista igraju veoma važnu i veliku ulogu. Zato je naše zadovoljstvo što smo kao deo tadašnje Vlade iz budžeta pripadajućeg ministarstva finansirali izradu projektno-tehničke dokumentacije.

Kada smo već kod putne infrastrukture, zaista moram da se nadovežem na putni pravac Tutin – Vuča. Dakle, na ovoj deonici, verovali ili ne, se nalazi granični prelaz sa susednom državom Crnom Gorom i ovaj putni prelaz je makadamski, ne asfaltiran. Za razliku od nas, naše komšije iz Crne Gore su uredili svoju deonicu koja se nalazi na toj teritoriji i smatram da je zaista neophodno što pre pristupiti rešavanju ovog pitanja.

Ono što zabrinjava građane Novog Pazara jeste zaista veoma loš kvalitet vazduha. Novi Pazar sada slovi za jedan od najzagađenijih gradova ne samo u državi, već i u svetu, a vidim da ni Beograd ne zaostaje. Zato je za nas veoma važan ovaj projekat gasovoda koji se privodi kraju, ali je apsolutno neprihvatljivo da se ovako mali iznosi izdvajaju za stavku zaštite životne sredine, pogotovu ako mi imamo uvid u statistiku o zagađenosti u svim velikim gradovima Srbije.

Na kraju bih iskoristila svoje pravo da pozovem kolege narodne poslanike da podrže ovaj amandman, jer ovaj amandman izuzetno oslikava realno stanje i realne egzistencijalne potrebe naših građana.

Zahvaljujem.

PREDSEDNIK: Reč ima potpredsednik Vlade.

Izvolite.

SINIŠA MALI: Hvala puno.

Poštovani narodni poslanici, uvaženi građani Srbije, žao mi je što nemam priliku sada da odgovorim nekolicini poslanika koji su i vikali i vređali, a nekako nisu sačekali vreme na moj odgovor, nego im je nešto bilo važnije, a ne da čuju ono što je važno za građane Srbije kada je naša ekonomska politika u pitanju, kada su naše javne finansije u pitanju, kada je pomoć i mladima, a na kraju krajeva i lokalnim samoupravama i penzionerima u pitanju.

Kada je u pitanju pomoć jedinicama lokalne samouprave, par komentara na tu temu. Vidim opet da su neke od poslanika koji su tu temu potegli već otišli. Dakle, nije baš da ih interesuje odgovor na tu temu.

Nama prihodi lokalnih samouprava iz godine u godine rastu. Dakle, 2018. godine - 331 milijarda, 2019. godine - 358, 2020. godine - 354, 2021. godine - 400, 2022. godine - projekcija od 441 milijarda dinara ukupnih prihoda lokalne samouprave. Pri tome, verovali ili ne, skoro sve lokalne samouprave u Republici Srbiji su likvidne. Trenutno na računu što u KRT-u, tzv. konsolidovanom računu trezora, što kod depozita, odnosno kao depoziti kod poslovnih banaka imaju 77 milijardi dinara.

Malopre sam rekao i više puta ponovio da mi na računu budžeta imamo negde oko 300 milijardi dinara. Dakle, mi smo potpuno likvidni, ali hoću da vam kažem da su i lokalne samouprave takođe potpuno likvidne i da iz godine u godinu njihovi prihodi rastu i upravo je to bila naša politika, dakle, da ojačamo lokalne samouprave kroz dovođenje novih investitora, kroz otvaranje novih industrijskih parkova, kroz njihovo povezivanje auto-putevima, jer tu se zapošljava lokalna radna snaga, lokalni građani. Porezi i doprinosi ostaju kod lokalnih samouprava i onda oni koriste te novce za dalja ulaganja u svoju lokalnu zajednicu po prioritetima koji su sami definisali, ali i pored toga što imaju veće prihode i pored toga što imaju i novac na računu, mi pomažemo kao država celoj Srbiji, kome god treba za one projekte za koje smatramo da su prioritetni.

Ja ću vam samo pročitati, nisam imao priliku ni danas, ni juče to da uradim, projekte koji se odnose na čistu Srbiju, na ulaganje u kanalizacionu mrežu, na ulaganje u fabrike za pročišćavanje otpadnih voda. Trenutno se radi u Lazarevcu 25 kilometara, Veliki Crvljani 52 kilometara, Obrenovac 98 kilometra, Svrljig šest kilometara, Knić 34 kilometra, Lajkovac 30 kilometra, Vranje 141 kilometar, Novi Bečej 47 kilometara, Krupanj sedam kilometara, Kučevo 24 kilometara, Novi Sad I faza 67 kilometara, Kladovo 40 kilometara, Mionica 10 kilometara, Banja Vrujci 8,5 kilometara, I faza Kragujevca 42 kilometara, Varvarin 45 kilometara.

Inače, da znate ulaganje u kanalizaciju i fabrike za prečišćavanje otpadnih voda jeste obaveza lokalnih samouprava, a ovo je primer samo koji sam vam dao da država snosi troškove tog ulaganja upravo kako bi poboljšala kvalitet života naših sugrađana u lokalnim zajednicama.

Spremnost za potpisivanje za drugu fazu čiste Srbije Vladimirci 40 kilometara, Ub 25 kilometara, Lelić 32 kilometara, Inđija 36 kilometara, Stara Pazova 87 kilometara, Ada 35 kilometara, Žagubica 31 kilometar, Doljevac 45 kilometara, Prokuplje 27 kilometara, Ljig 39 kilometara, Ćićevac, Stalać 59 kilometara, Vrnjačka banja 67 kilometara, Lučani 29 kilometara, Sopot 95 kilometara, Svilajnac 49,6 kilometara, Novi Sad II faza 26 kilometara, Leskovac 134 kilometara, Valjevo 78 kilometara, Subotica 60 kilometara. Ta druga faza očekujemo potpisivanje tog aneksa u narednih nekoliko nedelja kako bi radovi krenuli već naredne godine.

Dakle, kao što vidite, sa projektima izgradnje kanalizacione mreže, a to je nekih hiljadu kilometara ukupno kanalizacione mreže samo za ove prve dve faze svaka od tih lokalnih samouprava dobija i fabriku za prečišćavanje otpadnih voda, tako da maksimalno utičemo na to da kroz pomoć iz budžeta, ali za konkretne projekte, ono što je važno za kvalitet građana tih lokalnih zajednica, država i pomogne.

Ukratko da prođem i kroz budžet u pređašnjem mandatu Kancelarije za javna ulaganja. Videćete veliki broj rekonstrukcija i ulaganja u domove zdravlja, koji su upravo pri lokalnim samoupravama i takođe ulaganja u veliki broj i predškolskih ustanova i vrtića i škola. Dakle, sve ono što se nalazi u lokalnim samoupravama gde možda te lokalne samouprave i nemaju dovoljno novca, ali država je tu da pomogne i da ih podrži.

Recimo, u Aranđelovcu radi se nabavka opreme za bolnicu u Aranđelovcu, Smederevska Palanka, radimo projektovanje za rekonstrukciju bolnice u Smederevskoj Palanci, u Beogradu. Imate izgrađene i radi se opšta bolnica, odnosno Institut za majku i dete „Vukan Čupić“, Dedinje 2, nabavka opreme, Klinički centar Vojvodine, takođe, bolnica u Loznici, oprema se nabavlja, bolnica u Aranđelovcu, rekonstrukcija objekta Lapovo, Dom zdravlja Lapovo, Medveđa Dom zdravlja, Rača Dom zdravlja „Miloje Hadžić“, Sombor Dom zdravlja Sombor, Vranje bolnica Vranje, itd, itd. Kada je prosveta u pitanju, osnovna škola „Hajduk Veljko“ u Zaječaru, „Vuk Karadžić“ u Kladovu, „Sveti Sava“ u Kraljevu, „Vladislav Savić Jan“ u Kruševcu, „Svetozar Marković“ u Sjenici, itd, itd.

Tako da, kada govorimo o lokalnim samoupravama, hoću da znaju građani Srbije da maksimalno se trudimo da obezbedimo ravnomerni regionalni razvoj za sve lokalne samouprave po prioritetima koje oni sami definišu, a uprkos tome što radimo, kao što ste čuli iz mog izlaganja, imaju i nikada veće prihode i nikada, moram da priznam, više novca na računu. Kako će oni to da potroše, na koji način, pretpostavljam da u tim lokalnim samoupravama, naravno, postoje odgovarajući parlamenti, skupštine i građani biraju prioritete.

Komentari jednog od poslanika koji je izašao, oko mladih, pa kaže – mladima dajete po 5.000 dinara, a ne znate šta ćete sa novcem. Nisam razumeo samo da li je protiv davanja novca mladima, protiv pomoći mladima, i nije samo novac i više puta sam to ponovio. Da, uvaženi građani Srbije, mi ćemo nakon izglasavanja ovog rebalansa, uputiti jednokratnu pomoć našim mladima, jednokratnu naknadu našim mladima u iznosu od 5.000 dinara, a to smo uradili sa po 100 evra već dva puta ove godine.

Ali, ono što je mnogo važnije, ne samo da na takav način dajemo priliku njima da osete da je država tu da razmišlja o njima, da brine o njima, da im da jednu dozu sigurnosti u ovim veoma neizvesnim vremenima. Najvažnije je za mlade da osete da svoju budućnost imaju i da mogu da ostvare svoje snove ovde u Srbiji, a to znači da smo u poslednjih deset godina, kada je stopa nezaposlenih mladih u pitanju, uspeli da je smanjimo sa 53% na 18%. Sa 53%, kada svaki drugi mlad čovek u Srbiji pre deset godina nije imao posao, danas je ta stopa daleko niža i svaki dan se borimo da im nađemo novi posao, da otvaramo nove fabrike i da stvorimo uslove za njihovu sigurnu budućnost ovde.

Broj mladih pre deset godina koji je imao posao bio je 121 hiljadu, danas je 180 hiljada. Dakle, ogromna razlika između mladih tada i mladih sada.

Da li smo i dobili predlog više puta tokom ove rasprave oko toga da je trebalo i treba ukinuti PDV na hranu? Kaže - populistička mera je smanjenje PDV-a. To je loša mera, to je populistička izjava jednog poslanika koji trenutno nije tu.

Ja sam rekao kako je Hrvatska prošla. Dakle, ukinuli su PDV, imali veliki manjak para u budžetu, a s druge strane, cene hrane nisu pale. Jednostavno, ugostitelji, maloprodavci, kako god hoćete, nisu smanjili cene hrane za smanjenje iznosa PDV-a, nego su zadržali cenu hrane i tako ste imali dupli problem koji ste sebi napravili.

Onda smo čuli, pa dobro, ako je tako, ajmo sada ograničite marže maloprodajnim lancima. Ako ograničite marže maloprodajnim lancima, a nekima smo to uradili za neke proizvode, šećer, brašno, svinjski but, suncokretovo ulje, ono što je važno za građane Srbije, osnovne životne namirnice, imaćete nestašice. Pa, naravno. Zašto bi maloprodajni lanci prodavali proizvode gde gube novce? A onda kaže taj pametni poslanik, koji nije danas ovde, otišao je, kaže – pa, dobro onda im uvedite ekstra profit ako neće.

Znate, ako se vodimo načelima slobodne ekonomije ulaska u EU, nekim evropskim vrednostima, pa koju sigurnost i kredibilitet vi dajete poslodavcima, firmama, kompanijama u Srbiji, ako tek tako rešite, gledajte, ovi nam se ne sviđaju, pa mi ćemo sada da im uvedemo ekstra profit? Pa, mi nismo takva zemlja postali, upravo zahvaljujući kredibilitetu koji smo napravili, upravo zahvaljujući imidžu koji smo stvorili kao kredibilna destinacija, mi imamo nikada veći priliv stranih direktnih investicija i rekao sam vam to više puta, dakle, mi za prvih 10 meseci imamo 3,4 milijarde evra stranih direktnih investicija. Prošle godine 3,8 milijardi, 60% svih investicija koje dolaze u region Zapadnog Balkana, dolaze u Srbiju. To smo zaslužili upravo zbog toga što smo predvidivi, stabilni, obećanja koja dajemo ispunjavamo i ne menjamo svoje politike.

Nemojte da brinete za naše javne finansije. Čuli smo i da se penzioneri odriču lekova, a mi penzije podižemo upravo ovim rebalansom za dodatnih 9%, od 1. januara još 12,1%. Najveće procentualno povećanje penzija ide upravo sada, kako bi zaštitili životni standard naših najstarijih sugrađana. Pa, neka vas bude sramota što govorite tako i koristite i naše najstarije sugrađane i naše mlade kojima pokušavamo da pomognemo najviše sada kada im je pomoć potrebna.

Dakle, ne vodi se politika iz dana u dan. Ne vodi se politika tako što menjate svoje stavove, menjate svoje pozicije, naplaćujete ekstra profite, govorite o tome kako ćete svima dati više, a niste rekli od koga ćete da oduzmete, pošto novac, budžet nije ćup iz kojeg samo vadite novac, nego ono što zaradite, možete da potrošite i to niko nije objasnio.

Onda kada pokušate da im odgovorite, oni izađu, odu i nema ih. Toliko o tome koliko im je to važno.

Hvala puno. Mi ćemo nastaviti da se borimo i za jaku Srbiju odgovornom ekonomskom politikom i vodeći računa o svima onima koji trebaju našu pomoć i našu podršku. Hvala puno.

PREDSEDNIK: Povreda Poslovnika, izvolite.

BORISLAV NOVAKOVIĆ: Poštovani predsedniče, povređen je član 107. govornik na sednici Narodne skupštine je dužan da poštuje dostojanstvo Narodne skupštine. Reći ću vam da ovu povredu Poslovnika čini i govornik, ali i vi što ga ne upozoravate.

Ne može predstavnik izvršne vlasti, obraćajući se poslanicima u parlamentu, da izgovara rečenicu – stidite se, sram vas bilo. To je zaista krajnje nekorektno.

PREDSEDNIK: Samo ne može govornik, po Poslovniku mogu samo ja.

BORISLAV NOVAKOVIĆ: Gledam u vas i kažem da vi kršite Poslovnik jer ga ne primenjujete.

PREDSEDNIK: Rekli ste govornik, pa vam samo kažem po Poslovniku mogu samo ja.

BORISLAV NOVAKOVIĆ: Pa da, ali vi ste dužni da skrenete pažnju predstavniku izvršne vlasti da sa punim poštovanjem se obraća svim ljudima u parlamentu. Govoriti stiditi se odudara od bontona… (Isključen mikrofon.)

PREDSEDNIK: Saglasan sam. Svima skrećem pažnju.

Glasanje? Ne.

Ostalo su prijave za reč po amandmanu.

(Miodrag Gavrilović: Da.)

Vi nemate vreme.

Od poslaničke grupe imate 13 sekundi. Da li želite to?

(Miodrag Gavrilović: Želim.)

Želite.

MIODRAG GAVRILOVIĆ: Kako možete da kažete da trošimo ono što zaradimo kad smo predvideli 200 milijardi deficita u budžetu? Kako je moguće to da kažete?

Druga stvar, rekli ste da smo se dogovorili sa MMF-om oko pozajmice koja će biti 2,4 milijarde evra, što nije tačno, bila je samo misija MMF-a, tek će u decembru… (Isključen mikrofon.)

PREDSEDNIK: Hvala.

Samo polako, nećete čuti šta čitam i posle će neko da pita zašto nije govorio po amandmanu.

Na član 7. amandman je podnela narodni poslanik Marinika Tepić.

Na član 7. amandman je podneo narodni poslanik Borko Puškić.

Izvolite.

BORKO PUŠKIĆ: Hvala.

Poštovani građani Srbije, dobro veče i pomaže Bog. Ovaj amandman se odnosi na član 7. razdeo 15 – MUP, gde je predviđena dotacija nevladinim organizacijama u redu od 78 miliona dinara. Takođe, član 7. ovog predviđenog Zakona o rebalansu budžeta predviđa razdeo 19 - Ministarstvo odbrane 15 miliona dotacije za nevladine organizacije.

Smatram da je potrebniji da bi se on bolje iskoristio u oba sektora, tako što bi se povećala briga i pažnja o porodicama poginulih i ranjenih pripadnika MUP, Ministarstva odbrane, kao i ratnim veteranima. To su vrlo ozbiljna tri stuba u odbrambeno-bezbednosnom sistemu ove zemlje. Ako imamo, a imamo, nažalost, bezbednosno određene rizike, jer malo, malo pa predsednik saziva Odbor i Savet za koordinaciju ili nacionalnu bezbednost. Zbog čega se to radi? Da li su to komercijalno propagandni razlozi ili suštinski? Ja smatram da ima suštinskih razloga.

Da bismo to uradili, mi ne smemo da pozajmljujemo i da uzimamo kredite u redu od 70 miliona dolara od Svetske banke, a znamo da su jako loši uslovi i kreditni aranžmani, da uzimamo 160 miliona dolara od „GP Morgana“ američke banke za neki NATO koridor i NATO put Niš – Merdare.

Da bismo to uradili i promenili, moramo da doprinesemo MUP, Ministarstvu odbrane i ratnim veteranima, tamo gde je potrebno da im se pomogne. Ratni veteranima nisu plaćene dnevnice od 1999. godine. Ajmo malo sa reči na dela, sa dela da kompletizujemo, da izvršimo i određenu finansijsku konsolidaciju. Ovo je bio rebalans. Pred nama je budžet za narednu godinu i da u tom pravcu mi pomognemo ove ugrožene, a potrebne kategorije. Hvala.

PREDSEDNIK: Reč ima Bojana Bukumirović, po amandmanu.

BOJANA BUKUMIROVIĆ: Hvala.

Poštovani, danas želim da se obratim povodom rebalansa budžeta, a u ime vlasnika malih i srednjih preduzeća i u ime njihovih zaposlenih, da iskoristim priliku prisustva ministra finansija.

Naime, izradom budžeta za 2022. godinu planirali ste iznos od 22 milijarde 747 miliona dinara za subvencije u privredi. U periodu od januara do juna za šest meseci izvršenje je samo 20,2%. Rebalansom budžeta, ovim sada, umanjili ste iznos subvencija sa 22 milijarde na 19 milijardi da biste podigli, verovatno, taj procenat izvršenja, umesto da se bavite temom i problematikom zašto se te subvencije ne koriste.

Kao jedan od uslova za dobijanje subvencija, neophodno je da su izmirene sve obaveze prema državi, to znate verovatno, a to su porezi i doprinosi. Upravo je to jedan od trenutaka kada je malim preduzećima ovaj novac neophodan. A, evo i objasniću.

Jedna mala firma, kao npr. jedna pekara koja dostavlja sendviče, daću primer EPS-a, pošto imamo situaciju, kao danas u EPS-u, koji kasni sa plaćanjima ili uopšte ne plaća fakture dobavljačima, a taj dobavljač je dao npr. valutu po fakturi 30 dana. Ne naplaćuje svoja potraživanja ni posle 30, ni posle 60 dana, ulazi u sudsku proceduru i konačno posle nekoliko meseci sudskim putem uspeva da naplati potraživanja. Za to vreme za period u kom dobavljač nije mogao da se naplati obaveze prema državi mu teku. Jedna od obaveza, malih i srednjih preduzeća je i uplata obaveznog zdravstvenog osiguranja. Vlasnici malih i srednjih preduzeća nemaju skriven novac u džakovima za crne dane, tj, nemaju novac za ovakve situacije.

U velikoj većini slučajeva dešava se da, dok ne naplate svoja potraživanja, nemaju novac da plate obavezno zdravstveno osiguranje, pa samim tim za period dok ne naplate fakture vlasnici preduzeća i njihovi zaposleni nemaju prava da se leče o trošku osiguranja, već plaćaju privatno lekare, a kada naplate svoja potraživanja državi tj. potraživanja država traži od njih da dugovanja prema zdravstvenom osiguranju izmire, iako u tom periodu nisu imali pravo da ga koriste. Znači, tražite od građana Srbije da plate nešto što nisu imali prava da koriste. Da li možete da shvatite koliki je ovo problem i da li možete da shvatite da građani Srbije ne mogu retroaktivno da se leče?

Svima nam je poznato koliko je teška situacija za naša mala i srednja preduzeća proteklih godina. Ako imate želju da tim ljudima pomognete, a to nije mali broj ljudi, mi iz Srpske stranke Zavetnici predlažemo da omogućite da se subvencije koriste tako što ćete ukinuti uslov o izmirenim obavezama po osnovu poreza za dobijanje subvencija ili im omogućiti da koriste pozajmice iz nekog fonda kako bi mogli da opstanu.

Na kraju hoću da vas podsetim sve da smo mi ovde od naroda izabrani predstavnici, da smo izabrani, ne da se bavimo klanovima, ličnim napadima i aferama od pre 20 godina, već da se odgovorno bavimo programima, idejama, planovima za budućnost, da se bavimo politikom, a ne politikanstvom. Hvala.

PREDSEDNIK: Hvala.

Na član 7. amandman je podneo narodni poslanik Željko Veselinović.

Izvolite.

ŽELjKO VESELINOVIĆ: Zahvaljujem, predsedniče.

Ministar Mali mi je malopre dao odličan šlagvort kada je govorio o novim radnim mestima, boljim i većim platama itd. Taman odlična priča i odličan uvod za amandman o kojem ja hoću da govorim.

Za mene je svaki radnik u Srbiji isti bez obzira da li se on bavi čišćenjem ulica, da li je doktor nauka, da li je zdravstveni ili prosvetni radnik, ali postoji jedna profesija koja je prilično, možda čak i najviše degradirana u Srbiji. To su prosvetni radnici. Prosvetni radnici u Srbiji imaju 10% manju zaradu od republičkog proseka. Prosvetni radnici imaju najmanju zaradu u javnom sektoru.

Ja mislim da o tom veoma značajnom delu populacije, građana, radnika moramo da vodimo posebno računa, jer oni obrazuju i našu i vašu decu. Oni obrazuju svu decu ove zemlje, obrazovaće tu decu, a kada dođemo do saznanja i kada vidimo da se, recimo, desi da ove godine Matematički fakultet upiše četvoro ljudi, Fizički troje, Hemijski dvoje itd, onda se postavlja pitanje - ko će jednoga dana svu tu decu da uči matematici, fizici, hemiji, nekim drugim predmetima, nije važno kojim.

Mislim da jedan deo sredstava iz fonda Novaka Nedića, generalnog sekretara Vlade, može da se prebaci u Fond za plate zdravstvenih radnika. Mislim da su svi radnici u Srbiji ugroženi ali, kao što sam rekao, ipak ti prosvetni radnici treba da budu na prvom mestu, jer oni vode računa našoj deci. Hvala.

PREDSEDNIK: Na član 7. amandman je podnela narodni poslanik Radmila Vasić.

Izvolite.

RADMILA VASIĆ: Poštovani građani, ovim amandmanom predlažem da se izdvoji dodatnih 10 miliona dinara za potrebe boračko-invalidske zaštite, bolesti i invalidnosti. Naime, umesto nepotrebnog davanja novca koje kakvim nevladinim organizacijama koje čak i rade protiv interesa države Srbije, novac u iznosu od 10 miliona dinara dodatno treba da izdvojite za ljude koji od svih nas prvo zaslužuju poštovanje, a istovremeno i pomoć - materijalnu, zdravstvenu, poboljšanje uslova gde žive, mogućnosti da se zaposle i uvaže u društvo, a što do sada nije bio slučaj.

Ni 10 godina vlasti SNS nije bilo dovoljno da se na pravi i sistemski način reši problem i problemi ratnih vojnih veterana, invalida rata i da je ovim rebalansom ovo samo početak da ispravimo grešku i svakako predlažem da u budžetu za 2023. godinu izdvojite ozbiljna finansijska sredstva za rešavanje ovog veoma važnog pitanja.

Svi znamo, veliki broj ratnih vojnih invalida i veterana rata su u teškim materijalnim i zdravstvenim problemima. Mnogima je isključena struja, nemaju primanja, njihove porodice su u teškoj finansijskoj situaciji, imaju ozbiljne zdravstvene probleme koje trebaju da rešavaju po prioritetu u zdravstvenim centrima, a sve to može da reši država, što u ovom amandmanu i predlažem da usvojite da bi se to rešilo.

Na kraju, želim da postavim pitanja i da konstatujem da nismo dobili odgovore,kako je cena koštanja projekta izgradnje Nacionalnog stadiona sa 150 miliona evra, koliko je rekao predsednik da će koštati, otišla da košta 540 miliona evra prema ovom rebalansu budžeta za 2022. godinu? Hvala.

PREDSEDNIK: Hvala.

Na član 7. amandman, sa ispravkom, podneo je narodni poslanik Enis Imamović.

Na član 7. amandman je podnela narodni poslanik Jelena Milošević.

Izvolite, imate reč.

JELENA MILOŠEVIĆ: Uvaženi predsedavajući, poštovane koleginice i kolege narodni poslanici, poštovani građani i građanke, meni je žao što je ministar Martinović izašao zato što se moj amandman odnosi na Ministarstvo državne uprave i lokalne samouprave. To bi bio nastavak mog amandmana koji sam podnela na Zakon o ministarstvima.

Stojim na stanovištu da pri Ministarstvu državne uprave i lokalne samouprave mora da postoji posebno telo za nerazvijene opštine. Upravo ovim amandmanom i predviđam da se sredstva za partnersko finansiranje, odnosno projektno finansiranje dodatno izdvoje.

Smatram da nije normalno ni prirodno da za iste projekte konkuriše, recimo, Niš i Merošina ili Kragujevac i Rača, s obzirom na to da nerazvijene opštine postaju mesne kancelarije i da ih vrlo brzo neće biti. Mislim da moramo da ih izdvojimo i da zbog toga formiramo taj posebni fond.

Sa druge strane, jug Srbije jeste, pa mogu slobodno da kažem šampion po broju nerazvijenih opština. To je tako godinama unazad. Zato mislim da čak i kada smo slušali koje sve projekte, opet juga Srbije nema dovoljno. Zbog toga mislim da bi upravo to posebno telo za ruralno, odnosno nerazvijene opštine, bilo dragoceno.

Sada postoji ministarstvo, ali nemojmo da dozvolimo da to zavisi od političke volje, jer ministarstvo bez portfelja se danas zove Ministarstvo za razvoj nerazvijenih opština, a sutra može da se zove nekako drugačije. Mislim da je Ministarstvo državne uprave i lokalne samouprave idealno da se brine upravo o nerazvijenim, odnosno ruralnim opštinama.

Zbog toga još jednom apelujem da uvećamo ta sredstva i da formiramo taj posebni deo za nerazvijene opštine kako bismo mogli da im pružimo priliku da konkurišu nezavisno od velikih gradova. Hvala.

PREDSEDNIK: Na član 7. amandman je podneo narodni poslanik Dalibor Jekić.

Izvolite, imate reč.

DALIBOR JEKIĆ: Poštovani predsedavajući, poštovane dame, poštovane kolege poslanici, poštovani građani Srbije, regionalne razlike u Srbiji su danas među najvećim u Evropi, gospodine Mali. Mi smo iz ovog vašeg rebalansa budžeta videli da su kabineti ministara bitniji od regionalnog razvoja i naših građana.

Podsetiću da ti isti građani iz svih delova naše zemlje pune taj budžet. Budžet pune građani Šumadije, budžet pune građani iz južne i istočne Srbije.

Da bi stvorili jedno pravednije društvo i da bi stvorili jednake šanse za sve potrebno je da opredelimo značajno veća sredstva za regionalni razvoj. Zato sam predložio da se ova pozicija uveća za milijardu dinara.

Imajući u vidu da niste ni potrošili prethodnu poziciju i da ste je umanjili u odnosu na Zakon o budžetu za 31 milion, da li znate šta znači 31 milion za Raču, za Lapovo, za Knić, za Topolu? Da li je moguće da smo toliko regionalno razvijeni da to nije bilo potrebno da usmerimo u neki projekat? Potrebno je odrediti poseban program za male opštine, tamo gde nema investicija. Potrebno je odrediti program i uložiti u te opštine. Mi se zalažemo za državni kapitalizam. Zašto ne bi država otvorila neko preduzeće tamo i uposlila te ljude i sprečila pražnjenje tih regiona?

Takođe, podsetiću vas koliko ste ozbiljni. Nemate ni nacionalni plan za regionalni razvoj koji treba da se odnosi na desetogodišnji period, nemate ni formiran nacionalni savet za regionalni razvoj.

Ako gledamo plate, plate su značajno manje u svim tim opštinama, pa i u mom Kragujevcu. Manipulišete sa visinom plata. Medijalna zarada u Srbiji je 57.911 dinara u ovom trenutku.

Ono što je poražavajuće za zemlju Srbiju jeste da se naši građani hrane na odloženo, tako što daju svoje čekove koji se realizuju posle šest meseci i to je zaista poražavajući podatak.

Ono što želim da kažem, a koje je bilo poslednje istraživanje u Kragujevcu jeste kako mladi razmišljaju u Kragujevcu. Svoju budućnost 37,6% vidi u inostranstvu, 29,6% vidi u nekom drugom gradu i 32,8% vidi svoju budućnost u Kragujevcu. To je zaista poražavajuće. Kada bi ovakva istraživanja radili u nekim manjim opštinama došli bismo do još gorih podataka. Hvala.

PREDSEDNIK: Na član 7. amandman je podnela Danijela Grujić.

Reč ima Danijela Grujić.

DANIJELA GRUJIĆ: Poštovani građani, dame i gospodo, da li je zaista interes naše države, interes građana da se predloženim rebalansom za ovu godinu od svih resora sredstva umanje jedino za kulturu i to za 2,5%. Dakle, kola treba da se slome na kulturi? Herojski rušitelji mosta.

Sve je bitnije, a u Srbiji se tradicionalno za kulturu izdvaja manje od 1%, dok je evropski prosek, evropski standard 2,2% izdvajanja budžetskog za kulturu. Na najnižim granama smo i u regiji i valjda treba da budemo srećni kada se kulturi udeli 1%, što predstavlja preporučeni evropski minimum. To je ta čuvena inicijativa za kulturu, koja je čini ubogom kulturom.

Ovim amandmanom stranka „Slobode i pravde“ i poslanička grupa „Ujedinjeni“, predlažu izdvajanje rebalansom od 2% za kulturu, što bi ublažilo narušeno dostojanstvo ovoj toliko politički potcenjenoj oblasti.

U okviru toga, predlažemo naravno povećanje zarada, ali i osnivanje kulturne stanice za mlade po uzoru na istraživačku stanicu „Petnica“, gde bi se negovali naši mladi naraštaji po različitim umetničkim disciplinama i granama, što bi moglo da obezbedi kontinuitet razvoja naše kulture i jednu sistemsku brigu za mlade naraštaje. Zahvaljujem se.

PREDSEDNIK: Na član 7. amandman je podneo Dejan Bulatović.

Reč ima Dejan Bulatović. Izvolite.

DEJAN BULATOVIĆ: Dakle, moj amandman se odnosi na poljoprivedu i naravno tiče se povećavanja tih subvencija a posebno kada govorimo, ministarko poljoprivrede, o voćarstvu.

Dakle, voćarstvo je u velikom problemu. Moram da vas obavestim da, recimo, samo u Grockoj ove godine je uništeno zaista veliki broj voćnjaka. Umesto tamo da smo sa traktorima, sa gajbama punih jabuka, tamo su bageri i vade se ti voćnjaci i ljudi ne znaju šta će.

Dakle, imamo suštinu i ne samo kada govorimo o plasmanu te njihove robe koja je zaista obezvređena na svim tim pijacama i kada prodaju te svoje proizvode, posebno kada je kajsija, višnja, trešnja u pitanju, naravno i jabuka i kruška, ali i sami putevi. Dakle, infrastruktura je katastrofalna. Morate da znate da ljudi tamo cepaju te gume traktorske, uništavaju svoje oruđe. Zaista su u velikim problemima.

Zato je važno da se kaže, nije nemoguće da vi u kampanji kada obilazite Srbiju, da to niste videli. Pobogu, u kampanji ste, videli ste ta sela i prilaz sam selima. Dakle, infrastruktura u selima je zaista na najnižem mogućem nivou.

Zato je važno da Ministarstvo poljoprivrede kroz ovo povećavanje subvencija, kroz ovaj budžet zaista usmeri dovoljan deo i prema, naravno, kada kažem voćarima i drugim segmentima poljoprivrede, ali je isto tako važno da napravite konekciju sa Ministarstvom za obnovu sela. Vi do sada to niste imali.

Imate Ministarstvo za obnovu sela, imate samo tamo nekog Krkobabića koji je ministar i koji ništa nije uradio za to selo. Dajte, ako ne možete ništa da uradite, preimenujte bar ime da se to zove pravim imenom, a to je „ministarstvo za uništavanje sela“ i budimo tu bar iskreni. Hvala.

PREDSEDNIK: Po amandmanu, Marijan Rističević.

Izvolite.

MARIJAN RISTIČEVIĆ: Dame i gospodo narodni poslanici, ovde se u većini raspravlja o tome kako novac podeliti. Hajde malo da obrnemo priču, pa da kažemo kako novac treba zaraditi.

Slušali smo i o zahtevima da poljoprivredni proizvodi budu što skuplji, a hrana što jeftinija. Slušali smo i o tome da se porezi ukidaju i da se smanjuju, ali da se budžet poveća, budžetski razdeli i stavke.

Što se voćarstva tiče do 2012. godine podsticaji u voćarstvu su bili nula. Sasvim odgovorno utvrdim – u vinogradarstvu je bio tu neki Živković, a ostali su to mogli samo da gledaju.

U poslednjih šest, sedam godina, od kad smo malo podsticaje preraspodelili i u korist intenzivne poljoprivredne proizvodnje, stočarstva, voćarstva, uveli mere ruralnog razvoja, itd. podsticali smo i voćne zasade. Nikada više voćnjaka nije podignuto kao u poslednjih sedam, osam godina. To se može, recimo u Sremu, videti tako što po debljini voćke vidite kada je otprilike taj voćnjak podignut.

Mi smo davali podsticaje za bunare, za agrarne sisteme, sadni materijal, žice, stubove, protivgradnu mrežu i sem toga svi voćari su imali pravo da konkurišu i na mehanizaciju, voćarske traktore, mehanizaciju priključnu koja ide uz to i nikada više novca nije uloženo nego za vreme ove vlasti.

Toliko o voćarima, toliko i o bivšoj vlasti koja sad ima zamerke iako u njihove vreme su izdvajanja za voćarstvo bila nula. Hvala.

PREDSEDNIK: Na član 7. amandman je podneo Đorđo Đorđić.

Izvolite.

ĐORĐO ĐORĐIĆ: Poštovana gospodo, uvaženi ministri, rebalansom budžeta namenjeno je Generalnom sekretarijatu Vlade šest milijardi 225 miliona dinara, ali u obrazloženju je navedeno, kako ste mi vi rekli, da su to sredstva namenjena za puteve u Republici Srpskoj, za Hram Svetog Save, za decu u Ukrajini. To je sve u redu i to je sve ok i ja se sa mnogim tim stvarima slažem da je neka možda drugačija situacija.

Mislim da bi bilo daleko blagotvornije i daleko delotvornije da se svi ti novci ulažu u našu decu, u našu infrastrukturu, osim hrama koji…

(Narodni poslanik: Slogan je odličan.)

Jeste, slogan je odličan.

Da li mislite, na primer, da bi te novce mogli uložiti u udžbenike da svako dete dobije udžbenik, da svako dete dobije užinu? Mislim da bi to bilo daleko delotvornije.

Danas se gradi, ja ne mogu da kažem da se ne gradi, ali slušajući vas ja imam utisak da se nikada pre nije gradilo, a gradilo se i pre vas. Počeo je svet i pre vas, biće i posle vas, kao što je bilo i posle žutih, plavih i crvenih. Sve je to bilo i sve će to posle toga biti.

Da li mislite da je bitnije napraviti put do Bjeljine, a želim da podsetim ljude da postoji autoput do Kuzmina koji je funkcionalan, vrlo funkcionalan? Od Kuzmina do Sremske Rače ima samo 21 kilometar.

Poštujem ja svaku izgradnju. Niko ovde nema ništa protiv izgradnje, ali ja mislim, ja smatram da je mnogo bitnije da se napravi vrtić u Mačvanskoj Mitrovici koji tamo postoji 40 godina i školska dvorana u selu Martinci, da je to mnogo bitnije od puta koji već postoji. Znači, da on ne postoji to je u redu, ali već postoji.

Evo, ja ću da završim malo drugačije od mojih sagovornika. Što bi rekao Milenko Jovanov – bolestan ima samo jednu želju, a zdrav hiljadu.

Ovde smo videli dosta fotografija, sa jedne i sa druge strane, dosta grafikona, dosta se pričalo o svemu. Evo, ja želim da vam pokažem jednu fotografiju i da vas pozovem na solidarnost i na humanost.

Naime, moja sugrađanka Aleksandra Dikić se bori protiv teške bolesti. Ja bih vas sve kolege poslanike, i ministre, ako su u mogućnosti, zamolio da 10% svoje plate uplate na ovaj račun, pošto mi nemamo…

(Narodni poslanik dobacuje.)

Nemoj to.

… pošto mi nemamo sa ove strane baš šansu za nacionalnu frekvenciju. Nemamo, osim….

(Narodni poslanik dobacuje.)

Nemamo, zato što je situacija takav kakva jeste. Mogu samo Baka Prase ili Ivan Ivanović da nas prenose, eventualno.

Ja ću da vas zamolim, sve zajedno…

(Narodni poslanik dobacuje.)

Nemoj mi dobacivati u ovom momentu, molim te. Budi pristojan, jer ja sam pristojan prema vama.

… da date taj desetak od sebe da probamo da spasemo jedan mlad ljudski život.

Hvala vam na pažnji.

PREDSEDNIK: Reč ima potpredsednik Vlade.

SINIŠA MALI: Hvala puno.

Poštovani poslanici, uvaženi građani Srbije, morao sam da se javim jer smo čuli komentar da nije počela istorija Srbije i izgradnja Srbije sa SNS, da je to krenulo mnogo ranije itd. Uvaženog poslanika ću da podsetim sledeće – koliko su bolnica izgradili u proteklih deset godina, 12 godina njihove vladavine? Nijednu. U proteklih 10 godina 135 bolnica, zdravstvenih ustanova, što izgrađeno, što rekonstruisano – Klinički centar u Nišu potpuno nov, tri potpuno nove Kovid bolnice za samo šest meseci, rekonstrukcija Kliničkog centra Srbije ovde u Beogradu.

U njihovo vreme nula. U vreme ove vlasti 135 objekata. Recite mi koje ste to objekat energetske infrastrukture završili? Više puta sam pomenuo, poslednji pogon u EPS-u izgrađen je 1991. godine Kostolac B2. Sledeće godine se otvara B3, prva velika investicija EPS-a, a pre dve godine je završeno 403 kilometra Južnog toka ili Balkanskog toka gasovoda. Da to nismo uradili ne bismo danas ni imali gas.

Recite mi koji ste to autoput završili? Da niste možda Koridor 10, Miloš Veliki? Pa niste. Otvarali ste kilometar po kilometar 20 puta, ali nikada ga niste završili, a mi završili i istočni krak Koridora 10 i južni krak Koridora 10 i Miloš Veliki i gradi se 10 autoputeva i brzih saobraćajnica u Srbiji u ovom trenutku.

U vaše vreme plate 331 evro, danas 641 evro, a biće 730 sledeće godine sa povećanjem koje smo planirali. Penzije takođe.

Dakle, nije počelo sve sa nama, ali u odnosu na vas Srbija je sa 30 milijardi evra BDP došla na preko 60. To je uspeh svih građana Srbije. Plate su nam nikada veće, penzije bezbedne i nikada veće i ne kažem da je sve med i mleko. Nikada to nisam govorio. Teško je i borimo se, a borimo se da imamo i struje, da imamo i grejanja, da imamo i gasa, da imamo i jaku prehrambenu industriju, sve životne namirnice, zato smo i napunili robne rezerve, da imamo novca i za plate i za penzije, da imamo novca i za autoputeve.

To je razlika između vas i nas. Hvala puno.

PREDSEDNIK: Hoćete po amandmanu?

Ima vremena od grupe ako hoćete.

Hoćete? Dobro.

ĐORĐO ĐORĐIĆ: Zaista, uvaženi ministre, stvarno ne znam koje naše vreme. Pa ovde 85% ljudi nikada nije bio u politici do pre četiri, pet, šest godina. Razumem da neki tu imaju, ali 85% ljudi nikada nije bilo u nekom našem vremenu.

Pod dva, evro je bio 2012. godine 78, sada je 118. Drugačije se… Nisam ekonomista.

(Veroljub Arsić: Godine 2008.)

Čoveče, zašto stalno dobacujete, samo pustite da kažem. I ovako se teško snalazim u ovim svim rečima. Pokušavam da budem konstruktivan. Završavam. Ne želim da budem neko ko će stalno kritikovati i govoriti kako je sve loše, ali vi uporno napadajući mene stalno mi dajete taj input. Govorite da je sve loše. Niko vam ne govori da je loše, ali svako se bori za svoje mesto. Za mene je mnogo bitniji vrtić u Mačvanskoj Mitrovici, sportska dvorana u Martinovcima i Sremska Mitrovica, Vojvodina i neke stvari koje su za nas prioritet nego put koji već postoji. Ne kažem da ne treba da ga pravimo. Ja ne kažem, ali postoji već put, autoput do Kuzmina, postoji, koji je funkcionalan, međunarodni je, od Kuzmina postoji do Bosuta 20 kilometara put koji je sjajan, koji je obnovljen. Imamo dva mosta, jedan prave turski investitori, drugi je rekonstruisan pre 15 godina. Vi imate pravo da ga pravite jer vi ste vlast, ali ljudi zašto ne možemo da imamo drugačije mišljenje i da to ne dočekate odmah na nož. Ne mogu da to razumem uopšte. Hvala.

PREDSEDNIK: Potpredsednik Vlade.

SINIŠA MALI: Hvala puno.

Poštovani narodni poslanici, poštovani građani Srbije, malopre smo čuli takođe i da je kurs 2012, godine bio 70 dinara za jedan evro. Kurs 2008. godine, uvažene dame i gospodo bio je 81,4 dinara za jedan evro, a onda je apsolutno neodgovornom politikom bivše tadašnje vlasti 2012. godine, bio 113,1 dinar. Sa 81 na 113, za samo četiri godine. U isto vreme, pogledajte, pokazaću vam sve grafikone, zato što sam se spremio znajući da će neko i to da kaže, pogledajte to sve vreme, inače, taj ekspert koji je bio guverner Narodne banke, bio je i na televiziji danas, pa je pravio neke planove kako bi, šta bi on. Dakle, za vreme njegovog mandata sa 81 na 113 kurs.

U poslednjih sedam godina kurs 117, 117,27, 117,85, 117,58, 117,57, 117,51, stabilan, i građani Srbije više nemaju nikakav problem sa kursem i znaju da je stabilan i znaju da se neće menjati i znaju da im je to stabilnost i znaju da im to garantuje realni dohodak svakog meseca.

Pogledajte inflaciju, 2010. godine 6,5%, 2011. godine 11%, 2012. godine 7,8%. Čekajte ljudi, stanite, jel bila neka kriza 2011. godine, da li se neko seća te krize? Dakle, u isto vreme građani Srbije su se tada suočavali sa rastućom inflacijom sa kursem koji je divljao, dakle, ubijeni lični dohoci svakog meseca, sa 342 hiljade ljudi koji su ostali bez posla u to vreme, bez ijedne investicije, da znate, da se sećate nekog auto-puta da je tada otvoren, kao što malopre rekoh nije ni bilo. To je poenta, poenta na koju hoću da ukažem je sledeća, odgovornom ekonomskom politikom kada štedite, kada vodite računa o svakom dinaru, a prošli smo teške reforme koje je predsednik Vučić započeo. Upravo zbog svega ovoga što su nam ostavili ovi iz prethodnog perioda.

Uštedeli smo dovoljno, napravili dovoljno rezervi da nam prihodi rasut, da imamo nikada veću naplatu poreza, da imamo nikada veće plate, penzije, bezbedne penzije. Rekao sam, 2012. godina, katastrofalna njihova politika 8,5 milijardi dinara na računu, a penzije trebalo da se plate 40. Niste ni za to imali, a onda pitate, kako je, zašto je, mi bismo nešto bolje, znate.

Onda danas čujem znate, treba da imamo veće subvencije, veća davanja, ne znam, za ovo, ali ako možete takođe da umanjite akcize na ovo i da smanjite PDV na ovo. Čekajte ljudi, o kojoj bre vi ekonomskoj politici pričate? Nama bi budžet ponovo, ako bi vi došli na vlast izgledao kao 2012. godine bez dinara bi ostali. Ostali bi bez dinara, ne za godinu dana, nego za tri meseca. Kako možete da budete toliko neodgovorni, smanjićemo PDV, smanjuj na PDV, smanjićemo akcize, smanjuj akcize. S druge strane, povećaj poljoprivredi, povećaj kulturi, povećaj subvencije, povećaj ovako, nemoj da podižeš cenu struje, nemoj da podižeš cenu gasa, investirajte molim vas u kanalizaciju, nemojte da zaboravite ekologiju, čist vazduh. Čekajte ljudi, ne vodi se tako država, ne vodi se tako ekonomija.

Pogledajte naš kreditni rejting mi smo prvi put u istoriji na korak investicionog rejtinga. To ne kaže Siniša Mali, ne kaže ne znam ko, nego govore najveće i najvažnije rejting agencije u svetu, korak od. Međunarodni monetarni fond, čuo sam nekog eksperta kaže nemojte da lažete niste napravili sporazum, a mi potpisali pismo sa njima, dakle, formalnosti, da to prođe na upravnom odboru MMF 17. decembra. Proći će. Imamo sporazum. Rekoh vam juče, akcije tržišta kapitala za jedan procentni poen smanjen prinos na naše državne obveznice. Dakle, pozitivna reakcija. Naravno, ne znate ni šta to znači, ne znate zašto je to važno. Ali, ako možemo da idemo tako sa ličnim uvredama, ako možemo tako da eto, malo izmišljamo jednu meru, drugu meru, nije važno da li se sabira, da li se ne sabira, ali navikli smo tako, jel, vidite tako smo državu 2012. godine doveli do bankrota. E, pa, ne može. Ako se mi budemo pitali, ako se građani Srbije budu pitali, neće se tako više ikad ponoviti, imaćemo stabilan kurs, imaćemo rastuće plate, imaćemo rastuće penzije, imaćemo za sva ulaganja koja su neophodna da pomognemo i mladima i svima, i da gradimo naučno-tehnološke parkove i da gradimo auto-puteve i da se bavimo energetikom, i da svoj deci obezbedimo bolju i lepšu budućnost u Srbiji. Hvala puno.

PREDSEDNIK: Po amandmanu.

ĐORĐO ĐORĐIĆ: Uvaženi ministre, niti vas je, niti će vas iko iz ove odborničke grupe ikada vređati. To je prosto …

(Marijan Rističević: Niste vi odbornici. Vi ste poslanici.)

Dobro, izvinite druže Marijane, pogrešio sam. Ja sam ovde nov.

Kada uđete u ovu Skupštinu i kada vidite ovaj visoki dom, ja vam kažem svima, a vi svi to vrlo dobro znate, Srbija nije ovo ovde što mi vidimo i ljudi teško žive. Možda su ovi podaci što je ministar rekao svi takvi, a ljudi izuzetno teško žive. To se može osetiti na svakom koraku.

Želim vam puno uspeha u daljem radu. Hvala.

(Marijan Rističević: Replika.)

PREDSEDNIK: Danijela Grujić, po amandmanu.

(Danijela Grujić: Replika, pominjali su me.)

Po amandmanu.

DANIJELA GRUJIĆ: Ne po amandmanu.

PREDSEDNIK: Dobro, onda ne.

Marijan Rističević.

MARIJAN RISTIČEVIĆ: Zahvaljujem.

Gospodine predsedniče, ja sam prethodnog govornika samo malo ispravio da nisu odbornici, nego poslanici. Pri tome se on meni obratio sa „druže Marijane“.

Mogao sam to da shvatim i kao uvredljiv izraz, jer nikad nisam bio komunista i na kraju da ga ispravim. Zdrav čovek ima hiljadu želja, a bolestan samo jednu. To nije rekao Milenko Jovanov, nego Čehov. Hvala.

PREDSEDNIK: Na član 7. amandman je podneo narodni poslanik Vladimir Obradović.

VLADIMIR OBRADOVIĆ: Dobro veče.

Poštovani narodni poslanici, gospodo ministri, pomoćnici ministara, predsedniče Skupštine, ovih dana smo čuli ovde mnogo nekih komplikovanih reči, suficit, deficit, inflacija. Čuli smo od ministra objašnjenje šta je zlatno bilansno pravilo itd. Bojim se da nisu svi dobro razumeli. U prilog tome govori da su neki poslanici vladajuće većine juče u opravdavanju ovog budžeta brkali pojmove, kao što su npr. deficit i neto novčani tok itd. pa ću pokušati da pojasnim i onima koji za to treba da glasaju, a i onima koji ovo gledaju, dakle, građanima.

Zamislimo da je naša zemlja, naša država Srbija jedno domaćinstvo. To domaćinstvo prema ovom budžetu godišnje zarađuje recimo 100.000. Glava kuće odlučuje, namerno ne kažem domaćin, da umesto tih 100.000 zarađuje potroši 104.000, a već u tom trenutku duguje 55, 57 hiljada. Dakle, odlučuje se ne da štedi i vraća deo duga, nego da se još dodatno zaduži.

Dodatni problem u tome je što se zadužujemo kao arapski keš kredit i problem je što taj novac neće otići na obrazovanje naše dece, ili kulturu, ili nauku, već će otići većinskim ili jednim delom na izgradnju fudbalskog terena. Dakle, nosilac tog domaćinstva se odlučio, umesto da pojača sadnju u bašti, da seje kukuruz i pšenicu, da gaji finu englesku travu na fudbalskom terenu. Deci će dati šarene laže i na taj način ih privremeno umiriti.

Takođe, deo novca dogodine, figurativno govoreći, otići će na štetu koju je napravio čika Mića. Dodatno ćemo se zadužiti za rušenje Ćuprije, a za to smo mogli da napravimo četiri do pet bolnica. Ako se deca pak razbole, pa lečićemo ih sms porukama. To je, dakle, objašnjenje ovog budžeta na pravi način, da svi razumeju.

Zbog toga, Poslanička grupa Ujedinjeni i ja podnosim amandman da se malo napravi preraspodela, da se sa nekih pozicija skine, a na druge doda. Prva pozicija koju mislimo da treba skinuti iz ovog budžeta jeste nacionalni stadion koji košta 350, 360 miliona evra…

(Predsednik: Upravo ste iskoristili vreme poslaničke grupe.)

…dok se za nauku izdvaja minorno malo. Da bismo svi razumeli koliko je to minorno malo, kao i gospodin ministar Mali, ja sam se pripremio, evo na ovom grafikonu možete da vidite, ovo je nacionalni stadion, a ovo je nauka.

PREDSEDNIK: Hvala lepo.

Na član 7. amandman je podnela narodni poslanik prof. dr Tamara Milenković Kerković.

Izvolite.

TAMARA MILENKOVIĆ KERKOVIĆ: Uvažene kolege narodni poslanici, uvaženi predsedniče Skupštine, uvaženi ministri, pomoćnici ministara, čast mi je i zadovoljstvo da vam se pred kraj ovoga dana obratim sa amandmanima koje je podnela Poslanička grupa Dveri – Patriotski blok i koja u ovom ovde delu, u članu 7. traži… Naravno, svi su amandmani, kao što znamo, odbijeni. Međutim, ono što mi tražimo je da se tzv. ulaganja od posebnog značaja u okviru Ministarstva privrede, razdela 21, prebace na preduzetnike, mala i srednja preduzeća, industrijski razvoj.

Ako bi me ministar saslušao, a ja sam saslušala vrlo pažljivo njegovo objašnjenje uspeha politike stranih direktnih investicija koju ova zemlja sprovodi već 16 godina i nisam htela da reagujem na uvredu da narodni poslanici ne znaju šta su, nemaju pojma zapravo, citiram, šta su prinosi na državne obveznice, ali se usuđujem da kažem ono što većina struke kaže, a to je da je ova politika, koja već 16 godina parama građana privlači strane tzv. investitore, dovodi do njihovog odlaska, ekonomski je nekonkurentna, generator je korupcije ogromne i nepoznate državne pomoći. Podsetiću sve ovde i građane Srbije, da od 2019. godine država Srbija nema izveštaj o potrošenoj državnoj pomoći.

Ono što sam uspela da u ovom budžetu pronađem, to su ulaganja tzv. od posebnog značaja i da je polovina budžeta za Ministarstvo privrede, odnosno 18 milijardi treba da se da nekim tim posebno značajnim firmama, među kojima se slučajno nalazi i ćerka firma „Milenijum tima“ – „Milenijum resorts“ d.o.o Beograd, takođe i a.d. Planika Kuršumlija, koju je i sama Agencija za borbu protiv korupcije proglasila…

(Predsednik: Dva minuta su prošla.)

Jel mi isteklo vreme?

(Predsednik: Da.)

Hvala vam, završiću ovde, da vam ne bih dalje smetala. Hvala.

PREDSEDNIK: Hvala vama.

Po amandmanu, reč ima Boško Obradović.

BOŠKO OBRADOVIĆ: Poštovani građani Srbije, dozvolite da pre svega podržim ovaj amandman uvažene koleginice prof. dr Tamare Milenković Kerković, iz jednog veoma jednostavnog razloga, jer naša poslanička grupa u ovom parlamentu želi da bude zaštitnik domaćih privrednika i preduzetnika.

Smatram da je aktuelna vlast zaštitnik stranih investitora, stranih kompanija i stranih banaka i da bi bio red da, eto, neko na srpskoj političkoj sceni štiti interese domaćih privrednika, domaćeg preduzetnika, domaćeg poljoprivrednika.

Kada kažem da je, ne samo ova, nego i bivša vlast uvek nekako najpre gledala ka interesima stranih kompanija, onda to želim da potvrdim jednim veoma konkretnim podatkom. Od svih državnih subvencija za privredu, od 2005. godine do danas, 93,5% dato je stranim kompanijama, a samo 6,5% domaćim kompanijama. Da li je to normalno?

Poštovane kolege narodni poslanici, poštovani građani Srbije, da li je normalno da naše pare, pare poreskih obveznika koji pune budžet države Srbije dajemo stranim kompanijama, i to najčešće stranim multinacionalnim kompanijama izuzetno velikih budžeta koje dolaze u Srbiju i koje bi mogle valjda da ulože nešto od svojih sredstava ako žele ovde da investiraju i ovde otvore neke svoje pogone, a mi valjda ta naša sredstva da uložimo u domaće firme, u mala i srednja preduzeća koja su zapravo motor ekonomskog razvoja svake države i društva na svetu?

Nijednu državu na svetu nisu razvile strane investicije, već isključivo domaće investicije. Zato je, po našem mišljenju, ključna stvar da domaći privrednik dođe u epicentar pažnje države Srbije. Zato ovde govorim iz ugla zaštitnika svega domaćeg, domaćeg radnika koga ima sve manje, pa čak i uvozimo radnike iz inostranstva, što je sada jedno posebno pitanje, domaćeg poslodavca, a ne stranog gazde, već domaćeg poslodavca i domaćeg radnika koji neće biti jeftina radna snaga, nego će biti zapravo zaštićen od ove države Srbije.

Osnovni problem koji ja vidim jeste što je strani investitor kod nas zaštićen kao beli medved. Njemu se klanjaju kada dođe u Srbiju svi, od predsednika države do predsednika opštine. Njemu su otvorena sva vrata. On dobija sve subvencije. On dobija besplatno gradsko-građevinsko zemljište. On dobija besplatno opremljenu komunalnu infrastrukturu. On često dobija i poreske olakšice. On, jednom rečju, dobija sve od ove države. A šta od ove države dobija domaći privrednik, domaći preduzetnik, domaći poljoprivrednik? E, to je pravo pitanje. Dobija takse, akcize, inspekcije, zatvaranja ugostiteljskih objekata i to je odgovor države na poslovanje domaćeg preduzetnika.

Gde je danas domaća građevinska operativa? Da li smo se mi pretvorili u podizvođače kod stranih kompanija koje zapravo rade naše velike infrastrukturne projekte? Već sam govorio, i ponoviću, nije problem da se zadužimo i dobra je stvar – novi putevi, nove bolnice, nove železnice, novi mostovi, to apsolutno podržavamo, ali dva su problema. Ako su kvadrati ili kilometri preplaćeni mnogo više nego što zaista vrede, to znači da se tu krije korupcija, da su ti tenderi namešteni, da su te javne nabavke nameštene.

Drugi je problem, ako te radove velike infrastrukturne projekte izvode strane kompanije, a naše domaće kompanije su samo njihovi podizvođači. Dakle, nije sporno dodatno da se zadužimo, ali da poslove rade isključivo domaće kompanije. To je ono o čemu želim zapravo da vam govorim. Domaći poljoprivrednik u prvi plan, a ne uvoznički lobi koji uvozi sve strane poljoprivredne proizvode koji ubijaju konkurenciju domaćeg proizvođača jer ih uvozi po damping cenama, po subvencionisanim cenama i naš domaći proizvođač ne može da izdrži konkurenciju tog stranca. Zašto? Zato što iza tog stranca stoji njegova država, a iza našeg domaćeg proizvođača ne stoji naša država. To je ključan problem srpske ekonomije.

Kada će Vlada Republike Srbije da stane iza domaćeg proizvođača, da ga zaštiti, ako treba i vancarinskim merama zaštite, ako treba i zabranom uvoza kada su to damping i subvencionisane cene koje su nelojalne na tržištu, ako treba povećanim subvencijama, ako treba i domaći proizvođač da dobije besplatno gradsko-građevinsko zemljište, besplatno opremljenu komunalnu infrastrukturu? Tu je, dakle ono što bih rekao da je ključno pitanje o kome mi ovde govorimo. Mala i srednja preduzeća u Srbiji su 99% preduzeća, a o njima se uopšte ne govori. Govori se samo o stranim multinacionalnim kompanijama i stranim investitorima, 60% svih zaposlenih u Srbiji zapošljavaju domaći poslodavci. Kada ste čuli nekoga iz Vlade da o njima govori? Kada ste videli nekoga iz Vlade da se sa njima sastaje? Kada ste videli politiku ove Vlade da podržava ono što je domaće i ekonomski interes? Imamo li državnu razvojnu banku? Imamo li Agro banku? Imamo li povoljne kredite za naše domaće proizvođače? Imamo li posebne poreske olakšice i stimulacije za naše izvoznike? Ili jednostavno u ovoj državi može da uspe samo ono što je strano, strana banka, strana kompanija. Dakle, ako je strano ova Vlada podržava i to prolazi, ako je domaće ima problem. To nije normalno, to mora da se menja, nama je potreban ekonomski patriotizam, da sve što je domaće konačno dođe u prvi plan, u ovom društvu i državi.

Ministar me je više puta, ne samo mene, nego mnoge od nas, pitao, pa dobro odakle ćete uzeti da biste davali ono što ste predvideli u vašoj socijalnoj politici? Pa, pod broj jedan, gospodine ministre Mali, od bogatih, od bogatih se uzima, što si bogatiji to plaćaš veći porez, što imaš više imovine to plaćaš veći porez. Znači, poenta je veoma jednostavna, uzmite od bogatih, naplatite veće poreze na luksuznu robu, odustanite od nacionalnog stadiona i fudbalskih stadiona, koji nisu prioritet u vremenu krize, odustanite od prekobrojne administracije od 28 ministarstava, smanjite budžet Vladine administracije, smanjite specijalizovane usluge, smanjite nameštene tendere, smanjite javne nabavke u kojima je samo jedan ponuđač, gde je jasno da je to nameštena javna nabavka za neku firmu koja je u veoma bliskim odnosima sa vlašću.

To je ono odakle ćemo da uzmemo, a sada samo još da čujemo gde ćemo da damo. Daćemo, pre svega, za one kategorije stanovništva koje su nevidljive, žene na selu, žene preduzetnici koje ne mogu da odu normalno na porodiljsko ili trudničko bolovanje, pod ovim sistemom danas. Preko 100 hiljada građana Srbije, najstarijih sugrađana koji nemaju nikakva primanja, 100 hiljada penzionera sa penzijama ispod 10 hiljada dinara. Tu su naravno osobe sa hendikepom o kojima moramo da vodimo računa. Tu su roditelji teško bolesne dece i uopšte staratelji onih članova domaćinstava o kojima neko mora 24 sata da brine i ti ljudi zbog toga ne mogu da rade. Da li ti ljudi treba da dobiju neku socijalnu platu od ove države? Ako ova država hoće da bude socijalna država. Da li je prioritet gospodine Mali, roditelj koji ne može da radi, jer 24 sata dnevno brine o svom bolesnom detetu ili roditelju ili je prioritet nacionalni stadion?

Veoma jednostavno, hoćemo li da podržavamo one koji socijalno ugroženi ili ćemo da dajemo 600 miliona evra za prenos engleske fudbalske lige? Šesto miliona evra, pa to je otprilike slično koliko je za četiri godina Zakona o privremenom načinu isplate penzija oduzeto penzionerima, kojima je tada oduzeto 850 miliona evra i oštećeno 850 hiljada penzionera. Evo, umesto prenosa engleske lige, ja predlažem da vratimo penzionerima ono što im je oteto u te četiri godine. Da li je to pošteno? Da li je to normalno? Hajde da ne gledamo jedne sezone englesku fudbalsku ligu i da pomognemo penzionere koji su ugroženi u vremenu krize.

Možemo li da pomognemo majke sa više dece? Možemo li možda da ispunimo još jednu nepravdu i sa tim ću završiti, da pomognemo one radnike koji su ostali bez posla u pljačkaškim privatizacijama, a nisu im isplaćene zaostale zarade, nisu im isplaćene jubilarne nagrade, nije im povezan radni staž. Kada ćemo ispuniti tu pravdu da ti radnici dobiju što su zaradili i što po pravosnažnim sudskim presudama im sleduje. Ko će da ispravi tu nepravdu, ako ne država?

Dozvolite gospodine ministre, i da vas upoznam i sa preporukama Vladi Republike Srbije o merama za razvoj preduzetništva koje smo predali u skupštinsku proceduru i čini mi se da se odlično uklapaju u ovaj koncept ekonomskog patriotizma o kome govorimo. Mi predlažemo da se uvedu subvencije za najmanje 10.000 evra po svakom novootvorenom radnom mestu u domaćim kompanijama. Mi predlažemo da se zaštite domaći preduzetnici uvođenjem taksi i poreza na robe koje se uvoze po damping i subvencionisanim cenama. Mi predlažemo da se uvedu podsticaji za poslodavce oslobađanjem dela poreza na dobit, predlažemo progresivno smanjenje poreza na zarade za preduzetnike koji isplaćuju veće plate zaposlenom, što daješ zaposlenima veću platu, to ti se više smanjuje porez. Predlažemo da se smanje porezi na plate i imovinu za sve domaće preduzetnike koji stupe u brak i dobiju decu i time da podržimo i natalitetnu politiku.

Predlažemo da se oslobode preduzetnici sa invaliditetom od plaćanja poreza i doprinosa na plate. Predlažemo da se ukinu parafiskalni nameti koji su suvišni, kao onaj najbesmisleniji, a to je da svi privrednici u Srbiji plaćaju nekakve namete Privrednoj komori Srbije. Predlažemo da se formiraju strukovni klasteri malih i srednjih preduzeća sa ciljem boljeg razvoja i izvoza roba i usluga. predlažemo da se podrže preduzetnici koji zanavljaju inovativnu i čistu tehnologiju. Predlažemo da se preporuči svim lokalnim samoupravama u Srbiji da u svakom gradskom i opštinskom veću bude makar jedan privrednik ili predstavnik privrednika koji bi vodio računa o interesima domaćih privrednika.

Predlažemo da se stimuliše izvoz gotovih proizvoda, a ne osnovnih proizvoda i predlažemo da se stimuliše kupovina domaćih proizvoda. Maksimalni smo, dakle, za onu kampanju „Kupujmo domaće“. Hoćemo da od proizvođača preko prerađivača do trgovca i potrošača sve pare ostanu ovde u našoj državi, da nijedan dinar ne ode u inostranstvo. Hoćemo da sve ostane ovde, da bude domaći proizvođač, pa domaći prerađivač, pa domaći trgovac, pa domaći potrošač i svi oni da to što zarade potroše ovde. E, to je ideal ekonomskog patriotizma i zato kada Srpski pokret Dveri bude na čelu ove države, mi ćemo biti zaštitnici domaćeg ekonomskog interesa, domaćeg radnika, domaćih privrednika, domaćih poljoprivrednika, domaćih preduzetnika. Živeli domaći privrednici i preduzetnici!

PREDSEDNIK: Pravo na repliku Milenko Jovanov.

MILENKO JOVANOV: Živeli domaći preduzetnici, živeli domaći proizvođači, živeli svi u Srbiji koji nešto proizvode, svaki čovek koji zapošljava bilo koga u našoj zemlji, daje mu platu i obezbeđuje hranu nekoj porodici je heroj i treba ga podržati, ima podršku ove države. Međutim, ono što jeste problem, to je kada demagoški kažete – treba sve zatvoriti tako da funkcioniše sve, samodovoljna privreda, jedan dinar ne može da ode nigde, sve da bude u jednom. To je otprilike Severna Koreja uspela da realizuje i to je model koji nam se sada nudi, model Severne Koreje, jedan dinar ne može da ode nigde, sve je u jednom sistemu, ne mogu ni građani da izađu nigde verovatno i to je to. Važno je da znamo da je to ponuda koja nam se daje.

Sa druge strane, šta je poenta sa stranim investicijama? Kaže – koja se zemlja izgradila od stranih investicija? A Kina? Sto trideset šest milijardi imaju stranih investicija. Koliko Singapur ima od stranih investicija? Pa što oni privlače strane investicije? Podigli su svoju ekonomiju od jedne od najnižih do najjače ekonomije sveta zahvaljujući stranim investicijama. I nama se kaže – e to nama ne treba. Sada ta ista Kina investira ovde zahvaljujući stranom investitoru, kineskoj državi, danas nama funkcioniše kompletan istok Srbije, od Smedereva, preko Bora, pa nadalje, i Majdanpeka. Sve nam funkcioniše. Ljudi svojoj porodici donose hranu i hleb na sto zahvaljujući stranom investitoru, a neko nam kaže – oterajte strane investitore, to nam ne treba. Strani investitor, i to je važno, donosi tržište. On svoju robu plasira na određeno tržište. Roba iz Srbije ide kroz ceo svet. Dakle, nije to priča tek tako – dajte nam investitora, mi ćemo da podržimo domaćeg. Evo, ja sam imao trafiku, sad mi dajte da napravim fabriku. I onda, kome ću da prodam to što sam proizveo? Pa nikome. Ali nema veze, ja sam domaći.

Dalje, ponovo vraćam na Ustav. Diskriminacija je u našoj zemlji zabranjena. Dakle, investitor je investitor, jednaka su pravila za sve. Što neki naš domaći investitor nije preuzeo Sartid? Što naš domaći investitor nije preuzeo Bor? Zašto to niko nije preuzeo? Nego su naši domaći investitori, pod znacima navoda investitori, uzimali šećerane po tri evra. E to je ono što nam je problem. Dakle, investicije da, što više investicija u našu zemlju, jer se tako podiže ekonomija.

Na kraju krajeva, i time da zaključim, da nije bilo tih stranih investitora, mi bismo i dalje imali stopu nezaposlenosti od 25%, svaki četvrti radno sposoban čovek je bio nezaposlen, nema budžeta, nema davanja o kojima se govori, nema davanja za invalide, nema penzija, nema plata, nema ničega. Ti ljudi koji su investirali su nam podigli ekonomiju, da danas možemo da isplaćujemo sve ono o čemu govori gospodin Mali. Hvala vam.

PREDSEDNIK: Dajem reč potpredsedniku u Vladi, Siniši Malom.

SINIŠA MALI: Poštovani narodni poslanici, uvaženi građani Srbije, da se nadovežem na ono što je poslednji govornik govorio, da građani Srbije znaju da nema obmane niti prevare.

Po Zakonu o ulaganjima iz 2015. godine nema razlike, nema diskriminacije između tzv. domaćih i tzv. stranih investitora. Dakle, ne samo da nema razlike, nego ja molim da prestanemo da koristimo taj izraz, pogrešan je. Ljudi koji rade u fabrikama, da li su u stranom ili domaćem vlasništvu, to su ljudi koji su građani Republike Srbije, ljudi koji ovde zarađuju svoju platu, njihove porodice od toga žive. Izvor kapitala nije važan, važno je da su doneli odluku da ovde otvore svoje proizvodne pogone, da ovde otvore svoje fabrike, da ovde naprave transfer tehnologije, da ovde naprave transfer novih znanja, da građani Srbije ovde imaju prilike da rade i da zarade.

Pogledajte samo jedan podatak. Od 2012. do 2022. godine, da imate informaciju, bilo je ukupno 613 projekata koje je država pomogla kada su investicije u pitanju, 14,6 milijardi evra su bila ukupna ulaganja, 140.500 radnih mesta. Ako bismo prihvatili ovu pogubnu politiku koju je jedan narodni poslanik spomenuo i koju zagovara, hoćemo za tih 150 hiljada ljudi da kažemo – ćao, nema više, zatvaramo tvoju fabriku, pošto poreklo kapitala nije iz Srbije nego je strano. Kakva je to otvorena privreda u kojoj želimo da živimo? Kakva je to konkurentnost koju želimo da napravimo u našoj privredi? To nema veze sa ekonomskim patriotizmom, to je čist državni intervencionalizam, zatvaranje granica.

Tačno je, Severna Koreja. Kako hoćete da se mi otvorimo, da nam dođu bilo kakve investicije? I ti domaći, kada bi mi bili zatvoreni, što ih nazivate domaćim, ne bi imali izvore finansiranja.

Kažete – država da pomogne njima. Nije država tu da finansira privatne kompanije. Država da definiše kome idu subvencije, država da definiše gde ide novac, država da definiše ko može i koliki porez da plati, država da definiše kome se koliki porez vraća, država da definiše ko plaća veći a ko manji porez na imovinu, država da definiše ko ima više a ko ima manje – tako se ne radi. Ne možemo da imamo diskriminaciju, hoćemo otvorenu ekonomiju, hoćemo potpuno drugačiji simbol Srbije, otvorene, konkurentne, atraktivne ekonomije. Kako bismo inače bili bolji od drugih? Da se zatvorimo?

Kada je korona krenula, daću vam precizne podatke, ako se sećate izjave predsednika Vučića, pomažemo po prvi put u istoriji, nikada se to pre nije desilo, domaća mikro, mala, srednja preduzeća i preduzetnike. Zašto to ne kažete? Znači, domaća, mikro, mala, srednja preduzeća i preduzetnike. Ne velike kompanije, neka se same snađu, ne javna preduzeća, neka se sami snađu, ne strane, kako vi nazivate, firme, neka se same snađu, nego mi državnim resursima kada je velika kriza pomažemo domaćim malim firmama, da bi sačuvali njihovu zaposlenost, jer jesu najugroženiji. Ali, to je bila vanredna situacija koja je zahtevala vanredne mere. Ne može to da bude „modus operandi“ sve vreme.

I onda smo, ako se sećate, isplatili minimalne zarade, sedam ili osam minimalnih zarada, odložili plaćanje poreza i doprinosa. Danas smo pričali o garantnoj šemi, dve i po milijarde evra likvidnosti za koje garantuje država, dve i po milijarde evra za 40 i nešto hiljada malih i srednjih preduzeća, obezbedili smo likvidnost da prežive mikro, mala, srednja, privatna preduzeća u Republici Srbiji.

Fond za razvoj, u istom periodu, tri godine sada, 18 milijardi dinara je dao za tri i po hiljade preduzeća, one jeftine kredite po 1% kamate, ako se sećate. Čekajte, zar nije to pomoć privatnim firmama, domaćim tzv. firmama, ali mikro, malim i srednjim preduzećima. Jeste. Ali samo u vanrednoj situaciji.

Ako ugušimo njihovu konkurentnost, ako ugušimo njihovu želju da budu bolji, da ulažu u svoje znanje, da ulažu u inovacije, neće uspeti da prodaju svoje proizvode na tržištu, ne samo srpskom nego svetskom. Nećemo valjda da zatvorimo i celo srpsko tržište pa da ne mogu nigde niko da proda osim u Srbiji? Kako bismo mi, ljudi, onda punili budžet? Kako bismo onda obezbedili te dodatne novce koji se predlažu za socijalu, za ovo, za ono, itd.

Dajte da budemo malo ozbiljni, malo da saberemo prihode, pa da oduzmemo troškove, pa da vidimo koji su prioriteti. Vidite i sami da prioritete dobro definišemo, čim imamo nikada nižu stopu nezaposlenosti, dakle nismo gubili radna mesta nego smo ih dobijali tokom ove krize.

Dakle, te mere podrške mikro, malim i srednjim preduzećima kao nosiocima razvoja bile su dobre, pravovremene, snažne, opravdane. Imamo stopu rasta našeg BDP, u poslednje dve godine kumulativno najvišu u Evropi, prvi kvartal, drugi kvartal, treći kvartal pozitivna stopa rasta ove godine. Zadržali makroekonomsku stabilnost, ali nismo za državni intervencionalizam, ako treba, da, država će intervenisati, ali zapamtite, to ubija konkurentnost privrede. To ubija želju preduzetnika u inovacijama, da budu bolji, da ulažu svoje znanje. Ne može država da upravlja svime, država i funkcije i uloga države je da definiše okvir, da definiše okruženje. To okruženje mora da bude stabilno, predvidivo, da bi oni koji ulažu taj novac, uložiću u Srbiju. Video sam stabilna zemlja, drže ljudi do svojih obećanja, ispunjavaju svoje obaveze, investiraju u autoputeve, mogu brže svoju robu da dopremim, ulažu u škole, ulažu u dualno obrazovanje, imam dobru radnu snagu, rastu plate, kvalitetni mladi ljudi, tamo ću da budem. Pa, to želimo da napravimo u našoj Srbiji, a ne da, seo neko na papiru napisao ovde ću da umanjim ovo, ovde ću da uvećam ovo, ovde ću ovako, ovde ću onako. Pa, ne vraćamo se valjda u plansku ekonomiju, napustili smo je pre 30, 40 godina.

Uvaženi poslanici, moramo da vodimo računa o trendovima. Moramo da budemo konkurentniji, moramo da budemo jači, moramo da budemo sposobniji, moramo da ulažemo u digitalizaciju, moramo da ulažemo u naše mlade, u inovacije. To je put i država da pomogne, kada je kriza i ako je kriza, pomognemo konkretnim merama, a ne trebamo mi da za ruku vodimo svakog preduzetnika. Ne smemo to da radimo, inače nećemo imati preduzetnike, nego ćemo imati socijalne slučajeve, a država ne treba da razmišlja o tome. Pomoći ćemo svakog kome je naša briga potrebna, svakome. Socijalni slučajevi su socijalni slučajevi. Malo pre isti ovaj poslanik kaže, socijalna plata. Ja ne znam šta je socijalna plata, ljudi. Ili zaradite platu za rad koji ste uložili, dobijete svoju platu ili ste socijalni slučaj, pa preko socijalnih ustanova dobijete pomoć države. Ne znam šta je socijalna plata. Ne znam ljudi, u koje vreme i o kom vremenu mi pričamo, 22. veku ili 18. veku?

Na jasnim, stabilnim osnovama držimo i zasnivamo svoju ekonomsku politiku. Jačanje konkurentnosti, jačanje atraktivnosti našeg tržišta, stabilnost makroekonomska u svakom pogledu, na svaki način, rast naše ekonomije, ulaganje u infrastrukturu, ulaganje u životni standard građana Srbije i samo da ove tri godine poslednje ne budu standard.

Pomogli smo i kontrolišemo cene osnovnih životnih namirnica, struje, gasa, goriva, obezbedili smo nikada više u robnim rezervama, ali ne treba to da bude standard. Pokazali smo svoju snagu, pokazali svoju jačinu, da kad je najpotrebnije, kada je najveća kriza, država je tu za svoje građane. Tako će biti i ubuduće, to je jedini i pravi način, još jednom govorim, da gradimo sigurnu i bolju budućnost našoj deci. Hvala puno.

PREDSEDNIK: Zahvaljujem potpredsedniku Vlade.

Ovim završavamo za danas.

Nastavljamo sutra u 10.00 časova.

(Sednica je prekinuta u 19.55 časova.)